
USPUT. 


Nijesam se laka srca sklonio, da u sadašnje 
naše vrijeme u jednu knjigu saberem i na svijetlo 
izdadem ove svoje oglede historije, politike, umjet¬ 
nosti. Niko ne zna njihove nedostatke bolje od 
mene. Malko su bez prave sveze. Prosijecaju tek 
neke uzane putove, kroz koje se razbiru crte mo¬ 
derne kulture. Nijesu pisani »a dilettare le femine 
e la plebe«, da zabave i obraduju žene i prostotu. 
Pomalo ispovijedaju danas možda mnogima nesa- 
vremeno i zastarjelo vjerovanje. Iz historije naučilo 
se pameti, da nijedan narod, koji je sam sebi sa- 
kovao svoju sudbinu i svojom mukom iskupio svoju 
tisućljetnu kulturnu prošlost, ne može, jer mu to 
ne da ni čast svojih predaka ni svoja korist, za¬ 
straniti od svoga tom sudbinom i prošlosti odre- 
djena mu puta, pa ni koje ideologije radi od svoje 
volje i u svojoj rodjenoj kući prometnuti se u ka¬ 
kovo drugo narodno biće, baš tako kao što ni poje¬ 
dinac u borbi života ne može svoje ličnosti da pro¬ 
mijeni. U politici prigrlilo je istinu, da su sve javno- 

pravne ustanove konačno čovjeka radi, da su 
najčvršći zalog i pojedinačne i narodne slobode 
njegove fizičke i idealne sile, njegov patriotizam, 
politička odgoja i snaga njegovih mišica, a da do 
praktične, realne slobode, što svekolike veže 
jednim istim zajedničkim interesom a opet služi 
svačijoj koristi, puno ne pomažu sve te jadne teo¬ 
retske i ideološke mudrosti, U umjetnosti i poslije 
proučenih tolikih stručnih djela prečesto se pre¬ 
daje neusiljenoj gotovosti, da pusti s vida svu 
tehničku vrijednost nekoga djela umjetničkoga pa 
dade slobodnoga maha svome osjećaju ljepote i 
svojoj duši, koja nije duša ni slijepa varvarina ni 
genijalna umjetnika već diletantska, što zasladjuje 
život svojim ukusom, uzdiže ga svojim poletom 
k idealu i u nezaboravnim časovima ushita i za¬ 
nosa dočarava mu sve najljepše oblike tvaralačke 
snage ljudske, A onda, dok su neki ogledi od česti 
izilazili u dnevnim glasilima, stizale su mi tužbe, 
da ne pišem svagda dosta lako i razumljivo. Ne 
ću na to da odgovorim s riječima J, J. Rousseaua: 
»Je ne sais pas d’ etre clair pour qui ne veut pas 
etre attentif«, ne znam da budem jasan nekomu, 
koji ne će da bude pažljiv — nego ću rado na sebe 
da uzmem svu krivnju. Ali upravo neki znaci toga 
sadašnjega vremena ponukali su me na ovaj korak 
mimo sve te moje sumnje. Njegovo obilježje kao 
da je s jedne strane prilično, ali mehanički na¬ 
slagano znanje, čisto formalna, da ne kažem biro- 
kratizovana nastava, tanka kulturna navlaka, što 
je svaki čas gotova poderati se, za mali narod dosta 
pa i predosta talenta, a s druge strane nestadak 
one prosvjete, što se kroz to naslagano znanje do¬ 

vija pokretnoj sili, ideji i na njoj izgradjuje samo¬ 
svojno kulturno biće, a navlastito one političke 
mudrosti, kojoj ne treba istom da kaže Machiavelli 
(»Discorsi«, I, 26), kako nasilna vlada, što ne će 
da vlada po zakonu, iznajprije uništava domaće 
ustanove upokorenim narodima, koja ni budi ka¬ 
kove pomisli radi ne pruža svoje ruke pomoćnice 
tome raspu, koja u osudnom času i na prekretu 
sudbine narodne sluša dušu i istinsku volju na¬ 
rodnu, ne uzima puka prolazna sredstva za samu 
trajnu svrhu, nada sve čuva stečeno, hladno mjeri 
snagu političkih sila i odatle izvuče koristi što više 
može. Taj nestadak možda nigda nijesmo tako 
osjetili kao baš u sadašnje vrijeme, kad je došao 
potop i odnio puno toga, a svak koji misli, da će 
njegovoj pohari bilo čime doskočiti, pozvan je da 
tome cilju prinese sve što može i umije, pa makar 
kako neznatan i bio taj njegov prinos. 

U Zagrebu, rujna 1924. 


V. K. 

Neke griješke u razgotcima ispravit će čitalac sam. 


Rodio se Spas! 

U kolikim će se hrvatskim domovima danas o 
ponoći zaoriti ona djedovska pjesma božićna: »Na- 
rodil se je kralj nebeski«, kolike će ju duše s Kumi- 
čićevim Petrom Zrinjskim zapjevati, da se dozovu, 
da se oslobode i uznesu nad nevolje, što ih snalaze, 
jade i brige, što ih svaki dan taru, da uskrsnu naj¬ 
draže sanjarije, osjećaje, misli i želje, što se gube 
i tako otupe u jednoličnoj rijeci uobičajena živo- 
vanja. 

Ni ja se ne mogu oteti čarima svete legende. 
Čitav roj neiskazanih misli prolijeće mimo mene i 
nestaje ga kako dodje. Zavozim se u sne, koji mi 
se priziru kao da žive i prolaze kao duhovi prošlih 
dana, kao da su vječitosti vjesnici i zbore mi kao 
vile sudjenice. Presvajaju me snagom i svoje slasti 
i svoga bola, pa mi se sijeku u dušu i srastaju se 
s njome. Ta mi smo, kako reče veliki Britanac, od 
tvari, od koje se sni čine i naš sitni život okružuje 
san. Jedna misao, što mi eto na san dolazi, sabija 
i pojedinačni život i svu prošlost naroda u jedan čas. 

Ne znam ni sam, koliko sam puta prebrodio 
ono zlopako sinje more, za koje je Lidiia Horaciju 
rekla, da je naprasitiji od njega, makar je lakši od 
šećera, tu levior cortice et improbo iracundior Ha- 
dria — onaj Shakespeareov »swelling«, goropadni 
Jadran u Ariostovu postojbinu, što od naranača i 
zimzelenih mrča kao u vječnom proljeću uzduhom 
širi slatki miris, na pragu njezinu u šarenoj i ne¬ 
miloj Ankoni išao posjediti u crkvu sv. Dominika 

pred onu Madonnu Tizianovu, koja me je sve onako 
prenaslikovana i previsoko obješena sa sjajnih 
oblaka božanskom svojom milinom kao blagosi- 
ljala na mome putu, pa hitao noći i dneve da ra¬ 
nije, kako Maurel za Firencu kaže, raspašem pojas 
oko Venere, gdje su izvezene sve njezine slasti i 
njezini bolovi i naužijem ih se do mile volje. Tamo 
me čeka Sandro, u kojega poganska dražest kao 
da je izgubila svoju vedrinu, a čiji dugi likovi tanka 
šiljasta obratka, široka donjega čela i jabučica, zgr¬ 
čeni, kao da će suze prosipati prepadnuti od stra¬ 
hovitih prijetnja gordoga Savonarole. odaju dušu 
nemirnu, napaćenu, žednu kupe meda, što ju je 
strava nalila čemerom i pelenom. Doziva me na 
pohode u manastirski obor Annunziate gospa sa 
jako prozaičnim imenom, gospa s vrećom, Madonna 
del Sacco, koju je dobričina, oskudni i plahi Andrea 
del Sarto naslikao, kako kažu, za vreću graha, pa 
iz osvete sveca zaručnika gurnuo u pozadinu na 
vreću, a sprijeda na stepenice posadio gospu i pri¬ 
kazao ju sa svim onim neizrečenim miljem firen¬ 
tinskih Djevica Rafaelovih, sa svom monumental¬ 
nom, divovskom plastikom Michelangelovom i sa 
svim sjajem i pjesmom kolorita Gjorgjonova. Za¬ 
nosi me gorostasna i velebna zamisao Lionardova 
klanianja sv. triiu kraljeva, gdje izbija prvi sijevak 
smedjega zlata Rembrandtova, koiim će faustovska 
duša svoja krila raskriliti u beskrajne svijet ove. 
Smije mi se blistava zelen ubavih brežuljaka to- 
skanskih i tamo na gori remek-djelo Kronakino, 
crkva sv. Spasa, koju je Michelangelo zvao »lije¬ 
pom seljančicom«, la bella villanella, a podno koje 
su se lijevo u prikrajku stisla dva tri engleska groba 
i onaj sa tako dirljivim natpisom, gdje majka kaže 
svome milom mrtvom čedu, da sretno spava i ne 
vidi, kako ona za njim plače i kako je za njim 
plakala, dok ju ljubav nije opet gore s njime sje¬ 
dinila, a ta razmačica izmedju njih bijaše tek 
kratka i tuga njihova ne preduga, da bi od nje 
očajali: 

Sweet child! how happy is thy sleep! 

Thou dost not see thy mother weep 
O’er thee she wept until her love 
Met thinc again with theirs above. 

The space between you, was but brief 
Nor altho bitter long the grief. 

Malo podalje roči me San Miniato, da tu u 
prisoju sunca otpočinem na očigled domaje tolikih 
bogodanih umjetnika, koji, vjerni svome pozivu, 
svojim djelima upućuju savjesti vječnim idejama. 
Byronu su se više od svih dragocjenih spomenika 
u Bolonji svidjali oni priprosti grobni natpisi u Fe- 
rari »Implora pače«, »Implora eterna quiete«, žudi 
mir, žudi vječni pokoj, jer kažu svu jadnu nemoć, 
poniznu nadu i malaksalu molitvu, što može iz 
groba da vapije. Alfred de Musset tražio je na mle¬ 
tačkoj Gjudeki zaboravi u tome svijetlu mira, a ja 
bih najvolio u San Miniatu na cvjetnim poljanama 
brati travu, što ju hajduci strljaju medju dlanima 
i meću na rane, živjeti i umrijeti ondje: 

Dans les pres fleuris cueillir la verveine — 

Vivre et mourir la! 

Nu svi ti bogodani umjetnici nijesu bili latin¬ 
ske krvi. Da pravo kažem, nijesam ni došao ovamo 
na poklone samim Latinima. Jer iz zemlje slovinske 
ne bi se samo uspuhnuo i natiskao vihar i od njega 
se na hrptu Italije medju živim gredama smrzavao 
snijeg: 

Si come neve tra le vive travi 
. Per lo dosso d'Italia si congela 

Soffiata e stretta dalli venti Schiavi, 

Pi ev ^ Dante u svome »Očistilištu«. Prečesto bi 
odanle nad italskom zemljom ogranulo sunce sva¬ 
koga znanja i umijenja. U bujnom stablu talijanske 
umjetnosti ima sva sila listova, koji su iz naše 
gore. S kolikom li sam poštom i predanošću išao 

njihovim tragom! Da spomenem samo najveće i od 
njih savijem vijenac slave i ponosa roda moga. 

Sve to dično kolo nadvisuje Lucijan Martinov 
Vranjanin (Laurana), koji je kao bog umio iz ni- 
česa podići čitav grad, pa u Urbinu sagradio, kako 
kaže Messer Baldasar Castiglione u svome »Cor- 
tigiano«, palaču najljepšu, što je u Italiji ima i što 
ne bijaše palača, već se je Činila cijeli grad u obliku 
palače. On je mrki, zapušteni i opustjeli Gubio na 
goloj litici apeninskoj i onaj sred svoje zeleni i 
smokava na obali jadranskoj usnuli Pesaro uresio 
predivnim kneževskim palačama, odnjihao Donata 
Bramantea i talijanskoj renesansi dao plemenite 
oblike, bogatu i fantastičnu, a opet i istančanu i 
diskretnu dekoraciju, skladni ritam, lakoću i polet, 
da je sinula kao prividjenje nebeske ljepote i osvo¬ 
jila cijeli svijet. S njime se hvata Nikola Schia- 
vone Antunov (dell f Arca), štono je u Bolonji gro¬ 
bnicu, gdje počiva tijelo Sv. Dominika, pokrio 
divnim pokrovom od mramora i na njem na vrhu 
isklesao dva predražesna angjelka, što se vrpolje 
i gledaju, kako bi svojim ručicama i nožicama od¬ 
makli obješene teške vijence od voća — jednu od 
najgracioznijih šala čitave talijanske renesanse, 
što ju je možda jedini dostigao firentinski majstor 
Benedetto da Maiano sa svoja Četiri mramorna an¬ 
gjelka, koja su se sličnim vijencima obavila na za- 
batu vratiju dvorane za primanje u staroj vladinoj 
palači firentinskoj. Podno njih opet isklesao je pro¬ 
roke sa čalmama oko glave u dimijama saracen- 
skim i svece u gospodskim odorama, sve od oka 
ponosne junake, zamišljene mudrace i vatrene pro¬ 
povjednike, a naročito onoga toliko obožavana an- 
gjela, što lijevo na podnožju sa svijetnjakom kleči 
i odvaja se od onoga mrkoga Michelangelova na 
desno, u širokoj halji od teškoga platna, s prekra¬ 
snom glavicom s dugim uvojcima bujne kose, »mila 
i draga, da bi takova samo Lionardo mogao za¬ 
misliti«. Na tom pokrovu kao da je prikazao sav 
put, kojim je talijanska plastika pošla od rane re¬ 

nesanse pa do baroka, a baš prava umjetnička 
duša, taj naš Nikola, kako se je probudila na osvit 
renesanse, kad joj ničim nisu bila podrezana krila, 
raspojasana, genijalna, samonikla i »nastrana, da 
su se savremenici čudili i devetih njegovoj vještini, 
s kojom je znao načiniti muhe i druge životinjice 
kao da su žive, pa ga do njegove smrti držali za 
zanešenjaka i divljaka«. Zatim eno dalje Jurja Ma- 
tejevića (Giorgio da Sebenico), što je pregradio 
glavne crkve u Ankoni i tamošnjoj burzi dao, kako 
sudi Jakob Burckhardt (što bi istom kazao, da je 
vidio crkvu grada Krešimirova!) jedno od najduho¬ 
vitijih pročelja, što ih je talijanska gotika igda iz¬ 
nijela; finoga i tankoćutnoga Franje Vrajanina, koji 
je u aragonskim novim dvorima napuljskim osno¬ 
vao onaj sjajni slavoluk, tu divot-kapiju dvora i 
dvorsku kapelu, premnoge crkve u Palermu i po 
čitavoj Siciliji uresio svojim laganim i nježnim re¬ 
ljefima i kipovima, milovidnim i intimnim ženskim 
poprsjima natjecao se s prvim Firentincima, ska- 
lupio ponajljepše talijanske spomenice medalje i 
pod konac života po čitavoj južnoj Francuskoj pro¬ 
nio slavu dlijeta dalmatinskoga, pa Trogiranina 
Ivana Duknovića (Giovanni Dalmata), štono je 
sikstinsku kapelu, crkve i grobove rimske iskitio, 
pored plosnih, ukočenih i oporih likova Minovih, 
nebrojenim svojim samoniklim, živim, smjelim i 
snažnim kiparskim radnjama i u zajednici s Minom 
i Bregnom odredio nove putove rimskomu kipar¬ 
stvu u petnaestom stoljeću. 

A oko njih se okupili slikari Andrija Medulić, 
koji umije iznaći nove čari Lionardova »sfumata« 
i u bakar rezati genijalne svoje risarije kao možda 
nijedan Talijan; Jure Glović (Klovio), sin kršnog 
hrvatskog Primorja, kralj svih sitnoslikara, kojemu 
Kritovac Domeniko Teotokopuli, E1 Greco, pre¬ 
teča svega modernoga slikarstva (dragoga li toled- 
skoga opominjanja!) duguje zaštitu i prvu svoju 
nauku; Istranin Viktor Krpač (Carpaccio), što 
svojim slikovitim i oštrim kistom tako priprosto, 

vedro i slatko pripovijeda svete legende, kako to 
samo slavenska duša može, zatim Zagrepčanin Je¬ 
ronim del Pacchia, čija su remek-djela u Sieni 
obilježena svom milinom Perugjina, zbiljom ve¬ 
likih Firentinaca i zanosnom ljepotom Sodome, pa 
Zadranin Juraj Čulinović (Giorgio Schiavone), je¬ 
dan od majstora škole padovske, koja je izučila 
velikoga Mantegnu. S njima se dostojno pridružuje 
Fra, Sebastiano Schiavone, slavni majstor mle¬ 
tačkih iz drva izrezanih klupa i ormara, učitelj naj¬ 
većih talijanskih drvorezbara. Druge pomanje ra- 
denike u svima strukama umjetničkim ko bi iz¬ 
brojio! Ni Kukuljevićev »Slovnik« nije ih iznio 
svekolike. Pa i ovoj Firenci predamnom, što ju za- 
miluješ kao ljubovcu i klanjaš joj se kao boginji 
gospodarici Atike i njena grada, dao je moj kameni 
Senj, orlovo gnijezdo Uskoka, tih hrvatskih Nor- 
manaca, onoga Schiavonea, koji je zamislio prvu 
osnovu, kako će se izgraditi kupola stolne crkve 
Sv. Marije Cvjetne, što evo hoće sva ova brda da 
nadvisi i svaki ju dan gromovi biju kao da su joj 
jalni, pa Brunelleschiu pomogao popeti ovo čudo 
od kamena k nebu pod oblake, a onda umnoga i 
učenoga Augustinovca Martina Senjanina, kojega 
je onaj slatki pisac »naličja Božije Komedije Dan¬ 
teove, ljudske komedije u svima vijekovima, u 
svima zemljama, u svima prilikama, nacrtane na 
osnovi prirode i u svijetlu razuma«, kako je Car- 
ducci za »Dekameron« rekao — Giovanni Bocca- 
ccio pazio kao oko u glavi i ostavio mu sve svoje 
knjige. 

To sve nije jedina slava roda moga. Jer ko bi 
izbrojio velikane, umnike, državnike i vojvode, što 
su ih u isto vrijeme Hrvati dali Italiji, pa i čitavoj 
Evropi od Carigrada do maurijske Kordove, sve te 
Boškoviće, Baglivije, Gospodnetiće, Skaliće, Tom- 
masee, sve te Križaniće, Draškoviće, Vrančiće i 
Kitoniće, Sokoloviće, Jurišiće i Vukasoviće! Medju 
njima ima ih, koji su svojom mudrošću pretekli naj¬ 
veće umove svjetske dovijajući se zakonima vase- 

ljene i koji su u znamenitim zgodama krojili sudbinu 
silnih carstva. Kao svemu zapadnome svijetu i Hr¬ 
vatskoj je sada osvanulo zlatno doba renesanse 
(kako mi o tome malo govorimo i znamo!) — doba 
rasplamtjelih zvjerskih strasti, neobuzdana uživanja 
svi tjelesnih slasti i nastranosti, najsmionijih poli¬ 
tičkih snova, bezbrojnih zavjera i nečuvenih na¬ 
silja, ali i doba goleme vrsnoće, čelične volje i ne- 
vidjene veličine karaktera, štono je sred divljega 
pirovanja onaj čas gotov braniti svoje do zadnje 
kapi krvi i svaki dan na golu nožu iznijeti život; 
doba silnih pronalazaka novih svijetova, snažnoga 
porasta ljudske prosvjete i procvata umjetnosti, ka¬ 
kovu nema para. To veliko doba zateklo je Hrvate, 
kad im kraljevina bješe spala na dvije tri opustošene 
županije od Drave do Jadrana, a domovina bila ra- 
spršana na sve strane i pokorena pod vlast austrij¬ 
sku, tursku i mletačku. Pa opet su vojvode, snaga 
i srž vojske i austrijske i turske i mletačke bili naše 
krvi. Hrvatski junaci spasili su dva puta carski Beč 
i zapadnu kulturu od propasti, ali ne samo Jurišić 
i Zrinjski nego i vojvode turske vojske bili su Hr¬ 
vati. Državnici, diplomati i poslanici, najveći prav¬ 
nici Habsburgovaca, Osmanlija i Ugarske gotovo 
su zgoljni Hrvati. U tadašnjem svijetu ne bijaše 
dvora, gdje ti državnici i diplomati nijesu vršili naj- 
znatnijih poslanstva, ni pokrajine, gdje nije izašao 
na glas koji naučenjak Hrvat, a sve do pod konac 
osamnaestoga vijeka ni pokreta duhovnoga, kultur¬ 
noga ni vjerskoga od Engleske do Carigrada, gdje 
se Hrvati zatočnici novih ideja nijesu borili u prvim 
redovima. Uzato su imali kada gajiti ne samo bo¬ 
gatu svoju narodnu, nego i latinsku i talijansku i 
njemačku i magjarsku i tursku knjigu! Ko će na 
svijetu pobiti činjenicu, da u novovjekoj historiji 
teško ima drugi primjer, te bi tako mali narod 
usred tako jadnih svojih domaćih i spoljnih poli¬ 
tičkih prilika rodio toliko velikih pojedinaca i po¬ 
kazao tako zamjernu kulturnu sposobnost? 

Što da spomenem iz tolika obilja činjenica i 
dokaza, da ne varam sebe ni druge? Vespasiano 
da Bisticci, firentinski knjižar u petnaestom sto¬ 
ljeću, koji je sa svojim mušterijama prijateljski op¬ 
ćio, lično poznavao sve naučenjake i književnike i 
dobavljao rukopise za knjižnice dvaju tadašnjih naj¬ 
većih boljara zaštitnika knjige i nauke, Kozima 
Medicia i vojvode Federiga da Montefeltre u Ur- 
binu, napisao je živote od neko stotinu i dvadeset 
slavnih muževa i žena svojega doba, pa uz same 
Talijane i jedno desetak Španjolaca, Engleza i Ni¬ 
jemaca iznosi i opise života dvaju jako znamenitih 
Hrvata onoga vremena: »visoko učena muža u svih 
sedam znanosti i velika teologa« Messera Ivana 
Viteza od Srednje, najprije biskupa varadinskoga i 
kancelara kraljevskoga, a zatim nadbiskupa ostro- 
gonskoga i primasa ugarskoga, pa njegova nećaka 
Messera Ivana Čezmičkoga, biskupa pečujskoga i 
i »Slavonca«, nazvanoga Janusa Pannoniusa, »čo¬ 
vjeka izvanrednih sposobnosti i bez ikake mane, da 
se u inozemstvu i Italiji nijedan momak nije mogao 
s njime ogledati, jako darovita, vrsna u prozi i 
poeziji, osobito u gradnji stihova, pa dok su pre- 
čani (ultramontani) obično slabo nadareni, ovaj je 
natkrilio ne samo sve inozemce nego i Talijane«. 
Ivan je izmedju drugih saučenika osobito puno pri- 
jateljovao s onim smiješnim čudakom, Falstaffov- 
skim šaljivčinom pjesnikom Galeotom Marziem, 
koji je na dvorovima kralja Matijaša Korvina i Luje 
jedanaestoga u Franceskoj bio jako vidjena ličnost 
i kojega je Walter Scott nacrtao u svome »Quen- 
tinu Durwardu«. Bivši s njime u Narniu, njegovu 
rodnom mjestu, mrkom gnijezdu sokolovu umbrij- 
skom, što se je stislo na uskom bridu vrletne litice, 
zadnjega rta sabinskih gora strmo iznad brze i ze¬ 
lene Nere, Messer Giovanni uz tolike druge svoje 
dike, što su ga pod vrućim nebom talijanskim za¬ 
travile, opjevao je velebnom i glasovitom latinskom 
odom bistro gorsko vrelo u blizini Narnia, svetinju 
cvijećem ovjenčane boginje »Feronie«, latinske 

Vesne i božice slobode, kojoj su bili posvećeni pusti 
luzi i gorska vrela. Naš Adolfo Veber na svome 
putu po Italiji 1858. godine obašao je Narni, spo¬ 
minje njegov romantički položaj, seljake i ružne 
seljakinje, što jaše po muškaračku na magarcima, 
ali o »Feronii« i Ivanu Čezmičkom (kao ni o jednom 
Hrvatu majstoru u Italiji) ne zna kazati ni riječi — 
pomislite u takom slučaju tako klasički obrazovana 
Engleza, Nijemca ili Magjara, kako bi sve to znao 
do u najtanje tankoće, namah odletio do te česme 
i napio se njezine hladne vode! A koliko ljudi u nas 
a naročito u tudjini znade, da su dvoru istoga 
kralja Matijaša, tome ponajglavnijem netalijanskom 
sijelu renesanse, bili najveće dike sami Hrvati, če¬ 
tvorica Viteza od Srednje i Ivan Čezmički, huma¬ 
nisti Pavao od Ivanića, Feliks Dubrovčanin, Ludo- 
vik Crijević, Julijo Dalmatin i Marko Hrvaćanin, 
kipari Jakov Statilejić i Ivan Duknović i nebrojeni 
drugi! 

Nu kažu nam, da smo mi ovdje na zapadu bili 
nadomak Italije i Evrope, da smo zarana naučili 
njihove jezike, po crkvenoj i po državnoj vlasti 
bili s njima u neprekidnom saobraćaju, pa da tu 
kulturu imamo da zahvalimo sretnijemu geograf¬ 
skom položaju. Može da bude tako. Neka je daleko 
svadja i inat danas, kad ponoćna zvona navješćuju 
na zemlji mir ljudima dobre volje — ali i oni na 
istoku bili su nadomak istočnorimskoga carstva sve 
do njegova pada i baš tako snažne helenske kulture. 
I oni su po crkvenoj vlasti bili s Bizantom u nepre¬ 
kidnom saobraćaju, a malaksalu, labavu i nemoćnu 
njegovu vladavinu mogli su lako oboriti. Pa zašto 
oni nijesu prigrlili klasične oblike i priljubili se 
prosvjeti i umjetnosti bizantinskih Grka? Zašto 
nijesu naučili njihovo pismo i jezik pa se zavezli u 
dubine njihove znanosti? Zašto nijesu prisnovali 
na tu kulturu, dalje ju dotjerivali i prinijeli ju za¬ 
padnom svijetu, već ostavili Mlečićima, da ovi 
posvoje čitavu umjetnost bizantinsku, da ju usa¬ 
vrše i oplemene, pa da budu brižni čuvari i stara- 

telji grčke mudrosti i poezije? A opet, da se na 
nas vratimo, zašto su ti toliki veliki Hrvati svoj 
Istri um, visoku kulturu i golemu vještinu dali u 
s uzbu tudjmu zašto te velike svoje sposobnosti 
nijesu priklonili k svome rodjenom narodu, koji je 
tudjm sakatio i razdirao na sve strane, pa tako 
smetnuli s vida prvu dužnost sinovlju — da mu 
osnuju svoj slobodni dom i izgrade ga svojom poli- 
lckom vještinom i kulturnom spremom? Ali čudni 

historije Pnr ° de ’ sudbine narod a i pokretnih sila 

v . Vulkanskim provalama izbila je iz unutra¬ 
šnjosti zemlje na površinu rastaljena utroba njena i 
pomiješala se s plinovima, parama i vodom, što je 
otopila razno kruto kamenje. U toj su se žitkoj mje- 
savini, rudnoj tvari, kretale sićušne čestice slobodno 
na sve strane, dok se pod utjecajem spoljnih sila 
nijesu stale svrstavati u pravilne redove i nizove 
dok se ta žitka tvar nije prometnula u krutu, dok 
se nije sledila. Ali čestice neke izvjesne tvari lede 
se uvijek po jednakom poretku, koji je posve druk¬ 
čiji od načina, kako se druge rude lede. Ledac je 
Pry?dna posljedica rasta neke rudne tvari, spoljni 
oblik ukrućenih čestica, što pripadaju baš k toj rud¬ 
noj tvari. Nu svagda nije tako. LJ dubinama kamene 
kore zemaljske nalaze se kadšto ledci pod velikim 
tlakom. Kora se raspukne, voda prokaplje kroz pu¬ 
kotinu, otopi i ispere ledce, da ostaju tek njihovi 
prazni kalupi. Ponovne vulkanske provale razbiju 
tu kamenu koru, rastaljena utroba zemlje opet iz¬ 
bije i ispuni one prazne kalupe ledčane drugom 
rudnom tvari. Tako nastaje ono, što mineralozi zovu 
pseudomorfoza — ruda u obliku druge rude, ukru- 
čestice jedne rudne tvari u lažnom tudjem 
obliku druge. Ne samo u rudnom carstvu nego i u 
historiji kao da ima takih pseudomorfoza. Neka 
tudja kulturna i politička sila kadšto tako oblada 
nekim narodom, te ovaj ne može ni dahnuti ni obra¬ 
zovati samonikle svoje kulturne i političke oblike 
pa ni doći do potpune svoje narodne svijesti, jer ga 

tudja sila svejednako goni, da sve tvorevine kultur¬ 
noga i političkoga svoga života sabije u njene ka¬ 
lupe i bez prekida u njem podstiče neprimirljivu 
mržnju na tudjina, kojemu nema snage da odoli. 

A ne samo kulturnoj, nego i političkoj pro¬ 
šlosti roda moga kao da je odredjivala zakone neka 
taka pseudomorfoza. Kamo se sve nijesu stisle te 
jadne hrvatske kocke! Za nas živih pritiskivale su 
ih pandže dvoglavoga crnoga orla, onda tonule u 
sjaju Stjepanove krune, da nadju naselja na štitu 
bijeloga orla. Suvereno stoluju tek u srcima Hrvata 
i pod zaštitom kućnoga praga. Pokretne sile take 
pseudomorfoze kao da su u tudje kalupe potiski¬ 
vale sve naše ljude, što su snovali budućnost na¬ 
rodnu. I Gaja, kad je živu mladicu svoga naroda 
uzeo kalamiti na mrtvu ustanovu starorimsku i 
tudju političku tvorevinu. I Jelačića, kad je prešavši 
preko Drave, zamotao narodne i razvio austrijske 
barjake. I Strossmayera, kad je po primjeru brit- 
skom, švajcarskom, belgijskom i američkom rodjeno 
svoje ime i biće narodno pokušao žrtvovati naučnoj 
ideji, u koje ne bijaše ni geografske osnove ni po¬ 
litičke prirode, a ni državne vlasti, da je obrazuje, 
kako je to u onih drugih naroda bilo. I Levina 
Raucha, kad je pregnuo, pošto mu je Ivan Mažura- 
nić utro pute, da 1848. pretrgnute organske niti 
s Ugarskom opet poveže. Postrance sa samosvoj¬ 
nim shvaćanjem narodnoga problema stoji Senjanin 
Pavle Vitezović i Ante Starčević, taj hrvatski Savo- 
narola. Ovaj je u Firenci naredio »bruciamento delle 
Vanita«, popalu taština, i dva puta dao sažeći na¬ 
crte i slike golih žena, djela Petrarkina i Boccac- 
cieva, citare, tambure, šahovske daske, kocke, 
karte, krinke i krive kose. A naš je narodni pre¬ 
galac kremenjak bacao na lomaču narodne svoje 
nauke nebrojene političke i kulturne probitke, što 
ih je donosio svakidašnji život i što se nikako ni¬ 
jesu mogli odlagati. Sve samo zato, da snagu na¬ 
rodnu ne slabi i ne rastepe u sitnice, već da bude 
čila i spremna onoga velikoga časa, kad će zagr- 

mjeti »j y suis j’y reste«, tu sam i ostajem, od tu- 
djinca tražiti račun i sama sebi otkrojiti sudbinu i 
slobodu. 

I za njega bi se moglo reći, što je neko kazao 
za Carlylea, da bijaše veliki spasonosni lijek svoga 
vremena. 

Pa da je doživio taj čas, što bi bio dočekao? 
Kod kuće četicu, štono je ispovijedala i bučila, da 
je ona jedina čuvarica narodne slobode i nezavisno¬ 
sti, a pustila, neka je vode kamo hoće ljudi, kojima 
su ciljevi bili ne samo nejednaki, nego upravo pro¬ 
tivnički. U tudjini drugu četicu, što je pristala s lju¬ 
dima, koji su udarali u druge svirke i razvijali druge 
barjake. Pa tako je izašlo, da se u mirovnim ugo¬ 
vorima, kojima se je poslije svjetskoga rata odredio 
sadašnji naš javni položaj, uglavljuje, da su savezne 
i ujedinjene vlasti priznale sjedinjenje nekih di¬ 
jelova teritorija austro-ugarske monarhije 
s teritorijemkraljevine Srbije (1' union 
de certaines parties du territoire de ladite mo- 
narchie avec le territoire du royaume de Serbie) 
kao državu slobodnu, nezavisnu pod imenom države 
srpsko-hrvatsko-slovenske. U tome rasulu i no¬ 
vome osnutku evropskom nestade starodrevne naše 
kraljevine s vidika, jer se ona s kraljevinom Srbi¬ 
jom sjedinjuje tek kao čest teritorija bivše austro¬ 
ugarske monarhije, baš tako kao i neki dijelovi 
Koruške, Štajerske ili kao neka ugarska županija. 
A ni tri potpune godine iza kako se je zadnji Hab- 
sburgovac kod krunisanja zakleo, da će poštovati 
ne samo ustav Ugarske, nego i kraljevine Hrvat¬ 
ske, Slavonije i Dalmacije i braniti integritet ne 
samo Ugarske nego posebni i naše kraljevine, pa 
tako najsvečanijim državnim činom bila zasvjedo¬ 
čena i sačuvana odjelita njezina državnost. Za ci¬ 
jelo, nijedna se narodna država nije osnovala po 
nekim ideološkim zahtjevima i strogim historijskim 
predajama, već po prilikama savremenim, sa svima 
onim ugovorima i ustupcima, što ih politika ište — 
ali ima li u novovjekoj historiji puno primjera, da 

se je taka neprekidna tisućljetna državnost, koja se 
je svagda u većoj ili manjoj mjeri i vršila, prosto 
odbacila, pustila i predala bez ikaka daljega uglavka 
i jamstva? Tek sada za njom žalimo i kukamo, kad 
osjećamo, da svi naši susjedi pa i naša braća, ma¬ 
kar nas isto sunce grije i isti led bije, hoće ne samo 
da čestice; svoga narodnoga bića ukrute u svoj 
samosvojni oblik, nego da i naše sabiju u svoj ka¬ 
lup. Nu kako narodi ne žive po neumitnim pri¬ 
rodnim, već po socijalnim, historijskim zakonima, 
kojima snagu odredjuju prerazne prilike, ima i 
tome lijeka, a čist račun najjači zalog zajednice i 
mira. Put narodne dužnosti i časti bjelodan je i 
jasan, pa što bog dade- 

Po crkvama zvona udaraju, a srca se privijaju 
k nebesima. Izazovi nas Spase, da ne budemo kao 
izgubljena ovca. Nadahni nas, da zaludu vapijemo 
za karakterima, neka nas spase, jer ih ne ćemo 
imati, dok narodna duša ne bude vjerovala — dok 
je ne obuzme misao samosvojna, da joj se pokloni, 
do kraja je prihvati i njojzi se čitava preda, a u 
tvrdoj vjeri te će se jedared oživotvoriti; dok je 
ne prožme misao zajednička i u njoj uguši svaku 
klicu sebičnosti i odmetništva iz narodnih redova; 
dok je ne presvoji misao zavjetna i bude joj meta, 
do koje će makar se svi djavoli urotili protiv nje; 
dok je ne zagrije žarka ljubav svoga i svojih, koju 
Mickiewicz propovijeda na koncu svoga »Gospo¬ 
dina Tadije«. Onda, tek onda odahnut će: Rodio 
se Spas! 

24./XII. 1923. 






Shakespeare i Bacon 

0 degli altri poeti onore c lume, 

Vagliami ii lungo studio e ii grande amore, 
Che m' han fatto cercar lo tuo volume. 

Dante, Inf. I, 82—84. 

Po novinama zaredale vijesti, da je onomadne 
»Mercure de France« donio članak, gdje jedan 
Američanin, pročelnik ureda za tajno pismo i na 
daleko poznati vještak u odgonetanju takova pi¬ 
sma (ne ćemo ga lje lišiti besmrtnosti, ako ne spo¬ 
menemo njegova imena!) priopćuje, kako mu je 
pošlo za rukom pravo pročitati neko mjesto u ne¬ 
koj drami Shakespeareovoj, pa kako odatle izilazi 
evo ovo. Francis Bacon, glasoviti filozof i lord kan¬ 
celar kraljevine Engleske onoga vremena, tajnim 
pismom tu naviješta svijetu, da se poradi grdnih 
pogibija, koje su ga na dvoru kraljice Elizabete 
odasvud okružavale, a bojeći se osvete te kraljice 
djevice, koja mu je zlobila, nije usudio sve pisati 
pod svojim imenom, već se služio imenima Shake- 
spearea, Edmunda Spensera, pjesnika »Vilinske 
kraljice«, pa od gotovo polovine svih dramatičkih 
pjesnika, što su u ono doba živjeli i pisali, i neko 
desetak drugih tadašnjih književnika, koji su pisali 
prozom. Kolike li senzacije za vrzino kolo naga- 
djanja, hipoteza i okultizma, što se od neko pede¬ 
setak godina tako bijesno hvata i igra oko autor¬ 
stva drama Shakespeareovih! Eto za naš vijek, koji 
misli, da će prirodoznanstvenim metodom, sitnom 

mehaničkom analizom poezije, vjere i tvaralačke 
snage intuicije iznaći novu umjetnost, moral i vjeru, 
eksaktnoga dokumenta, da Shakespeare nije na¬ 
pisao nijednoga slovca od svega onoga, čime je izi¬ 
šao na glas najvećega pjesničkoga genija, što ga je 
igda bilo, a da je Bacon napisao ne samo svoia tako 
znamenita filozofska djela, nego i drame Shake- 
speareove pa i dobranu trećinu svih najvećih knji¬ 
ževnih djela, koja su za vrijeme renesanse u En¬ 
gleskoj ugledala svijetlo i kojima se je engleska li¬ 
jepa knjiga dosele tako dičila. Valjda će se sam 
pronalazač malo snebivati od preobilna i pre- 
ogromna posljetka svoga odgonetanja, nu valja pri¬ 
čekati, što će na to reći drugi, koji imadu opet svoje 
teorije i svoje prave Shakespearee, a koji se možda 
u to tajno pismo Baconovo više razumiju i znadu ga 
kolje odgonetati, pa da se opet zametne hajka i 
krene zvuera arslana — seljačinu, koiemu je palo 
na um, da bude pisac tako velebnih djela. 

Jer na nestadak valjanih spoljnih dokaza za sve 
te teorije, nagadjanja i izmišljanja, pravi psihološki 
razlog, zašto se ta hajka javlja već u osamnaestom 
stoljeću, a u naše se demokratsko doba podiže svaki 
čas, jeste naprosto to, što je tobože nevjerovatno, 
što više nemoguće, da bi čovjek iz naroda, tako 
sitan i neznatan, kome se pravo ne zna ni za ime 
ni za pleme, koji se ne druži s gospodom ni s nauče- 
njacima, koiega je odnjihala božja seoska priroda, 
a nue se od mala nadisao plemenitoga zraka dvor¬ 
skoga. mogao napisati tako velika djela. Ta o ži¬ 
votu toga neznana delije, što je jedva umio (ta to je 
tako bjelodano!) potpisati svoje ime, a svagda ga 
oo*r>isivao drukčije, ako je u opće igda živio, znamo 
koliko ie Voltaireov Zadig znao o metafizici — ii 
savait de la metaphysioue ce qu 'on a su dans tous 
les ages, c est a dire, fort peu de chose, znao je o 
metafizici što su ljudi znali u sva vremena, to će 
reći jako malo. Tek dvije tri ničim ne provjerene 
legende, priče i ništa više. 0 njem ide priča kao o 
svakom drugom klatežu i skitnici, što se je onda 

od nemila do nedraga potucala po toj staroj, vese¬ 
loj i plemenitoj zemlji engleskoj i njezinoj raspo¬ 
jasanoj prijestolnici. Rodio se, kazuje ta priča, 1564. 
godine od oca rukavičara, trgovčića vunom, mesara 
sto li, koji se je oženio bogatom kćeri vlasteoskom, 
živio na selu kao spahija, potratio ženin imutak, 
propao i odrekao se svih časti u općini pa izvadio 
sina iz škole, da mu bude u poslu od pomoći. Taj 
deran skrajao ludosti, budalaštine i vragolije svake 
ruke, bio najveća pijanica u selu i kod piva spra¬ 
vljao svakoga pod stol pa svaki čas pijan sa svojim 
drugarima noćio po drumovima i jarcima. Tek što 
je navršio osamnaestu godinu, oženio se osam ili 
devet godina starijom kćerkom imućnoga seoskoga 
gazde, pošto ju je prije usrećio materinjom radošću, 
bio silan zvjerokradica i nikako se nije mogao 
°. stav iti zlosretne kradje divljači i kunelića osobito 
f lra Tome Lucya, te ga je ovaj dao često bičovati 
i kadšto uhapsiti, da je konačno morao uteći iz sela. 
Trbuhom za kruhom odskitao se u London, pridru¬ 
žio se k nekoj^ glumačkoj družini, gdje je isprva 
bio puko služinče i obavljao najprostije poslove, pa 
da se prehrani, pred vratima kazališta preuzimao 
i čuvao konje velikaša i druge gospode. Kasnije se 
dao u glumce, čeljad u ono doba jadnu i sramotnu, 
koju je divlja i razuzdana svjetina često obasula 
kamenjem a sudac joj kadšto dao odrezati uši. U 
svojoj trideset i trećoj godini nešto zaradio pa u 
svome rodnom mjestu kupio kuću sa dvije suše i 
dva vrta, stao šićariti i baviti se kojekakim poslo¬ 
vima, bio zakupnik raznih kazališta, kupovao za- 
kupne porezne ugovore, veliko zemljište i više kuća, 
udao jednu kćer za liječnika, a drugu, koja ni pisati 
nije znala, za nekoga vinskoga trgovca, povukao 
se u svoje rodno mjesto na svoje dobro, tamo li- 
hvovao i grdno gulio sirotinju sve u šesnaest, sva- 
djao se sa svojom ženom i ostavio joj u svojoj opo¬ 
ruci tek drugu postelju u kući po dobroti. Eto, to je 
po prilici sve što znamo o životnim prilikama toga 
čeljadeta, Shakespeare, koji je svojim duhovnim 

okom zagledao do u najveće dubine i najmanje 
sitnice svoga stoljeća, znao svu nauku i vladao 
lijepom knjigom svoga doba, kojemu je bila širom 
rastvorena sva knjiga života, te je kao niko do 
njega i poslije njega poznavao sve prilike i strasti, 
slave i nevolje čovječje — on da bješe taj bekrija, 
glumac, nevaljalac i lihvar! 

Otkud bi tako mali, prost i zao čovjek napisao 
taka djela! Kako u tu gospodsku rabotu ulazi taj 
badavadžija, što se je u London doskitao tražiti 
hljeba, zvjerokradica, glumac potukač, što je oko 
sebe okupio kukavnu i gladnu glumačku družinu! 
To je posao velikih naučenjaka, vojvoda, lordova 
i druge otmene gospode, djece državnih velikodo¬ 
stojnika, a naročito Francisa Bacona, sina takova 
državnoga velikodostojnika, kralja tadašnjih filo¬ 
zofa, lorda kancelara kraljevine Engleske, što više 
pravoga rodjenoga sina kraljice djevice Elizabete, 
kojega je rodila s grofom Leicesterom, Essexom ili 
bog zna s kojim kavalirom dvoraninom, pa da ne 
bude pred svijetom bruke i sramote, podmetnula 
starom dobričini, svome čuvaru državnoga pečata, 
siru Nikoli Baconu — u kratko to je posao slavnoga 
državnika i prvoga umnika svoga vremena. To bi¬ 
jaše dvoranin i savršen gentleman, kojemu je ve¬ 
lika čast, što ju je obnašao, još više na vidik izno¬ 
sila sjajne njegove duševne darove i davala još 
veće čari veseloj njegovoj ćudi, njegovu ljubaznom 
i ugladjenom ponašanju i rječitom domjenku u 
društvu. Kralj i prvi ministar, koji je kralja imao u 
rukama, svagda su s ljubaznim smiješkom susre¬ 
tali toga širom vasiona svijeta glasovitoga svoga 
udvoricu. Čitava četa dvorana i velikaša salijetala 
ga i natjecala se, da steče njegovu milost. Ljudi 
umni i učeni sa zanosom pozdravljali veliki uspjeh 
toga velikaša, koji bješe tako sjajnim načinom po¬ 
kazao, da se čovjek velike učenosti i sjajnoga uma 
može razumijevati u umještvo, kako se valja u 
svijetu proturati, kud i kamo bolje od kakova glu¬ 
pana, što dan i noć razbija glavu oko knjiga. I kad 

je već pao, živio taj velmoža u svakom sjaju i ras- 
košu, vozao se u tako gizdavoj kočiji i sa tako ve¬ 
likom pratnjom slugana, te je kraljević waleski 
Karlo, kad se je jedared s njim na cesti sukobio, 
od čuda uskliknuo: »Borme, svak radi što može, 
ali ovomu se čovjeku ne će splinuti poput stijenja 
od svijeće!« Makar po svojim moralnim svojstvima 
i karakteru nije nimalo više od onoga glumca i 
malogradjanina podoban, da bude ovjenčan slavom 
pisca drama Shakespeareovih, jer ga je donja kuća 
parlamenta optužila, a gornja s pravom i po nje¬ 
govom priznanju samom osudila zbog primanja mita 
u sudačkoj službi i grdne deračine stranaka, pa ga 
proglasila nesposobnim obnašati budi kakovu dr¬ 
žavnu službu i sjedjeti u parlamentu — naš vijek 
hoće baš njega tom slavom da ovjenča. Ta ko bi 
drugi bio kralj pjesnika već ako taj kralj filozofa 
i velikaš! Baš prava dika našega demokratskog 
vijeka — to mišljenje! Ali ljudi su svagda bili go¬ 
tovi radije vjerovati svaku besmislicu, dopustiti 
svaku nemoguću stvar, nego prihvatiti što je naj¬ 
bliže i najprirodnije, da se i u priprosta čovjeka iz 
naroda može da nadje tvaralačka snaga genija. 

Zadješ li nešto dublje u samu tu stvar, bit će 
ti ta gotovost, s kojom ljudi odriču glumcu 
Shakespeareu njegovu slavu, razumljiva i ne ćeš 
se jako čuditi, što je to mišljenje našlo toliki odaziv. 
Razlika izmedju onoga, što znamo o njegovu životu 
i njegovih djela upravo je preogromna. Kad je već 
jedared ta kramarska američka teorija probudila u 
tebi sumnju, što te je i onako već prije, čitajući ve¬ 
lebne njegove književne tvorevine, nesvijesno po¬ 
dilazila, svaki čas osjećaš, da je njegovo djelo ne¬ 
izmjerno premašilo onaj uzani okvir, u kojem se je 
po tim vijestima za svoga života kretao. Da to po¬ 
kažemo samo jednim primjerom. 

Taj primjer navlaš ne uzimamo iz poznatih nje¬ 
govih velikih drama, već iz gotovo nezapažene 
glume, iz komične tragedije, tragične komedije, la¬ 
krdije, kako su ju razni kritičari okrstili, koja se 

nigda ne prikazuje, odbija te svojim studenim a 
kadšto i surovim sarkazmom, pa na koncu nema ni 
pravoga završetka, iz »Troila i Kreside«. Ne mi¬ 
slimo ovdje raspredati ironiju te herojske pošurice 
ni raščinjati karakter one dotjerane i izvježbane 
namiguše Kreside, odurne smjese hladne i ledene 
sebičnosti i lakomislene pohote ženske. Ne mi¬ 
slimo ni na onu blebetušu Terzita i druge, kojima 
pjesnik o ratu i ratovanju u usta meće velike istine, 
što su osobito iza ovoga svjetskoga rata tako sa- 
vremene, a ni na ono glasovito mjesto (IV, 2), gdje 
se navješćuje Newtonov zakon o gravitaciji, kad 
Trojanci Grcima hoće da vrate Kresidu za zaro¬ 
bljenog Antenora i rastave je od njezine dike 
Troila, a ona kaže: 

A1 ljubavi mi temelji i zgrada 

Ko zemlje sama sredina su jaki, 

Što sve privlači k sebi. 


Htjeli smo da spomenemo ono mjesto (III, 3), 
gdje vojvode, grčki knezovi nakon sedmogodišnjega 
uzaludnoga podsjedanja Troje hoće opet na borbu 
da predobiju rasrdjena i otudjena Ahileja, »mišicu 
i desnu ruku čitave vojske«, pa odabiru Ajasa, da 
podijeli mejdan s Hektorom, jer je on tobože naj¬ 
veći junak, da bi tako posramili Ahileja; gdje na 
savjet lukavca Ulisa, neka bi vojvode nemarnim i 
hladnim ponašanjem skršila oholiju toga prkodžije, 
Agamemnon i drugi knezovi grčki prolaze mimo 
Ahileja ne gledajući ga, a on se tome čudi, pita je li 
odskoro osiromašio i domeće: 

Jest, veličina, kojoj sreće nema, 

I s ljudima se djeli. Ko je pao, 

Pad svoj u očma drugih ljudi čita, 

Čim osjeti ga. Ljudi ko leptiri 
Tek ljetu kažu svoja mučna krila; 

Nijedan čovjek nije, što je čovjek, 

U časti, već je onih časti radi 

Izvana što su, mjesta, blaga, moći — 

I zasluga i njegve sreće plate. 

Kad padnu te, sve sama kliska čeljad, 

I ljubav kliska na njih privješena 
U propast s njima surva se i skupa 
U padu mre. 

Na to Uliše k njemu prilazi i kazuje mu, kako 
će sjutra Ajas izaći na mejdan s Hektorom i biti 
slavan; a kad mu se Ahilej tuži, kako su grčki kne¬ 
zovi prošli mimo njega kao škrtice mimo prosjaka, 
nijesu mu kazali nijedne lijepe riječi ni pogledali 
ga, pa pita, zar su njegova djela zaboravljena, od¬ 
govara mu mudračina Uliše: 

Na ledjim, brajko, vrjeme torbu nosi 
I zaboravi darke u nju baca, 

Neharnosti avetinja ta grdna. 

Te mrve prošasta su dobra djela, 

Što onaj čas odminu, budu namah 
Zaboravljena. Ustrajnost, gosparu, 

Sjaj daje časti; svršen čin se tura 
Na stranu kao zardjali oklop, 

Lik svačje sprdnje. Idi svojim putem, 

Jer čast se vere tako tjesnim klancem, 

Da ti tek s njome prodješ, Drž' se staze, 

Jer takmačenje ima sto sinova, 

Što stiže jedan drugog. Ugneš li se, 

Zastraniš li od svoga ravnog pravca, 

Ko nagli poplav nagnat će svi redom 

I preteć te daleko; 

II padaš ko div konj u prvom boju, 

Pa ležiš na dnu lošega prtljaga 
Pregažen, smrvljen. Oni, što sad rade, 

I manjim djelom tebe će nadmašit, 

Jer vrjeme je ko sada što su gazde 
Kad ide, gostu tek da stisnu ruku, 

A raskriljenih ruku ko da lete 
Došljaka grle. Smijuć svak dolazi, 

A uzdišuć odlazi. Nek se krepost 

Ne nada plaći za to, što je bilo, 

Jer ljepota i pamet, 

Rod visok, snažne mišice, junaštvo, 

Dobrota, ljubav, prijateljstvo, svi su 
Vremena, jalnog opadača, sluge. 

Od prirode je jedan rod sav svijet — 

U jedan glas svi slave nove trice 
I kad su preradjene stare stvari, 

Pa više hvale malko pozlaćenu 
Prašinu, nego naprašeno zlato, 

Što sada vidi svako oko slavi — 

Ti govori, što ih spominjemo, za cijelo nijesu 
ni dublji ni velebniji od stotine drugih u »Hamletu«, 
»Kralju Learu«, »Buri«, pa i u »Kako vam drago«, 
ali očito je, da su tako istiniti, da su tako vjerno 
ogledalo sve te tragike slavoljublja, te ih je mogao 
da iznese tek čovjek, koji u dušu pozna sve te 
borbe velikoga svijeta, sve te častoljubive snove, 
želje, spletke i nedaće političara i državnika, bo- 
ljara, mogućnika i dvorske gospode, što se za vlast 
bore, pa koji je tu borbu sam doživio i to iskustvo 
platio svojim životom. Nije li priličnije, da je to 
napisao Bacon, koji je sve te muke promučio dok 
se je uspeo na tako visoko mjesto lorda kancelara 
kraljevine Engleske, nego Shakespeare, koji je do¬ 
šavši u London morao na vratima držati* konje ve¬ 
likoj gospodi, što su došla u pozorište, da tako za¬ 
služi koru hljeba, pa se vratio u svoje selo, čim je 
sa svojom glumačkom družinom skuckao nešto no¬ 
vaca, da može živjeti sa svojom porodicom? Da- 
što, mjeriš li običnim mjerilom, teško možeš da 
poimaš, te je Shakespeare po onome, što je od 
njegova života do nas doprlo, mogao steći takovo 
znanje, progledati i raščiniti sve to pletivo te go¬ 
spodske igre. Ali tako možeš umovati, kad se go¬ 
vori o običnom čovjeku, a ne smiješ, kad se radi 
o geniju. U tom je ona neizmjerna razlika izmedju 
prvoga i drugoga, što su pameti u prvoga odredjene 
granice, a u drugoga nijesu, što u prvoga ima mu- 

drosti kraja, a u drugoga nema. U genija dolazi sve 
iz njegove unutrašnjosti, iz njegove duše i veljega 
uma, a jako malo ili ništa s polja i njegovih izokol- 
nih prilika. »Messer Lodovico, dove mai avete tro- 
vato tante corbellerie?« gosparu Lujo, gdje ste za¬ 
boga našli sve te vaše lakrdije? zapitao je jedared, 
kako se priča, u veliku čudu Ludovika Ariosta 
onaj odrešiti i okrutni knez crkveni, osnivač po¬ 
znate i po njegovu imenu prozvane vile kod Rima 

i brat ferarskoga vojvode Alfonsa, kardinal Hi- 
polit Este. Taj knez crkveni, štono je svome polu- 
bratu po ocu Don Giuliu dao na lovu u šumi po 
svojim krvnicima iskopati žive oči iz glave, jer mu 
je neka gospa, što ju je zamilovao, pričala, da su 
ju te bratovljeve oči zatravile. 

Ta što će geniju i njegovoj tvaralačkoj snazi 
spoljašnje životne prilike! Njegov vid seže preko 
socijalnih ograda i plotova. Njegovo duhovno oko 
obuhvata sav svijet i svaku stvar, u njenoj cijelosti 

ii njenim čestima, dok se običan čovjek hvata samo 
pojedinosti i sitnica. Što je u Shakespearea ono nje¬ 
govo nedostignuto svojstvo, da vlada engleskim je¬ 
zikom kao niko drugi i umije za svaku stvar naći 
najzgodniju riječ, pored onoga njegova uma, koji je, 
da kažemo riječima Veda, starih svetih knjiga in¬ 
dijskih, kao svijetlo usred sunca, kao istina usred 
toga svijetla i neprolazni bitak usred te istine, ro- 
red onoga njegova duha, koji će dohvatiti naj¬ 
dalje posljetke i doprijeti do najdubljih vidika čo¬ 
vječjega tjelesnoga i duševnoga života, svaku reče¬ 
nicu protkati blistavim metaforama, što ih bujna 
i neobuzdana njegova uobrazilja niže, svaku ap¬ 
straktnu misao zaodjeti živim slikama, sto kazuju 
život kakav jeste, pa iznijeti nedogledan mz pore- 
djenja iz svih područja fizičkoga i moralnoga života, 
što ga njegovo duhovno oko u jedan mah vidi svagda 
u cijelosti a nigda samo po čestima. Pored one nje¬ 
gove vidovitosti, koja je na priliku u »Buri« svu 
blagost i čudnovatost, zanos i uzvišenost nevidje- 
nim umještvom i milinom udružila s veselim do- 

mišljajima lakokrile uobrazilje, iznijela vječnu ži¬ 
votnu mudrost i istinu, onaj visoki misterij, što ga 
oči gomile i savremenih ljudi zaslijepljene pre- 
raznim predrasudama ne mogu da vide, pa prika¬ 
zala taj ljudski život, to »smućeno jedno more«, što 
su ga uzburkale bura, raznolike i razrožne sile i 
tajnovita moć, koju slijepi čovjek zove slučajem ili 
srećom, a koja je u istinu vraštvo sudbine, da se na 
koncu svikolici izgube i opet nadju u spoljnoj sreći 
svoga života. 

A zar je Shakespeare jedini čovjek, u kojega 
je duh neizmjerno premašio onaj uzani okvir, gdje 
su se njegove životne prilike kretale? Ta eno u 
Peniklovoj Ateni onoga poštenjaka, trbušastoga 
staroga čiče, nespretnoga i nezgrapnoga svata du¬ 
gih ušiju i prčastoga nosa, da bi glumci u pozorištu 
s njime šale provodili i lončari snimali ružno nje¬ 
govo lice na svojim vrčevima. On ljubi svoju Atenu 
nada sve, zatucan je malogradjanin i nigda ne ide 
ni pedalj izvan gradskih zidina, u gradskom vijeću 
gradi se lud i napada na javno mišljenje žestoko i 
bjesomučno, da ga zamalo nije narod razderao. U 
čestim njegovim prepirkama ljudi ga svaki čas zlo¬ 
stavljaju, biju i ćuškaju, a on to sve strpljivo pod¬ 
nosi. Kad ga je jedared neko nogom udario, prima 
to ravnodušno i kaže jednomu, koji se je tome ču¬ 
dio: »zar ću magarca, koji me je gurnuo, tužiti?« 
Kad mu opet neko kaže: »zar te onaj tamo ne 
grdi i ne psuje?« odgovara mu: »ne, jer što onaj 
kaže za mene ne prilikuje«. Obično živi od hljeba 
i vode, kad ga koji prijatelj k sebi ne pozove; hoda 
bos naokolo, nema rublja i na golom tijelu ljeti i 
zimi nosi isti ogrtač. Ne piše ama nijedne riječi, 
već kad ustreba pravi za plaću loše kipove, da za¬ 
radi koju paru i da može s najotmenijim i najobra¬ 
zovanijim mladićima atenskim raspravljati i utući 
ih nepokolebljivim svojim mirom, nesmiljenom di¬ 
jalektikom, snažnom rječitošću, strahovitom logi¬ 
kom i poraznom ironijom. Zameće neslane šale 
od slugana, kovača i drugih zanatlija, pijetlova i 

bludnica, žlica i zdjela za čorbu, grdan je ispiču¬ 
tura pa sve svoje drugove od čašice spravlja pod 
stol, da podje vedar i sabran iznova raspravljati 
s trijeznim ljudima. Ali u njega je um, da odredjuje 
smjernice prosvjeti svoga naroda, poštenje čisto 
kao zlato, čestiti vjerski fanatizam, koji mu brani, 
da mitom ne ode iz zatvora i nuka ga, da ispije 
pehar kukute. Koga nije ta besmrtna stranica apo¬ 
logije Platonove, gdje se opisuju zadnji njegovi ča¬ 
sovi, darnula u najsvetije što na svijetu ima! A taj 
Sokrat, luda i mučenik, ulični govordžija i najveći 
svetac svoga vremena, propovjednik je nauke svoga 
savremenika, onoga otmenoga aristokrata Platona, 
koji opet upotrebljava duhovitost i ugled Sokratov, 
da iznese bogato blago svoje duše, pa je s njime 
srastao u jednu sjajnu kulturnu pojavu, da ih danas 
ne može da luči ni najoštrije oko. 

Ne reci niko, da su Sokrat i Platon živjeli u 
Periklovoj Ateni, kad je, kako Emerson kaže, genij 
bio još nepomućen i prost od zaraze pretjeranosti, 
što će ga docnije stići, kad je znanje cvalo i bilo 
zdravo zdravcato, umjetnosti osvanulo njeno pro¬ 
ljetno jutro, pentelički se mramor kidao kao da je 
snijeg, a najsavršenija djela graditeljstva i kipar¬ 
stva bila stvari svakidašnjeg života. Jer zar Sha- 
kespeare i Bacon nijesu zajedno živjeli u doba 
Elizabetino? U doba ražarene vatre duševne, bujne 
i sjajne fantazije, prividjenja, neobuzdanog mlade¬ 
načkog poleta i opojnog zanosa za ljepotom i ži¬ 
votnom radosti. U doba umjetnika, vjernika, osni¬ 
vača i tvoraca, kad su biće i duševne sile čovjeka 
zadobili nove proširene oblike i razvili nevidjenu 
snagu; kad su smjelost isljednika novih svijetova, 
filozofija naučenjaka, strast ljubavnika, fanatizam 
sveca dostigli gotovo nadčovječnu veličinu, a čo¬ 
vjek u sebi pronašao neiscrpna vrela i svesilnu moć, 
što su skršili uzane granice svijeta, u kojem se je 
dosele kretao. U doba poezije i filozofije, što je 
bajne slike njezine svela u svoje mirne i hladne 
zasade. Zar ih obojicu nije ogrijalo sunce renesanse? 

Zar nijesu u njihovo doba proklijale, nikle i pro¬ 
cvale ideje, koje će odnjihati čitavu modernu 
kulturu? Nijesu li mogli biti glasnici istih ideja, 
istoga duha, što se je digao nebu pod oblake na 
krilima svijesnoga svoga čovještva i samosvojnosti, 
što više, propovjednici i rasadnici iste nauke, a da 
medju njima nije trebalo da bude nikakih tako bli¬ 
skih veza, kao što je to svagda bivalo, kad je kul¬ 
tura sjeknula novom snagom i prokrčila sebi nove 
puteve napretka ljudskoga, kao na priliku i u doba 
Sokrata i Platona? Još nikome nije palo na um 
tvrditi, da su ova dvojica bili ne samo kulturni 
čelovodje doba Periklova nego i jedan čovjek. Zar 
zato, što su se Shakespeare i Bacon zajedno našli 
u jedno kulturno doba, moraju da budu jedan čo¬ 
vjek? S toga, dok nema jačih dokaza od nekakih 
samovoljnih ključeva tajnoga pisma i izvještačenih 
američkih kriptograma, ne možeš u pukoj nekoj 
psihološkoj spekulaciji naprosto odreći Shakes- 
peareu očinstvo njegovih drama i dosuditi ga 
Baconu. 

Jer psihologija nema nigdje da objasni toliko 
mučnih pitanja koliko baš u genija. On tako “ispuni 
svoje doba neobičnom svojom ličnošću, tako prožme 
svojim duhom svoje savremenike, da ga iza njih 
kao nestane pa se njegova djela drugima podmeću, 
a tudja opet njemu. On kao da donese svijetu novo 
svijetlo pa sam u njemu utone. Gdje se bolje nego u 
homerskim pjesmama ogleda grčko narodno i etičko 
naziranje na život i svijet, a je li Homer u opće ži¬ 
vio? Je li Ilijadu i Odiseju ispjevao jedan čovjek ili 
su to tek umjetno sastavljene zbirke pjesama, što 
ih je narod sam slagao i pjevao? A ako je Homer 
u istinu živio, koji su sve pjesmotvori toga doba 
njegova duhovna svojina? Ko može danas izvjesno 
odsjeći, koja su djela Platonova prava, njegovom 
rukom pisana, a koja nijesu? Ko će postaviti točnu 
granicu izmedju Gjorgjona (Barbarellia) i Tiziana, 
dok je prvi bio u životu? Gjorgjone, kojemu slava 
bogodana umjetnika cvate i raste bez prestanka do 

vijeka, a kojemu nije dosta da prikaže što je u pri¬ 
rodi najživlje i najdražesnije, već koji kopa do naj¬ 
dalje žilice duše stvorenja ljudskoga, da bi svojom 
sanjom dao boju ljepoti mesa pa da bi preko toga 
makar kako krasnoga oblika još našao ono, što ga 
oživljava čarima pjesme i glazbe — taj Gjorgjone 
izgubio se u nekom misteriju, obasula ga koprena 
samih priča i legenda, niko ne zna kad se je i gdje 
rodio, čiji je sin i koje mu je podrijetlo, kake su 
bile tajnovite prilike i neprilike njegova života i 
prerana, nenadana i tragična njegova smrt. Ko će 
pogoditi, potječu li neki likovi, što te svojom pri¬ 
rodnom a opet nekom neodoljivom i neiskazano ljup¬ 
kom ljepotom u prvi mah zatravljuju, pa te kao ne¬ 
kom slatkom glazbom, koja kao da od njih struji, 
svega opajaju — na priliku ona gola žena, što je ra- 
zmotala svoj crveni plašt i sjela na bunar, iz kojega 
angjeo vadi cvijeće i svija u kite, na poznatoj krivo 
nazvanoj slici »Zemaljska i nebeska ljubav« u villi 
Borghese u Rimu, ili onaj koncerat u palači Pitti- 
jevoj u Firenci, gdje su u jedan pogled Augustinovca, 
što udara u glasovir, sabiti najskrovitiji titraji duše 
— iz kista onoga prvoga veseljaka i nemariša, ko¬ 
jemu sav mladi život bijaše jedna uznosita skladna 
pjesma i jedan veseo sanak ljuveni, ili od onoga 
drugoga umjetnika velikaša, kojemu je božanstvo 
dalo, da se dovije najsjajnijoj krasoti, što ju je du¬ 
hovno oko smrtnikovo igda ugledalo, pa da ju sa¬ 
vršeno prikaže? Koliko li se madona i drugih slika 
po Italiji i drugdje po svijetu nepravo diči imenom 
Rafaelovim, a koliko se opet pravih djela Rafaelo- 
vih krije pod čednim imenima pokrajinskih maj¬ 
stora! Kako se isprva odbijaš od one za Donia na¬ 
slikane svete porodice Michelangelove u firentin¬ 
skim Uffiziima, gdje je gromoradna žena, prava 
pravcata Junona sjela na tle, naslonila se na ko¬ 
ljena svoga starca zaručnika, što je iza nje sjeo na 
onizak zid, pa snažnim svojim rukama na uznak 
hvata zdepnasto, krupno djetešce, što joj ga za¬ 
ručnik preko njezina desnoga ramena otraga do- 

daje, a iza toga zida u prikrajku jedan dječarac be¬ 
zazleno gleda sve to, dok se u pozadini kupaju i 
sunčaju goli golcati mladići silnih atletskih mišica 
i bedara — da se domala opet k njojzi vratiš i te 
gorostasne crte staneš tražiti u djelima drugih sa- 
vremenih kipara, kako bi sva ta djela dodijelio 
tome divskome majstoru, jer ne možeš nikako vje¬ 
rovati, da bi ih moglo isklesati ičije dlijeto već ako 
njggovo. Koliko ima danas slika, za koje možeš 
izvjesno reći, da ih je naslikao sam Lionardo, a kod 
koliko slika, koje si zavolio kao ubavo cvijeće ge¬ 
nija Lionardova, na priliku onaj fini, nježni portret 
ljepušna, mrva plaha djevojčeta u milanskoj »Ambro- 
siani«, što ga okrstiše slikom Bianke Marije Sforze, 
moraš s teškim srcem pustiti, da mu ih neumitna 
naučna kritika odreče? 

Ovako o geniju, kako djeluje u svoje doba i 
kako poznijemu potomstvu bude sve više neka bez¬ 
lična pojava, kojoj pravo ne znaš ni života, niti joj 
točno možeš odrediti djela, mogli bismo raspredati 
bez kraja. A zar je u Shakespearea i u njegovo doba 
moglo i smjelo biti inako? U istinu danas živi tek 
u svojim dramama i svima svojim karakterima, ali 
nijedan od njih, nijedan njihov čin, nijedna riječ ne 
može da se poistoveti s ličnošću pjesnikovom, jer 
ti su karakteri izvadjeni iz duše svega čovječanstva. 












Engleska i francuska revolucija 

Savremenim javnopravnim ustanovama i mo¬ 
dernim demokracijama postavili su temelje pokreti 
dvaju naroda čelovodja zapadno-evropske kulture, 
što ih je povjest zabilježila pod imenima engleske i 
francuske revolucije. Makar su ta dva naroda naj¬ 
bliži susjedi geografski i medju se ih povezale ne¬ 
brojene niti gotovo jednake svjetovne i vjerske kul¬ 
ture, sličnih i srodnih socijalnih, ekonomskih i po¬ 
litičkih interesa, opet ima u po vješti malo pojava, 
koje bi se svojom prirodom, metodom, sredstvima 
i ciljevima, pa i sudovima, što ih je o njima potom¬ 
stvo izreklo, tako odvajale jedna od druge kao baš 
ta dva narodna pokreta. Što se tiče važnosti i te¬ 
kovina engleske slavne revolucije 1688. godine, u 
tome-je sudu pozniji svijet prilično jednolik i složan. 
Ona je novovjekoj demokraciji dala njezinu srčiku, 
prva je iznijela moderni parlamenat i stožer nje¬ 
gove vlasti, državni budžet. Javne daće, što su do¬ 
sele bile lični dohodak vladara, preobrazila je u 
državne poreze, vladaru dodijelila stalnu svotu, »ci¬ 
vilnu listu« za izdržavanje ličnoga njegova kućan¬ 
stva i zagradom »apropriacije« vezala vladu, da se za 
neku odredjenu državnu svrhu dani novac ne smije 
upotrijebiti ni za koju drugu. Naredila je, da pro¬ 
račun državnih izdataka valja svake godine na pre- 
tresanje podnijeti zastupničkoj kući parlamenta, 
neka ga ona odobri ili odbaci, pa tako toj zastup¬ 
ničkoj kući predala najvišu vlast u državi, jer bez 
novaca ne može vladati ni jedna vlada, ne može se 

izdržavati vojska ni voditi rat ni učiniti mir. Uza 
to je ta revolucija engleskomu državnome razvitku 
utrla putove mira, pravde, socijalnoga napretka i 
ekonomskoga boljitka. Nakon stoljetne teške i po¬ 
štene borbe dokončala je ustavni spor krune s par¬ 
lamentom jasnim i nesumnjivim načinom. Zakonom 
je utvrdila pravice narodne, pa svrgnuvši jednoga i 
pozvavši drugoga kralja na prijestolje, oduzela kra¬ 
ljevstvu i nasljednoj monarhiji biljegu božjega po¬ 
drijetla, odbacila Stuartovsko legitimistično načelo 
i proglasila, da se pravo, kojim kralj vlada, ni u 
čemu ne razlikuje od prava drugih organa, što vrše 
državnu vlast ili inako djeluju u ime države. A i 
s punim pravom. Jer u državi, gdje takovo suje- 
vjerje preotima mah, ustavna sloboda očito ne može 
nigda da bude čvrsta, budući da vlast, koju drže 
tek za naredbu čovječju, ne može da bude snažna 
stega vlasti, koju drže za naredbu božju. Zaludu 
se je nadati, kaže veliki engleski historik, da će 
zakoni, pa bili izvrsni kako mu drago, biti zadugo 
jaki zauzdati kralja, koji po svome mišljenju a i 
po mišljenju velike česti svoga naroda ima po svo¬ 
joj vrsti kud i kamo višu moć od one moći, što je 
izdala te zakone. 

Ta se promjena, što je u engleskoj vladavini 
izvršila revolucija, na oko čini neznatna. Nije dala 
narodu ni jednoga novoga prava. Nije dirnula u 
svetinju lične svojine. Održala je crkvu, monarhiju, 
aristokraciju i demokraciju baš onake, kake ih je 
našla. Nije dokinula ni jedne staleške povlastice. 
Ni u čemu promijenila upravnu organizaciju. Svi 
engleski zakoni osim nasljednoga reda na prije¬ 
stolje, koji se je zeru promijenio, ostali su sasvim 
isti kao i prije. Zaključcima parlamenta, koji su sve 
tekovine te revolucije svečano uglavili, »izjavom 
prava«, tek su se protumačila i objasnila neka 
sporna ustavna pitanja u odnosu izmedju krune i 
parlamenta, a po mišljenju tadašnjih najboljih prav¬ 
nika. Ta je engleska revolucija bila samo odbrana 
starih domaćih pravica, pa tako bi čovjek na prvi 

mah rekao, da nije onoliko privrijedila čovječan¬ 
stvu koliko francuska, koja je, kako se obično kaže, 
narodima evropskoga kopna izvojštila onu političku 
i ličnu slobodu, štono je sada imadu, pa državi dala 
sadašnje njezine oblike. 

Nije engleska, već je francuska revolucija 
proglasila prava čovjeka i gradjanina, a proglasila 
ne samo za Francuze nego i za čitavi svijet. Nje¬ 
zina ideja nije dakle narodna, praktično-politička 
samo za domaće prilike, već teoretska, apstraktna, 
za sve čovječanstvo. Ona je u cigloj jednoj noći 
4. kolovoza 1789. odbacila staleški sustav i odre¬ 
dila osnove modernoga pravnoga i socijalnoga po¬ 
retka, jedinstvo države, jednakost prava, slobodu 
rada. Naprečac porušila je englesko osnovno na¬ 
čelo neprikosnovene lične svojine, dokinula kmet¬ 
stvo, kupovanje javnih službi, sve povlastice gra¬ 
dova i pokrajina, Spajanje crkvenih dohodaka i 
bez pravnoga naslova podijeljene mirovine. Otku¬ 
pila je gospoštinska prava, uklonila sudovanje ze¬ 
maljske gospode, promijenila ili otkupila sve de¬ 
setine, naredila jednakost poreza i svih javnih 
daća, sposobnost svih gradjana za sve državne 
službe, postavila besplatno državno sudovanje j 
preuredila cehove. Njezina ustavotvorna skup¬ 
ština nametnula je drevnoj historičkoj nasljednoj 
monarhiji ideju narodnoga suvereniteta. Sakovala 
sve te francuske pokrajine od Alpa pa do Pire¬ 
neja u jednu cjelinu, pa obrazovala pojmove »dr¬ 
žavnoga« naroda i »državnoga« teritorija. Odre¬ 
dila premoć zakonotvorne vlasti nad izvršnom, 
otela kralju pravo postavljanja činovnika i preni¬ 
jela ga na birače, priznala je jednakost svih vjero¬ 
ispovijesti, pored kraljevske plaćene oružala na¬ 
rodnu vojsku, osnovala novo sudstvo, dokinula ka- 
binetsko sudovanje i utrla put poroti, preuzela 
ubožarstvo i bogoštovlje u svoje ruke, postavivši 
odnos države spram crkve na nove moderne te¬ 
melje. 

Pa i sam zloglasni narodni konvenat stekao 
je velikih zasluga za kulturu zemlje. Bit će ih za 
cijelo puno kojima će ta tvrdnja zadati sumnju, 
je h bas tako. A nije ni čudo. Ljudima, kad su se 
jedared otresli školskoga praha, francuska revolu¬ 
cija redovno nije osobito mila. Kako kaže Al- 
phonse Aulard, koji nam je u najnovije doba 
svojim radovima prvi objasnio mnoge njezine tamne 
strane, om vide tek površinu i ne razumiju taj po¬ 
kret jer ga ne ljube. Prečesto zaboravljaju, da ta 
revolucija ne bijaše tek neki slučajni dogad aj tek 
samovoljna voljica pojedinih zbrkanih i us anih 
glava vecj opravdan otpor protiv nesnosnih vlada- 
lack.h oblika »ancien regimea«, stare dosadašnje 
vladuvme, sto se je bila preživjela, i dovršetak 
djela, sto su ga mnoga koljena spremala. Ne mogu 
da zatome svoju simpatiju za tu staru, u kulturi 
dotjeranu i presićenu gospodsku lozu, što je na 
usta njegove biskupske milosti, one mudrice i lije 
Talleyranda rekla: »Qui n a pas veću avant 1789 
ne conmut pas la douceur de vivre«, ko nije živio 
prije francuske revolucije, ne zna što je slast ži¬ 
vota. Iz duše im govori ono ljutito zakeralo Car- 
k °ieg? s e je, kako Herbert Spencer spo¬ 
minje u svojoj autobiografiji, svaki dan prelila grka 

Bfi’žr 1 JJ sovke ’ da je morao svoje srce ifka- 

k k! i ( ” a ' k M ( a k ° n , bez Potanka zabada, 
.ako svu tu čeljad francuske revolucije, sve te 

LoLZčTt*’ i St ? pre ° teše kormilo države, nije 
luDili n t d 7 g ? kak ° Va duž , n °st nego kako bi ska- 
ni oikl? J kak k m,eSU imali ni nebesa nad sobom 
Gode L P ° d t SO i b ? m pa s , e usudi,i vladati narodom, 
kojemu e f Msk * razlaganja Paula Bourgeta, 
smjesa Jf, , fra ncuska revolucija »tragikomedija, 

ne dn^tv l° gl, i e 1 ^ a > dl ? čl ) e ' ludi zator one nigda 
bila iV 7 lg f nute Ia ^ode života francuskoga«. Jest, 

života n l L. r — e d ° Se e nigda ne dostignute lagode 
godine °lA 0, °’ SU SC ° n f n ° Ći 4 kolovoza 1789. 
bile žrtvn d SU SVe P ovlas tice crkve i plemstva 
vane na oltaru domovine, poštenjačine 

Vicomte de Noailles i Duc d’Aiguillon stidjeli gon 
voriti, da su gospoda ljude u svoja kola uprezala, 
negda imala pravo poslije svakoga lova zaklati i 
rasporiti po dva kmeta pa u njihovim crijevima i 
krvi okrijepiti umorne svoje noge i da su im se-i 
ljaci morali svaku bogovetnu noć udarati šibama 
po okolišnim ribnjacima i jezerima, da žabe ne 
krekeću i oni mogu mirno spavati u svome dvoru. 
Ta čeljad pušta, neka joj maštu raspale i milosrdje 
ganu tek nevolje kraljeva i kraljica, a zaboravlja 
tisuće i tisuće nevoljnika sa sela, što su ih gazili i 
što su skapavali od gladi. Nijedna se suza nije 
prolila za tim jadnim narodom, da kažemo sa 
sirom Filipom Francisom. Kad su plaćeničke i 
krvničke vojničke čorde pokrajine do kosti bičoJ 
vale, a ukazi kraljevskih savjeta iz njih istisli 
zadnju kapljicu krvi i zadnju koru hljeba, taj sJ 
dogadjaj dašto olako uzimali oni, koji su bili u si 
gurnoj pojati. Kad su tisuće i tisuće bile silon 
odagnane iz svoje otadžbine poradi svoga vjero 
zakona ili poslane na vesla galija, što su protrv 
zakonito prodavale sol; kad je sloboda svakoga 
pojedinca bila predana milosti i zapovijedi svake; 
bludnice, provodadžije i nametnika, što se je do¬ 
gurao do vlasti i jadnih njenih sluga, kad su svaku 
slobodnjačku knjigu sažizali, a pisce hapsili, proJ 
gonili, žigosali usijanim gvoždjem i kliještima im 
čupali jezike — take blage njihove isprike i bjeso-j 
mučne psovke ne mogu lje da zabašure zuluma j 
opravdana otpora protiv njega. 

Zato za narodni konvenat znadu samo, da je 
ta skupština dokinula kraljevstvo i proglasila re¬ 
publiku, dok su joj uši gotovo htjele da ogluhnu 
od očajne vriske pred vratima: »Hljeba, hljeba go¬ 
spodaru, ne vidjesmo davno hljeba«. U njoj vide tek 
osudu i smaknuće kralja, Žirondiste i Brdjane, 
Robespierrea, Dantona i Vergniauda, »ustavo- 
tvorca« Abbe Sieyesa, koji glasuje za kraljevu 
smrt s rečenicom »La mort sans phrase« i Madame 
Roland, javnoga tužioca Fouquier-Tinvillea i guili 


lotinu — pa onda ne znadu odgovoriti na pitanje, 
kako je taj prostački cinizam, ta šarovita četa ne- 
valjalaca i protuha, odvjetnika, kavgadžija i Židova 
starežara, bezočnih žena najnižega soja, gospodara 
svratišta, krčma i bludilišta, šegrta vragolana, pi¬ 
sara, dućanskih kalfa, berbera, gajdaša i baletnih 
plesača mogla izvršiti djela tako žarka patriotizma 
i čiste, idealne požrtvovnosti za otadžbinu, te ti i 
danas živo srce od zanosa hoće da iskoči iz grudi. 

Toj su čudnoj pojavi ponajvećim dijelom krivi 
Francuzi sami. U njih po onoj duhovitoj riječi Lan- 
freyeovoj trebat će za revoluciju bar toliko histo¬ 
rika koliko je ona proždrla političara. Oni se u 
svome sudu o revoluciji razilaze kao rakova djeca. 
Od školnika, ideologa i poklonika gomile Miche- 
leta, koji svejednako na papiru nastavlja borbu 
revolucionih vlasti protiv popova i Engleza i Bur- 
keove »Razmišljaje o francuskoj revoluciji« krsti 
»jednom deklamacijom«, pa do pozitivista Tainea, 
koji revoluciji skida svetačku slavu s glave i kaže, 
da je Burke najdublji teoretičar političke slobode, 
jer je već 1790. u toj knjizi, štono je ujedno i pro¬ 
ročanstvo i remek-djelo, pokazao prstom na konac 
revolucije, vojničku diktaturu i »najapsolutniji de- 
spotizam, što ga je igda bilo pod nebom« — od 
Viktora Hugona, kojemu je revolucija najveći na¬ 
predak čovječanstva iza Krista, pa odskoro do 
Paula Bourgeta. U tom inatu zaboravlja se, te je 
taj organizovanjem narodne odbrane, što je stala 
na put dušmanskoj provali, preraznim socijalno- 
političkim odredbama, smicanjem ljudi i oduzima¬ 
njem njihova imanja tako zaposleni narodni konve¬ 
nat dospio, da osnuje središnje škole, politehničku 
školu, učiteljsku školu, školu za istočne jezike, pri- 
rodopisni muzej, konzervatorij za umjetnost i obrt, 
industrijske izložbe, zavode za gluhonijeme i 
slijepce, muzej za francuske spomenike, narodni 
arhiv, jednaku mjeru i vagu. A hljeba imao je na¬ 
rod za konventa više nego igda prije i poslije njega. 






Ne treba tek spominjati, da se strani povjesni¬ 
čari francuske revolucije u svome mišljenju o njoj 
razilaze još i više. A ipak je istina na dlanu. Fran¬ 
cuska je revolucija bez sumnje izvršila svjetski kul¬ 
turni i politički poziv. Engleska revolucija bila je 
čisto narodni pokret, koji se je kretao poglavito 
oko pitanja, je li Jakov II. dokidajući u pojedinim 
slučajevima kaznene zakone protiv rimokatolika i 
počinivši druga djela, poradi kojih se na nj »izjava 
prava« žali, prekoračio odredjenu i zakonitu vlast 
engleskoga kralja. Američka revolucija kretala se 
je u suštini oko ustavnoga pitanja, je li parlamenat 
carevinski, izravno nametnuvši poradi obrane car¬ 
stva naseobinama porez, prešao preko svojih usta¬ 
vom mu danih granica i prehvatio u područje po¬ 
krajinske zakonotvorne vlasti. Francuska revolu¬ 
cija naprotiv nije bila prevrat poradi neke zasebne 
narodne ili zemaljske tegobe, već osnivanje širom 
čitave Evrope neke nove vrste vladavine, izgra- 
djene po nauci o pravima čovjeka, što se je dala 
primijeniti svima narodima a nije se podudarala ni 
s jednom starom vladavinom. Bila je u potpunom 
smislu jedan od onih velikih prevrata, koji iznose 
novu nauku i navlastito umiju probuditi neodoljiv 
sektarski duh, što ne samo utječe na spoljne od¬ 
nose, nego i prodire u unutrašnje ustave okolnih 
zemalja, unosi u nje nove interese, strasti i stranke, 
pa poput vjerskih pokreta šesnaestoga stoljeća 
slabi i savladava osjećaj lokalnoga patriotizma i u 
jednu zajednicu udružuje gradjane raznih država. 

Ona nije taj svjetski kulturni i politički poziv 
izvršila, kako je ona mislila, po zaslugama, što ih je 
postigla rušenjem starih ustanova, već dragocjenim 
tekovinama, što ih je izvojštila za budućnost. Fran¬ 
cuska se je prva na evropskom kopnu uhvatila u 
koštac sa staleškom, feudnom državom, koju je 
osnovalo srednjevjekovno kršćanstvom zadojeno 
naziranje na svijet, koja ne počiva na prirodnim 
zakonima, na nekom općenom ustavu nastalom po 
stalnim zakonima, već na ličnom obećanju i vjeri 

slobodnih vazala, a u kojoj nestaje čvrstoga pri¬ 
rodnoga jedinstva narodnoga, jer se je razvrglo u 
nedogledno mnoštvo ličnih odnosa i samovolje pre- 
različnih zasebnih pogodaba i utanačenja. Fran¬ 
cuska je prva skršila vlast svih tih barona, što su 
u svojim pokrajinama bili gotovo suvereni gospo¬ 
dari, sazdala modernu državnu ideju, po kojoj je 
država sama subjekat svoje vlasti, i ujedinjenu dr¬ 
žavnu vlast, kojoj su svi državljani izravni poda¬ 
nici. Ali kakova pisana ili nepisana ustava s točnim 
i trajnim naredbama o organizaciji i medjusobnim 
odnosima državnih vlasti, o jamstvima ličnih i gra- 
djanskih prava nije imala. U sjednici od 19. stude¬ 
noga 1787. kazao je Luj šesnaesti parlamentu (su¬ 
dištu) u Parizu: »Načela, kojih vas hoću da sjetim, 
tiču se bića monarhije i ja ne ću nigda dati, da ih 
ko poriče ili povrijedi«, pa pustio, neka njegov ču¬ 
var pečata, gospodin de Lamoignan, čiju je sliku 
pobunjena svjetina u Parizu malo kasnije sažgala i 
domala njega samoga ustrijelila, ta načela protu¬ 
mači ovako: »Samo kralju pripada suverena vlast 
u svome kraljevstvu, on je za vršenje najviše vlasti 
jedino bogu odgovoran. Kralj je suverena glava na¬ 
roda i jedno s njime. Zakonotvorna vlast počiva u 
licu suverena, nezavisna i ne razdijeljena. Kralj 
francuski može u zastupnicima triju državnih sta¬ 
leža (crkve, plemstva i gradjanstva) da vidi tek 
neko prošireno vijeće, što je sastavljeno od oda¬ 
branih članova porodice, kojoj je on glava, a on će 
svagda biti najviši sudac o njihovim žaobama i 
tužbama«. Tvrdilo se je doduše, da kralj bez pri¬ 
vole državnih staleža ne smije nametati poreza, 
ali zadnji put su ti staleži bili sazvani 1614. godine 
i iza toga porezi opetovano povišeni. I to se je 
tvrdilo u teoriji, da svaki kraljevski ukaz, ako će 
da bude izvršen, treba od parlamenta (sudišta) da 
bude upisan u knjigu ukaza pa da parlamenat može 
taj upis uskratiti. Ali kad je to uistinu uskratio, do¬ 
stajalo je jedna »lit de justice«, postelja pravde, 
sjednica parlamenta pod predsjedanjem kralja, da 

ga na to prinudi; a po potrebi dvor je prkosne čla¬ 
nove parlamenta naprosto odagnao. Tako ie zako- 
notvorna i izvršna, a prečesto i sudska vlast bila 
ujedinjena u jednoj ruci. Ustanove, da se političke 
vlasti medj-u se nadziru i da im se točno odmjere 
njihovo područje i njihove ovlasti, nije bilo. Crkva 
i plemstvo uživali su povlastice teške i preteške 
za narod, sudovanje bijaše zvanje Dlemenitaša, 
treći stalež, gradjani, što su nastavali po grado¬ 
vima, bili su svagdje potisnuti u pozadinu i bez 
ikaka utjecaja na javne poslove, seljaci, radnici i 
nadničari naprosto bespravni, a socijalni poredak 
strogo izgradjen na načelu krute privatne svojine 
bez socijalne potilike i zakonskih stega u javnom 
interesu. 

Tek revolucija oduzela je kralju tu neogra¬ 
ničenu vlast, dokinula te povlastice crkve i plem¬ 
stva, predala sudovanje nezavisnim državnim orga¬ 
nima, pomogla gradjanima, trećemu staležu, buržu- 
aziji, do odlučna položaja, što ga je zauzimala od 
1789. pa 1848. godine, oslobodila seljaka i dala 
hljeba radnicima i nadničarima. Od triju glavnih 
tekovina, što ih je revolucija donijela, jedinstva 
države, emancipacije rada i jednakosti pred zako¬ 
nom, ova je treća najznamenitija i ostala je u Fran¬ 
cuskoj i svagdje drugdje onaka, kaku nam je ona 
predala. Svih povlastica nestalo je netragom, ni 
plemstvo ni imutak ne osniva pred zakonom nika- 
kova većega prava, plemićka imena tek su blijede 
i nejasne uspomene prošlosti, imutak ne osniva 
monopola političkih prava, svi su gradjani pred za¬ 
konom jednaki, svi su podredjeni jednakim dužno¬ 
stima plaćanja poreza, vršenja vojničke službe i 
polaska pučke škole, svi imadu jednako pravo na 
državnu i sudsku zaštitu, svi imadu jednako pravo 
obnašati javne službe pod uslovom, da dokažu spo¬ 
sobnost, što ju traži zakon. Ta su načela danas 
kameni temeljci ustavu ne samo Francuske nego i 
svake države na evropskom kopnu i u Americi, 


37 


Pored te njezine neosporne goleme zasluge ne 
valja pustiti s vida, da je njezin politički metod bio 
nedržavnički i čisto ideološki, neorganski, nesprem- 
ljen i prenagao. »C’est du genie mal loge«, veliki 
um zlo smješten — ta rečenica, što se je iznijela 
o Voltaireu, valja naročito za pokretače francuske 
revolucije. Oni su sve radili u idealnom zanosu, 
časovitoj uzrujanosti, teškoj žurbi i bezglavoj 
naglosti, ma da nije trebalo nikaka na svijetu na¬ 
silja, da Francuska bude slobodna zemlja, jer ot¬ 
pora nije bilo ni s koje strane i jer je stara vlada¬ 
vina i monarhija izdisala u samrtnim trzavicama. 
Badava im je Mirabeau, jedini državnik i pravi ve¬ 
liki vodj prije Napoleona, kojega je iznijela revo¬ 
lucija, a koji bi ju jedini svojim dalekovidnim i sjaj¬ 
nim duhom, svojom čeličnom voljom i govorničkom 
snagom bio valjano vodio i zauzdavao njezine po¬ 
hote, da je poživio, jedared prikričio: »Mi nijesmo 
divljaci, što goli dolaze od obala Orinoka da se 
okupe u društvo. Mi smo jedan stari narod i bez 
sumnje prestar za naše vrijeme. Mi imamo svoju 
sadašnju vladu, sadašnjega kralja i sadašnje pred¬ 
rasude. Treba da gledamo sve to, koliko je iole 
moguće, prilagoditi prevratu, što se je dogodio, pa 
da se kod prijelaza čuvamo svake naglosti«. 

Zauzevši i porušivši Bastilu, u kojoj je bilo 
ciglih devetoro uznika, podavali su se ludoj vjeri, 
da su narod oslobodili, pa pustili s vida svoj glavni 
posao, da mu dadu ne samo pisani teoretski ustav 
nego i jedinu praktičnu slobodu — slobodu, koja 
donosi stalno uredjena sudišta, što sude po stalnim 
zakonima i što im je jasan zakon jedini provodič, 
što su od svakoga nezavisni već ako od zakona i 
što ih ne mogu da ugroze i smetu ni prijetnje ni 
vika bijesne gomile. Nijesu znali a nijesu puno ni 
^aU* da narodu nije bilo gore pod starom mo- 
n ? r kij? m nego sada, a da mu konačno ne će biti 
m bolje pod tim skupštinama, što su od nužde bile 
prmudjene toviti jednu čest državne zajednice na 
težak teret druge, kojoj je baš tako trebalo pot- 

pore kao i onoj, što su je tovili; pod tim nesredje- 
nim i bučnim saborima, što su se morali onima, koji 
su njihove živote imali u svojoj vlasti, dodvoravati 
golemim povlasticama na štetu općene trgovine i 
poljoprivrede pa za volju časovite pomoći sijati 
sjeme teške i trajne općene oskudice; što ih je 
osjećaj svoje slabosti nukao, da budu orudje tu- 
djega nasilja, a nestadak autoriteta, da svima na¬ 
metnu jednake i srazmjerne poreze, naveo da po¬ 
segnu silovitom rukom za svojinom svojih političkih 
protivnika. 

Zato uza sav žarki patriotizam, kakovu tek 
u starih naroda ima primjera, uza sve goleme 
žrtve, kojima je ta revolucija ljuto okajala sve svoje 
ludosti i grijehe, nije mogla da stvori nešto što je 
političko trajno. Kao svi ideološki pokreti na evrop¬ 
skom kopnu, što su osnovali narodne države, mi¬ 
slila je, da je izrekavši neka apstraktna načela i 
porušivši stare oblike vladavine izvršila čitavo 
djelo, a ono je doskora vidjela, da se glavni posao 
nije ni započeo i da se je za taki posao htjelo ljudi 
sasvim drukčijega soja, koji će ta načela odbaciti, 
na mjesto slobode postaviti »Gloire«, a na mjesto 
čovjekovih prava »La grande nation«, izdati gra- 
djanski zakon i izgraditi državnu upravu. Tako je 
bilo u Francuskoj, Njemačkoj, Italiji i drugdje. Iza 
ideologa vazda dolaze realisti, ta prava slabotinja 
za sve brbljavce i fanatike, smetenjake i fantaste. 
Tek oni ispravno uoče jezgru stvari, postave se na 
odlučno mjesto i odbace sve druge obzire. Držav¬ 
nik se od političkog nevježe ne luči time, što bi 
imao veće i bolje ideje nego drugi, već time, što 
znade uočiti, kad i kako će ih oživotvoriti, dok 
drugi to ne zna. Politika francuske revolucije, kako 
se u nas prostonarodno kaže, »iz neba pa u rebra« 
uvalila je Francusku u gradjanski rat, nagnala či¬ 
tavu Evropu da zavojšti na nju i pomogla navrći 
Francuskoj i čitavoj Evropi onu političku i soci¬ 
jalnu bijedu i nevolju, koja ih je jedan vijek morila, 
pa i danas ih mori. Lamartine, Michelet, Alexis de 

Tocqueville, Taine, Aulard i toliki drugi, koji su o 
toj revoluciji pisali, mogu da budu veliki pisci, nji¬ 
hova djela mogu da budu klasična u francuskoj 
knjizi, ali ne mogu da zavaraju sud poznijega po¬ 
tomstva o njoj. 

Toga radi red je prizati, da je engleska revo¬ 
lucija sve bez buke i vike, sile i prevata, sve onako 
čisto engleska, sebična i ograničena samim doma¬ 
ćim interesima, donijela narodima više dobra ili 
barem više dobra, kojega nije trebalo iskupiti to¬ 
likim zlom. Ona je poslije duge, žestoke i neizvjesne 
stoljetne borbe konačno u slobodnjačkom smislu 
odlučila ono životno pitanje, hoće li monarhijska 
vlast satrti narodni živalj ili će se on istrgnuti iz 
njezinih stega pa se razviti kako hoće i steći pre¬ 
moć. Ona je zasadila onu klicu, iz koje će porasti 
ustavna sloboda, ne samo Engleske nego i Ame¬ 
rike, Francuske i vasionoga svijeta. Davši najvišu 
državnu vlast u ruke zastupničkoj kući parlamenta 
otvorila je u državi širom vrata demokraciji. Kad 
je jedared kraljevska prerogativa, što se naslanja 
na vojsku, čete državnih službenika, staru predaju, 
čvrste staleške i vjerske predrasude, uklonjena, la¬ 
gan je put izvojštiti, da ta kuća bude prava i istin¬ 
ska predstavnica širokih živalja narodnih. Borba na¬ 
roda s parlamentom očito nije tako mučna kao 
s krunom. Engleska revolucija kreće se samo oko 
ustavnih pitanja. Ona hoće da udari nove granice 
izmedju prerogative krune i vlasti parlamenta, pa 
prvu što više stegne na korist druge. Njezina je 
idejna sadržina čisto neromanska, jer rimsko pravo 
nigda nije bilo prihvaćeno u Engleskoj, Čovjek po¬ 
jedinac, povlaštene javne korporacije, subjekti 
svoje lične i imovinske slobode, ustupaju državi 
od toga, što je u javnom interesu nužno. Oni sve¬ 
jednako ostaju pozitivna osnovka, na kojoj je dr¬ 
žavna zajednica izgradjena. Jer se radi tek o dje¬ 
latnosti i vlasti najviših ustavnih organa i o njiho¬ 
vim odnosima spram podanika u opće, ta revolucija 
ne dira u područje upravnoga prava, već ga pre- 

pušta za nj najpodesnijem razvitku, neka podje pu¬ 
tem polagane, organske reforme, evolucije. 

Svaka evolucija u suštini je trajni, postepeni 
razvitak, napredak, poboljšanje, usavršavanje svoj¬ 
stava po nekom prirodnom zakonu, a to usavrša¬ 
vanje nužno dovodi do selekcije, da se svaka jača 
i zdravija sastavina odluči i ostaje, dok slabija i 
bolesnija obamre i izgine. Nije badava taj pojam 
došao iz Engleske, nije tek slučajno, što su ga nje¬ 
zini filozofi od svih više objasnili i protumačili. Taki 
je postepeni razvitak glavna značajka najsnažni¬ 
jega izražaja njezine najveće narodne osobine, nje¬ 
zina javnoga prava. Kao ni u prirodnom razvitku, 
tako ni tu nema ni prevrata ni skokova. Na tom 
prirodnom načelu osnovani politički sustav u vezi 
je i harmoniji sa čitavim vaseljenskim poretkom i 
s uslovima bitka živa tijela, organizma, što je sa¬ 
stavljen od prolaznih i promjenljivih česti. Od 
Magne Charte pa do »izjave prava« bila je ustavna 
politika Engleza svejednako ta, da traže i izvojšte 
svoju slobodu kao neku povjerbinsku baštinu (an 
entailed inheritance), što su ju od svojih predaka 
dobili i što će ju ostaviti svojim potomcima. Jer 
oni su dobro znali, da ideja nasljedovanja donosi sa 
sobom čvrsto načelo održanja i čvrsto načelo pre¬ 
daje, da nimalo ne smeta načelu usavršavanja, da 
ne brani daljega tečenja, ali da čuva 
stečeno. S bezrazložnom lakoćom, s kojom se 
državni oblik mijenja, kadgod, koliko i kakogod to 
vjetrenjaste mušice i mode zaištu, skršila bi se či¬ 
tava postojanost i suvislost državne zajednice. Bez 
te stalnosti ne bi nijedno koljeno bilo povezano 
s drugim, a ljudi bi bili gotovo kao muhe u ljetu. 
Duh novotarije redovno je čedo sebičnosti i ogra¬ 
ničena uma. Narod, koji se ne obzire na svoje 
predje, ne će se brinuti ni za svoje potomke ili, 
kako naš Preradović kaže, samo narod, »koji mrtve 
štuje, na prošlosti budućnost si snuje«. 

S toga nije čudo, što se je toj engleskoj aristo¬ 
kraciji gadio onaj prostački cinizam francuske re- 

volucije, štono je surovim načinom rastrgao sve 
pristojne zavjese života, u kraljici vidio tek ženu, 
a u ženi tek životinjsko biće. Taj cinizam, štono 
je pogazio »obje dike čovječje prirode, viteški i 
vjerski osjećaj, pa ih zajedno s naukom i s njezi¬ 
nim prirodnim zaštitnicima i čuvarima bacio u 
blato, da ih razgaze kopita živinske gomile«. Nije 
čudo, što je odbacila tu ograničenu, prostačku fran¬ 
cusku mudrost, koja čovjeka raskida od njegovih 
odnosa i u njemu vidi samo sadašnjost, koja ga ras¬ 
kida od društva i broji ga tek kao glavu u krdu. 
Što je prezirala »tu filozofiju djačeta i matematiku 
carinika, koja rastače državu i čovječja prava na 
četvorne milje i brojčane jedinice«. Što nije vidjela 
potrebe, da i svaki beskućnik bez političke odgoje 
i svijesti političke odgovornosti bude u parlamentu 
zastupan, pa što je zazirala od toga francuskoga 
općega prava glasa i slave izlišnih izbora besvijesne 
gomile. Pravi predstavnici naroda bili su joj nje¬ 
govi rodjeni i zvanični zastupnici. Jer narodni za- 
stupnik nije nikaki delegat ni punomoćnik svojih 
birača. Kazati svoje mišljenje pravo je svakoga 
čovjeka, a što birači kažu, mišljenje je važno i sva¬ 
koga poštovanja vrijedno, koje zastupnik treba 
svagda rado da sluša i s njim najozbiljnije vodi ra¬ 
čuna. Ali obavezna njihova uputstva, izdani njihovi 
nalozi, kojima bi zastupnik bio dužan slijepo se i 
do kraja pokoriti, glasati za njih i braniti ih — to 
je po njezinu mišljenju potpuno nerazumijevanje 
čitavoga poretka i biti konstitucione države. Jer 
parlamenat nije kongres poklisara, da bi zastupali 
razne i protivne interese, štono ih svak mora da 
brani kao kaki poslovodja i odvjetnik protiv drugih 
poslovodja i odvjetnika. To je vijeće jednog naroda 
s interesom cjeline. Široki demokratski življi s pra¬ 
vom glasa ne bi dakle dobili nikakih naročitih po¬ 
bornika svojih posebnih, klasnih interesa, jer bi od 
njih birani zastupnici bili članovi parlamenta kao i 
svi drugi, pa jer su i svi drugi od njih nebirani za¬ 
stupnici baš isto taki pobornici tih njihovih inte¬ 
resa, koliko se dašto ne kose s korišću cjeline. 

Možda, mimogred budi rečeno, taka politička 
mišljenja stubokom ruše čitavu onu po teoretskim 
načelima i logičkim zaključcima izgradjenu konsti- 
tucionu državu, što počiva na osnovnoj misli, da u 
njoj svu državnu vlast, pa i englesku najvišu vlast 
donje kuće valja vršiti saradnjom svega naroda. 
Taka se politička mišljenja nijesu mogla do kraja 
održati, pa ni u Engleskoj samoj, za cijelo. Ali ima 
jP raV ° ^ s ^. ro Ž° osuc ^ sadašnje vrijeme, koje 
od svakoga gradjanina u prvom redu ne traži, da 
valjan sin svoje otadžbine, već da bude opre¬ 
dijeljen stranČar pa ga prinudjuje, da glasa kad mu 
to vlast zapovijedi i kako mu njegova stranka na¬ 
loži? Ima li danas zapravo još slobodnoga izbor¬ 
noga prava i narodnoga predstavništva? Ta sa¬ 
dašnje je vrijeme svojim izvjestačenim sarazmjer- 
nim izbornim redom, da se tobože zaštite manjine 
i da svaka najmanja politička skupina dodje do 
svojih predstavnika u parlamentu, ne samo tome 
istom parlamentu davši svu statiku u isti čas odu¬ 
zelo svaku dinamiku, jer tako ne može da nastane 
većina sposobna za rad, nego i narodno predstav¬ 
ništvo preobrazilo u predstavništvo političkih stra¬ 
naka, koje se bjesomučno bore za vlast i državnu 
kesu svoje koristi radi, pa svome dragomu narodu 
nameću nesnosnu desposiju stranačkih glavešina, 
pljačku i deračinu njihovih svojta, klika i koterija. 
Zar su to prirodniji zastupnici, zar su se tješnje 
srasli s narodom od onih kako ih je stara engleska 
ustavna praksa zamišljala? 

Moglo bi se na prvi mah i to reći, da je usred 
modernih socijalnih i ekonomskih pojava, što svuda 
naokolo ključaju i vriju, javni život, što se raspreda 
po tom engleskom evolucionom načelu, prepola- 
gan; da on prečesto starini i običaju daje neku 
otajstvenu moć, od koje nastaje neka tromost mi¬ 
šljenja i slabost duha; da suviše zazire od svakoga 
opsežnoga zakona i dublje reforme, što ju možda 
savremene prilike ištu; da javne ustanove dopu¬ 
njuje i dotjeruje samo koliko je neminovno nužno, 

pa da ne da dosta maha narodnomu poletu, uočenju 
i ozivotvorenju opravdanih interesa mnogih socijal¬ 
nih skupina u pravi čas. A odista ne da se tajiti, 
da je u drugim zemljama prigodice bilo bržega na¬ 
pretka, da su njihove sudske, upravne, socijalne i 
kulturne ustanove bile za čas savršenije, da im je 
nastava bila bolja, bolnice i nemoćišta modernija, 
prosvjeta općenitija, nauka dublja i knjiga bujnija. 
Ali je istina i to, da Engleska po tome evolucionom 
metodu od slavne revolucije 1688. godine nije do- 
živjek u svome javnom životu ni prevrata ni kake 
ozbiljnije državne krize. Da je umjela kao nijedna 
druga država srž privatnoga prava, legalitet, zako¬ 
nitost, kojoj je pravo samo ono, što se nalazi u 
pisanom zakonu ili izvire iz vrela, od zakona pri¬ 
znata za pravno, udružiti s prirodom javnoga prava, 
kojemu je pravo sve, što pravna svijest naroda 
drži za pravo i što je jaka oživotvoriti. Da je tako 
svome ustavu dala nevidjenu snagu, stalnost i traj¬ 
nost, jer je svoje javno pravo oživotvoravala bez 
revolucije i gotovo u oblicima legaliteta. Da u dru¬ 
gim državama može za čas da bude više napretka, 
ali da je u njoj bilo manje nazatka nego u ikojoj 
drugoj. Da je bez ikakove državne pogibije mogla 
stvarati nove oblike socijalne organizacije i sljubiti 
ih sa svojim starim ustanovama, pa da je mogla 
dati svojim gradjanima ne samo potpunu ličnu slo¬ 
bodu, nego i onaj nijednom smetnjom prevrata i 
nestalnosti ne sprečavani razvitak lične vrsnoće, 
krepčine, osvajalačke snage i pojedinačne inicija¬ 
tive, što su osnovale najvelebnije svjetsko carstvo 
novoga vijeka. 

Naprotiv francuska revolucija nije djelo po¬ 
stepena razvitka već političkoga doktrinarizma i 
najveća slava i osuda, pobjeda i poraz 
ideološke politike. Ako se od onih triju velikih uni- 
versalnih pokreta, što su zapadnjačkoj kulturi dali 
njezin konačni oblik i boju, za renesansu kaže, 
da je razriješila srednjevjekovnim stegama sputana 
krila veljemu umu i talentu, a za reformaciju, da je 

u vjeri pomogla skršiti praznu ljusku spoljašnjega 
obreda i utrla put čovjekovu unutrašnjem vjerskom 
mišljenju i poznanju, a ono se za francusku revolu¬ 
ciju može reći, da bijaše sušta nezavisnost razuma, 
što razmišlja, što je pogazio svaki osjfcćaj srca, 
zauzdao i zatomio fantaziju, skinuo jaram svake 
predaje, lišen svakoga iskustva dao se na naj¬ 
mučniji čisto praktični posao, što ga na svijetu ima, 
na organizaciju države, slijepo se pokorio logici kao 
svojoj gospodarici i povezao se njezinim verigama, 
priznao matematiku za svoj izgled, logičke za¬ 
ključke upotrebio za jedino orudje svoje rabote, pa 
s političkim pitanjima postupao kao da su to kaki 
zadaci geometrije ili etike, u otmenim i visoko 
obrazovanim badavadžijama našao svoje pobornike 
i rasadnike, u strogoj formalnoj istini svoju prak¬ 
tičnu upotrebu, u tek zamišljenom, apstraktnom 
čovjeku, kakav nigdje na svijetu ne postoji, svoju 
gradju, a u odredjivanju pojmova svoj oblik, što ga 
primjenjuje životu. Njoj je doduše pošlo za rukom, 
da je trajno preobličila realni svijet na evropskom 
kopnu po svom čisto doktrinarnom programu. Ali 
zato su i njeni plodovi onaki, kake ih je ona mogla 
da dade. 

U Francuskoj, da spomenemo samo najglav- 
nije primjere, trzavice i državne pogibije od njena 
osvita pa gotovo do danas sa svojim nebro¬ 
jenim teškim krizama i prenaglim neočekivanim 
prelascima iz neprimjerene političke slobode k ap¬ 
solutnoj monarhiji, a onda iz apsolutizma k umje¬ 
renoj slobodi, pa dok se u Engleskoj sve političke 
razmirice obično dokončavaju nekom nagodbom, 
uzajamnim popuštanjem i po nekoj političkoj 
pravdi, tu kao da se je sav politički život obrazovao 
po izgledu rata, jer je glavna svrha svake pobjed¬ 
ničke stranke, da svoju pobjedu iskoristi do kraja. 
U Njemačkoj militarizam, koji svršava kulturnim i 
političkim slomom. U modernoj Italiji, koju nam 
s tolikim bubnjima, sviralama i talambasima dovode 
za izgled, nimalo usrećeni narod, kojemu je, dok je 

bio pocijepan u razne državice i živio u starom po¬ 
litičkom darmaru, u mnogu ruku bilo bolje nego 
sada u slobodnoj svojoj otadžbini, gdje stenje pod 
preteškim poreznim teretima i očajava gledajući 
nemoćan bestidnu pljačku šarenih blebetavaca, što 
su se domogli vlasti. Dovode nam za izgled tu Ita¬ 
liju, gdje se silnim gorama i plemenskim razlikama 
odijeljene pokrajine opet razilaze, jer se prastari 
federalizam, kojemu je stari Rim s teškom mukom 
odolijevao, ne da sabiti u kruti centralizam ideo¬ 
loški izgradjene države; gdje se je pored jedine po¬ 
zitivne dobiti, što je skršila tudjinski jaram s vrata, 
raspojasala »maffia«, »camorra« i fašistička teva- 
bija žešće nego igda prije, sloboda doma izvrgla 
se u očitu anarhiju, monarhijsko načelo našlo nešto 
potpore tek kod kukavno plaćenih činovnika, čas¬ 
nika i kojekakvih kalogaža, koji se hoće hraniti iz 
vladinih jasala, dok je imućno obrazovano gra- 
djanstvo listom prigrlilo republikanska načela, a 
široki življi narodni ili za državu ne mare ili joj se 
očito opiru gotovi svaki čas uskočiti pod barjak 
svakoga pa i natražnjačkoga pokreta, koji će ih 
izbaviti od ove nevolje. Kad pogledaš, koliko je ta 
francuska revolucija, gonjena svojim studenim dok- 
trinarizmom, počinila političkih ludosti i zločinstva 
pa posmicala nevinih ljudi, pričinja ti se ne toliko 
kao neko po čovječanstvo spasonosno političko 
djelo, koliko kao prva odmazda nebesa za nebro¬ 
jena nedjela francuskih i drugih silnika i za glave 
nebrojenih umnika i dobrotvora čovječanstva, što 
su ni krive ni dužne od koljena do koljena padale 
od krvničke sjekire. 

Za razliku od engleske njena je idejna sadržina 
čisto romanska. Pozitivna osnovka, na kojoj se je 
država izgradila, nijesu pojedinac čovjek ni povla¬ 
štene javne korporacije u državi, već država sama, 
u korist koje se oni odriču svoje pravne sfere. 
Rousseauvljeva ideja suverenosti naroda, koja je 
toj revoluciji prvo državno načelo, a po kojoj je 
svaki državljanin sunosilac jednoga dijela te suve- 

renosti, u istinu je tek preobličena javnopravna 
konstrukcija staroga Rima. Politička, a po njoj po- 
najvećim dijelom i lična sloboda zadobija lik nekoga 
apstraktnoga objektivnoga pojma,' od kojega do¬ 
duše svakome pripada jedan dio, ali kojemu je no- 
silica ona državna vlast, što se faktično vrši, jer je 
u njoj u istinu utjelovljena objektivna volja naroda. 
U suštini je to vlast apsolutna, policijska. Tu po¬ 
vlaštenih javnih korporacija u opće nema, a čo¬ 
vjek pojedinac ne daje od svoje lične i imovinske 
slobode državi, što je u javnom interesu nužno, već 
tu država čovjeku pojedincu dopušta, da se tom 
ličnom i imovinskom slobodom posluži, koliko to 
javni interes podnosi. 

Zato francuska revolucija ne može nigda dosta 
državi nadavati vlasti i moći. Ona se pretežito 
kreće u području upravnoga prava, gdje državna 
vlast steže pojedinačnu slobodu, pa ga bez ika- 
kove pripreme naglo i bezobzirce stubokom mi¬ 
jenja, ne prepadajući se ni od kakova prevrata i 
skoka. A zato ta revolucija i dospijeva s despo- 
tizmom Napoleonovim i s današnjom policijskom 
državom u Francuskoj. Od Jakobinske do kraja 
ujedinjene državne vlasti do despocije kratak je 
korak. Zato se hoće tek spretna i vješta čovjeka, 
kako je to francuska povjest u XIX. stoljeću ope¬ 
tovano pokazala. Nema države, gdje se je upravno 
pravo tako izgradilo i dotjeralo kao u Francuskoj, 
ali zato krutoj policijskoj državi, kako i danas u 
toj zemlji postoji, nema para nigdje drugdje. Ko 
je tamo navlastito u pokrajini dulje boravio, znade, 
da je tome tako. A kako je u materi zemlji, tako je 
i u njenim naseobinama. Dok je moć Francuske u 
Evropi iza revolucije slabila žestina neprestanih 
njezinih unutrašnjih prevrata i trzavica, njezino je 
napredovanje u daljim neevropskim krajevima 
sprečavala njezina nepopravljiva nesposobnost za 
uspješno kolonizovanje i asimilaciju osvojenih po¬ 
krajina. Tu nesposobnost valja bez ikake sumnje 
odbiti na onu francusku strast kruta jakobinskoga 

centralizovanja, koje strane življe otudjuje i odu¬ 
zima im sve uslove navikla i uobičajena života, 
i osobito na policijsku njezinu upravu, koja se unosi 
u svaku sitnicu i na kraju bude svakomu nesnosna. 

Ustavi i [vladavine drugih evropskih naroda 
tek su smjesa toga engleskoga ustavnopravnoga i 
francuskoga upravnopravnoga elementa. U doba 
prevrata i osnivanja novih država preteže prvi. 
Kad je državna vladavina ustaljena i sredjena, 
preotima mah drugi. Kadšto je mučan posao naći 
neki srednji put izmedju njih i pomiriti jedan s dru- 
girm Tako je i u nas. Hrvatska je pripadala k po¬ 
dručju zapadnoevropskoga feudnoga prava. Njezin 
ustav nije se nigda oktroisao, ne razumijevajući 
dašto ovu riječ u smislu političkom, već u smislu 
pravnoga kontinuiteta. Poput engleskoga i pored 
ugarskoga razvijao se je evolucijom. Iz svih nje¬ 
zinih javnopravnih ustanova, i iz Mažuranićeva 
zakonskoga članka 42. od g. 1861. i iz bivše na njem 
osnovane hrvatsko-ugarske nagodbe izbijaju snažni 
elementi staleške države. Tom nagodbom pridr- 
žala je Hrvatska u svojoj autonomiji, samosvoj¬ 
nosti, čitavo sudovanje u gradjanskim i kaznenim 
stvarima, jer tudji staleži ne mogu suditi domaćima, 
zatim svu policijsku vlast u zemlji, jer ju je vaj- 
kada imao i treba da ima zemaljski gospodin, poljo¬ 
privredu, jer je sav staleški sustav izgradjen na 
nekretnom kapitalu, na zemljištu, nadalje bogo¬ 
štovlje, jer i crkva i njezini sveštenici pripadaju 
k staležima, i nastavu, jer je valjalo sačuvati na¬ 
rodni^ jezik, tu najhitniju razliku od magjarskih 
staleža, otkako je napušten nekadašnji diplomatski 
jezik latinski. Naprotiv je predala zajednici vlast 
nad pokretnim kapitalom, financije, obrtnu, indu¬ 
strijsku, trgovinsku i socijalnu politiku, jer staleška 
država financija za pravo i nema, a ne zna ni za 
kaku obrtnu, industrijsku, trgovinsku i socijalnu po¬ 
litiku u modernom smislu. Zato su sve njezine usta- 
nove u suštini izvojštene i historijskim razvitkom 
utvrdjene povlastice, privilegija »stališa i redova«, 

a u moderno doba čitavoga naroda. Zato u nje i 
tako jaka historijska svijest, tolika snaga djedov¬ 
skih predaja i običaja, tolika predanost historij¬ 
skim granicama. Srbija naprotiv izgubila je svoje 
»stališe i redove« na Kosovu, a turska vlast uni¬ 
štila je do istrage sve domaće feudske ustanove. 
Postigavši svoju državnu slobodu, a našavši gotovo 
čitavu staru državnu zgradu razorenu, prirodno je, 
što je kao sve druge države u takim prilikama pri¬ 
grlila ideologiju francusku. Prepisivala je belgijski 
ustav, koji je tek nova redakcija prvoga francu¬ 
skoga revolucionoga ustava, do ovoga sadašnjega, 
što je uz neke uobičajene moderne dometke i poli¬ 
tičkim obzirima naredjene nejasnosti čedo čistoga 
racionalnoga duha francuskoga. Drugoga kakova 
ustava do oktroisana nema, a jakobinska ujedinjena 
državna vlast nije samo posljedak čisto racionalno 
uredjene države, nego i najsnažnija poluga ujedi¬ 
njenja narodnoga i oslobodjenja braće ispod tudjin- 
skoga jarma. Djedovska djela slava su i pnaga na¬ 
roda, podižu njegovu čast i svijest, ali nijesu izvor 
savremenih pozitivnih javnopravnih ustanova Ka¬ 
kav će posljedak, što se toga tiče, iznijeti zajednica 
Hrvatske i Srbije, koja se je u naše doba prvi put 
pokušala, otkad smo na jug došli? ^ Sva naša bu¬ 
dućnost stoji do odgovora na to pitanje. 


Robert Walpole 

Na prvi pogled rekao bi, da je čitavi taj engle¬ 
ski duh neka sušta trijeznost i studena zbilja, neka 
energija, što sve radi po nekoj stalnoj osnovi, sve- 
djer biva jača i svagda ima jednoličan vid. Sama 
pozitivnost i realnost, što se ni za pedalj ne odmiče 
od ove zemlje, jedinoga poprišta svoje volje i rada. 
Što ne zna ni za fanatizam ni za sanje, ni za snažne 
i strasne provale francuske, za naivne i idealne, 
pjesničke i glazbene izlive njemačke, ni za legende, 
fatalizam i mistiku slavensku. Sve te engleske 
moralne i idealne sile narodne kao da idu za jednim 
ciljem, za gospodstvom nad vasionim svijetom, 
oživotvorenjem novovjeke državne misli staroga 
Rima, nametanjem svoje volje i zakona nebrojenim 
tudjim narodima, za imanjem i korišću, za strogim 
narodnim obilježjem, za sebičnom anglosaskom 
samoniklošću, što ne mari ni za koji drugi narod, 
za grubim merkantilizmom i kramarskom trgovi¬ 
nom. Nu kad bolje promotriš, opažaš na nemalo 
svoje čudo, da su to tek spoljne životne pojave 
toga engleskoga duha, da to nijesu jedine njegove 
tekovine, sva njegova slava i dika. U njega je ide¬ 
alna strana daleko pretegla tu poslovnu. Rodio je i 
U? i s P earea * koji se je izvio visoko k nebu pod 
°u! a kj te tjesnogrudnosti anglosaske pa kao 

mko do njega i poslije njega prožeo vasioni svijet u 
svoj njegovoj dubini i širini, i Byrona, što je titanski 
u ario na svu tu družbu socijalnoga licemjerja, 
aznoga autoriteta, nesnošljivosti i zuluma, pa htio 

da izvojšti političku i duhovnu slobodu za sve ljude 
i narode, i Shelleya, čedo anglosaskoga radika¬ 
lizma, koje zbori najnježnijom glazbom duše, što je 
pod nebom ima, i Francisa Bacona, kojemu je 
naučna teza sporedno a boljitak čovjeka glavno, 
i čitavu nedoglednu četu govornika, filozofa, nauče- 
njaka, pjesnika i prosvjetitelja svega čovječanstva 

— i što je njegovo najveće i najslavnije djelo, izgra¬ 
dio je državu za izgled narodima svega svijeta. 

Jer niko do tih otočana nije tako umio svla¬ 
dati onaj polaritet, što ga nahodiš u svakoj pojavi 
fizičnoga i moralnoga svijeta pa i u tome području 

— niko nije tako umio iznaći onu pravu i zdravu 
srednju crtu izmedju onih protivnih krajnosti, iz- 
medju individualizma i socijalizma, liberalizma i 
apsolutizma, pojedinačne i kolektivne volje. Nema 
zemlje na svijetu, gdje bi gradjanin, jer je čovjek, 
imao veću cijenu i pojedinac toliku i tako zajam¬ 
čenu ličnu slobodu. A opet nema zemlje, gdje bi 
tolikom pravnom sferom ogradjeni pojedinci bili 
povezani snažnijom državnom misli. Ta velika mi¬ 
sao, ta golema izgradnja države snuje se i dotje¬ 
ruje stoljećima, nastavlja se bez sile i trzaja kao 
tihim, nevidnim i nečujnim, strogo odmjerenim 
rastom. Ta engleska historija krvava je kao ni¬ 
jedna. U njoj struja narodnoga života katkad po- 
jače naprijed jurne, katkad i natrag trgne, ali sve¬ 
jednako teče dalje. Plima i osjeka izmjenjuju se, 
ali ta misao vodilica ne tone u njihovim valovima. 
Ta je historija puna nauke kao koja duboka zna¬ 
nost, a zanimljiva kao neki majstorski pisani ro¬ 
man. Nema dramatskih zapletaja ni nenadanih doga- 
djaja kao francuska, doba moći, pada i sloma na 
izmjence kao njemačka, vječne vaseljenske duševne 
težnje kao slavenska. Živa je kao neka junačka 
pjesma, kao epopeja starorimskoga posvoja svega 
svijeta, a dosljedna, logična i suvisla kao povjest 
talijanske umjetnosti za renesanse. Njezine su 
glavne pokretne sile industrija i znanost, ljubav 
k narodnoj slobodi i zakonu, što tu zajednicu 

sveudilj potiče na što veću socijalnu jednakost i 
pravdu, da svoje vjerske, duhovne i političke obi¬ 
čaje i predaje sve više dotjera, kako će biti ra¬ 
zumne i svima korisne. Državna misao čitavu ju je 
prožela i srasla se s narodom kao druga njegova 
viša, etička priroda. Zato ju svaki njihov državnik, 
pa bio stranke koje mu drago, ako će i socijali¬ 
stičke, svaki gradjanin, svaki engleski čovjek nosi 
u svome srcu. Ona je njegov nepisani zakon, nje¬ 
gova obveza, što ju je rodjenjem zadobio, zadnja 
meta svega njegova rada. U svome životu ima svaki 
engleski sin tri glavne ideje vodilice: državu, po¬ 
litiku i socijalne ustanove. Nigdje drugdje nije u 
tolikoj mjeri interes države u isti mah i interes na¬ 
roda, a interes naroda i interes pojedinca. Nigdje 
umještvo organizovati državu i vladati njome nije 
tako savršeno, nigdje se pojedinačna volja tako 
dragovoljno ne pokorava kolektivnoj, a nigdje pri¬ 
vatna inicijativa tako spremno ne prinosi sve svoje 
sile zajedničkoj probiti. Najponosniji velikaš nema 
dostojnije ambicije od te, da služi državi, u visokim 
školama i većim zavodima uči se mladji naraštaj 
jednako kao u Grčkoj državnom umještvu, tehnici 
javnoga govora i vještini raspravljanja, a najveći 
pjesnici, umjetnici, pisci, naučenjaci i stručnjaci ne 
zaziru od toga, da saradjuju u upravi i politici i da 
zagaze u agitaciju i izbore. A s toga je ta tako 
razvita, odgojena i vrsna pojedinačna ličnost 
jednako kao u starom Rimu najčvršći stup, najra- 
diniji činilac i najsnažniji tvorac te ponosne i veli¬ 
čajne državne zgrade. 

Revolucija 1688. godine postavila je temelje 
narodnoj slobodi, skršila monarhijsku vlast i po¬ 
slije kratke neizvjesnosti, zaludnoga nećkanja i 
otimanja dvora novome pravcu za Vilima III. i Ane 
predala najvišu vlast parlamentu, zapravo kući pu¬ 
čana i whigovskim državnicima, koji su u njoj imali 
većinu. Trebalo je tu novu vrstu vladavine parla- 
or Ž an izovati, taj veliki preokret u državi 
sljubiti sa starim ustanovama, sačuvati tu tako 

nužnu neprekinutu nit javnoga života i prema toj 
novoj vladavini dosadašnji pravni i socijalni po¬ 
redak preudesiti i preobraziti. Kao što je gotovo 
sve na tome ostrvu djelo pojedinca, tako je i tome 
novomu političkomu sustavu dao konačne oblike i 
glavne značajke prvi od onih »velikih pučana«, 
ljudi iz naroda, što ih je revolucijom utrto demo- 
kratizovanje ustava iznijelo na površinu i što su 
od onda pa do danas bili nekrunjeni gospodari i u 
istinu vladari Engleske, sir Robert Walpole. U 
njegovu djelovanju ogledaju se više nego u radu 
bilo kojega drugoga državnika sve osobine whi- 
govske politike u osamnaestom vijeku. Iz njega se 
najbolje razbira, kaka je bila na djelu ta engleska 
vladavina, otkako se je dogodio onaj veliki pre¬ 
vrat u državi. Od Walpolea dobila je parlamentska 
vladavina u Engleskoj svoju odjelitu boju i bitna 
obilježja, pod njegovim se vodstvom učvrstila i dala 
državi redovni i nesmetani tok njezine djelatnosti 
pa odredila one smjernice unutrašnje i spoljne po¬ 
litike engleske, koje su od onda pa do danas u su¬ 
štini ostale iste. Walpole je velik vodj parlamenta 
u doba, kad se za umještvo parlamentskoga vod¬ 
stva nije ni znalo, iskonski tip državnika, koji će 
odsele vladati zemljom, a za pravo začetnik, maj¬ 
stor i učitelj te moderne državne vladavine, što će 
ju prigrliti sve demokracije svega svijeta. U čitavoj 
ustavnoj historiji engleskoj možda nema važnije a 
opet tako malo poznate epohe od te, što je teko¬ 
vine revolucije znala tako vješto iskoristiti za 
narodnu slobodu, ni za teoretskoga i praktičnoga 
političara tako zanimljiva državnika, kao što je 
baš sir Robert Walpole. 

Rodjen 1676. godine u Houghtonu u Norfolku 
od starodrevne, plemićke, imućne i u onom kraju 
politički moćne porodice, koja je odlučivala u trima 
izbornim kotarima, kao drugi sin porodice odgojen 
u Etonu i Cambridgeu za svešteničko zvanje, na koje 
se poradi smrti svoje starije braće nije mogao dati, 
udje poslije smrti očeve u svojoj dvadeset i četvrtoj 

godini u parlamenat, gdje se je namah pridružio 
whigima. Već s početka pokaže se, da je bistar, 
oprezan, radin i častoljubiv, da je u njega žilava 
srčanost, ćud vesela i živa kao žeravica, da ga 
mnogi kićenim i skladnim svojim govorima natkri- 
ljuju, ali što se tiče spremnosti s mjesta pobiti pro¬ 
tivnika, domišljatosti i stručne spreme, osobito u 
gospodarstvenim i financijskim pitanjima, da mu 
nema para. Već onda izašao je na glas, da je »prvi 
majstor brojeva svojega doba«. Njegov nespretni i 
nezgodni razgovor, jaka, krupna i nezgrapna po¬ 
java, njegovo burlavo dobroćudno lice, velika su¬ 
rovost, s kojom je redovno govorio sa ženama ili o 
njima, kazivala je, da je (tipičan vlastelin, »zemalj¬ 
ski gospodin« sa sela. A u Walpolea bi od prvoga 
početka pa do kraja taj vlastelin svagda svladao 
državnika. Zazorne su mu bile knjige, »nije mu 
bilo drago ni pisanje ni čitanje«, pa ako je i bilo 
u njega nešto umjetničkoga ukusa, ako je i sabrao 
svoju čuvenu zbirku valjanih slika, prava njegova 
ljubav bijahu pun stol, čašica, žene i lov. Nije puno 
pazio na svoju ličnu čast u društvu ni na pristojnost 
u saobraćaju, pa se javno povlačio sa svojim jara- 
nicama. Kad nije govorio o državnim poslovima i 
politici, ćeretao je o ženama i sramotskim stva¬ 
rima. Kao ministar kraljev šalio se na dvoru s kra¬ 
ljicom Karolinom o nevjeri njezina muža Gjure II., 
jedared joj svjetovao, neka uzme kakovo krasno i 
prostodušno djevojče k sebi na dvor, da bude ne¬ 
dužna lutka, u koju će se kralj zaljubiti, a na sa¬ 
mrtnoj postelji kraljičinoj uputio njezine kćeri, 
neka namah dozovu obje kraljevske jaranice, da bi 
im oca utješile u teškoj njegovoj tuzi, pa im odmah 
u lice s bestidnom iskrenošću odbrusio, da je do¬ 
sele bio za gospodju a protiv jaranica, a odsele da 
će biti za jaranice protiv kćeri. Grdno je pio i jahao 
u hajci za lisicom. Takih bučnih zabava i razuzda¬ 
nih pijanka kao u njegovu domu u Houghtonu ne 
bijaše pa ni u Engleskoj na daleko i široko. Pa i 
kada su ga snalazile najteže političke brige, prvo* 

pismo, što bi ga otvorio, bijaše pismo njegova po¬ 
ljara, To je njemu bilo svagda važnije od pisma 
kraljeva. Uobičajilo se je, da parlamenat subotom 
nema sjednice samo zato, da bi prvi ministar barem 
jedared na nedjelju mogao poći u svoj tako omi¬ 
ljeli mu lov na lisice. Ćudi norfolškoga lovdžije li¬ 
sica nigda nije promijenio. Odavala ju je ona nje¬ 
gova čandrljivost, za koju je vojvoda Marlborough 
svagda govorio, da je njegova najznačajnija crta; 
njegova naduta oholitost, koja je rekla: »da nijesam 
prvi ministar bio bih postao nadbiskup canterbu- 
ryski«; žilava hrabrost, koja je svladala nespret¬ 
nosti prvih njegovih pokušaja da govori, održala se 
u položaju prvoga ministra od 1715. pa uz neke 
kratke prekide sve do 1742. godine i sama samcata 
sve do zadnje kapi krvi borila se protiv bjeso¬ 
mučnih napada nebrojenih ljutih dušmana u onoj, 
kako ju je Junius nazvao »bici Walpoleškoj« 13. 
veljače 1742., koja je svršila njegovim padom, kad 
je predsjednik Onslow sjedio sedamnaest sati bez 
prekida na predsjedničkoj stolici, puni i krcati re¬ 
dovi poslanika s jedne i druge strane nepomični 
ostali na svome mjestu, pošto je već davno nad nji¬ 
hovim glavama bilo izašlo zimsko sunce, kad su 
slijepe ljude za ruku vodili iz dvorane u predvorje 
na glasanje, a sakate u njihovim spavaćim halji¬ 
nama stavljali na klupe — a osobito ona njegova 
u istinu velebna dobroćudnost, koju je on prvi unio 
u englesku politiku. 

Do njega ljudi nijesu mogli da zagaze u poli¬ 
tičku borbu, a da ne stave na kocku živu na ra¬ 
menu glavu i imovinu svoje djece. U onih odvažnih 
i pothvatnih ljudi, koji bi svoje glave i svoje zemlje 
u političkoj igri stavili na kocku, dobila bi ćud od 
svagdašnjega igranja za tako visoku cijenu neku 
natruhu nehajnosti i očaja, nemilošrdja pa i okrut¬ 
nosti za protivnika. Vodju oporbe lebdila bi bez 
prekida krvnička sjekira pred očima, nosio bi glavu 
u torbi poput kakova pustaije. Stranke su se borile 
ne samo za službu, vlast i državnu kesu, nego i za 

život, pa odatle ona žestina, osvetljivost, nečo- 
vječnost i krvna djela, što su okaljala ljetopise 
engleskoga parlamenta toga doba. Ti divljački na¬ 
čini političke borbe prestaju s Walpoleom. On je, 
kako ,Macaulay kaže, bio onaj ministar, koji je 
engleskoj vladavini dao onaj blagi značaj, što ga je 
odonda većinom sačuvala. Još ni na jednoga mi¬ 
nistra nijesu tako bijesno govorom i pismom napa¬ 
dali, ali on nije učinio nijednoga koraka, da bi 
stegnuo ili ugušio javnu štampu. »Nijedna vlada«, 
hvalio se je u jednom svom govoru, »nije kaznila 
tako malo rugalica protiv sebe, a nijedna nije imala 
tako puno razloga, da ih tolike kazni«. Premda je 
život mnogih tih opadača, koji su šurovali s izagna¬ 
nom porodicom stuartovskom, bio u njegovoj ruci, 
nije nigda upotrebio svoje vlasti protiv njih. 

Do svoje smrti u svemu ostade taki priprosti 
i neuki vlastelin sa sela. Nije znao ni njemački ni 
francuski, pa se je mogao s kraljem Gjurom I., koji 
opet nije znao engleski, tek za nuždu razumjeti u 
lošoj latinštini. U njega ne bijaše ni duhovnih svoj¬ 
stava velika govornika, ni moralnih svojstava ve¬ 
lika karaktera. Ne bijaše ni začetnik opsežnih re¬ 
forma, ni sretan ratni ministar, ni dubok i samo- 
nikao mislilac pa ni jako okretan diplomat. Kao 
većinom ljudi sa sela bijaše duha lukava i tjesno- 
krudna, ali poštena. Gledao je jako bistro, ali nije 
uvijek vidio daleko, a nigda nije htio vjerovati što 
nije vidio. Navlastito bilo je u njega u velikoj mjeri 
jedno svojstvo velika državnika — snaga nove i 
nenadane dogadjaje u časovima uzbune i straha 
tako ocijeniti, kako rade obični ljudi, kad mine ta 
uzbuna, novost i strava. Uza to bio je do kraja pro- 
stodušan i iskreno odan svome uvjerenju, dokle je 
to sezalo. Znao je čudnovatim nekim svojim me¬ 
todom, pola lukavim a pola iskrenim, voditi kuću 
pučana, a svojom velikom prijaznosti, svagda do¬ 
brom i širokom voljom, lakoćom, s kojom bi, kad 
jc trebalo, smetnuo s uma sve svoje teške vlada- 
lačke brige, svojim glasnim i srdačnim smijehom i 

strasnom ljubavi k lovu za sebe predobiti tu onda 
u državi tako moćnu seosku gospodu bolje nego 
drugi sa svima svojim sjajnim svojstvima. Umio je 
potpuno cijeniti političke tekovine revolucije, pa je 
vjerno i pošteno oživotvoravao njezina načela, kad 
mu je u ruci bila neograničena i ni od koga ospo¬ 
rena vlast. Prozaična njegova narav i hladni njegov 
razbor zazirali su od svih bučnih i praznih fraza, 
od svih pjesničkih i zanosnih ljudskih osjećaja, da 
bio kao i njegov veliki savremenik Swift često zapao 
u protivnu krajnost, u cinizam. Vidio je toliko ne¬ 
vjere i podlosti u svome javnom životu, te je go¬ 
tovo posumnjao, ima li na svijetu poštenja. Sit toga 
praznoga patriotskoga ćaskanja stao je i on ćaskati 
pa okrenuo opakliju. Omrzavši na licemjerstvo take 
vrste, što se bar na oko klanja kreposti, bio se i 
suviše privikao tjerati ono ne tako časno lice¬ 
mjerstvo, što neštedice iznosi svoju opačinu, a kad¬ 
što se tek gradi, da je ima. Za mladje ljude bio je 
živa pokvara i moralni zator. Kad bi ušli u parla- 
menat, zapitao bi ih podrugljivim glasom, jesu li 
radi postati sveci ili Rimljani. Čitavim autoritetom 
svoga položaja svagda im nastojao utuviti u glavu, 
da su čistoća karaktera i patriotizam smiješne i ne- 
muške stvari. Kad se je ko pozivao na uznositije i 
čišće razloge ljudskih djela, podrugivao mu se je, 
da lovi djačke mušice. Kad bi puno raspredao o 
javnim krepostima i patriotizmu, svagda bi mu u 
šali odgovorio: »Doskora ćete se toga otresti i po¬ 
stati pametniji«. 

U ministarstvu Godolphin-Marlboroughovu za¬ 
premao je neka podredjena upravna mjesta, člana 
admiralitetskoga vijeća, ratnoga tajnika i blagajnika 
ratne mornarice, a poslije pada toga ministarstva 
branio je financijsku politiku lorda Godolphina, 
kojega je toryjevska kuća pučana bila optužila po¬ 
radi silnoga nereda i mićenja, tako sjajno, te je već 
tada izišao na glas prvoga financijskoga stručnjaka 
svojega vremena. Kad su toryjevci 1712. bili na 
kormilu, iskališe svoje srce na njem tako, da su ga 

poradi potkupljivanja iz parlamenta izbacili i držali 
ga zatočena u Toweru nekoliko mjeseci. Ali ta 
osuda, koja je bila puka smicalica stranačka, ne 
ostavi nikakove ljage na njegovu imenu, već sa 
toga političkoga stradanja i mučeništva izadje na 
još veći glas. Domala se opet povrati u parlamenat, 
ustade na obranu protestantskoga nasljednoga reda 
na prijestolju, za kuću hanoversku a protiv Stuar- 
tovaca, kao niko od njegovih drugova, a poslije 
dolaska Hanoverca Gjure I. na prijestolje zadobi 
opet državnu službu, postade u ministarstvu lorda 
Townshenda 1714. veliki vojnički blagajnik, a 1715., 
kako se je onda prvi ministar zvao, prvi lord dr¬ 
žavnoga blaga i kancelar državne riznice (ministar 
financija). 

I poslije dolaska hanoverske kuće nastavila se 
dalje u javnom životu jednolična igra dviju histo¬ 
rijskih političkih stranaka. Na strani toryjevaca 
bila je državna crkva, visoko plemstvo osim neko¬ 
liko porodica whigovskih i gotovo sva seoska vla¬ 
stela. Oni su u zemlji bez sumnje imali većinu, ali 
su bili jakobiti, udružili se s izagnanom stuartov- 
skom vladalačkom porodicom i s njezinom rimo¬ 
katoličkom vjeroispovijesti pa prirodno morali iz¬ 
gubiti svu vlast, koja je dopala u ruke whigima. 
Bila je velika opasnost, da bi s novom dinastijom 
ne izmirena a od sposobna i iskusna državnika 
spretno vodjena stranka toryjevska mogla prisvojiti 
gospodstvo u državi. U takim prilikama nalagao je 
whigima pored stvarnih razloga i stranački interes, 
da ne puste toryjevce do vlasti i da svima sred¬ 
stvima ojačaju svoj položaj. Njima je doduše bilo 
stalo, da ostane nova dinastija, ali da bi ona učinila 
bilo kakove ustupke toryjevcima i oni zavladali, 
nijesu mogli dopustiti. Znali su, da njihov monopol 
vlasti i državnih služba stoji do toga, da kralja i 
zemlju uvjere, kako su im protivnici ovijani jako¬ 
biti. Zato je valjalo tome anglikanskomu svešten- 
stvu i seoskoj vlasteli, što su prianjali za jakobitsku 
stvar, oduzeti svaki povod, da narod podjaruju i 

bune protiv nove vladavine. Po zakonu od 1694. 
godine trajao je parlamentski period tri godine, a 
1717. imali su se da raspišu novi izbori. Sva je pri¬ 
lika bila, da bi ti izbori mogli biti kobni ne samo po 
ministarstvo nego i po dinastiju. Jer da se je pu¬ 
stilo, neka se i u napredak lice parlamenta tako 
naglo mijenja, kao što je to bilo u prvih deset go¬ 
dina osamnaestoga stoljeća, neka državna crkva i 
seoska vlastela i dalje očito prkose novoj vladar¬ 
skoj porodici i od nje zaziru, bio bi tok parlament- 
ske vladavine doskora dušmane dinastije nemi¬ 
novno doveo na kormilo. Ako se je htjelo kuću ha- 
noversku održati na prijestolju, trebalo je upaočiti 
državni stroj, da ne popusti svakomu dahu narodne 
strasti pa izvršnoj vlasti ojačati moć nad kućom 
pučana i biračima. Zato je Walpole zakonom o 
sedmogodišnjem periodu parlamenta (Septennial 
Act) 1716. najprije produžio mandat kuće pučana 
na dalje četiri godine, a u napredak odredio tra¬ 
janje parlamenta na sedam godina. 

Raskol u whigovskoj stranci, što se je dugo 
spremao i na koncu pukao 1717. godine, prekine za 
čas njegovo vodstvo engleske politike. Bilo je go¬ 
tovo prirodno, da su se u njoj zametnule kavge i 
svadje. Stranka je imala ogromnu većinu, ali nje¬ 
zini vodji bili su ravni jedan drugomu. Premda je 
Walpole svojom sposobnošću sve svoje drugove 
natkriljivao, nije onda imao tako jakih političkih 
veza kao neki od njih, niti se jošte dokopao one 
premoći u parlamentu, što ju je kasnije imao. Ha- 
noverski ministri i čitava četa grabljivih hanover- 
skih ljubimaca kraljevih bez prekida radili, kako 
bi englesku politiku izrabili u hanoversku korist, 
a za sebe ušićarili masne plaće i visoke časti. Kralj 
bio je sa svojim sinom kraljevićem waleskim, ka¬ 
snijim kraljem Gjurom II., u velikoj omrazi pa za¬ 
zirao od svakoga, na koga bi posumnjao, da šuruje 
s kraljevićem ili s njegovim pristalicama. Walpole 
i Townshend brzo se omraze s njemačkom stran¬ 
kom, koja je kralja okružavala, jer su obojica po 

svome običaju otvoreno i neštediice navaljivali na 
pohlepnost njemačkih mutikaša. K tome pleo je i 
meo na sve strane protiv svojih drugova lord Karlo 
Sunderland, sin onoga tako pametnoga ali tako 
rdjava državnika, što se je za Jakova II. i Vilima III. 
toliko isticao i bio duhovni otac parlamentske vla¬ 
davine. Njemu podje za rukom, da se u kabinet 
ugura za čuvara tajnoga pečata i da ljeti 1716. za 
svoga kratkoga boravka u Hanoveru steče milost i 
potpuno povjerenje kraljevo. Za Sunderlandom pri¬ 
stane i državni tajnik Stanhope. Townshenda kod 
kralja ocrne, da je nemaran u poslu i da krišom 
radi sa strankom kraljevića waleskoga, u kabinetu 
se učini razdor, lorda Townshenda 1717. otpuste 
iz službe, a Walpole sa još nekoliko manje poznatih 
whiga odreče se službe i prijedje u najoštriju 
oporbu. U novoj vladi postanu lord Sunderland i 
Josip Addison državni tajnici, Stanhope prvi lord 
državnoga blaga i kancelar državne riznice, a kad 
su se godinu dana iza toga spoljašnji poslovi zamr¬ 
sili, postade Aislabie koncelar državne riznice, 
Sunderland prvi lord državnoga blaga, a Stanhope 
državni tajnik, koji je preuzeo vodstvo spoljne po¬ 
litike. 

Na dobru svoju sreću raskrstiše se Walpole i 
Townshend od svojih drugova, koje je čekao strašan 
i sramotan pad. Engleska bješe još utrechtskim mi¬ 
rom zadobila pravo dobave afričkih crnaca robova 
za španjolske južnoameričke naseobine, u istinu 
monopol trgovanja crncima robovima, pa o tome 
svome pravu sa Španjolskom 1713. uglavila tako 
zvani assiento-ugovor. Na njegovu temelju dade 
svojoj novoosnovanoj dioničkoj »družbi južnoga 
mora« na trideset godina povlasticu, da smije svake 
godine 4800 crnaca dovesti u te španjolske naseo¬ 
bine i tamo otpraviti jednu ladju od šest stotina 
bačava sa svakovrsnom trgovinskom robom, što je 
toj družbi pomoglo do silnih poslova i masne dobiti. 
Ali njoj to nije bilo dosta. Htjela je da ušićari još 
više, da znatno povisi svoju temeljnu glavnicu pa 

da njome pokupuje sav državni dug, ujedini ga u 
jednu vrstu na vid plativih zadužnica i kod toga 
zaradi na kamati. Vlada, od osnivača podmićena 
dionicama, što su bile badava porazdijeljene medju 
kraljevske ministre, u travnju 1720. protura u kući 
pučana o tome velikom, a očito sumnjivom finan¬ 
cijskom poslu naročiti zakon, burza stane raditi 
svima svojim smicalicama, da cijenu dionica natjera 
na što veću visinu, a u tome je pomogne lakomisle- 
nost i nevaljalost, neukost i grabljivost gomile. Sve 
kao pomamno uze igrati na burzi i otimati se za te 
dionice. Kao da je sve ljude bilo zarazilo neko 
igračko ludilo. Taj vrtlog zahvatio i obične burzine 
igrače i vlastelu, sveštenike, naučenjake, gizdeline, 
siromašne udovice, strance, pa čak i kanton Bern 
u Svajcarskoj, Družba davala dividende od pedeset 
na sto, dionice od jedne stotine funti, na koju su 
bile izdane, poskočile na tisuću i jednu stotinu, kao 
mjehuri od sapunice dopuhnule se svaki dan tisuće 
kojekakvih prijevarnih dioničkih društva, družba 
vlasuljarska, družba za dobavu španjolskih mazga, 
družba kako će se zgusnuti živa — pa eto prilike da 
se badava dobivene dionice skupo iprodadu i da se 
do mile volje napune vladina jasla, eto šićara 
dosta izobila za obje jaranice kraljeve, vojvotkinju 
Kendalovu, suhu i tankoviju namigušu, što su je 
nesmjerno nazivali »trtom«, i groficu Platenovu, 
užasnu ljubomornu nadžak-babu, koja je na koncu 
oslijepila, za prvoga ministra Sunderlanda, kance¬ 
lara državne riznice Aislabiea, tajnika državne riz¬ 
nice Karla Stanhopea i oba Craggsa, oca ravnatelja 
pošta i sina državnoga tajnika. A onda se hajka 
trgne natrag, sve te lažne smicalice izadju na Vi¬ 
djelo, tečaj dionica i državnih papira naglo padne 
daleko ispod nominalne cijene, novčari i zlatari, 
koji su bili pozajmili novce, dodju u stečaj. Za 
kratko vrijeme rasplinu se svi varavi sni o velikoj 
dobiti i lako stečenom lagodnom životu, pa ta ne¬ 
sreća baci sve življe narodne u veliku i ljutu ne¬ 
volju, iz koje se dugo nijesu mogli iskopati. Od sil¬ 

noga bijesa i očaja stao narod bučiti kao lud ne 
samo protiv nižih mešetara u toj prijevari, nego i 
protiv jaranica hanoverskih, protiv engleskih mi¬ 
nistara pa i protiv samoga kralja, a parlamenat kao 
da se je bio pomamio da krivcima oduzme imutak i 
prolije njihovu krv. U donjoj kući iznio se prijedlog, 
da s ravnateljima tih družbi valja postupati kao 
s ocoubicama u starom Rimu, da im valja staviti 
glave medju škripe, išibati ih, sašiti u vreću i ba¬ 
citi u Temzu. 

Walpole, koji jc od svoga odstupa svaki korak 
ministarstva oštro kudio, žestoko je u parlamentu 
i u javnim glasilima pobijao tu osnovu o južnom 
moru, ali pod žitom poštenim načinom ušićario 
znatnu svotu okoristivši se tim ludilom. Premda se 
je donekle s vladom bio pomirio i ušao neko tri 
mjeseca prije toga konačnoga financijskoga sloma 
s Townshendom u kabinet, primivši službu velikoga 
vojničkoga blagajnika, dok je Townshend postao 
predsjednik tajnoga savjeta, njega je javno mišljenje 
s pravom odriješilo od svake krivnje za tu stvar. 
Što više, u tako teškom času obratilo je svoju pažnju 
na njega, jer je svojom opće poznatom financijskom 
stručnom spremom bio najsposobniji da pomogne u 
toj nevolji. Lord Stanhope, koji je kod svega toga 
imao čiste prste, umre za dva tri mjeseca od ža¬ 
losti, a na njegovo mjesto dodje lord Townshend 
za državnoga tajnika. Aislabiea sramotno otjeraše 
iz službe kancelara državne riznice, izbaciše iz par¬ 
lamenta, zatočiše u Toweru i nametnuše mu tešku 
novčanu globu. Mladji Craggs izmače se toj istoj 
sudbini tek ranom svojom smrti, a otac mu kidisao 
sam sebi od stida i sramote pred svijetom. Prvi mi¬ 
nistar lord Karlo Sunderland, makar ga većinom 
glasova i odriješiše od optužbe, da se je i on na¬ 
hranio iz tih jasala, morade prinudjen od javnoga 
mišljenja ostaviti svoju službu, dok i on nije za dva 
tri mjeseca svisnuo od tuge i sramote, a Walpole 
postane prvi lord državnoga blaga i kancelar dr¬ 
žavne riznice pa ostade prvi ministar dvadeset go- 








62 


dina tek s kratkim prekidom kod smrti Gjure I. 
Sav je svijet mislio, da će sa smrću toga kralja pre¬ 
stati i vlast njegova najmilijega ministra, bez kojega 
se nije mogao ni ganuti. Gjuro I. bio se zavadio sa 
svojim najstarijim sinom kraljevićem waleskim, a 
Walpole je dašto bio pristalica kraljev. Ta je omraza 
postala još veća, kad se je kraljeviću 1721. rodio 
drugi sin. Kraljević zaželi, da vojvoda York bude 
kum djetetu na krstu, ali kralj ne htjede o tome m 
čuti i naloži, da će vojvoda Newcastle biti kum. 
Kod samoga krštenja u ložnici svoje žene i u na¬ 
zočnosti kraljevoj pristupi kraljević dršćući od sil¬ 
noga gnjeva k vojvodi Newcastleu, stisne pesnicu, 
zaprijeti mu se njome i srdito mu odreže: »Vi ste 
lopov, ali ja ću vas naći«. Kralj na to dade namah 
kraljevića uhapsiti, još one noći oduzme njemu i 
materi svu djecu i otjera ih obojicu iz kraljevskoga 
dvora. Od toga vremena živjeli su otac i sin u oči¬ 
tom i velikom dušmanstvu. Ne samo kralj i kra¬ 
ljević nego i njihovi pristalice nijesu se m pogle¬ 
dali, a naročito je Walpolea kraljević svagda grdio 
i usovao na pasja kola. Kad je Gjuro I. nenadano v 
Njemačkoj 11. lipnja 1727. godine umro, svi drugi 
vodji političari namah pribjegnu k jaranici novoga 
vladara, gospodji Henrieti Howardovoj misleći, da 
će to odsele biti vrelo sve političke vlasti. Nu 
Walpole domala razbere, kako je kraljica Karolina 
žena pametna i koliko umije kod kralja sve na 
tenani izraditi, pa se sprijatelji s njome i s njezinom 
potporom opet popne na prvo mjesto u dvoru. Ne¬ 
koliko dana ostade doduše bez službe, jer novi 
kralj, silno zazirući od bivših ministara svoga oca, 
bješe povjerio vodstvo poslova siru Spenceru 
Comptonu, velikom vojničkom blagajniku u vladi 
Walpoleovoj i predsjedniku donje kuće. Medjutim 
domala se pokaže, da je Compton nesposoban da 
bude prvi ministar, da ne umije sastaviti ni pnje- 
stolnoga govora i da je prinudjen u svojoj neprilici 
moliti pomoć Walpoleovu. Prigovor kardinala Fleu- 
rya, francuskoga ministra spoljnih poslova, koji j 

u promjeni engleske vlade vidio veliku opasnost za 
francuski savez, pa topli zagovor kraljice Karoline 
pomognu Walpoleu, te je opet zadobio svoju službu, 
Compton jako rado odstupi, a on ga 1728. uzvisi na 
grofa Wilmingtona, postavi dvije godine kasnije za 
čuvara tajnoga pečata i predsjednika tajnoga sa¬ 
vjeta u svome ministarstvu, a Townshenda, koji se 
je jedini u kabinetu mogao s njime ogledati, prinudi 
1730. da je odstupio, pa tako ostade neograničen 
gospodar kao nigda prije sve do 1742. godine. 

Historiju obično pišu naučenjaci, ideolozi i 
školnici, koji žive medju svojim knjigama, ruko¬ 
pisima i ispravama, gotovo nijesu ni zagledali u 
javni život, od praktične politike načelno zaziru, 
jer im se ne vidi ni dosta ozbiljna ni dostojna ra¬ 
bota i jer se slijepo drže one tako filistarske Goe- 
theove: »Politisch Lied — garstig Lied«, a i kad je 
sasvim ne odbacuju, znadu o njoj tek toliko, ko¬ 
liko su čitali u knjigama ili u svojim stranačkim 
glasilima. Oni procjenjuju svakoga državnika po 
njegovim umnim i moralnim svojstvima, po njego¬ 
vim sjajnim djelima, koja označuju neku trajnu tvo¬ 
revinu, neki početak novoga doba ili odlučan pre¬ 
okret u javnom životu. Kako svega toga u Wal- 
polea nema, iznose u prvom redu bjelodane i odur¬ 
ne mane njegova javnoga i domaćega života, njegov 
ne baš najbolji značaj i niski stepen njegova mo¬ 
rala. Nu djelatnost državnika ne može se po- 
rediti sa stvaranjem pjesnika ni s kojom drugom 
vrsti višega književnoga rada, gdje tek ljudi izvan¬ 
redna dara mogu da dostignu najviše savršenstvo. 
Umještvo voditi javne poslove i velike zborove za- 
dobija se iskustvom, a za to zvanje hoće se ne to¬ 
liko viših svojstava, koliko rane vježbe, smotre- 
nosti, srčanosti, hladnokrvnosti, prijaznoga pona¬ 
šanja i mara. Posao državnika ponajvećim dijelom 
nije nikaki tvaralački rad, a njegova vrsnoća ne 
mjeri se po njegovim idejama, što ih ima, nego po 
umještvu, s kojim ih oživotvorava. Njegov je glavni 
zadatak da zadje u svaku pojedinost i umije svla- 

dati sve poteškoće, a zato prirodjena njegova svoj¬ 
stva ne treba da se izviju ni do veljega uma ni do 
savršena duha. S toga veliki praktični političari, 
koji su o njem pisali, a takvih od Macaulaya pa do 
Morleya ima dosta, stavljaju Walpolea u red naj¬ 
većih državnika, što ih je ne samo Engleska nego 
i čitava Evropa u novo doba imala. To je zato, jer 
oni u prvom redu gledaju na prilike, sred kojih mu 
je bilo djelovati, na društvo i narod, kojim mu je 
bilo vladati, i na veliko zlo, od kojega ga je saču¬ 
vao i spasio. Zatekao je Englesku s osporenim na¬ 
sljednim redom na prijestolje i s vladarom narodu 
do zla boga nemilim i viklim njemačkim načinima 
vladanja, baš kad je proživljavala svoje možda naj- 
surovije doba, što ga njezina povjest pamti. S dru¬ 
štvom opakim, razuzdanim i razularenim bez višega 
morala, s narodom u vjerskim stvarima zatucanim 
i nesnosljivim, a inače neukim, zapuštenim, ratobor¬ 
nim, divljačkim i poživinčenim, a s parlamentom 
sasvim iskvarenim, podmitljivim i buntovničkim. 
Priprosti vlastelin sa sela bez velika imutka i ve¬ 
likih veza pretekao je sve svoje takmace sjajnih 
sposobnosti, uspeo se na najviše političko mjesto 
u državi i održao se na njem duže od svih svojih 
predšasnika. Svojim ispravnim sudom u najtežim 
prilikama, bistrim pogledom do u samu jezgru 
stvari i umješnim postupanjem s ljudima, da mu je 
u tome teško bilo premca, pribavio je zemlji dvade¬ 
set godina nesmetana mira i neprestana napretka u 
prosvjeti i gospodarstvu. Dinastiju, što je svaki čas 
bila gotova izgubiti prijestolje, osovio na čvrstu i 
zdravu osnovicu. Divlje stranačke borbe i vjersku 
nesnošljivost sveo na mirnije i sredjenije putove, 
pa ponajviše silom svoje jake ličnosti od kuće pu¬ 
čana stvorio najmoćniji zbor u državi. 

Ne treba puno raspredati, koliko je svoju 
zemlju zadužio, što je zamirio taj nesretni spor o 
nasljednom redu na prijestolje i u pravi čas odvra¬ 
tio od nje jednu od najvećih nesreća, koja može da 
stigne narod. Nesreću, poradi koje je Engleska sama 

u predjašnje doba preko šezdeset godina prolije¬ 
vala potoke krvi i na stratištu smicala cvijet na¬ 
roda svoga, a koja je u prvoga naroda na evrop¬ 
skom kopnu podgrizla svaki patriotizam, slomila 
njegovu snagu i dospjela s najužasnijom katastro¬ 
fom, što je ima u njegovoj povjesti. A da se vidi, 
kaki je bio moralni uzduh, sred kojega je to savre- 
meno englesko društvo živjelo, bit će dosta ako 
nanižemo tek nekoliko slika iz toga tako šarena 
svijeta. 

Da počnemo s obrazovanom čeljadi, s duhovnom 
i rodjenom aristokracijom. Pope nam u svojim pi- 
mima priča, da je živovanje njegovih drugova od 
pera, tih veseljaka književnika, bilo strašno. Sjedjeli 
su barem deset sati svakoga bogovetnoga dana po 
klubovima i kavanama pa tamo jeli, pili i pušili. On 
je sam neko vrijeme pripadao k dvoru Josipa Addi- 
sona, kojemu je dobra kapljica bila tako mila, a 
oko kojega su se po kavanama i klubovima oku¬ 
pljali njegovi prisni prijatelji. S tom družinom svake 
večeri bančio do dva sata u jutro kod punča i bur- 
gundca. Peterborough, koji je za sedmogodišnjega 
rata počinio u Španjolskoj čuda od junaštva, živio 
je kao da je htio da ga smrt što prije udavi. Go- 
dolphin rabotao cijeli božji dan kao robijaš na ga¬ 
liji i kockao se svu noć, a Bolingbroke, kad iz 
Dawleya, gdje se je sklonio u mir, piše Swiftu, 
naznačuje u svome pismu, da ga piše u šest sati u 
jutro, pošto je ustao, kako kaže, svjež, vedar i 
miran, doziva u pamet vremena svoga londonskoga 
života, kad je po prilici toga sata običavao ići u 
postelju, nauživši se do mile volje svake zabave i 
utučen od posla, dok su mu se često glavom vrzli 
kojekakvi snovi, a srce mu pritiskale brige i tje¬ 
skobe. To bijaše pretežak, preprost život za tanko¬ 
ćutnoga i bolešljiva Popea. On bijaše jedina milo- 
ruka onih dneva, kojoj trbuh nije išetao na dvor. 
q 2 l e dini Prior vitak i mršav, ali 

wiit bijaše debeo i Addison i Steele i Gay i Thom¬ 
son da je bila strahota — sve to bekrijaštvo i na- 

pajanjc punčem, pijače po klubovima i kavanama 
kratile su život i širile prsluke čeljadi onoga doba. 

Ljudi javnoga života, ministri kraljevi i kne¬ 
zovi kraljevske krvi nijesu bili nimalo bolji. William 
Pitt mladji došao bi u parlamenat, pošto bi kod 
kuće sam samcat ispio čitavu plošku oportskoga 
vina pa onda s kojim svojim drugom otišao u krčmu 
i pomogao mu isprazniti još nekoliko oka. Sam taj 
prvi ministar, ozbiljni i silni William Pitt, zbijao u 
vinu obijesne šale u društvu sa tako otmenim lično¬ 
stima i velikodostojnicima, kao što su bili lord kan¬ 
celar kraljevine Engleske Thurlow i ministar ratne 
mornarice Dundas. Ta tri državnika, nakićeni vi¬ 
nom, vraćali se jedared široke volje od nekoga 
ručka, našli neki djeram otvoren pa krozanj sko¬ 
kom projahali ne plativši maltarinu, pa harmičar, 
misleći da su to hajduci, opalio za njima iz svoje 
duge diljke, ali srećom nikoga ne pogodio. Kad je 
jednoć jedan dekan sv. Pavla bio postavljen za bi¬ 
skupa u Lincolnu, pitao je svoga prijatelja, kako 
će iz pivnice prenijeti nekoliko boca izvanredno 
dobre kapljice, iporadi koje se biskup bio baš za¬ 
brinuo. »Molim Vas«, zapita ga taj prijatelj, »gospo¬ 
dine biskupe, koliko boca toga vina imate?« Biskup 
mu reče sedamdesetak oka od prilike. »Ako je to 
sve«, na to će mu prijatelj, »onda me samo pozo¬ 
vite šest puta na ručak pa ću sve to ja sam pre¬ 
nijeti«. A kod stola nije se samo grdno pilo, nego 
i jelo upravo dušmanski. Gospodski ručak u tri sata 
poslije podne obično se počinjao sa zakuscima, s go- 
vedjom pisanom pečenkom, ribom, telećim butom 
i volujskim jezikom. Onda bi donijeli na stol drugi 
obrok, slatki puding od badema, cicvaru, piliće, 
crni puding i na koncu čorbu. Tek iza čorbe došao 
bi pravi ručak, treći obrok: pašteta od divljači, zec, 
kunelić, pečeni golubi, jarebice, guske i šunka. Sve 
su to zalijali najprije rakijom i slabim pivom, crnim 
francuskim i oportskim vinom, a najposlije izvan¬ 
redno jakim sa žestom pomiješanim pivom, što su 
ga svi redom pili iz jednoga ogromnoga vrča. Kad 

se je ručak svršio, zapovijedio bi domaćin, neka 
donesu malo sira i bocu burgundea, gospoda bi za¬ 
molila gospodje, neka mrva srknu prije nego odu 
na svoj čaj i obećala im da će doći k njima za je¬ 
dan sat, a kad su gospodje otišle, dolazile svedjer 
nove boce burgundea, »mrtvaci«, prazne boce sa 
stola se odnosile, napijale se zdravice, mijenjale i 
razbijale čaše, nakićena gospoda onda otišla go- 
spodjama, gdje su svi sjedjeli, razgovarali se, sva- 
djali se, bučili i plesali do tri sata u jutro, kad bi 
došle nosiljke sa zubljama i ta vesela družba otišla 
spavati, da se sutra dan dalje tako zabavlja. 

To su bili pravi gorostasi u jelu i piću, ta go¬ 
spoda iz onoga doba. Još više ličnosti, ti bučni, 
krupni, naprašiti mladi knezovi kraljevske krvi, 
koji su škripanjem teških svojih čizama i goro¬ 
padnim svojim kletvama tjerali u strah tihi, uko¬ 
čeni život na dvoru, da su od njih sve čajne čašice 
na polici od straha zveketale, opijali se šampanj¬ 
cem, te su ih morali nositi u krevet. Ta velika go¬ 
spoda provodila svaki čas na svojim pijankama 
divljačke i okrutne šale. Kad je tako stari velikaš 
vojvoda Norfolk, koji je negda bio glasovit sa svojih 
junačkih čina kod stola, a sada već bio starac u 
godinama pa se morao više čuvati vina, jedared 
došao u pohode na ručak i konak kraljeviću wa- 
leskomu, kasnijemu kralju Gjuri IV., zamisli ovaj 
sa svojom kraljevskom braćom veliku osnovu, kako 
će sirotu starca opiti. Svakomu kod stola bilo je 
naloženo, neka vojvodi napije zdravicu, a starac 
trusio čašu za čašom i spravio mnogoga deliju pod 
stol. Nu sada će kraljević predložiti društvu, neka 
se čaše napune rakijom, pa jedan izmedju kraljeve 
braće natoči veliku čašu za vojvodu. On ustade i 
na dušak iskapi ponudjenu mu čašu, ali stade tra¬ 
žiti, neka mu dadu njegova kola, da se namah kući 
odveze, jer su mu u toj kući stavili stupicu. Na to 
dozvaše njegovu kočiju i kočija dodje, ali u ono 
P°ta sata, dok su prezali konje, pokaza se, da je 
rakija bila prejaka za starca i da je plemenita na- 

mjera njegova kućnog domaćine ispunjena, pa stara 
sijeda glava vojvodina ležala opita na stolu. Sasvim 
tim, kad mu najaviše, da njegova kola čekaju, dote- 
turao do njih kako je sirota mogao, srćući nekako 
se u kola uspeo i zapovijedio kočijašu, neka ga 
vozi kući. Ali oni ga samo onako jedno pola sata 
vozikali na poljani okolo dvora, a sirota starac 
mislio, da ide kući, pa kad se je u jutro probudio, 
našao se u postelji u ogavnom dvoru kraljevićevu. 

U Londonu bilo je puno kočijaša, koji su svoja 
kola davali pod kiriju a zaradjivali glavnu čest 
svoga dohotka vozikajući se u gluho doba noći ne¬ 
kim ulicama grada i pobirući sa ceste pijanu go¬ 
spodu. Odvezli bi ih kući, kad su mogli da kažu 
gdje stanuju, a inače u neke poznate gostionice, 
gdje su običavali takove otmene goste leći u po¬ 
stelju i paziti na njih, da ih iko ne pokrade. Sutra 
dan u jutro došao bi opet kočijaš da ih odveze kući 
pa bi redovno od njih dobio masnu plaću. Kad su 
njegova gospoda bila taki nemili bekrije, kaki će 
biti neuki narod? Od gina, rakije žitvenjače i boro- 
vičke, pronadjene 1684. godine, trošilo se u Engle¬ 
skoj neko pola vijeka iza toga preko sedam mili¬ 
juna vedara na godinu. Krčmari pozivali na svojim 
cimerima ljude, neka udju i opiju se za jedan groš. 
Za dva groša, mogao se je čovjek teško napiti i 
osim toga dobio bi i slamu badava. Krčmari bi pi¬ 
jane odvukli u podrum, da se tamo ispavaju i ra¬ 
zbiju svoj mamurluk. Nigdje se nijesi mogao ga¬ 
nuti po ulicama londonskim, da nijesi naišao na te 
nemile pijandure, što su kao mrtve ležale po uli¬ 
cama i što ih je samo samilost prolaznika sačuvala, 
da se ne uduše u blatu ili da ih kola ne prevezu. 
Walpole je 1736. pokušao, ne bi li vanrednom vi¬ 
sokom državnom trošarinom od te rakije stao na 
kraj toj mahnitosti, ali sva predgradja londonska 
stanu rogoboriti i buniti se. Suci se nijesu^usudili, 
da koga zato osude i uhapse. Svakoga, koji bi ta- 
koga pijanca prijavio sudu, narod bi naprosto utu¬ 
kao, a Walpole morade opozvati svoju zakonsku 

osnovu o trošarini od toga gina. Svi ti lordi visoki 
suci u svečanoj vlasulji i hermelinu, ti biskupi u 
haljecima s gizdavim čipkama, ti velikaši u zlatom 
vezenim odorama, ta mudro smišljena i tako vje- 
štački u ravnoteži držana vlada sjedjela je na gr¬ 
bači gromoradne strašne zvijeri, što je obično, ako 
je malko i rogoborila, slušala i išla kamo su je vo¬ 
dili, ali je svaki cas mogla da plane, svoj teret zbaci 
sa sebe i pogazi ga. A ti prelati, lordi i boljari pu¬ 
čani bili su sami krivi i pošteno su zaslužili, kad bi 
ih ta neman stala gaziti nogama. Razlog tome ne- 
vidjenom neznanju i divljaštvu naroda bijaše to, što 
ta aristokracija i crkva ni za jedno područje javne 
uprave nije tako malo marila, što nijedno nije pu¬ 
stila neka se razvije kako hoće, kao baš područje 
pučke prosvjete i nastave. 

Jedan strahoviti dogadjaj, koji je tako darnuo 
u njihovu savjest, buna lorda Gjure Gordona, što 
je London tako nemilo poharala, jednim je mahom 
razotkriva sve te kukavne socijalne i kulturne pri¬ 
like, svu tu jadnu vjersku nesnošljivost širokih ži- 
valja narodnih. Sir Gjuro Savile bješe 1778. iznio 
u parlamentu zakonsku osnovu, a obje njegove kuće 
bez rasprave ju i prihvatiše, kojom su se u Engle¬ 
skoj (bez Škotske) dokinule najstrože odredbe za¬ 
kona, izdana za vladanja Vilima III. protiv rimo¬ 
katolika. Taj zakon Vilimov naredjivao je, da se 
njihovi biskupi, sveštenici i Isusovci pa i svi rimo¬ 
katolici, koji drže kakovu školu, smiju svaki čas 
uloviti, uhapsiti i osuditi na zatvor dok su živi, a 
da su katolici bez imutka nesposobni steći zem- 
ljište nasljedstvom ili kupom. Sve te drakonske 
odredbe sada su se od česti dokinule a od česti 
stegnule, a osim toga promijenila se i zakletva vjer¬ 
nosti kralju i državi, kojom su se rimokatolici mo¬ 
rali da zakunu, ako će da steku blagodati toga 
oavileova »zakona o ublažavanju«. Ali u narodu 
uktio je kud i kamo žešći bijes vjerskoga fana¬ 
tizma protiv vjernika papinih nego što je to aristo¬ 
kracija i crkva slutila. U Edinburghu i Glasgowu 

plane 1779. ustanak. Više kuća, gdje su rimokato¬ 
lici nastavali i obavljali svoju službu božju, izgori 
do temelja, a njihove dućane svjetina opljačka i 
uništi. Taj pokret zahvati i Englesku, gdje mu se je 
na čelo stavio Škot lord Gjuro Gordon, mlad, 
lakomislen, pretjeran i fanatičan čovjek od tri¬ 
deset godina i član parlamenta, koji je u kući pu¬ 
čana silno rogoborio protiv rimokatolika. Na su¬ 
lude njegove govore nije se u parlamentu niko 
osvrtao, ali oni nadju velik odjek u narodu. Na ve¬ 
likom javnom zboru 1780. pod predsjedanjem lorda 
Gjure Gordona bi zaključeno, da će dvadeset ti¬ 
suća ljudi poći do parlamenta i predati molbu, neka 
se zakon o ublažavanju opozove. Malo dana zatim 
poslije podne dodje veliko mnoštvo od neko šezde¬ 
set tisuća ljudi u (tri skupine s raznih strana pred 
parlamenat, gdje su baš obje kuće htjele da za¬ 
počnu sjednicu, pa stane vrijedjati i tući mnoge 
članove parlamenta, nagoniti ih da moraju vikati 
»Ne ćemo papinstva«, razbijali velikašima kočije i 
nemilo ih zlostavljati. Lord Gordon predade kući 
pučana molbu, ali kuća odgodi raspravu o njoj, na 
što mnoštvo stade parlamenat podsjedati, prodi¬ 
rati do u predsobe i groziti se velikašima i puča¬ 
nima, dok prizvana vojska nije tu rulju pred večer 
raspršila. Ali od te večeri pet dana i noći, dok nije 
iz pokrajine stigla silna vojska i učinila red, nare¬ 
daše po Londonu paleži i pljačkanja rimokatoličkih 
kuća i bogomolja, nasilja, zulum i svako zlo, kakova 
London jošte ne vidje. Dvadeset i četiri kuće rimo¬ 
katolika i četiri uze bile su do temelja razorene. 
Bez onih, što su umrli od pijančovanja, postradali 
na garištu, bili pobacani u Temzu i kući mrtvi ili 
ranjeni odneseni, bilo je do tri stotine ubijenih, a 
oko dvije stotine ranjenih. Dvadeset i devet bun¬ 
tovnika bilo je obješeno, a lord Gjuro Gordon za¬ 
točen u Toweru i optužen poradi veleizdaje, jer je 
začeo ratovati protiv kralja; ali ga sud odriješi od 
svake krivnje, dok nije poradi opakih svojih po¬ 
grda kraljice Marije Antomette, sto ih je 1 /**- 
letkom raspačavao, bio opet zatvoren i u zatvoru 

iste godine umro, a prije svoje smrti prešao k ži¬ 
dovskoj vjeri. U kući pučana iznio je poslije toga 
ustanka Burke više prijedloga na obranu zakona o 
ublažavanju protiv shvaćanja, koje je dalo povoda 
tim nemirima, a kuća ih prihvati s ogromnom ve¬ 
ćinom. »Naša pogibija«, pisao je Gibbon malo za¬ 
tim, »minula je, ali naša sramota ostat će do vijeka, 
a mjesec lipanj 1780. bit će svagda obilježen mra¬ 
čnim i djavolskim fanatizmom, za koji sam mislio, 
da ga je nestalo«. 

A kako je dobra krava muzara bila vlast, što 
ju je ta ponosna aristokracija, sazdana na siromaštvu 
i neznanju naroda, imala u svojim rukama! Taj 
Gjuro I. bio je čovjek oduran, studen i mučaljiv, sam 
razuzdanik i ženskar držao je svoju ženu poradi 
njezine nevjere trideset i dvije godine zatočenu u 
jednoj njemačkoj tvrdji, ali vladar pametan, miran, 
hladnokrvan i sebičan, koji je svagda išao svojim 
putem, sam obavljao svoje poslove i razumio svoju 
novčanu korist izvanredno dobro. Svaki njegov 
korak u javnom životu bio je lukav, promišljen pa 
i umjeren. Svakako bijaše Englezima jeftiniji i bolji 
kralj od kraljevića Jakova Stuartovca, kojemu je 
oteo prijestolje, pa toliko odan svojoj novoj kra¬ 
ljevini, što je pustio neka vlada sama sobom kako 
hoće, a sa svoje strane gledao, da za sebe iz nje 
izmuze jaspre što je god više mogao. Pitanja, koja 
su na jednoj strani za kralja, njegovu prerogativu i 
crkvu, a na drugoj za pravo, istinu, političku i vjer¬ 
sku slobodu jedno stoljeće svu silu junačkih duša 
držala pod oružjem, nestajalo je s vidika, opasni 
plemeniti stari duh kavalira kraljevaca izumirao, 
stara engleska državna crkva ginula i venula. Idući 
za tim, kako bi svoj položaj iskoristio za svoj džep, 
nije novi kralj za sve to puno mario. Nije pokazao 
ni obijesti ni zeru volje, da zaustavi taj tok doga- 
. ^ pravom je čekao svaki čas, ne će li ga 

jednoga dana opet otjerati, držao sam sebe za 
anara a ne za domaćinu, nastojao da što više 
grabi za svojih kratkih boravaka u tim engleskim 

kraljevskim palačama, pa haračio i dijelio pljačku 
svojim njemačkim ljubaznicama i njihovoj svojti. 
Spomenuli smo već onu prijevarnu igru »družbe 
južnoga mora« i šićar onih dviju jaranica Gjure I. 
Njihovo pleme nije ni kasnije izumrlo. Gospa Yar- 
mouthova, milosnica jako bogobojaznoga i milostiva 
kralja Gjure II., prodala je jedared nekomu svešte- 
niku biskupsko mjesto za pet tisuća funti ovako. 
On se je za tu svotu kladio s njome, da ga ne će 
postaviti za biskupa, pa izgubio okladu i platio joj 
tu cijenu. A to nije bio jedini biskup onoga vre¬ 
mena, koji je bio posvećen polaganjem takih ruku, 
jer da je ko zavirio u taj kraljevski dom Gjure II., 
čuo bi kako šušte čitave čete popovskih halja po 
stražnjim stubama dvorkinjica i kako ti popovi kri- 
šom spuštaju svoje kese u nijhovo krilo. 

I taj bogobojazni i milostivi kralj Gjuro II. bi¬ 
jaše lukav, sebičan i nimalo zloćudan kao i njegov 
otac, redovno mučaljiv i miran, već kad bi planuo. 
Tad je taj naprašiti debeli mališa crvena lica i 
izbuljenih očiju u zaprepašteno lice nadbiskupa 
canterburyskoga razderao oporuku svoga oca, 
stiskao pesnicu i prijetio njome njegovim dvora¬ 
nima, u svome bijesu bacao na tle svoj kaput i vla- 
sulju pa svakoga, koji nije s njime puhao u isti rog, 
zvao tatom, lašcem i lopovom. U njega nije bilo ni 
dostojanstva ni znanja ni morala ni duhovitosti, a 
svojom opačinom još je više kvario i onako pokva¬ 
reno savremeno društvo, pa u svoje mlade, muške 
i staračke dneve bio jednako surov, prost i puten. 
Ni u ljetopisima toga tako izopačena doba nema 
onake stranice kao što je zgoda, što se je desila 
na samrtnoj postelji njegove žene kraljice Karo- 
line, žene prekrasne i dobroćudne, jedne od naj¬ 
vjernijih duša, što su igda usrećile kneza na prije¬ 
stolju, a uza to žene obrazovane i pametne, što se 
je tako srčano i vješto umjela priljubiti svome pro¬ 
staku mužu, da je bilo pravo čudo, pa ga sve ne- 
vidno spravila pod svoju papuču i sasvim preobla- 
dala u politici zemlje. Dok je sama provodila život 

u čistoti bez ljage i prijekora, u osobito teškim 
prilikama ispunjavala dužnosti žene sa zamjernom 
strpljivošću i pažnjom i svoj veliki utjecaj u cr¬ 
kvenim i državnim poslovima vršila s velikom 
mudrosti, otadžbeništvom i dobrotom, naučila je u 
tome šarenom društvu neke loše navade i načine. 
Poput kakova seljačine stražmeštra zbijala razuz¬ 
dane šale s porocima svoga muža i njegovih mini¬ 
stara, od svoga muža dobijala i slušala prve i naj¬ 
točnije izvještaje o svakoj njegovoj novoj ljuvenoj 
zgodi pa drage volje primala i pozdravljala svaku 
novu njegovu jaranicu, kad nije radila, da joj pre¬ 
otme njeno prvo mjesto u cijeni i povjerenju njena 
muža. Ona ga je ljubila do zadnjega daha i te lju¬ 
bavi radi uništila sama sebe. Bolovala je od kosto- 
bolje pa zamočila noge u hladnu vodu, da može da 
ide s njime na šetnju. Već joj je smrt svojom ko¬ 
prenom zastirala oči, mučila je strašne muke, a 
svejednako mu se ljubazno smiješila i šaptala drage 
riječi. Molila ga je neka se opet oženi, a stari kralj 
kroz suze izlanuo: »Non, non, j aurais des maitres- 
ses« (ne ću, ne ću, imat ću jaranica), na što mu 
ona odgovori: »Ah, mon Dieu, ćela n'empeche 
pas!« (Bože moj, ta to ti ne brani) — znajući to 
jako dobro iz svoga dugoga iskustva. A on, kad je 
sve gotovo bilo, od žalosti kao mahnit ljubio nje¬ 
zine mrtve usne, pa onda taj kraljevski griješnik 
ravno otišao — da u zagrljaju svoje milosnice za¬ 
boravi svoju tugu. Tome istomu bogobojaznomu i 
milostivomu kralju morao se je Walpole obvezati, 
da će mu isposlovati za jednu stotinu tisuća funti 
veću civilnu listu, prije nego je postao prvi mi¬ 
nistar. Postao je to s preporukom te tako dobre i 
tako ciničke kraljice, kojoj je izradio udovičku mi¬ 
rovinu od jedne stotine tisuća funti na godinu, za 
četrdeset tisuća na godinu više, nego što je njegov 
takmac sir Spencer Compton mogao da obeća. 

A podmićivanje birača i članova parlamenta 
bl ° i e star i engleski način vladanja, koji se je još 
z a Karla II. dotjerao u savršen sustav. Takoga mi- 

ćenja bilo je i prije Walpolea i poslije njega. Wal- 
poleov nasljednik i najbolji učenik u tome Henrik 
Fox (lord Holland) na priliku samo je jednoga jutra 
isplatio članovima parlamenta dvadeset i pet tisuća 
funti mita. Glasovi mogli su se dobiti samo za gotov 
novac, a kad bi došao čas da glasaju, ti poslanici 
još su prijetili, da će prebjeći k neprijatelju, nećkali 
se i tražili više. A razumije se, da su kod toga ši- 
ćarili i njihovi stranački vodji pa primali mito ili 
platu u raznim plemenitaškim imenima, visokim 
mjestima i službama bez posla, za koje su dobijali 
i do sedam tisuća funti na godinu. Nije čudo, što je 
tada Montesquieu na svome putu po Engleskoj za¬ 
bilježio, da ima Škota članova parlamenta, koji 
mogu da dobiju za svoj glas samo dvije stotine funti 
pa ga za tu cijenu i prodaju; da Englezi nijesu više 
vrijedni svoje slobode, »oni je prodaju kralju, a da 
bi im je kralj vratio, opet bi mu je prodali«. 

Nu dok su se drugi predjašnji ministri služili 
podmićivanjem samo da poluče neku svrhu, te u 
časovima kakova preokreta, krize ili teške nepri¬ 
like, Walpole kao da je to podmićivanje do kraja 
organizovao i učinio od njega polugu za redovni 
tok parlamentske vladavine. Tim se je sredstvom 
služio u velikoj mjeri, u tome je poslu bio nedo- 
stignut majstor, jer je umio svoj novac upotrebiti 
vještije i iz njega izbiti više koristi nego iko od 
njegovih preteča i njegovih nasljednika. Državna 
riznica bijaše kao neki vašar, gdje su narodni po¬ 
slanici nudili svoje glasove, a vlada svoju cijenu. 
Prije svakoga odlučnoga glasanja tu bi se razvio 
pazar kao u kakovoj čaršiji. Točnijih vijesti o tim 
poslovima dospjelo je dašto jako malo u ljetopise 
historije. Tajni dogovori o tome, interes i onoga, 
koji je davao, i onoga, koji je primao, da stvar ne 
izbije na javu, načini i značaj savremenih političara 
— sve bi to nalagalo jako obazrivo postupanje i 
zastrlo taki pazar neprozirnom tamom. Jedna 
zgodna pričica, što ju je nadbiskup King iznio, ka¬ 
zuje, kako su ti poslovi bili spretno udešeni i s polja 

sasvim nedužni. Walpole htjede u kući pučana da 
protura jedan predlog, za koji je znao, da će se 
protiv njega dići velika oporba. Kad je prolazio 
vežom da će u dvoranu, sretne jednoga pristalicu 
protivničke stranke, za kojega se je nadao, da nje¬ 
gova škrtost ne će prezreti veliko mito. Povuče 
ga na stranu i reče mu: »Dajte mi svoj glas, evo 
vam bankine note od dvije tisuće funti« i utisne 
mu je u ruku. Taj član parlamenta odgovori mu 
ovo: »Sir Robert, vi ste nedavno učinili veliku 
uslugu jednomu od mojih najboljih prijatelja, a kad 
je neki dan moja žena bila na dvoru, primio ju je 
kralj jako milostivo, što za cijelo ima da zahvali 
vašemu zagovoru. Ja bih s toga sam sebe držao 
za velika nezahvalnika (a kod tih riječi turi ban- 
kinu notu u džep), kad bih vam molbu odbio«. Ni 
povjerenstvo, što je poslije odlaska Walpoleova 
uzelo ispitivati te nečiste poslove, nije moglo o 
tome iznijeti na vidjelo nikakih pouzdanijih vijesti. 
Pronašlo je tek to, da je u deset godina izdao neko 
milijun i po funti za tajne i povjerljive svrhe, ali su 
braniči njegovi dokazali, da je odatle plaćao i pisce, 
koji su pisali za vladu, i sve mirovine i ogromne 
svote, što su mu trebale za povjerljive obavijesti 
na inostranim dvorovima. Pričalo se i to, da isu pri¬ 
stalice vladine često na kraju zasjedanja dobijali 
po pet stotina do tisuću funti za svoje glasanje; da 
je jedno glasanje, kojim je bila odbijena molba kra¬ 
ljevića waleskoga Fridrika, da bi mu povećali nje¬ 
gov dohodak, stajala vladu samo devet stotina 
funti; da su više od polovine narodnih poslanika 
primali novaca iz državne riznice bilo u ime miro¬ 
vine, bilo u ime plate za državnu službu. Bez 
sumnje je svijet često pretjeravao, kad bi štogod o 
tome doznao. Tako je i onu njegovu rečenicu o 
jednoj skupini narodnih poslanika: »Svi ovi ljudi 
imadu svoju cijenu« prevrnuo u općenitu njegovu 
izjavu, da »svi ljudi imadu svoju cijenu«. Po svoj 
prilici su mu podmetnuli i onu drugu rečenicu, u 
kojoj u ostalom ima toliko istine, »da je prinudjen 

mititi narodne poslanike, da bi glasali, ne protiv 
svoje savjesti, već kako im ona nalaže«. Svakako 
je sumnjiv posao, kad ministar godine i godine ba¬ 
rata s ogromnim svotama za neke tajne i pouzdane 
svrhe neograničeno i bez ikakova nadzora, ali 
valja istini za volju reći, te nema nikaka na svijetu 
dokaza, da je Walpole državni novac nepoštenim 
načinom uzimao za svoje lične svrhe, a kad je oti¬ 
šao iz službe, bio je bez imutka i prezadužen da 
je bila strahota. 

Savremenom se promatraču u prvi mah vidi 
kao da Walpole nije htio sastaviti svoju parla- 
mentsku većinu tako, da u svoje ministarstvo uzme 
velike govornike, pisce, financijske stručnjake i 
državnike, a ni tako, da stranke ujedini ili barem 
udruži za zajednički rad, već po svojoj samovolji 
jedino kupovanjem malih i jeftinih gradića, što su 
imali povlasticu birati u parlamenat, pa davanjem 
služba, potpora i mirovina. No u istinu to doba nije 
bilo moguće nikako drukčije vladati s parlamen¬ 
tom, već ako podmićivanjem njegovih članova. Sa¬ 
dašnji naraštaj sablažnjava se dabome o te prljave 
pojave, a zaboravlja, da sam nije puno bolji. Kupo¬ 
vati glasove birača, pravo kaže Macaulay, baš je 
tako nemoralno kao i kupovati glasove poslanika. 
Kandidat, koji daje pet dukata gradjaninu, da za nj 
glasa, baš je toliki krivac kao čovjek, koji daje tri 
stotine dukata članu parlamenta. To mazanje bi¬ 
rača novčanom masti jenjalo je, otkako postoji 
tajno glasanje, ali opet znamo, da u naše vrijeme 
svijet nikoga nije držao za opaka i nepoštena, da 
mu se nije ugibao s puta, da ga crnim krugljicama 
nije gonio iz čestita društva zato, što je u ovom ili 
onom izbornom kotaru jasprom malko ojačao 
svijest svojih milih birača. Danas je dašto snaga 
engleskoga javnoga mišljenja tako velika, te bi naj¬ 
manja sumnja, da je neki ministar novcem nagradio 
narodne poslanike za njihove glasove, dostajala za 
njegov pad. Ali za Walpolea bili su drugi zemani. 
Parlamenat bio je dostao položaj, kaki ni prije ni 

kasnije nije imao. Pod Tudorovićima nije bilo pod¬ 
mićivanja, jer su njihovi parlamenti bili slabi i jer 
ih je držao na uzdi strah od dvora. Ali iza revolu¬ 
cije bila je kuća pučana po svome sastavu boljar- 
ska, njezino vijećanje tajno, njezina vlast u državi 
neograničena, dok se je kralj nalazio u položaju 
nemoćnom i tjeskobnom pa živio od njezine milosti. 
Moć naroda nada njom bivala je svaki dan sve sla¬ 
bija. Njezine rasprave nijesu bile javne, birači 
nijesu kao danas bili svaki dan obaviješteni, što 
govore i kako glasaju njihovi poslanici. Njih nije 
više stezao strah od dvora, a tajnost parlament- 
skih rasprava, koja je u ono doba bila neminovno 
nužna, nije im nametala nikakove odgovornosti 
spram birača. Poslanici nijesu se trebali ni na koga 
obzirati, već ako sami na sebe. Njihove povlastice, 
što su negda bile važna njihova zaštita u teškoj 
borbi sa siledžijama vladarima, postadoše njihova 
zaštita protiv naroda i birača. Uza to velik dio čla¬ 
nova parlamenta nije ni bio biran od naroda. U 
kući pučana bila su stotina devedeset i dva člana 
državni činovnici, a isto toliko postavljale su veli¬ 
kaške porodice, koji su u nekim kotarima gospo- 
dovale i davale birati ljude, koje su one htjele. Ako 
je kome od naroda biranomu poslaniku poštenje 
možda i branilo, da ne iskoristi svoga položaja u 
svoje sebične svrhe, onaki imenovani ili postavljeni 
poslanik nije imao pod nebom drugoga razloga, da 
podupire kaku vladu, već ako svoje rodjene ko¬ 
risti radi. Kako dnevnica nije bilo, mandat bijaše 
sredstvo uhljebljenja, a svako glasanje izvor do¬ 
hotka. Kod takova sastava kuće pučana, koja je 
imala najvišu, a nikomu odgovornu i ni od koga 
prigledanu vlast u državi, moglo se je tek tim na¬ 
činom vladati zemljom. S toga nije baš sasvim pra¬ 
vedno koriti Walpolea, što je zakonotvorno tijelo 
rukovodio jedinim putem, kojim se je moglo ruko¬ 
voditi. Od sredine osamnaestoga stoljeća, kad se 
je započela borba naroda protiv krune i parlamenta 
zajedno, pomalo prestaje to podmićivanje posla- 

nika, dok ga izborna reforma 1832, nije do kraja 
iskorijenila-nu je li svako podmazivanje bi¬ 

rača u Engleskoj i drugdje pored svega tajnoga 
glasanja i sarazmjernoga izbora i danas u istinu sa¬ 
svim prestalo? 

Pa ni onome engleskom moralnom Aristarhu 
i puritancu proroku od Chelsee ne vidi se metod 
Walpoleov baš najgori od svih drugih sredstava 
parlamentskoga pelivanstva. Govoreći o siru Ro- 
bertu i njegovim zaslugama za Englesku (»Povjest 
Fridrika Velikoga« XII, 12) pribada Carlyle u svo¬ 
joj anglosaskoj bezobzirnoj i surovoj zajedljivosti, 
koju je nemila želudačna boljetica još više ogor- 
čavala: »Možeš da kupuješ glasove zvečećim nov¬ 
cem, što je zločin i prosta kradja jadnomu narodu 
nanesena, ili unapređivanjem i namještanjem ne- 
zaslužnih ljudi — što je dva puta izvučen zločin, 
jer je ubitačniji ako i finiji, i najsavršenija kradja: 
grabež, ne možda novca jadnoga naroda, već, što 
je više, njegove duše i njegova tijela, i s v e g a nje¬ 
gova novca, i vremenskih i duhovnih probitaka 
svake vrste — grabež, da tako rečemo, jednoga iz 
boka izrezana mu komada mesa i otrov uliven mu 
u srce, tome jadnomu narodu! Ili dalje možeš da 
kupuješ (glasove), ne od trećega staleža (buržuazije) 
na rečene načine, nego od četvrtoga (radništva) ili 
od četvrtoga i trećega zajedno na druge još više 
zločinske i ubitačnije ako i prepredenije načine, 
biva ako činiš kojekakva umještva i sipaš visoko u 
zrak parlamentske vatromete, kako bi probudio 
zaspale svinje i razblažio ih, da podignu svoje gla¬ 
sove za tebe — krasne li glazbe! Ili i bez takih 
umještva i da još nijesi počinio nikakova zločina 
sa svoje strane možeš zločinački u stisci nužde da 
učiniš primirje s očitim demagogom i sinom noći 1 
prokletstva, koji je zadobio »mjesto u kući«, a do 
kojega je tebi stalo poradi probudjenih svinja, što 
sada rogobore i idu za njim. Njemu za volju u 
grdnoj svojoj žudnji i gladi glasova možeš da se 
staviš pod kiriju, da njegovu anarhiju za nj učiniš 

»zakonima«, kako ju izvoljevaš zvati — mjesto da 
pokažeš na stup sramote i na njegove bezbožne 
duge usi, što baš prilikuju da budu na nj pribijene 
pa mu strogo naložiš, neka šuti kao zaliven, jer je 
to za nj najspasonosnije. Kupovanje može lje da 
bude na svakojake načine. Pitanje: kako kupuješ? 
na moralnoj strani nije od kake važnosti. Što više, 
jer ima neka ljepota, kad se neposredno primiš 
posla, p& jer ovaj put možda od tebe traži naj¬ 
manju mjeru lažljivosti, možda je neposredni nov¬ 
čani metod mrva manje opak od svih drugih dosele 
pronadjenih dok je, što se tiče praktične štete, 
što odatle nastaje, pored drugih upravo kao dijete 
nedužan«. Koliko li je onoga engleskoga praktičnoga 
smisla i bistra političkoga pogleda sakriveno u toj 
smjesi puritanskoga izmotavanja i barokne blago- 
glagoljivosti! 

A od Walpolea bilo se je najmanje nadati, da 
za Ppdjeti boj protiv tako ukorijenjene prakse 
podmićivanja, što je nastala silom prilika, a što je 
jedina mogla da učini parlamentsku većinu po- 
s lušno m i uspješnom polugom vladanja. Jer glavni 
cilj njegove politike bijaše to, da bi se ugnuo s puta 
svakome žestokom sukobu mišljenja i interesa. 
Pripadao je k onomu soju državnika, koji znadu, 
da je državni život svakoga naroda neki organizam, 
da svaki prijelaz u politici, ako će da ne nanese 
štete, treba javno mišljenje polagano da pripremi 
1 ^ zn ® se > da i e veliki zadatak državničkoga umijeća 
obezbijediti pravi boljak naroda i pustiti, neka se 
njegove socijalne i privredne sile nesmetano ra¬ 
zvijaju, pa nada sve gledati, kako ne bi podjario 
žestokih strasti ni izazvao oštrih protivnosti, ni po¬ 
vrijedio mnogih društvenih skupina ni probudio 
trajnoga nezadovoljstva. Taj taktički metod ugibati 
se političkim pitanjima i odlagati njihovo rješavanje 
i sredjivanje može kadšto da utre put revoluciji ili 
b .^ r ® m . da dade velike hrane žestokoj agitaciji. Kla¬ 
sični je zato primjer Francuska, gdje je najkruća 
državna vlast, prava istočnjačka desposija politički 

i moralno izmoždenih vladara i najveća prosvjeta, 
politička svijest i slavna knjiga, što je čitavu Evropu 
svojim sjajem obasjala i svojom snagom presvojila, 
jedno stoljeće uporedo postojala pa gdje je to vje¬ 
kovno dušmanstvo izmedju državne vlasti i inte¬ 
lektualnih živalja, ta oprjeka izmedju zakonite vlade 
i javnoga mišljenja, nesnošljivosti rimokatoličkoga 
isveštenstva i gotovo bezvjerja svih obrazovanih 
Francuza urodila onom strahovitom provalom i 
potpunim slomom, što je i državnu vlast i prosvjetu 
i crkvu pokopao. Ali u Walpoleovim prilikama 
bio je taj taktički metod ugibanja i odlaganja je- 
dino ispravan i pametan, a k tomu je pristajao duhu 
engleskoga naroda, koji je redovno volio mirne i 
oprezne političare od sjajnih i baš tome imao da 
zahvali nemalu čest svoga političkoga napretka. 

I ona svome narodu tako omiljela velika vlada¬ 
rka, koja je Englesku našla, dok je još bila država 
drugoga reda, a podigla je na stepen prve velike 
pomorske sile evropske, kraljica Elizabeta, polu- 
čila je sve svoje uspjehe baš tako opreznom i ni¬ 
malo sjajnom politikom. Kakove političke mudrosti 
u širem ili višem smislu nije u nje bilo gotovo ni 
truna, ali je njezino političko postupanje svagda 
dovelo do željena cilja. Malokad je na prvi pogled 
razabrala, kojim joj je putem udariti, već je* na sto 
načina obraćala i kušala, dok nije najedared nasla 
pravi. U nje bijaše priroda čisto praktična, koja se 
je brinula tek za sadašnje prilike. Nigda ne bi pri¬ 
grlila osnovu idealniju, a ni taku, koja računa s bu¬ 
dućnošću. Sve njezino državničko umještvo bijaše 
paziti, kako se prilike oko nje razvijaju i kako ce ih 
za sebe iskoristiti. Ta tako ograničena, praktična 
politika, koja svaki korak prije dobro promisli, ne 
mari za opće ideje, hoće da valjano obavi taj poje- 
dini posao i zapravo bavi se tek pojedinostima, 
trguje, da tako kažemo, na sitno, bila je najbolja 
za Englesku njezina vremena, kad joj nije dotjeca a 
snaga za veće političke poslove i kad se je nalazila 
u prelaznom stanju svoga vjerskoga i političkoga 
razvitka, 

I sada se je Engleska nalazila u takom pre¬ 
laznom stanju. Bila je podvojena pitanjem nasljed¬ 
stva na iprijestolje i zakonitosti nove vladarske 
kuće. Revolucija bješe oborila načelo legitimiteta, 
ali državna crkva, veliki dio visoke aristokracije i 
seoska vlastela listom bijahu svejednako njegovi 
odrešiti braniči. Ta je revolucija bila u suštini po¬ 
kret gradjana, ljudi, što nastavaju u gradovima, 
protiv te seoske vlastele. Velike aristokratske po¬ 
rodice whigovske, što su posredovale izmedju tih 
protivničkih živalja i uskorile revoluciju, bijahu po¬ 
litički pristale uz prve, ali su socijalno i ekonomski 
sa svojim spahilucima bile povezane s drugima. 
Trebalo je umjerenom i obazrivom politikom pri¬ 
paziti, da se ta dinastička podvojenost ne izvrgne 
u revoluciju, i nastojati, kako bi se ta seoska go¬ 
spoda pomirila s tudjinskom vladarskom kućom i 
s novim poretkom. A znano je političko iskustvo, 
da je zemlja, ta nekretna i državnom nadzoru naj¬ 
više podvržena svojina, svagda bila najbolji zalog 
vjernosti njezinih imaoca pa da je samo imanje 
zemlje najbolji put, kako će se i prkosan i otporan 
živalj navratiti na konzervativno i državnoj vlasti 
prijatno mišljenje. Zemljarina, nametnuta 1692. go¬ 
dine, kad su bili dokinuti svi feudni tereti i u isto 
vrijeme naredjena trošarina od piva, rakije i drugih 
pića, da bi se namirili ratni troškovi, bila je nera¬ 
zmjerno visoka i teško teretila seosku vlastelu, 
koja je listom prianjala za toryjevska i jakobitska 
načela. Da bi zemljarinu najprije postepeno snizio 
pa konačno je sasvim dokinuo, vlasteli olakšao i 
oduzeo taj najteži teret i time ju predobio za novu 
vladalačku porodicu i parlamentsku vladavinu, po¬ 
kušao jc da državi namakne nužni dohodak iz ne¬ 
izravnih poreza, opet uveo porez na sol pa izgradio 
i dotjerao svoj sustav trošarinski (excise). 

No nijedan porez u Engleskoj nije od prvoga 
časa, kad bijaše nametnut, bio narodu tako nemio 
kao baš trošarina. Prvi put ju po primjeru Holan- 
đije Pym i dugi parlamenat 1643. nameću na po- 

trošak piva, jabukovače, rakije i drugih nekih 
stvari, ali se narod smirio istom kad su nužne ži¬ 
votne namirnice bile od poreza oproštene. Od 1657. 
godine plaćala se trošarina zajedno s carinom i od 
uvezenih stvari, za Stuartovaca donosila državi šest 
stotina tisuća funti na godinu, za Vilima III. namet¬ 
nula se na potrošak soli, ugljena, stakla, lula, kože 
i t. d. pa donosila milijun i pol funti kod čitavoga 
dohotka države od neko pet milijuna. Rat s Fran¬ 
cuskom i Španjolskom za kraljice Ane povisio je 
državne izdatke od pet na petnaest i državni dug 
od nešto preko tri na trideset milijuna funti, a ta 
silna potreba namiri vila se trošarinom, koja se na¬ 
metnula na svijeće, sapun, (papir, pamuk, hmelj i t. d. 
Već 1715. daje ona čistoga prihoda dva milijuna tri 
stotine tisuća, dok carine donose jedan milijun i 
sedam stotina tisuća, a izravni porezi tek jedan 
milijun i pol funti. Ali uza sve to ostala je troša¬ 
rina narodu svejednako mrska, pa i filozofi kao na 
priliku Locke borili su se zato, da bi se čitava javna 
potreba namirivala iz zemljarine. Taj je isti zahtjev 
iznijela i kasnija ekonomska fiziokratska škola, jer 
je tvrdila, da sav dohodak dolazi od zemljišta. Wal- 
pole naprotiv htio je pokriti svu državnu potrebu 
iz neizravnih poreza i naročito iz trošarine. Kri¬ 
jumčarenje i prijevare umanjivale su njezin prihod 
za ogromne svote. Sam gubitak na duhanu iznosio 
je jednu trećinu od svega njena prihoda. Walpo- 
leova zakonska osnova od 1733. godine htjela je 
tome tako doskočiti, da je odredjivala osnutak dr¬ 
žavnih skladišta, u koja se je sva uvezena roba mo¬ 
rala predati, a od koje se ne bi više plaćala carina, 
kako je to dosele bilo, već bi od nje domaći trgovci 
plaćali porez u obliku trošarine, kad bi je iz skla¬ 
dišta uzeli. Prva ustanova bila bi učinila od Lon¬ 
dona veliku slobodnu luku i podvostručila englesku 
trgovinu. Druga bi bila tako jako povećala državne 
dohotke bez ikakove štete trošača, da bi Walpole 
bio mogao sasvim dokinuti zemljarinu. Sama tro¬ 
šarina od čaja i kave, da se je tim načinom promi- 

jenio način pobiranja poreza, bila bi zajedno s pri¬ 
rezom donijela jednu stotinu tisuća funti na godinu. 
Životne namirnice i sirovine za obrtnike bile su po 
toj Walpoleovoj osnovi sasvim proste od poreza. 
Nema nijedne ustanove te osnove, koja se kasnije 
nije oživotvorila, ali 1733. bio se je Walpole daleko 
odvojio od svoga vremena. 

Naprotiv u vjerskoj politici nije dalje pošao 
od njega, nije ničim olakšao teški položaj engleskih 
rimokatolika, ali se je čuvao da ne probudi vjersku 
nesnošljivost svoga naroda pa je prestroge ta¬ 
dašnje zakone blago primjenjivao. No područje dr¬ 
žavne uprave, gdje je pokazao najsjajnije svoje spo¬ 
sobnosti i polučio najzamjernije uspjehe, bilo je 
financijsko i gospodarstveno. Savremenici su ga dr¬ 
žali za najboljega trgovinskoga ministra, što ga je 
Engleska igda imala. Državničkim svojim okom 
odmah je razabrao, da je najpametnija gospodar- 
stvena politika bila mirno gledati i ne miješati se 
ni u što, kad se je narodna industrija stala razvijati 
a narodna imovina rasti iz dana u dan sve više. 
Na početku svoje vlade izjavio je u jednom prije- 
stolnom govoru, da ništa tako ne će podići i ra¬ 
širiti trgovinu kao što moguće veće olakšanje iz¬ 
voza engleskih tvorevina i uvoza zato nužnih si¬ 
rovina. Isto tako pametno ostavio se dosadašnje 
predrasude, da naseobine smiju trgovati samo s ma¬ 
terom zemljom, dopustio Georgiji, sjevernoj i južnoj 
Karolini, da mogu svoju rižu izravno izvažati u 
Evropu kamogod hoće, pa tako je domala američka 
riža talijansku i misirsku sasvim istisla iz medju- 
narodnoga prometa. Za kratko vrijeme i sa ra¬ 
zmjerno malim gubitkom po nju opet je zemlji pri¬ 
bavio javnu vjeresiju poslije sloma družbe južnoga 
juora. Bio je jedan od prvih engleskih državnika, 
koji su obrazovali ustanove, kako će se državni 
P ola Ž ano otplatiti. Postavio je temelje politici 
slobodne trgovine dokinuvši u cigloj jednoj godini 
carinu od neko stotinu i pedeset vrsta izvozne i 
uvozne robe. Svojim novim načinom uzimanja 

novca na naputnice državne riznice prištedio je 
zemlji golemih svota godišnje kamate. Umio je 
svagda pronaći nova financijska vrela, da je kralj 
Gjuro I. jedared od čuda uskliknuo, kako >>Wal- 
pole može iz ništa da napravi zlato«, a snizio dr¬ 
žavne poreze za punih dvadeset milijuna funti na 
godinu. Činovničkih plaća nije povisivao, a bilo je 
toliko obilje kovanoga novca, da su tri postotne dr¬ 
žavne zadužnice imale burzovni tečaj iznad zlata. 
Tonaža britskih brodova trgovinskih potrostručila 
se, vrijednost uvoza i izvoza porasla za stotinu po¬ 
stotaka, zemljišna se renta digla za preko pedeset 
postotaka i prema tome skočila cijena zemlji, in¬ 
dustrijski gradovi širili se i umnažavali da je^ bilo 
pravo čudo, gospodarstvene prilike siromašnijih 
živalja sve bolje dolazile, cijena pšenici padala^ od 
tri funte i osamnaest šilinga do jedne funte i šest 
šilinga po vaganu, a radničke plaće znatno porasle. 

Ima jedno glavno obilježje čitavoga njegova 
državničkoga umještva — njegovo došle nevidjeno 
poštovanje javnoga mišljenja. Znao je jako dobro, 
da parlamenat ne bijaše pravi predstavnik toga 
mišljenja, pa ni milost dvora, ni ne osporena vlast 
u parlamentu, ni do kraja upokorena i poslušna 
njegova ogromna većina u njem nigda ga nije za¬ 
vela, da bi pustio s vida to u parlamentu ne zastu¬ 
pano javno mišljenje i počinio tu tako sudbonosnu 
pogrješku tolikih političara, od koje su većinom 
polegle revolucije i u Engleskoj i drugdje. U svome 
kabinetu bio je neograničen gazda i tirjanin. Malo- 
kad je sazivao ministarske sjednice i u njima izno¬ 
sio svoje namjere samo da mu drugi u posao ne 
zabadaju, već običavao o važnijim svojim osnovama 
posavjetovati se kod stola i čaše tek sa dva tri 
svoja druga, koji su u tu stvar osobito upućeni^ bili. 
Od svoje stranke tražio je pretjerani zapt i slijepu 
pokornost, medju svojim pristalicama bio je on sam 
ministar pa malo pomalo iz svoje stranke izgurao 
svakoga, koji bi mu svojim znanjem, karakterom i 
ugledom u narodu mogao postati takmac. Oporba, 

koja ga je srušila, bila je oporba, koju je stvorila 
njegova politika sama i njegova neutaživa želja, da 
bude samodržac, Već kod samoga obrazovanja 
svoga ministarstva 1720. obratio je jednoga od naj¬ 
sposobnijih i najodanijih svojih privrženika, Vilima 
Pulteneya, silnoga bogataša, poštenjaka i velikoga 
govornika, koji se je kod rascijepa whigovske 
stranke u dvije skupine bio odrekao svoga uno¬ 
snoga mjesta i pristao za njegovom srećom, u krv¬ 
noga svoga dušmanina ne pozvavši ga, da udje u 
vladu. A u jednoj vladi nije bilo mjesta i za Wal- 
polea i za najrječitijega i najobrazovanijega člana 
kabineta lorda Cartereta kasnijega grofa Granvillea, 
koji je svagda imao svoju oku rujnoga francuskoga 
vina u glavi, no u kojega je dar za debatu bio prvoga 
reda a poznavanje spoljašnjih poslova veće nego u 
ikojega živoga državnika. I lord Chesterfield, govor¬ 
nik, dvoranin, humorist, književnik, prednjak u dru¬ 
štvu na glasu, u kratko engleski Petronije, »arbiter 
elegantiarum«, najveći suđija u stvarima finoga uku¬ 
sa, koji se je preko srca podvrgao premoći Walpo- 
leovoj i vrnčao protiv zakonske osnove o trošarini, 
morade sramotno otići iz kraljevske službe. Pošto 
je ta osnova opozvana bila, zaustaviše toga prvoga 
kavalira svoga vremena u velikom stubištu kra¬ 
ljevske palače sv. Jakova i pozvaše ga, neka pre- 
dade štap, što ga je nosio kao lord veliki meštar 
kraljevskoga dvora. A ako je u opće bilo čeljadeta, 
s kojim je Walpole mogao rado da podijeli vlast, 
to čeljade bio je lord Townshend. Oni su bili da¬ 
leki rodjaci po krvi, a u bližoj svojti po ženidbi, 
prijatelji od djetinjstva, školski drugovi u Etonu, 
svojim zemljama prvi susjedi u Norfolku. Bili su 
zajedno u službi pod Godolphinom, išli zajedno u 
oporbu, kad su toryjevci preuzeli vlast, progonila 
jh je ista toryjevska kuća pučana,a poslije smrti 
kraljice Ane zajedno su opet bili pozvani u službu. 
Opet bili zajedno istisnuti od Sunderlanda i opet 
zajedno natrag došli, kad se je moć Sunderlandova 
Približavala svome kraju. Obojica bili su ljudi otvo- 

rcne, plemenite i mekane naravi, a njihov saobraćaj 
puno godina prijatan i srdačan. Ali ni veze srod¬ 
stva, tazbine, prijateljstva, ni spomen uzajmičnih 
usluga, zajedničkih pobjeda i zajedničkih nedaća 
nijesu bili jaki da obuzdaju častoljublje samodržnoga 
prvoga ministra. On se nakani, kako sam reče, 
da tvrtka kuće ne će biti Townshend i Walpole, 
već Walpole i Townshend. Konačno se takmaci 
jedared sred velika društva upustiše u lične zadje¬ 
vice, šćapiše jedan drugoga za vrat i trgnuše svoje 
mačeve. Žene se uskomešale i udarile u vrisku, a 
muškarci nekako radvojili kavgadžije. Prijateljskim 
posredovanjem bila je sablazan dvoboja izmedju 
sestrića, šurjaka, starih prijatelja i starih drugova 
uklonjena. Ali nije bilo prilike, da će zavadjeni, koji 
zamalo što se nijesu pobili izmedju sebe, dugo ra¬ 
diti zajedno. Townshend se povuče i ostavi se svake 
politike rekavši da se boji, ne će li ga spomen na¬ 
nesene mu lične nepravde navesti, da podje sto¬ 
pama Pulteneyevim i ustane protiv odredaba, za 
koje je mislio, da su u opće korisne po zemlju, pa 
provede zadnje godine svoga života dostojno i spo¬ 
kojno medju stablima i slikama na svome dobru. 

Ali taj paša spram svojih drugova, taj siledžija 
u svojoj stranci svagda je prisluškivao glas naroda 
i pomnjivo pazio, kako narod sudi o njegovim osno¬ 
vama, pa se bez oklijevanja i drage volje pokorio 
njegovu mišljenju, dok je to još mogao da uradi bez 
ikake štete po javne probitke. Tako je na priliku 
bilo, kad se je radilo o povlastici Woodovoj, štono 
je izazvala toliko nezadovoljstvo i otpor irskoga 
naroda. U Irskoj nije država imala svoje kovnice 
novaca, već je običavala privatnim licima davati 
povlasticu, da smiju za Irsku kovati sitni novac do 
nekoga iznosa na svoju nemalu dobit. Kad je 1723. 
nastala u Irskoj velika nestašica sitnoga novca, 
dala je vlada, ne pitajući ni irski tajni savjet ni 
ikoju drugu irsku vlast, jaranici kraljevoj vojvot¬ 
kinji Kendalovoj povlasticu, da smije za Irsku ko¬ 
vati sitni novac od pola pennya, a ona ju prodala 

jednomu engleskom trgovcu željezom imenom 
Woodu. Taj trgovac, da izbije što veću dobit, dao 
skovati manje vrijedan novac od engleskoga i turio 
ga u promet u kud i kamo većoj količini, nego što 
je bila potreba. Irci se pobojaše, da će taj loši no¬ 
vac iz prometa irskoga istisnuti sav dobar novac, 
a da će tolikom silesijom lošega novca Irska izgu¬ 
biti velik dio narodne imovine. Sva se zemlja za 
kratko vrijeme silno uzbuni, Irci se slože, da ne će 
primati taj novac, porotno sudište zaključi, da će 
svakoga, koji primi taj novac, optužiti, namjesnici 
vladini u Irskoj vojvoda Grafton i kasnije lord 
Carteret bili su nemoćni kod tako velika pokreta, 
pa tako se Walpole nakani, kako bi stišao strasti 
i nemir, da tu povlasticu dokine. 

Još značajnije bijaše njegovo ponašanje, kad 
se je radilo, da se uzakoni njegova osnova o tro¬ 
šarini. Čitava buna bila buknula i raspalila se 
protiv te osnove. Jer je trebalo neznatno povisiti 
broj činovnika, koji će pobirati porez, podigne se 
silna vika, da će po njima kruna dobiti veliku moć 
kod izbora, da je to tek početak sustava, koji će 
trošarinu nametnuti na sve što ljudima treba, a da 
se taj sustav može podržavati jedino čitavom voj¬ 
skom uhoda, koji će prodirati u svaku kuću i bu¬ 
niti mir svake porodice. Walpole se je ponosio i 
dičio tim svojim državničkim remek-djelom, a po¬ 
misao, da ju na zahtjev oporbe mora opozvati, dir¬ 
nula mu baš u živac ponosa. Niko nije bolje od 
njega znao, kako je luda sva ta vika i kako su raz¬ 
lozi, što su je podsticali, neozbiljni i lični. Zakonska 
osnova prodje u prvom čitanju i u odboru s veli¬ 
kom većinom, ali ministar vidje, da se je zemlja 
silno uzbunila. U oči dana, kad se je imala ko¬ 
načno da odglasa, sabere svoje pristalice, koji su 
došle za nju glasali, da se s njima posavjetuje, što 
ce se dalje raditi. Svikolici bez izuzetka izjaviše, 
da ne će od svoje nakane odustati i da će glasati 
za osnovu. Walpole je šutio na sve to, a kad su se 
svi izgovorili, ustane i izjavi, da je doduše svijestan 

svojih poštenih nakana, ali »da se kod ovako uz- 
budjena i raspaljena naroda zakon ne može pro¬ 
vesti bez upotrebe oružane sile (In the present 
inflamed temper of the people, the act could not 
be carried whithout an armed force), a da bi en¬ 
gleskoj slobodi bio kraj i konac, kad bi se porezi 
morali pobirati s oružjem u ruci. Ako su se nakanili 
tako progurati zakonsku osnovu, da će namah poći 
kralju i zamoliti njegovo veličanstvo, da smije od¬ 
stupiti, jer ne će da bude ministar, koji utjeruje 
porez kovanim sredstvima«. Svome dubokom a 
opravdanom uvjerenju, kako je ta osnova valjana i 
korisna, svome gordomu ponosu, da ni za pedalj 
ne odstupi za volju protivnika, nametne tu najtežu 
žrtvu i opozove osnovu. Ni u engleskoj povjesti 
nema puno primjera tako ispravne i snažne ustavne 
svijesti. 

Poraz, što ga je Walpole doživio s tom zakon¬ 
skom osnovom o trošarini, malo je naškodio nje¬ 
govoj vlasti, ali smrću kraljice Karoline 1737., koja 
je spretno i lukavo znala svoga muža voditi kako 
je htjela i svagda odlučno zakriljivala prvoga mi¬ 
nistra, ostade u dvoru sam. Teška omraza i kavga, 
što je zavladala izmedju kralja i njegova najstari¬ 
jega sina, kraljevića waleskoga Fridrika, sada se 
još zaoštrila i okrenula se protiv Walpolea. Kralje¬ 
vić htio da se oženi nekom pruskom kneginjom, ali 
otac mu to ne dopusti. Kad se je oženio kneginjom 
od Sachsen-Gotha, dade mu kralj pedeset tisuća 
funti dohotka na godinu,, dok je sam imao kao kra¬ 
ljević waleski stotinu. Kraljević, kako bi se ocu 
osvetio, sprijatelji se s piscima milobrukama, s knji¬ 
ževnicima i gradjanima, koji su listom bili u oporbi, 
pa ponuka oporbene poslanike u parlamentu, što 
su ih podrugljivo zvali »patriotima«, a oni se tim 
nadimkom ponosili, neka u parlamentu iznesu 
predlog, kojim se kralj poziva, da dade svome naj¬ 
starijemu sinu dohodak od jedne stotine tisuća 
tunti na godinu iz svoje civilne liste. Walpole je 
dašto kao ministar kraljev morao taj predlog ot¬ 

kloniti, a kraljević opet iz osvete pomagao »patrio¬ 
tima« u parlamentu gdje je god mogao. A i prilike 
spoljne politike jako su oteščavale njegov položaj. 
Walpole bijaše prvi i od svih najveći engleski mi¬ 
nistar mira. Dinastičke ambicije, osvajalačka slava, 
tobožnji historijski pozivi, kojima zaludjuju narode 
evropskoga kopna, od Walpolea dalje nijesu više 
pokretne sile engleske spoljne politike, već ju vode 
jedino probici naroda, a navlastito njegovi ekonom¬ 
ski probici. Taj je veliki pučanin osjećao u sebi 
sav onaj zazor velika praktičnoga državnika od 
politike, koja je zemlju za čas mogla uvaliti u po¬ 
gibiju evropskoga rata, oslabiti je i iscrpsti, a sve 
samo zato, da bi se uklonile opasnosti, koje su još 
bile daleke, neizvjesne, a možda i puke tlapnje. 
Dokazivao je, da Engleska uživajući blagodati 
duga mira svejednako napreduje u svakom boljku, 
bogatstvu i u svima uslovima prave snage, da nova 
dinastija i parlamentska vladavina počinju u na¬ 
rodu sve više hvatati korijena, da će spoljašnji rat 
doskora zaustaviti taj napredak i dovesti do po¬ 
novne jakobitske bune, što se je sve kasnije obi¬ 
stinilo. Njemu je u opće svaki rat bio nemio. »Mi¬ 
nistru,« kazao je jedared, »ne treba puno umještva, 
da udari putem, koji neminovno vodi k ratu. Živio 
sam dosta dugo, da vidim, koliko nesreće donosi i 
sretan rat, a sada da ja, kojemu je čast sjedjeti u 
savjetu kraljevu, preporučim, neka zagazi u rat, 
kad je moguće, da održimo mir? Ne ću, pa s po¬ 
nosom spominjem, da sam zagovarao mir i da će 
tako biti i u napredak.« »Najpogubnije prilike,« ka¬ 
zao jc drugom zgodom, »u kojima se ova zemlja 
može da nadje, prilike su rata, jer mi moramo da 
gubimo dok traje, a ne možemo puno da dobijemo, 
kad se svrši.« Pored svih zamršenih spoljašnjih pri¬ 
lika, pored dvora i oporbe, koji su ga bez prekida 
u rat nagonili, odlučno je čuvao mir sa svima drža¬ 
vama. »Pedeset tisuća ljudi poklano je ove godine 
u Evropi,« rekao je, kad je bijesnio rat na evrop¬ 
skom kopnu, »ali nijedan Englez.« 

Nu konačno se zemlja zasiti svoje jednolične 
vladavine kod kuće i jednoličnoga mira u tudjini. 
Sve kao da se je bilo pomamilo za ratom, i dvor i 
oporba i narod. Engleski su političari davno znali, 
da je najlakši način, kako će se ugurati u kraljevsku 
milost, taj, ako se izjave za rat, a članovi oporbe 
radili su sve što su mogli, da pod jare bijes naroda, 
U istinu bilo je teško ukloniti se ratu u razmirici, 
što se je sa Španjolskom zametnula poradi južnoga 
mora. Trgovci htjeli su na svu silu, da što više ra¬ 
šire svoju trgovinu sa španjolskim naseobinama u 
Americi, Utrechtskim mirom bio je sav trgovinski 
promet engleski s tim naseobinama izrijekom 
stegnut na jednu ladju od šest stotina bačava. Ali 
Englezi nijesu se držali toga ugovora, već izvažali 
i krijumčarili svu silu svakovrsne robe u te naseo¬ 
bine. Isprva za dugoga saveza s Engleskom nijesu 
španjolski činovnici puno pazili na to krijumčarenje. 
Ali od rata za nasljedstvo u Španjolskoj, kad je 
francuski knez došao na španjolsko prijestolje, na¬ 
stane promjena. Filip vojvoda anžuvinski bijaše 
protivnik engleske trgovine u južnoameričkim na¬ 
seobinama, što su Španjolskoj pripadale, pa Špa¬ 
njolska počne za sebe tražiti monopol trgovine u 
tim svojim krajevima i drugim narodima braniti 
svajki saobraćaj s njima. Da dokrajči silno englesko 
krijumčarenje, koje je njenoj trgovini nanosilo 
ogromnu štetu, i ograniči engleski promet samo na 
trgovinu crncima robovima i na tu jednu ladju, 
stade se služiti svojim pravom pretresa engleskih 
ladja na pučini i oduzimanjem tih ladja, kad bi što¬ 
god krijumčarile. To pravo pretresa, da bi na silu 
provela uglavke utrechtskoga mira, vršila je Špa¬ 
njolska doduše nemilice i bez ikakova obzira, ali 
sasvim zakonito, pa još i prije nego se je svršio rat, 
bili su neki najveći bukači, što su to pravo ospo¬ 
ravali, prinudjeni priznati, da je Španjolska bila u 
potpunom pravu. Walpole sam nije o tome ni časka 
posumnjao. Osim toga predvidio je, da će rat sa 
Španjolskom po svoj prilici dovesti do sloma saveza 

s Francuskom baš u času, kad se je približavala 
smrt njemačkoga cara Karla VI., a savez zapadnih 
vlasti bio neminovno iiuždan, da se održi mir u 
Evropi. 

Nu badava je kušao, da i zemlju o tome uvjeri. 
Sa svih strana digoše se na nj psovke, da je 
»psina Engleske i ulizica Francuske«. Zlovolja tr¬ 
govaca uskipi do ludila 1738., kad je neki engleski 
pomorski kapetan Jenikins iznio pred kućom pu¬ 
čana dugu pripovijest, kako su ga 1731. Španjolci 
stavljali na muke, i pokazao uho, što su mu ga od¬ 
sjekli s velikim psovkama na engleskoga kralja. 
Zaludu se je Walpole žilavo i odrešito borio protiv 
toga ratnoga pokreta. Engleska je bijesnila od 
gnjeva, kralj je dušom i tijelom pristajao za ratnu 
stranku, sa svih strana kraljevine stizale parla¬ 
mentu molbe, da se obrani narodna čast. Španjol¬ 
ska s druge strane, tvrdokorno se upirući na slovo 
ugovora i uzdajući se u pomoć Francuske, bahato 
i ponosito odbijala ponude Walpoleove. Na koncu 
ostade Walpole osamljen u svojoj želji za mirom. 
Najsnažnije govornike u parlamentu bješe njegova 
pohlepa za vlašću otjerala u oporbu, a spletke i 
razmirice potkopale njegov položaj na dvoru i u 
kabinetu. Strašna bura narodnoga gnjeva bijesnila 
je u zemlji. Bio je navlaš više puta izjavio, kako 
zazire od knjige i književnika, a sada se našli go¬ 
tovo svi najvrsniji politički pisci u jednom taboru, 
da složno navale na njega. Bio je onaj općeni glas, 
neka se parlamenat pročisti, i sve ideje mladjih 
političara oholo i s prezirom odbacio, a sada se 
sve, što je u Engleskoj bila uzdanica budućnosti, 
isjatilo na stranu njegovih dušmana. Osim lorda 
kancelara Hardwickea nije imao nijednoga spo¬ 
sobnoga čovjeka u kabinetu. Ali Walpoleova naj¬ 
žešća strast bila je pohlepa za vlašću, a najveća 
tužba, što se protiv njega može da iznese, jeste to, 
da za tu strast nije oklijevao žrtvovati javne pro¬ 
bitke. Mjesto da odstupi, sam 3. studenoga 1739. 
Španjolskoj objavi rat. »Sad lomataju zvonovima,« 

kliknuo je, kad je na tu vijest stala od radosti zvo¬ 
njava po svim crkvama londonskim, »ali će doskora 
lamati ruke.« 

Potonji dogadjaji doskora pokažu, kako su sve 
njegove bojazni bile opravdane. Čim je admiral 
Vernon zauzeo Portobello, ne htjede više Fran¬ 
cuska trpjeti, da se Englezi naseljuju na kopnu 
južne Amerike i odašalje svoju ratnu mornaricu u 
zapadnu Indiju. U prvo doba rata stizao Englesku 
neuspjeh za neuspjehom. Vernon morao ostaviti 
Portobello, navala na Kartagenu bila odbijena, za¬ 
snovana druga na Kubu napuštena, na tisuće en¬ 
gleskih vojnika i mornara umiralo od tropske groz¬ 
nice i mučilo užasne one muke, što ih je Tobija 
Smollett u svojim zapiscima tako slikovito nacrtao, 
englesko ratno brodovlje plandovalo u sredozem¬ 
nom moru, engleska trgovina naglo stala padati, a 
u zemlji zavladala silna studen, bijeda i nevolja. 
Žetva bila zla da ne može biti gora, cijena hljebu 
porasla kao u vrijeme najgore gladi. Sred svih tih 
nezgoda umre u listopadu 1740. car Karlo VI., veći 
dio Evrope zaplete se u rat, od kojega se je Wal- 
pole najviše bojao, jer je slutio, da taj rat ne može 
donijeti Engleskoj puno dobra. A svoje bi slutnje 
vidio na dlaku ispunjene, da je doživio kraj toga 
rata. Mirom u Aachenu 1748. godine, kojim se je 
šest godina iza odstupa Walpoleova dokončao, mo¬ 
rala je Engleska povratiti i ono malo, što je u ratu 
osvojila, pa osim toga poniziti se i poslati taoce u 
Pariz za jamstvo, da će predati Kap Breton. O 
pravu pretresa, poradi kojega je bila na Španjolsku 
zavojštila, nije bilo u mirovnom ugovoru ni po- 
mena, sporne granice izmedju Kanade i Nove 
Škotske nijesu bile uredjene, assiento-ugovor o tr¬ 
govini sa španjolskim južnoameričkim naseobinama 
bijaše doduše potvrdjen za dalje četiri godine, za 
koje je prije bio utanačen, ali Engleskoj nije bila 
dana nikakova odšteta za ogromne ratne troškove, 
koji su iznosili prfeko šezdeset i četiri milijuna 
funti i povećali državni dug na preko sedamdeset 

i osam milijuna. Makar je Walpole u taj rat zagazio 
preko volje i predvidjao sve njegove loše poslje¬ 
dice, a za rata samoga radio sve što je mogao, kako 
bi probitke zemlje očuvao i zaštitio, još ga okri- 
više, da stavlja prepone i smetnje uspješnom vod¬ 
stvu rata. Uza sve to odbijao je navale »patriota« 
u parlamentu hrabro i srčano, da je bilo pravo 
čudo. No u novom parlamentu, koji se je sastao u 
prosincu 1741., spade njegova većina na šesnaest 
glasova, a i u svome kabinetu postane gotovo ne¬ 
moćan. Živi i obijesni njegov duh, koji ga je proturio 
kroz tolike bure, na koncu klone. »On, koji bi pre- 
djašnjih godina namah zaspao, čim bi mu se glava 
dotaknula uzglavlja,« piše njegov sin Horacije, »ne 
spava sada više od jednoga sata da se ne probudi. 
On, koji je kod stola svagda zaboravio da je mi¬ 
nistar i bio veseliji i bezbrižniji od svega svoga 
društva, sjedi sada čitave satove izbuljenih očiju 
ne prozborivši ni riječi.« Baš tužne li i porazne 
slike, ti zadnji mjeseci ministarstva Walpoleova! 
Bio je tako dugo u službi i izgubio svaki smisao i 
volju za koji drugi posao, te se je bio kao prikovao 
za svoje mjesto. Svoj imutak bio je potrošio, znao 
je, da će ga poslije njegova pada u parlamentu sta¬ 
viti pod optužbu, a u njega nije bilo ni one čelič- 
nosti karaktera, s kojom je mnogi državnik pod¬ 
nosio neharnost svoga naroda, ni one duševne ve¬ 
drine, s kojom je otišao sa svoga mjesta. 

Kad mu je u siječnju 1742. većina spala na tri 
glasa, odstupi 22. veljače iste godine prezadužen i 
nemilo narušena zdravlja. Kod odlaska kralj se od 
njega plačući oprostio, uzvisio ga na grofa Orforda 
i dao mu mirovinu od četiri tisuće funti na godinu. 
Narodu kao da je bilo odlahnulo, pa stade veseliti 
se i pocikivati od radosti, što je skinuo s vrata toga 
siledžiju. Ta sada će, mislio je, prestati vlada pod¬ 
mićivanja, vratit će se trogodišnji parlamenti, ne¬ 
stat će stalne vojske u mirno doba, u vodstvo rata 
ući će novi duh, svi, koji dobijaju mirovinu, bit će 
izjureni iz parlamenta, broj javnih službenika bit 

će točno odredjen. Nu prebrzo taj narod vidje, da 
je puno lakše oboriti staru makar i omraženu vladu 
nego obrazovati čestitu novu. Walpolea nestade 
s poprišta, ali ga ne zamjeniše bolji. Našlo se, da 
su svi ti silni govordžije oporbenjaci u parlamentu 
kud i kamo veći na riječi nego na djelu. Podigoše 
doduše optužbu protiv Walpolea poradi mićenja, 
ali kako su sve stranke živjele od mita pa nijedna 
nije htjela da se taj sustav dokine, nijedna od njih 
ne htjede, da se ta optužba ozbiljno istraži i pro¬ 
vede. Mirovinu mu doduše oduzeše, ali mu je opet 
dadu, dok nije nakon teških tjelesnih bolova, koje 
je junački podnosio, 1745. umro. 

Najljepši spomenik u lijepoj knjizi postavio mu 
je Thackeray u svome pučkom predavanju o 
Gjuri II.: »Da ne bude sira Roberta Walpolea, bio 
bi nam opet kraljević Stuartovac sio na grbaču. 
Da ne bude njegove tvrdokorne ljubavi k miru, bili 
bismo imali ratova, za koje narod ne bijaše dosta 
snažan ni isložan da ih podnese. Da ne bude nje¬ 
govih odrešitih savjeta i dobrodušna otpora, valjda 
bismo bili imali njemačke despote, koji bi poku¬ 
šali, da Aad nama vladaju kao nad onima u Hano- 
veru. Bili bismo imali ustanaka, pokreta, bijede i 
tirjanske naopake vlade mjesto četvrt stoljeća 
mira, slobode i gospodarstvena boljka, kakova 
zemlja nigda nije uživala, dok nije njome vladao 
taj mitilac parlamenta, taj raspojasani i piću odani 
cinik, taj junački prijatelj mira i slobode, taj veliki 
gradjanin, otažbenik i državnik. U vjeri bio je malo 
bolji od poganina, zametao prostačke šale od crkve¬ 
nih starješina i biskupa, rugao se jednako i 
gospodskom i narodnom krilu državne anglikanske 
crkve. U domaćem svome životu stari poganin po¬ 
davao se slastima najniže vrste, provodio svoje ne¬ 
djelje pijančujući u Richmondu a svetke vičući u 
hajci s psima ili časteći se u Houghtonu sa selja¬ 
činama govedjim mesom i punčom. Nije mario za 
knjigu kao ni njegov gospodar, cijenio je čovječju 
prirodu tako nisko, da te je stid priznati: imao je 

pravo i ljude možeš da predobiješ za svaku stvar 
tako prostačkim sredstvima. Ali sa svojom kućom 
pučana, koja se je tako lako dala potkupiti, obranio 
je za nas slobodu, svojim bezvjerjem šatro je cr¬ 
kveni zulum. Bilo je sv.eštenika u Oxfordu licemje- 
raca i zlobnika, da nijesu ni za kojim popom iz 
Rima zaostajali, a on je jedne i druge razjurio. Nije 
Englezima ništa osvojio, ali dao im je mir, blago¬ 
stanje i slobodu, tropostotne državne zadužnice go¬ 
tovo ravne zlatu i pšenicu za dvadeset pet i šest 
šilinga po vaganu«. 

Odsada će ova Walpoleova nevidjena poslovna 
vještina i istručna sprema, ovo poštovanje glasa 
naroda, ovo pokoravanje i popuštanje javnomu 
mišljenju, ova lična čistoća karaktera, mlado¬ 
lika, čila i vedra politička borba na oko kao neka 
gospodska igra, neki sport — neki fair play, kojemu 
se ta gospoda uče od najranije svoje mladosti u 
svojoj najotmenijoj školi u Etonu nedaleko Runny- 
medea, svete poljane, gdje se je iznudila Magna 
Charta i gradjanin dobio svoja čovječja prava — a 
u istinu odana služba narodnim probicima i žilavo 
rvanje s protivnikom do zadnjega daha pa i do u 
najdublju starost; ova politička rabota, što je po 
nekoj stalnoj osnovi kao skrojena za čitavi život, 
ostati značajna crta svakoga znamenitijega engle¬ 
skoga državnika. Za cijelo, ta politička rabota nije 
baš jako ni sjajna ni privlačiva, a ni osobito etička. 
Kao da je sama razboritost i zdrava pamet, onaj 
engleski »common sense«, od kojega ni jedan čas 
ne odstupa, a kao da je još najviše podobna zavesti 
čovjeka da vjeruje u onu ujedljivu riječ Stendhalovu, 
da politika oduzima čovjeku polovinu njegova duha 
i tri četvrtine njegove dobrote. Možda je i mrva 
staračka — ali svakako, pristaje tek zrelim ljudima 
i podesna je samo za starije narode. Kao da je zeru 
školnička, autoritativna i drugim narodima na¬ 
metljiva, ali za cijelo nesvijesno i preko svoje volje, 
jer su Englezi oni, koji su poznatu svoju riječ »in- 
sist on yourself« ili, kako bi se prostonarodno reklo, 

svak sa svojom torbom u mlin, skovali ne samo za 
čovjeka, koji u zbrci ovoga svijeta hoće da sačuva 
ličnu svoju nezavisnost, nego i za narod, koji hoće 
da bude sam svoj. Kako Goethe (Dichtung und 
Wahrheit III, 474) kaže, da je u svima stvarima 
svak konačno upućen na sebe, tako baš oni misle 
i vjeruju, da su zaludu svi primjeri i inostrane usta¬ 
nove narodu, koji nema prirodjena dara i samo¬ 
nikle snage, da izgradi svoju državu i svoju 
slobodu. Dabome da će mladi narodi, koji su još 
u prvoj vari zadobivene slobode i nijesu jošte za¬ 
tomili osvetničkih osjećaja za prepaćene nepravde, 
teško razumjeti i cijeniti taku političku rabotu. 
Njima je do sjajnih djela, odmazde i do toga da oku¬ 
šaju svoju snagu pa makar i u ovom savremenom 
darmaru, što kao da hoće presjeći sve etičke i ide¬ 
alne niti s dosadašnjom kulturom i sprema se da je 
zakopa u svojim ruševinama. Ne će li možda baš ta 
engleska zrela i mirna trijeznost, što sve radi po 
nekoj dobro promozganoj osnovi i strpljivo snuje 
jedno na drugo, zauzdati ovaj metež i spasiti tu 
kulturu, kojoj su socijalisti, Merežkovski, Spengler 
i toliki drugi već zapjevali opijelo? Ne će li baš 
ta engleska poslovna vještina spasiti moderne de¬ 
mokracije, da im imperializam, militarizam i ratni 
šićardžije ne zakrenu vratom? 


Dva svijeta 

U Shakespeareovoj »Buri« (II, 2) ruga se onaj 
probisvijet napuljski Trinkulo Englezima, kako ne 
bi dali ni jedne pare, da pomognu sakatu prosjaku, 
a kako bi ih bacili i deset, da vide mrtva Indijca. 
Čini se da se nijesu sami Englezi pomamili za Indi¬ 
jom i njezinim ljudima. Ta želja za bajnim istokom 
indijskim, za njegovom filozofijom i vjerozakonom 
kao da je obilježje sadašnjega vremena. Otkako se 
je ono Schopenhauer rastapao od milja, što mu se 
nauka u svemu podudara s budhizmom pa izjavio, 
da ga od svih drugih vjerozakona na zemlji najvoli, 
bude budhizam kod mnogih ljudi zapadne Evrope 
velika moda. Pošto ga je jedared iznio frankfurtski 
filozof, jedni ga odbacivali, jer ga je kršćanstvo da¬ 
leko preteklo, drugi ga opet slavili, jer se je od kr¬ 
šćanstva daleko odvojio, a mnogi u njemu vidjeli 
vjerozakon budućnosti. Samo što se u doba, kad 
je Schopenhauer to pisao, o starom budhizmu nije 
znalo gotovo ni truna. Sadašnja demokratska i soci¬ 
jalistička čeljad spominje ime Gautama Budhe s po¬ 
štom kao da je to njezin svetac, a Budha ne bijaše 
ni demokrat ni socijalni novotar. On i njegova dva 
prva učenika bili su plemenitaši i, makar su živjeli 
kao prosjaci, plemenitaši svijesni. On nije dirao u 
stare indijske kaste, što više držao ih je za usta¬ 
nove, koje se razumiju same po sebi. Esoterski 
budhizam mnogima je najviše, čemu se filozofija 
može da dovije, a ako se strogo uzme, nema ni¬ 
kakve posebne filozofije Budhine. Prava je istina 

to, da se u materijalizmu i tehnici okorelim moder¬ 
nim ljudima hoće metafizike, da im prenapeti um 
traži da odahne u mistici, da se je njihova na tolike 
muke stavljana duša zažejjela vaseljenskoga mira 
i spokoja. Svega toga naći će u Indiji na pretek. 

Dvije azijatske zemlje, židovska i indijska, po¬ 
stojbine su vjerskih načela, od kojih su se sazdala 
dva najsnažnija vjerozakona na svijetu, kršćanstvo 
i budhizam. Dok je židovska vjera neka narodna i 
državna ustanova, stara je indijska čista metafizika 
baš tako kao i nauka Kristova: »Moje carstvo nije 
od ovoga svijeta«. U Dhamapadi, jednom od naj¬ 
starijih i najkrasnijih djela budhističkih, kaže se: 
»Bolje od samodrštva nad zemljom, bolje od vlasti 
nad svima svijetovima jeste prvi korak k svetosti«. 
Stari Indijac za rana se je navikao misliti i razmi¬ 
šljati o tajnama života, o postanku i svrsi svijeta, 
o vrsti svemožnosti, pa te svoje misli salio u prvi 
svoj vjerski oblik brahmanski. Isprva obožava on 
sile prirode, jer se u njima očituje volja besmrtnih 
i svemožnih bića božanskih. Svak od tih bogova 
ima ne samo jednu čest prirode i njezinih sila nego 
i svu njezinu vlast. Ti su bogovi ljudima dobri, oni 
tek traže da im se čovjek klanja. Pjesma u njihovu 
slavu bude kao kaka čarobnička rečenica. Od pam¬ 
tivijeka vjeruje Indijac u magičku moć svečane isti¬ 
nite izjave. Ko istinu zbori, pomoći će mu »brah¬ 
man«, sveta rečenica i magička moć, što je u njoj. 
Treba tek da puno spominje predjašnja^ velika djela 
boga, što ga slavi, onaj čas je bog začaran i mora 
da mu sada pomogne. A stari Indijac iz doba Veda, 
najstarijih svetih knjiga indijskih, gdje su posabrane 
vjerske pjesme, svete rečenice i u njima sadržana 
magička moć, čarobne rečenice i pjesme protiv bo¬ 
lesti i nesreće, blagoslovi, kojima se blagoslivlju 
putnici, seljaci i trgovci, ljubavne čari i čaranja, da 
se neko uvali u zlo, zatim najstariji vjerski napjevi, 
molitve i rečenice, što se upotrebljavaju kod žrtava 
— Indijac iz toga doba vjerovao je i u život po¬ 
smrtni i besmrtnost duše. Makar je od najstarijih 


99 


vremena, što ih o njoj znamo, Indija bila carstvo 
hetera, bula i ljepotica seka daša kao Periklova 
Grčka i svijet živio u slasti i lasti, opet je zabavljala 
mnoge ljude misao, što će biti od čovjeka kad 
umre, i podjarivala njihovu i onako bujnu fantaziju. 
U nebu nad nebesima živjet će pokojnik sretnim i 
bezbrižnim životom, bez svake tjelesne mane, ne- 
osakaćen, ravnih uda u vječnom svijetlu. Ali svi 
nijesu vjerovali svih tih stvari. U tim svetim knji¬ 
gama kaže se na jednom mjestu, da nije dobro otići 
sa ovoga svijeta, jer ko zna da li čovjek na onom 
drugom svijetu postoji ili ne postoji. Sam Jadžna- 
valkija, osnivač brahmanske vjere kaže, da poslije 
smrti nema svijesti, da odsječeno stablo doduše 
opet iznova izraste iz korijena, a iz kojega će ko¬ 
rijena izrasti od smrti odsječeni čovjek? Ne reci 
niko iz sjemena, jer sjeme nastaje samo u živa čo¬ 
vjeka. Zato, ko je već umro ne radja se nigda više. 

Nu pored toga realnoga pravca postoji u Indiji i 
prastara njihova idealna nauka o svijetu i posmrt¬ 
nom životu, što će tek u osmom stoljeću prije 
Krista zavladati indijskom dušom i sazdati posebnu 
indijsku vjersku kulturu — nauka o seobi duše 
(metempsihozi). Ona uči, da se čovjek namah po¬ 
slije svoje smrti opet radja. Makar svaki pojedinac 
nosi u sebi ono što je vječno, na svijetu su same 
razlike u karakterima ljudi i njihovim životnim pri¬ 
likama. To je zato, jer tako nalaže najveći zakon 
vaseljene, »karma«, krivnja i zasluga čovjeka. Djela 
svakoga čovjeka na ovome svijetu, njegov »kar- 
man« odredjuje njegovu budućnost. »Kako je radio, 
kakav je živio, taki će biti. Bit će dobro biće do¬ 
brim činom, a zlo zlim«. Svaka misao i svaki čin 
čovjeka donosi sa sobom dobar ili zao plod. Svak 
sebi svojim pravednim ili rdjavim djelima stvara 
svoj udes. Svak sebe tek sam može spasiti, a može 
spasiti tek plemenitim djelima. Poslije smrti dolazi 
novi život, kojemu vrstu odredjuju predjašnja djela 
čovjeka i nova smrt. Duša se iza smrti seli (»san- 
sara«), pa se duša čovjeka pravednika vraća u 

krilo božansko, a nevaljalca u krilo materino i 
prima novo tijelo ili oblik nekretna bilja. Za naj¬ 
jači razlog ove nauke o seobi duša dovodi se to, 
da je duša vječna, a ako je vječna, kao što i jeste, 
onda je morala imati svoj stan u nekom drugom 
tijelu, prije nego je u sadašnje ušla, jer se ne može 
uzeti, da se je duša, pošto je vječna, začela u ma¬ 
terinoj utrobi isti čas zajedno sa tijelom, u koje je 
sada ušla. Jer je duša vječna, to njezino prome- 
tanje, kako kaže Giordano Bruno, koji za budhizam 
nije znao, a opet se je njegova nauka s njime pot¬ 
puno podudarala, tek je vječito preobličenje nje¬ 
zine iskonske najunutrašnjije stanice (monade), koja 
se ne može uništiti, tek je djelo vječnoga poretka, 
vječne pravde, koje svikolici čitavim svojim bićem 
tako žudimo i koje sve izjednačuje. S toga se ta 
tako žudjena besmrtnost te naše najunutrašnjije 
prastanice, da bi se ispunila vječna pravda, može 
postići samo ponovnim rodjenjem. Iz ništa može 
da bude samo ništa, ako ima duše, morala je već 
postojati, jer joj je utroba materina tek stan, što 
ga je za čas odabrala. Što je besmrtno i vječno ne 
može slučajno da nastane u vremenu, a ne može 
ni da prestane poslije smrti. A za naše crkveno 
nebo i pakao, za vječni raj i vječni oganj, gdje duša 
čovjeka poslije njegove smrti nalazi svoje naselje, 
Indijac ne zna. Zato' smrt ne donosi nikakova 
spasenja. Život je bol. Svaka je prava vjeradoduše 
natrunjena pesimizmom, ali nijedna kao indijska 
nije tako jasno i bezobzirno izrekla, da je ova 
zemlja dolina suza a ljudski život gola bijeda i jadno 
ništavilo. Odsele ovi pojmovi bola i spasenja od bola 
daju glavnu značajnu crtu čitavoj filozofiji indijskoj. 
Ovaj strah od ponovnoga rodjenja prožima dušu i 
sve misli toga naroda, a meta svega umovanja i 
mozganja jeste, kako bi čovjek utekao tome svome 
udesu, tome ponovnom rodjenju. 

Tu se je sada razišao put. Duhovna aristo¬ 
kracija, brahmani, naučenjaci, filozofi udaraju pu¬ 
tem spekulacije. To je škola esoterska, škola obra¬ 

zovane čeljadi, koja će svojim umovanjem doći do 
poznanja čiste istine. Već u doba Veda bili su ti 
stari bogovi, ti Asure, Mitra, što okuplja ljude, Va- 
runja, što čuva vječnu istinu, Indra, bog jesenske 
kiše, koja oplodjuje zemlju, gromovnik kao naš Pe- 
run, što svojim gromom ubija djavla i oslobadja 
vodu, pa i nebrojeni drugi, izgubili predjašnju svoju 
moć. Ako se dadu smiriti samo žrtvama i oni su 
se dokopali svoga položaja žrtvama. Čovjeka ta¬ 
kovo poznanje ne može da zadovolji, pa se već za¬ 
rana javlja nastojanje, da bi se od te raznolikosti 
sazdalo jedinstvo i poredak. Kako u svakoj državi 
ima samo jedan silnik, komu se sve klanja i koji 
sve može, tako i u svijetu za cijelo ima samo jedan 
bog. Taj jedan bog nosi isprva ime, koje kazuje, 
da je to lični bog, Prajapati, gospodar stvorenja. 
Odatle se radja misao, da bez sumnje ima jedna 
svemožna sila, koja je ne povezana sa budi kojim 
licem, pa tako na mjesto prvašnje množine bogova 
i jednoga ličnoga boga dolazi nelični bog, koji se 
zove »atman«, šušti ja, ili »brahman«, ili, kako bi za 
pravo valjalo reći, da se točnije kaže srednji rod, 
»brahmanstvo«. Tako se je isprva krstila čarobna 
rečenica, kojom ljudi mogu i same bogove prinu¬ 
diti da im pomognu. Brahman pomalo potiskuje u 
pozadinu atmana, dok ne postaje srž čitave nauke. 
Brahman je sada neko sućanstvo, koje ostaje sve- 
djer jednako u vječnom miru, iz kojega sve izlazi, 
koje je u svemu i u koje se sve vraća. Ovaj je svijet 
tek neka pretvorba toga neličnoga najvišega bića, 
neki pričin, pa kao neki posebni svijet uopće ne 
postoji. Sve pripada jednomu svesilju, jednomu 
duhu. Taj duh je Višnu, čuvar svijeta. Sunce, zvi¬ 
jezde, životinje, biline i kamenje prolazne su slike, 
s vijet 1( ) je tek boja, trajanje varka, ovi zemaljski 
oblici tamnica a nebo opsjena. A to svesilje živi u 
pojedincu čovjeku jednako kao i u vaseljeni, poje- 
• lnac J e u t° me s drugim stvorenjima na svijetu 
1 sa čitavom vaseljenom jedno. 

Krišna, starodrevni mistični »avatara«, bo- 
žansko biće, što je u čovječjem liku sišlo na 
zemlju, kaže jednome mudracu: »Ti možeš da 
shvatiš, da se ti od mene ničim ne razlikuješ. 
Što sam ja i ti si, a to isto je i ovaj svijet 
sa svojim bogovima, junacima i ljudima. Samo ljudi 
vide razliku, jer u svome poznanju ne gledaju i ne 
vide. — Riječi »ja« i »moje« skovalo je neznanje. 
Koji je iskon stvari, čut ćeš sada od mene. Iskon 
je duša — a jedna duša u svima tjelesima, koja pro¬ 
žima sve, svedjer je jednaka, savršena je, seže 
preko prirode, ne zna za rodjenje, rast ni propast, 
svudašnja je, obrazovana od poznanja istine, nema 
uzroka, nije pomiješana s onim, čega u zbilji nema, 
ni s imenima, vrstama i s drugim čim u prošlosti, 
sadašnjosti i budućnosti. Znanje, da je ovaj duh, 
koji je u istinu jedan, u našem rodjenom i u svima 
drugim tjelesima jedan, mudrost je čovjeka, koji 
pozna jedinstvo svih stvari. Kao što se jedan isti 
zrak, što odiše kroz rupice frule, razlikuje poput 
kajda u ljestvici, tako je priroda Velikoga Duha 
jedinstvena, makar su raznoliki njegovi oblici, što 
dolaze od posljedaka djelatnosti. Ako se oduzme 
razlika toga oblika, što sve zaodijeva, kao i ona 
izmedju boga i svijeta, ne ostaje nikaka razlika. — 
Sav svijet je tek pojava Višnua, koji je sa svima 
stvarima u suštini jedno i za kojega mudraci ne 
smiju držati, da se od tih stvari bilo čime razlikuje. 
Ja ni ne idem ni ne dolazim, niti mi ima ostanka na 
budi kojem mjestu, jer ti nijesi ti, niti su drugi 
drugi; ja nijesam ja«.Što je nauka naših dneva pro¬ 
našla, neprestano nadživljavanje istoga duhovnoga 
načela pored neprekidnoga sedmogodišnjega izu¬ 
miranja i rastvorbe atoma, već je davno znala Bha- 
gavad Gita, najvelebnija i najzanosnija sveta knjiga 
indijska: 

Što je sušto nigda se rodilo nije. Bitku mu nigda nema kraja. 
To jedino jeste i bit će. Početak i kraj je san. 

Nigda ga se smrt nije dotakla, ako tijela i nestaje kao pjene. 

A iskon ovoga svijeta već je po sebi zlo, to je 
griješno djelo brahmana, ali taj brahman u istinu 
smo mi svikolici. Duša bez prekida žudi, da se iz¬ 
gubi u tom vječnome bitku, gdje nema ni raja ni 
pakla, da se oslobodi od stega, što joj ih je priroda 
nametnula, da je nestane u ličnom nebistvu, »nir¬ 
vani«. Ne radi se više o tome, da se žrtvama udo¬ 
brovolji bilo koji bog, jer su i bogovi konačno pod- 
vrženi brahmanu, već o tome, da bude jedna duša 
i vaseljene i pojedinca čovjeka pa da tako poznanje 
i razumijevanje postane meta čovjeka na njegovu 
putu k spasenju. Zato sve čezne za spasenjem iz 
ovoga zla i za sjedinjenjem s brahmanom, za oslo- 
bodjenjem iz ovoga zemskoga žića i za povratkom 
u jedinstvo vaseljene. To je glavna i jedina meta 
čovjekova. Jer kad čovjek dolazi do toga spo- 
znanja, da ovaj svijet ne postoji, izilazi iz toga vje¬ 
čnoga vrzina kola rodjenja, nestaje ga u vječnom 
miru brahmana, oslobadja -se od seobe duša. 

Na toj nauci, od koje glavne misli već izbijaju 
u Upanišadama, prastarim knjigama, što hoće da 
objasne postanak i svrhu svijeta, izgradjuje Kapila 
svoju »Sankhja« filozofiju — filozofiju, što nabraja, 
jer Kapila ima metod nabrajanja a »sankhja« zove 
se indijski broj. On odvraća ljude, neka više ne do¬ 
prinose nikakvih žrtava, jer ni dobra djela ne mogu 
utrti put k pravomu poznanju. Ne drži ništa do 
morala i traži od ljudi, neka se kane svih vjerskih 
s tvari, jer one tek odvraćaju duh, a uživanje ne 
stišava požude. Kome je do svoga spasenja, neka se 
odreče svega živovanja i svojine drage volje, jer 
svaka prinuda zadaje bola. Neka potraži samotinju, 
Kloni se svakoga druženja s ljudima, jer do pravoga 
poznanja dovodi samo duboko mozganje i sabrani 
vfv; Patandžali opet preobražava tu atei- 

? filozofiju Kapilinu u teističke oblike, pa dok 
je u Ivapile apstraktna teorija jedini put k pravom 
poznanju ističe Joga tehniku promatranja i cijenu 
spoijasnjih pomagala, kao što je stroga askeza, i 
trazi od ljudi strog moralni život. Na tu Sankhjinu i 

Joginu filozofiju prisnovao je Budha svoju prak¬ 
tičnu etiku i tako postao glava nove vjere, koje je 
u samoj Indiji gotovo sasvim nestalo, ali koja je 
izvan granica indijskih pribrala oko svoje nauke 
više vjernika nego ikoja druga, Budhista imade 
danas preko pet stotina milijuna, dok kršćana ni 
punih tri stotine i trideset. 

Kazali smo »praktičnu etiku«, jer Budhi nije 
bilo do toga, kako bi filozofski osnovao svoju 
nauku. On ne haje nimalo za metafizička pitanja, 
odvraća se od svake teorije i na duši su mu samo 
neki praktični uspjesi. On nije k indijskom filozof¬ 
skom blagu pridonio ni jedne svoje nove ideje. Nje¬ 
govi su se učenici jedared na nj tužili, da nigda ne 
kaže ni riječi o tako golemim pitanjima, je li svijet 
vječan ili nije vječan, ima li mu kraja ili mu nema 
kraja, je li duša i tijelo jedno ili je različito, je li 
savršeni poslije smrti dalje živi ili ne živi — već 
ih odvraća od toga rekavši im, da znanje o tim 
stvarima ne pomaže spasenju ni zere. Kako on 
misli, pamet ljudska u opće sve to ne dohita. 
Njemu je istina samo ono, što je čovjek sam spo¬ 
znao za istinu, a svojom rabotom i mukom spoznao 
za istinu. Svaka vjera osnovana na autoritetu 
njemu nije nikaka vjera, već povorka slijepaca, što 
jedan drugoga vodi za ruku, gdje »najprednji ne 
vidi, srednji ne vidi, zadnji ne vidi«. Budha hoće 
ljudima da dade pravila za dobro i spasonosno živ¬ 
ljenje, hoće da im skroji neku etiku prema prili¬ 
kama ovoga života, neka im bude provodič na 
ovome svijetu i dovede ih k spasenju, a ta etika 
uzevši je bilo u smislu helenskom, da uči čovjeka, 
kako će živjeti u zajednici s drugim ljudima, i sve 
ljude, kaki će im biti uzajmični njihovi odnosi, bilo 
u smislu potonjih vremena, da ih uči žrtvovati 
lične svoje interese za neke više ciljeve, ta etika, 
valja po duši i istini reći, na djelu se je pokazala 
viša od one kršćanske, koje se je crkva držala. 
Moralni zakoni Budhini i kršćanski mogu da budu 
jednaki koliko im drago, ali red je priznati, da su 

se vjernici Budhini tih zakona držali kud i kamo 
iskrenije i oživotvorivali ih kud i kamo potpunije 
i poštenije. 

Ni carstvo Budhino nije carstvo od ovoga 
svijeta. Kad je jedan Brahmanac spahija za sjetve 
upregao pet stotina plugova pa se, kad je došlo 
vrijeme blagovanju, kratio Budhi dati jela u nje¬ 
govu prosjačku zdjelicu rekavši mu, da on, spa¬ 
hija, ore i sije i pošto je orao i sijao, da jede, pa da 
tako neka i Budha ore, sije i jede, pošto je orao i 
sijao, odgovara mu Budha: »I ja sam orem i šijem 
i jedem, pošto sam orao i sijao. Vjera mi je sjetva, 
što je šijem, savladavanje samoga sebe kiša, koja 
ju oplodjuje, znanje je moj jaram i moj plug, čednost 
je moja ručica, razum motka, razmišljanje moje 
crtalo i pogona. Čist sam u tijelu i duhu, umjeren 
u uživanju, govorim istinu, da korov (laž) iščupam, 
milosrdje je moja sprega. Napor je moja tegleća 
stoka, koja će me k nirvani donijeti. Ona ide i ne 
obzirući se na mjesto, gdje nema više bola. Takovo 
je moje oranje, njegov je plod besmrtnost i ko tako 
ore, oslobodit će se od svakoga bola.« Njemu čo¬ 
vječje biće nije nešto stalno, već nešto što se na¬ 
lazi u vječitom toku i mijeni. Nema »bitka«, već 
ima samo vječno »bivanje«. Što zovemo »ličnost« i 
»ja«, tek je skup kretnja, što bez prekida dolaze 
jedna za drugom. Ima doduše pojedinih čovječjih 
elemenata, ali nema stalne čovječje cjeline. Budha 
više puta kaže svojim učenicima, da ljudi neznalice 
i nevjernici već od pamtivijeka misle »Ovo je 
moje, ovo sam ja, ovo je moje rodjeno«, ali da čo¬ 
vjek koji znade i vjeruje promatrajući sve stvari 
kaže sam sebi »Ovo nije moje, ovo nijesam ja, ovo 
nije moje rodjeno«. Što valja za sve stvari, valja i 
za svoju ličnost. Tako jedared kaže: »Kad bi na 
priliku od mojih kaludjera neko u ovom gaju uzeo 
trave, drva, lišća pa ga sažgao ili upotrebio za svoju 
potrebu, bi li vam na um pala misao, da taj čovjek 
nas uzima ili sažiže ili upotrebljava po svojoj po¬ 
trebi?« »Ne bi, Gospode.« »A zašto ne bi?« »To 

nije naše rodjeno i nama ne pripada.« Pa tako, vi¬ 
dite, ne pripada ni ono što je tjelesno, ni osjećanje, 
ni opažanje, ni predispozicije iz vašega predjašnjega 
života (sankharas) ni klica novoga života (vidžnana) 
vama. Odbacite to, jer vam ne će ništa koristiti do 
spasa i sreće.« Zato za velikoga ljetnoga monsuna 
(kiše) ne izilaze Budha i njegovi učenici iz svojih 
koljeba, jer bi kod svakoga koraka mogli pogaziti 
koju travku, klicu ili zareznika, pa tako navući na 
sebe grdan grijeh. Zato je budhistima žrtvovanje 
životinja bogovima, kako to starovjerci Indijci rade, 
lov i rat najveći užas, a lovci, ribari i mesari naj¬ 
omraženiji zanati. No to je čisto idealistično shva¬ 
ćanje opet natrunjeno grubim materijalizmom 
Sankhja-filozofije. Budha ne zna za kaku apso¬ 
lutnu dušu. Ona u čovjeka postoji, ali je jednake 
prirode kao i njegovo cijelo biće. Nema vječne ne¬ 
promjenljive duše, koja bi bila nešto sasvim razli¬ 
čito i odjelito od tijela. I duša je tek skup pojedinih 
elemenata, što se vječno mijenjaju zajedno s licem. 
Lice dakle ostaje isto i poslije smrti, samo se po¬ 
čela, od kojih je sastavljeno, neprestano mijenjaju. 
S toga će svak u bližnjem rodjenju i nositi poslje¬ 
dice svojih djela, što ih je u ovom rodjenju počinio. 

Budha nije nikaki bog, on je tek čovjek. Nigda 
se ne gradi bog ni božji sin, niti ga vjernici drže 
za boga. Ne prisvaja sebi ni poslanja božijega ni 
nadnaravne moći, da će spasiti druge. Svak može 
tek sam da se spasi. U tome su mnogi vidjeli go¬ 
lemu razliku izmedju budhizma i nauke Kristove, 
ali sasvim neopravdano. I Krist je kao i Budha stu¬ 
denu velebnost stare mudrosti prožeo svojim ču¬ 
desnim etičkim genijem božjega sina i te apstraktne 
nauke nadahnuo bujnim životom spasonosne istine 
za sve. Ni on ne će tek prazne vjere, što se obreda 
hvata, i on odbacuje šuplju ispravnost spoljašnjih 
»dobrih djela« pa gleda samo na unutrašnje mi¬ 
šljenje i poznanje. U čitavom evangjeljiu nema nigdje 
ni spomena, da će se ispaštati grijesi sviju i svakoga 
jedinom smrću sina božjega na krstu, a Krist nigda 

nije jasnim riječima izrekao, da će svojom krvi u 
jedan mah oprati istočni grijeh. Naprotiv sam kaže: 
»m e n i nije dano, da vam pribavim sijedo od desnu 
ili lijevu oca u vaseljeni, već jedino ocu«. Protivni 
je smisao njegovoj nauci dala politika crkvena i 
raison d' etat. I Budha stavlja na čelo svoje nauke 
zasadu: Ko nauke Budhine ne pozna i ne ispovi¬ 
jeda, ne će se osloboditi od predispozicije za novo- 
rodjcnje, to će reći ne će naći puta svoga spasenja. 
I budhizmu je prva zapovijed Ljubav bližnjega do 
krajnih granica, i on uči, da se ne smije vraćati 
mržnja za mržnju, već valja činiti dobro onima, što 
na nas mrze, makar i ne zna za onu idealnu zapo¬ 
vijed kršćansku, da valja ljubiti svoje neprija¬ 
telje. 

Ali on je tu svoju prvu zapovijed ljubavi kud 
i kamo savjesnije vršio nego ikoja druga kršćanska 
crkva. Od svih velikih vjerozakona jedini on nije 
nigda pokušao, da bi se raširio ognjem, mačem i 
nasiljem. Nije svojih ruku okaljao krstaškim voj¬ 
nama, krvavim pokoljem Albižana, Bartolovom 
noći, krvničkim sjekirama engleskim, engleskim 
kaznenim zakonom protiv Iraca katolika, španjol¬ 
skim lomačama, jezuitskim inkvizicijama, sažiža- 
njem vještica,ubistvom Jana Husa i Giordana Bruna, 
tridesetgodišnjim ratom. Nema na svijetu vjere tole- 
rantnije od budhizma. On drži doduše svoju vjeru 
za najbolju, ali nigda ne dira u tudju. Njegov veliki 
narodni kralj Asoka, »Pijadusi, Bogudragi«, u tre¬ 
ćem stoljeću prije Krista kaže u dvanaestom svojem 
ukazu: »Bogudragi kralj Pijadusi’ dariva darovima 
sve vjerske zajednice, i one, što naokolo hodaju, i 
one, što su se negdje nastanile, pa im daje časti 
svake ruke. Ali Bogudragi ne daje tolike cijene 
tim darovima i častima, koliko tome, da ono, što 
je njihova osobina, napreduje. Napredak osobina 
svih vjerskih zajednica raznolik je, ali temelj je 
tome smotrenost u govoru, da svoju vjersku za¬ 
jednicu ne kuješ u zvijezde, ni drugu vjersku za¬ 
jednicu grdiš, pa da tu smotrenost u govoru puštaš 

s vida, već da, kad se tome nadade prilika, tudju 
vjersku zajednicu poštuješ. Ako u takvoj prilici 
postupaš tako, koristiš svojoj vjeri i činiš drugoj 
vjeri dobro. Jer ko svagda svoju vjeru hvali i slavi 
a tudju vjeru grdi, uzvisujući svoju vjeru, da bude 
svijetlija i sjajnija, škodi takom rabotom svojoj 
vjeri jako. Sloga je od boga, kad jedan nauku dru¬ 
goga sluša i rado sluša«. To bijaše u trećem vijeku 
prije Krista! Budhizam je doduše tu svoju toleran¬ 
ciju platio time, da ga je islam iz Indije i iz drugih 
zemalja istiskao. Ali je li igda vjerska snošljivost 
u Evropi dosegla tako visoki stepen? Je li se i 
danas može u tome natjecati s budhizmom? 

Budhizam nije se dakle od nauke Kristove da¬ 
leko odvojio kako neki misle i govore. Moralna 
pravila u jednoga i drugoga gotovo su jednaka, tako 
te se je više puta nadala misao, nije li Krist po- 
crpao svoju nauku iz budhizma. A što je budhi- 
stička etika puno dalje pokroćila, nije kriva nauka 
Kristova, već je to rabota crkovnih ljudi i državne 
politike. Što je glavno, budhizam nije ni u čemu 
promijenio čistu metafiziku indijsku. 

I Budhi je nirvana uzrok sreće, bezbrižna i žu- 
djena zemlja mira, vječno naselje, gdje ne znaš bola. 
U svojoj glasovitoj propovijedi na gori kaže, ako je 
koji slušač sit svojih očiju, ušiju, nosa, jezika, tijela 
i duha, pa ne će više očima da gleda, ušima da sluša 
glasove, nosom da njuši mirise, jezikom da kuša, 
tijelom da se dotakne i duhom da poima, »da će 
biti oslobodjen od strasti i oslobodjenjem od strasti 
spasen. Kad je spasen, pozna da je spasen i bude 
mu jasno, da se je ponovno rodjenje dokončalo, da 
je posvećenje gotovo, da je izvršio svoju dužnost 
i da mu nema više povratka na ovaj svijet«. A u 
već spomenutoj Dhamapadi kliče Budha, kad je 
postigao prosvjetljenje: »Prošao sam bez spokoja 
opticaj mnogih rodjenja tražeći tvorca kuće (uzrok 
ponovnoga rodjenja). Zlo je to vječno ponovno ro¬ 
djenje. Tvorče kuće, ugledao sam te, ne ćeš više 
graditi kuće. Tvoje grede su slomljene i krov kuće 

uništen. Srce, postavši slobodno, satrlo je sve po¬ 
žude«. Odkad se je pojavila nauka o seobi duše pa 
do Budhe i poslije njega indijska je kultura u suštini 
jedna i jednaka. Ona se je izgradila na čistoj ideji 
vaseljenskoj, na potpunoj integraciji čovjeka i svi¬ 
jeta. U Upanišadama se kaže: »Viši od srca jeste 
razum, viši od ovoga jeste veliki duh (karma). Više 
od velikoga duha jeste nerazvito (nesvijesno, iskon), 
viši od svega toga je najviši duh (nazočnost božan¬ 
stva u vaseljeni), on je granica. — Na ovom svijetu 
nema svijesti pojedinca. Poznavalac znade: duh je 
sve«. Ovaj svijet je apsolutno carstvo duha. 

A u tome indijska kultura kazuje pravo svoje 
podrijetlo azijatsko. Svi najveći vjerozakoni, što su 
zavladali svijetom, brahmanizam, budhizam, kršćan¬ 
stvo, islam i židovstvo, dolaze iz Azije, a svi su 
osim ovoga posljednjega potekli iz te ideje vase- 
ljenske, iz te nauke o besmrtnosti duše, koja je azi- 
jatskim narodima odredila njihovu historiju i dala 
oblike njihovu javnom i domaćem životu. Jedino 
židovstvo., od kojega je kršćanstvo još najviše po¬ 
primilo, ne pozna života poslije smrti. Jahve, kad 
hoće da nagradi kreposna čovjeka, pušta ga neka 
jako dugo živi, a kad hoće da kazni griješnika, ne 
zna drugo nego mu zaprijetiti, da će njegova rdjava 
djela kazniti na njegovoj djeci i unučadi do u če¬ 
tvrto koljeno. »Nema ni djelatnosti ni znanja u grobu 
kamo ideš«, kaže Salamun (Propov. 9). Izuzevši 
židovstvo dobija od tih načela vaseljenskih i kul¬ 
tura azijatska svoje osobine i značajne crte. Naročito 
je Indija, kao najodličnija zemlja azijatska, zemlja 
jedinstva, prastarih stalnih ustanova, autoriteta, 
više vlasti, odmjerene strogosti u svim stvarima, 
intuicije, genija, neprestane žedje za istinom, spa- 
hiluka, kasta, neograničene vladarske vlasti. Ta 
indijska kultura prodire onda u Misir, a odatle pod 
konac njegova života presvaja Platona, (u »Timeju« 
i »Republici«), prinudjuje ga, da odstupi od pre- 
djašnje svoje nauke o ideji i zastrani od svoje ro- 
djene kulture, jer je ta njegova kultura — kultura 

grčka. Ova nije sazdana na načelu vaseljenskom 
vec na načelu čovječjem, na što većem savršenstvu 
čovjeka na ovome svijetu i što većem razvitku svih 
njegovih tjelesnih i duhovnih sila. Njoj nije čovjek 
tek jedna cestica vaseljene, već samostalno biće 
koje ima razum, da mu kaže mnoge korisne ideje! 
Zadojeno je osjećajem pravice, od kojega nastaju 
moralne istine. Ta je kultura sušta diferencijacija, 
svijet joj m,e neko jedinstvo, već nedogledna raz¬ 
nolikost. Ona je domaja lične sredjenosti, nepre¬ 
stanoga gibanja, talenta, rada i vještine, podjele 
javne vlasti, odredjivanja svih pojmova razumnim 
putem, znanja, trgovine, narodnoga gospodarstva 
tiranije novca, opće naobrazbe, demokracije. Tu 
u umjetnosti prevladava kult čovječjega osobito 
ženskoga tijela, jer je to kruna svega stvorenja bo- 
z, ?£f/ p a mostalni čovječji kip od mramora ili 
mjedi njezin je najizrazitiji simbol kulturni. 

Ta je kultura u Grčkoj prispjela do najuba- 
vijega proljetnoga cvijeta i bila poslije srž sveko- 
lke. antikne. Ta grčka prosvjeta, koja je sve strane 
čovječjega talenta, fantaziju, oštar um, spekulaciju, 
duboke osjećaje, praktičnu korist umjela svesti u 
najplemenitiji sklad — taj smisao za pametnu umje- 
zaz i re od gorostasnih i gromoradnih 
oblika, svaku _stvar do u najtanje tankoće skladno 
dotjeruje i pojedinca u svima njegovim fizičkim i 
duhovnim svojstvima čini sredjenim i potpu¬ 
nim čovjekom, bio je udružen sa živom po¬ 
trebom slobode, s darom i snagom osnovati svoj 
slobodni dom. U grčkih samodržaca, što su u he¬ 
rojsko doba bili svagdje preoteli vlast, nema ni traga 
onoj azijatskoj despociji, jer svagda s njima u vlasti 
saradjuju savjeti najstarijih i najmudrijih ljudi i na¬ 
rodne skupštine. A kad je iz ruševina te vladavine 
plemenskih poglavica uzraslo i razgranalo se bujno 
stablo političke slobode, procvjetala je pod tim 
moćnim krovom kultura snažna, skladna, samo- 
nikla i narodna, kakove pozniji svijet nigda dosele 
ne dostiže. Ustanova ropstva namicala je slobodnim 

življima osnovu njihova ekonomskoga bitka i bra¬ 
nila, da ne izbiju one socijalne poteškoće i nepri¬ 
like', štono razdiru ovaj moderni svijet. Onaj isti 
smisao za mjeru i harmoniju, koji je Grka odvraćao 
od svega, što je bilo pretjerano i raspojasano, na¬ 
metao je i njegovoj slobodi razborite stege. Najveći 
njihov filozof Platon (u »Zakonima«, 4) misli, da 
bog sam može malo više da učini za sreću države, 
nego kad je mlad, krepostan, obrazovan^ i veliko¬ 
dušan samodržac na prijestolju, koji je našao velika 
zakonotvorca, da mu služi. I u njihovim slobodnim 
državicama pa i najdemokratskijima jedna čest 
javne vlasti bila je u rukama snažnih aristokratskih 
živalja, aristokracije najplemenitije i najbolje, kakvu 
svaka obrazovana duša s radošću priznaje i želi 
svakome narodu i svakoj zemlji, jer od tih grčkih 
državica pa do dana današnjega ništa nije oborilo, 
a nije ni engleska ni francuska ni američka povjest 
dosele pobila onu političku istinu, da tek duhovni 
aristokrat može da bude pravi demokrat i da je 
narodu najbolje, kad ga vodi i njime vlada obra¬ 
zovana, pametna i patriotska manjina. Već rimska 
kultura, učenica grčka, nije ni tako skladna ni sa¬ 
monikla ni narodna, jer staromu Rimu nije stalo 
toliko do lične sredjenosti i slobode, koliko do spo- 
< ljašnjih ciljeva životnih, vlasti, gospodstva i imanja. 
On pušta drage volje, da drugi narodi, što ih je nje¬ 
gova državna sila podjarmila, svojom naobrazbom 
i duhovnim radovima nakite život ponosnih po¬ 
bjednika. 

Na tu antiknu kulturu diže se iz Azije ideja 
vaseljenska, kršćanstvo, ali kršćanstvo nakalamljeno 
na grubi monoteizam židovski. Taj judaizam, iz¬ 
jednačivši sve pred bogom, dovodi došle nevidjenu 
demokraciju, započinje borbu protiv svačega i 
svega, što se hoće dići nad običnu razinu. U starom 
Rimu protiv Rima osniva vasionu svoju sinagogu i 
krsti je kršćanskom crkvom, rastvara ga i rastače 
do u samu srčiku, pa mu se sveti zato, što je ra¬ 
zorio njegov Jerusalim. A onda punih četrnaest vije- 

kova ostaje pod tim jarmom to kršćanstvo, kojemu 
le sva znanost sluškinja teologije, a čovjek tek 
srodstvo u rukama promisla božjega. Ni onaki oda- 

gjeosku priproštinu života. Crkva kao ranjena guja 
ciknu na toga »antikrista««, dok nije zatrla njega, 
njegovo sjeme i pleme. 

Istom talijanskom renesansom uskrsava kla¬ 
sični ideal u svemu svome sjaju. Čovjek se opet vraća 
j k svom čovještvu i kida stege, što su ga sapinjale. 
Ustaje protiv sile, što ga je dušmanski istrgala iz 
njegova prediašnjega priprosta i spokojna života i 
naounila mu dušu čemerom, neskladom, razdorom i 
[ prkosom. Duh nauke prodire i u svetinju vjere, 
hvata se kao naš praotac s božanstvom u koštac i 
oslobodjava se od starih zagrada. Renesansa hoće 
inspiraciji i geniju da izvojšti potpunu nezavisnost, 
pa u tome poletu žedj za poznanjem potiskuje vjeru. 
A tome poletu narasla krila i ta žedj našla pobude 
kao nigda prije. U svijetu se zbio prevrat, kakova 
od pobjede kršćanstva i sloma staroga rimskoga 
carstva nije pamtio. Kao da su mu se najedared 
proširile fizičke granice. Pronalasci Kopernikovi 
otkrili čovjeku tajne vaseljene. Smioni mornari por- 
tugiški prejedrili rt dobre nađe i svoje trgovačke 
ladje usidrili u lukama istočne Indije. Kolumbo ot¬ 
plovio preko oceana, koji dosele niko prebrodio 
nije, i osvojio staromu svijetu novi. Cabot sa svojom 
ladjom iz Bristola dopro do ledenih gora Labradora. 
Taj doticaj novih zemalja, novih vjerozakona i no¬ 
vih plemena čovječjih probudio u zamrloj duši 
evropskoj neizmjernu radoznalost. Tursko zauzeće 
Carigrada i bijeg grčkih naučenjaka u Italiju donio 
nauci i knjizi staroga svijeta nove hrane baš u času, 
kad je srednji vijek bila izadala njegova duhovna 
snaga. Te prognane grčke naučenjake dočekaše u 
Italiji objeručke, a Firenca, davnašnja domaja slo¬ 
bode i umjetnosti, bude sijelo duhovnog preporoda, 
humanizma. Pjesme Homerove, drame Sofoklove, 
filozofija Aristotelova i Platonova oživjele novim 
životom pod sjenom goleme kupole, kojom je Bru- 
"nelleschi bio baš dao glavno arhitektonsko obilježje 
novoj Ateni na Arnu. Neumorni i istančani firen¬ 
tinski duh, što se je s tolikom predanošću bio dao 

u službu narodne slobode, prigrlio nauku, kad mu 
oteše tu slobodu, sa svim svojim žarom. Trgovački 
brodovi iz istoka donosili dragocjeno blago, ruko¬ 
pise, umjetnine i druge kulturne spomenike. Go¬ 
spoda u svojim palačama stavljala pod snuždene 
Madonne Boticellieve i žive freske Ghirlandajove. 
iskopane odlomke klasičnih kipova, a Cosimo i Lo- 
renzo Medici sabirali ih po svojim perivojima i ljet¬ 
nikovcima u čitave zbirke i muzeje, da budu slika 
umjetnicima i da se mlado oko Michelangela na- 
gleda tih skladnih oblika, po kojima će isklesati 
svoje Madonne, svoga Krista, Davida i Mojsiju. 
Državnici i naučenjaci, književnici i umjetnici oku¬ 
pljali se u vrtovima Rucellaievim i razblaživali se 
kojom raspravom Ciceronovom, djelom Sallustije- 
vim ili knjigama Tita Livija, što su ih nedavno iz- 
nijeli na vidjelo iz zaprašenih zakutaka starodrevnih j 
manastira, Tudji djaci jatomice hrlili preko Alpa, 
da od firentinskih učitelja nauče grčki jezik, taj 
ključ moderne znanosti. U taj par iskopani klasički 
kip Laokoona i torzo, odlomak Herkula bio u Rimu 
znamenitiji dogadjaj od kakova rata u Evropi i 
omiljeli zadatak umjetničkoga proučavanja i bes- J 
krajnih naučenjačkih rasprava. Klasička knjiga 1 
došla na mjesto svetih otaca i skolastične dija- j 
lektike, a alegoričnu i mističnu teologiju srednje- j 
vjekovnu zamijenio platonski misticizam i ideali- 1 
stično bezvjerje, kojim su naučenjaci novoplatonske 
akademije Lorenzove zadojeni bili. 

Izum štampe učini knjigu zajedničkom svojinom ' 
sviju. U ono trideset zadnjih godina petnaestoga 
stoljeća bilo neko deset tisuća naklada knjiga i le¬ 
taka u Evropi raspačano, a znamenitija polovina 
od toga dašto u Italiji. Svi latinski pisci bili su iz¬ 
dani za djake i čitači svijet, prije nego je to sto- :j 
ljeće minulo. Gotovo svi znamenitiji grčki pisci 
bili su u prvih dvadeset godina narednoga stoljeća 
objelodanjeni. Žarko svijetlo velikih grčkih i rim- ^ 
skih klasika prosulo se svijetom. »Prvi put«, da 
kažemo s Taineom, »ljudi otvorili svoje oči i gle-1 

dali«. Čovječji duh kao da je dobijao nove snage 
gledajući to ogromno područje, što se je pred njim 
rastvorilo. Stao se baviti svima strukama nauke i 
svekolike ih preobrazio i dotjerao. Onakim univer- 
salnim genijima, što su se tada pojavili i bili maj¬ 
stori svakoj struci umjetnosti, i savršeni slikari i 
nedostignuti kipari i prvi graditelji svoga vremena, 
a ujedno i bogodani pjesnici i duboki naučenjaci i 
vidoviti vjesnici svih najmodernijih izuma i na¬ 
prava, može da se gnijezdo izvije samo u tako ve¬ 
liko doba. U Lionardu, Michelangelu, Albertiu i 
mnogim drugima kao da se je duh čovječji hvatao 
samoga božanstva, koji ne zna granice svojoj tva- 
ralačkoj snazi. Prirodne i praktične nauke, filo¬ 
logija, državne znanosti, kritičko ispitivanje vjer¬ 
skih istina — sve to imade da zahvali svoj posta¬ 
nak renesansi, tome preporodu svijeta. Što je 
umjetnost možda bila izgubila od svoje čistote i 
samoniklosti, obilno je nadomjestila svojom neusi- 
ljenošću i vjernom predanošću prirodi. Ako je do¬ 
maća lijepa knjiga za čas i bila potisnuta u poza¬ 
dinu nesavladivom privlačnom snagom velikih iz¬ 
gleda Grčke i Rima, a ono je domala procvala 
bujna, silna i prožeta duhom čovještva kao nigda 
prije. Shakespeare, Chaucer i Spenser, Petrarka, 
Ariosto i Bojardo, Gundulić, Palmotić i Gjorgjić pa 
toliki drugi, pronijeli su svijetom njenu slavu, koja 
mgda ummuti ne će. 

šfit 5 ak w S ® ta l >>crveni krin«, cvijet bogorodičin, 
, p Cvjetne, taj rumeni gorski lijer, što 

vom A U va ° Vlma Arna, što se je imenom i sla- 
uzdiihii ,'j V ^ d ru ge narode okitio u onome oštrom 
fini i kH t; l k0,ega >> ^ Iave P osta iu bistre a nosovi 
cvjetnih nh 1 *' V on 2 me bajnom vilinskom vrtu od 
bSičasti ° '° n f ka Fiesola '. P os otih ljetnikovcima, 
pa do tamnolinh'^ru 1 crmm ' šiljastim čempresima 
oštro S V h iso - a , k .“ OTlta *«V šl ° *« 1 ‘« 

Cvjetana, Firenca kan^l lsto , cno “ kak o se ta 
kruni Od bisera w a em kamen sjaje u 

’ je renesansa čitavo čovje- 

čanstvo ovjenčala! Sa svojim neiscripnim duhovnim 
bogatstvom i tisućljetnim radovima trudbenika i 
pregalaca velika uma i plemenita srca. Matica 
duhovnoga razvitka i svega znanja u srednjem i 
novom vijeku, kolijevka talijanskoga jezika i naj¬ 
ranije knjige moderne Evrope, čuvarica veličajnih 
spomenika, što bilježe ponajljepše stranice histo¬ 
rije evropske, riznica divnih djela umjetničkih, da 
ih toliko nigdje drugdje nema okupljenih na tako 
uzanom prostoru, od onoga kamenoga čudovišta 
Brunelleschieva, trula stolne crkve i onoga kao 
stijeg vitkoga' tornja stare vladine palače, što. se 
bez ikakova uporišta kao iz zraka samoga smjelo 
izdiže, pa do crkve sv. Križa, grobnice najvećih 
novovljekih umnika i »kiklopskih dvorova« Pittije- 
vih, kakvih isvijet jošte ne vidje. Politički život bio 
se u njoj tako razmahao, tako strujio, vrio i kliučao 
pa zabavio i potrošio toliko umnih snaga, da su 
divote njezine duhovne i umjetničke kulture još 
veće čudo. Imala je dosta i junačkih ratnika i 
spremnih državnika i okretnih diplomata, dostigla 
je svojom knjigom, naukom i lijepim umjetnostima, 
svojim slikarstvom, koje je konačno izučilo Ra- 
faela, svojom plastikom, iz koje je izišao čelovodja 
Michelangelo, i svestranim genijem Lionarda Pe- 
riklovu Atenu, ali nije zadobila njezina položaja 
velike vlasti u 'staroj Grčkoj. Matica samonikle 
kulture i rasadnica njezina širom čitava svijeta nije 
nigda bila talijanska država vodilica. Daleko je 
pretekla doduše susjedne gradske republike i 
omanje kneževine, Sienu, Feraru, Luccu, Mantovu, 
Urbino, Rimini i Bolonju. Ali pored sve svoje žedje 
za slobodom, borbenosti i žilavosti, odvažnosti i 
junaštva, sa svojim nezgodnim prirodnim položa¬ 
jem, bez valjanih prometnih sveza i daleko od ve¬ 
likih trgovinskih putova, da bi mogla lako dobav¬ 
ljati nužne sirovine za svoju prastaru industriju 
vune, svile, krzna i kože, izvesti ju na koje blisko 
i ekonomski jako tržište pa biti stovarište^ ino¬ 
strane robe poput Mletaka i Genove, sa svojim u 

demokratstvu pregonjenim i labavim javnopravnim 
ustanovama, što ih je svaki čas preinačavala i ude- 
šavala, nestatkom snažnijega autoriteta državnoga, 
bijesnim borbama političkih stranaka, što su na¬ 
rodnu snagu slabile i rastjecale, nije mogla ni da 
bude ravna drugim velikim talijanskim vlastima, 
papinskoj rimskoj kuriji, što je vršila duhovno go¬ 
spodstvo nad čitavim zapadnim kršćanskim svi¬ 
jetom, aristokratskoj republici mletačkoj, kraljici 
jadranskoga mora, vojvodini milanskoj i napuljskoj 
kraljevini. 

Zato je Italiji i svijetu dala ne samo nebroje¬ 
nih valjanih pjesnika, pisaca, naučenjaka i umjet¬ 
nika, nego i za sve praktične struke izvanredno 
čestito spremljenih ljudi, valjanih gospodara i po¬ 
ljoprivrednika, promećurnih trgovaca i pametnih 
novčara, koji su pošli u daleki svijet i širokim po¬ 
gledom tražili poslovne sveze sve do flandrijskih 
gradova, Londona i Rusije, razapeli mreže svojih 
novčarskih podružnica preko svih glavnih gradova 
Italije i sjevera, da je postala središte novčanoga 
prometa evropskoga. Dala je prvih majstora i uči¬ 
telja državnom umještvu i gradskoj upravi, u poli¬ 
tici prva obrazovala moderne trajne, snažne i strogo 
odjelite stranke, dotjerala javno kućanstvo i po¬ 
rezni sustav do najvećega savršenstva, prva stala 
voditi potanke bilješke i točan popis ljudi i eko¬ 
nomskih dobara, što ih u državi ima, u nevidjenom 
opsegu osnivati zavode javne dobrotvornosti, bol- 
n ^ c 1 domove za nemoćne, uboge i nahode, izmi- 
s . a } ^gradila današnje naše stanove, a navla¬ 
stito iznijela i odnjihala modernoga čovjeka, razde- 
rala veo vjere, djetinjskoga straha i tlapnje, što je 
dosele obvijao njegovu svijesnost, izdigla ga iz op- 
cene gomile plemena, naroda, stranke, družbe, po¬ 
rodice i drugih takih kolektivnih oblika, učinila ga 
uhovnom jedinicom i zadahnula ga sviješću, da 
ni Je tek sredstvo u rukama promisia božjega, već 
samosvojno biće, kojemu je širom otvoreno polje 
e ga hzičkoga i duhovnoga života, a kojemu je 

pomalo domovina cijeli svijet. To nije ona svijest, 
što je Grka ili Rimljanina odvajala od varvarina a 
Indijca Arijca od drugih Azijata, jer su i njih bile 
povezale spoljne niti plemenske, narodne i kultur¬ 
ne, već ona sasvim unutrašnja, što dolazi od či¬ 
stoga poznanja svoga čovještva. 

Kako ne samo velikan nego i svaki gradjanin 
firentinski onoga doba nosi u sebi tu svijest! I 
onaj papirničar (cartolaio) Vespasiano da Bisticci, 
što slatko priča živote pjesnika, naučenjaka i pri¬ 
jatelja nauke, u čijem se dućanu oni sastaju da 
gledaju krasno pisane i živim sličicama ispisane 
zbornike. I onaj priprosti trgovčić mirodija Luka 
Landucci, što piše kroniku svoga grada pa tako 
bezazleno u svome dnevniku bilježi svakidašnje 
dogadjaje na selu i u gradu, o ratu i miru, porezima 
i tržnim cijenama, kako su dovršili prvi prozor na 
palači Strozzievoj, dovezli i postavili Davida Mi- 
chelangelova pred vladinu palaču, po ulicama po¬ 
digli hajku na lava, što je utekao iz svoga kaveza, 
kako su se Pazzi pobunili i ubili Giuliana Medicia, 
kako su otjerali Piera Medicia iz Firence i Ludo- 
vika Sforzu-Mora iz Milana, objesili i sažgali Savo- 
narolu, a onda svu onu bijedu i nevolju, što su za¬ 
vladale kad je Karlo VIII. sa svojim Francuzima 
prodro u grad, svu veličinu i pad Borgia, svu tužnu 
povjest propasti talijanske nezavisnosti i firentin¬ 
ske slobode. I Buonaccorso Pitti, velik gospodin i 
u suštini čeljade ozbiljno, što isto tako prostodušno 
i bez ikaka razmetanja, da bi prodičio sebe i svoju 
daleko razgranjenu porodicu, priča, kako je bio 
trgovac, bijesan političar, promećuran pretrglija, di¬ 
plomat i igrač od zanata, neprestano kojekuda pu¬ 
tovao, u Budimu se sa svakojakim smetom a u Pa¬ 
rizu s kraljem kockao, neizmjerne svote dobio i 
izgubio, u trgovini puno zaradio, svu silu novaca 
pozajmio velikoj gospodi kao što su vojvode bra- 
bantski, bavarski i savojski; kako je ratovao i kre¬ 
tao se po dvorovima, danas nekoga probo i stru- 
gnuo a sutra sjedio u gospodskom vijeću i otišao 


za poslanika u Francusku, pošto se je tako iz ve¬ 
like nevolje iskopao i uspeo do toga jako visokoga 
položaja u državi. Pa ni sam Savonarola, koji se 
odvraća od svih časovitih slasti, nimalo ne cijeni 
te zemaljske stvari, sažiže ih, svagda misli na vječ¬ 
nost, zatvara oči pred svijetom i bavi se nutra- 
šnjim svojim životom, ne može odoljeti da ne skroji 
svojih propovijedi umjetničkim oblikom i ne izvodi 
sa svojim kaludjerima gizdave duhovne igre, sa 
sjajnim povorkama šarenih čaroica i svečanim pje¬ 
vanjem pobožnih pjesama. A kako je svestrana na¬ 
obrazba u tih ljudi! Firentinac trgovac i državnik, 
redovno umije latinski i grčki, uzima najglasovitije 
humaniste, da njemu i njegovim sinovima tumače 
politiku i etiku Aristotelovu, a svoje kćeri daje kod 
kuće u svakoj nauci obučavati i visoko obrazovati. 
Svaki humanist treba da bude pravi svaštoznanac, 
da mu filološko znanje ne služi samo da njime upo¬ 
zna klasično doba, nego da stare jezike svaki dan 
govori i uči u praktičnom životu. Kod izučavanja 
prirodopisnih djela klasičkih naroda sam sabira 
zbirku iz sva tri carstva prirode, po izgledu nji¬ 
hovih zemljopisa sam opisuje moderne zemlje a 
njihovih historijskih djela piše povjest svoga vre¬ 
mena pa i talijanskim jezikom, komedije Plautove 
ne samo prevodi nego i iznosi na pozornicu i vodi 
njihovo prikazivanje, ogleda se po izgledu klasičke 
knjige u svima strukama književnih radova, a uza 
to je i sudac i državnik ili privatni tajnik i diplomat. 

Crkva je prijekim okom gledala to duhovno 
carstvo renesanse, a ne samo rimska, nego, da i 
ne govorimo o engleskim puritancima, i protestant¬ 
ska s njezinim čelovodjom još više od nje. Luter se 
je s prezirom odvraćao od toga zlatnoga sna no¬ 
voga doba, što će se oživotvoriti mirnim putem, 
polaganim duhovnim napretkom, porastom zna¬ 
nosti i razvitkom čovječje kreposti. Ta nova na¬ 
obrazba nije mu se svidjala nimalo. Zazirao je od 
toga razuma kud i kamo više od svakoga rimskoga 
aogmatičara. Bio je omrzao na svaku misao sno- 

sljivosti i velikodušnosti. Ako su ga moralni i du¬ 
hovni razlozi i prinudili, da osudi taj čitavi rimski 
sustav, jer je kriv, opet je htio da ga nadomjesti 
drugom baš tako točnom naučnom zgradom, koja 
je za sebe tražila, da bude baš tako nepogrješiva 
kao i prvi. Poput anglikanske državne crkve nije 
pustio ni da se jedna kapljica prolije iz kupe te 
rimske čarobnice, što ju je svojatao za sebe. Učio 
je, da je čovjek začet u istočnom grijehu, pa zato 
nikako ne može svojom snagom da otkrije istinu ni 
/da čini dobro. Ponizujući tako čovječju prirodu 
dirnuo je baš u srž svega humanizma. Taka za¬ 
sada nije samo jednim mahom rušila onu pobožnost 
i mudrost klasičke prošlosti, na kojoj je humanizam 
bio osnovao svoj slobodni svijet i ponimanje života, 
nego je i gazila sam razum, jedinu polugu, kojom 
su humanisti htjeli preobraziti i znanost i vjeru. Ali 
ni ta protestantska reformacija ni rimska protiv- 
reformacija, to nenadano oživljavanje čisto teolo¬ 
škoga i dogmatskoga duha, što je zapadno kršćan¬ 
stvo razdvojilo u dva dušmanska tabora i uništilo 
sve nade jedinstva i snošljivosti čovječjega roda, 
nije bilo jako oboriti onu glavnu tekovinu rene¬ 
sanse, da je pojedinac, što se bori za svoju ličnu i 
duhovnu slobodu, općeno priznati autoritet. Ko- 
pernik smije istupiti s pronadjenim zakonima va- 
seljene i ne treba se bojati crkvenih zaptija ni uze 
Galileove. Kult čovječjega tijela opet je meta 
umjetnosti. Individualizam prodire u socijalni i 
pravni poredak kao nigda prije. Germanski svijet 
poprima strano, rimsko pravo, jer je sada njegov 
universalni karakter izbio na javu, jer je to pravo 
najsavršeniji sustav od svih drugih staroga i no¬ 
voga svijeta, što je sazdao teoriju subjektiv¬ 
noga prava. 

I za renesanse ima doduše umova, što dobro 
znadu i osjećaju, da je ovaj svijet carstvo duha, 
koji ne da da u vječitoj mijeni svijeta izgine ona 
prva istina, što je nauka krsti zakonom kauza- 
liteta, karmom ili drugim kojim sličnim nazivom, 

da se raskine veza izmedju uzroka i posljedice, ni 
da nestane one najviše etike, što uči, kako ovaj 
svijet ne može da postoji bez neke duhovne veze, 
kako nije puki slučaj ni pometena zbrka, bijeda 
bezrazložna ni sreća nedokučljiva, gdje ludost 
može da rodi velji um, a velji um ludost — već 
kako ima svoje načelo, svoj logos, smisao i jezgru 
svega zbivanja, a kako je to načelo povezalo sve 
stvari jednom »duhovnom niti, na kojoj su svi svi- 
jetovi kao biser nanizani« i kako se ljudi, doga- 
djaji i ovaj naš život javljaju baš zato, jer postoji 
ta duhovna veza, pa se vraćaju i iznova javljaju 
tek zato, da po njima poznamo njen smjer i ne¬ 
prekidnost. Renesansi, svijesnoj svoga čovještva, 
ne dostaje ona u objektivnu dogmu zaodjevena do¬ 
sadašnja aramejska, kršćanska mistika, kojoj je taj 
logos, smisao i jezgra svega zbivanja, tek bog sam, 
njegov duh i njegova riječ. Ona oživljava novi pla- 
tonizam, koji donosi subjektivno pronicanje vjer¬ 
skoga ćućenja, lični mistični osjećaj boga, što po¬ 
red nazočnosti boga u duši uči i njegovu nazočnost 
u prirodi. Tome je mističnom naziranju sve jedan 
bitak i jedan život; bog, svijet i duša jedno su u 
svome živovanju i osjećanju. Boga i svijet, najviši 
i najopsežniji predmet, unosi ta filozofija u živu 
svijest čovjeka, da ih osjeća i bude svijestan, te su 
s njegovom dušom jedno. Zato pridaje svijetu dušu, 
bogu svjetovnost a duši božanstvo. »Vaseljena je«, 
kliče Giordano Bruno u šestom razgovoru svoga 
glavnoga djela »Della causa, principio e uno« (o 
uzroku, načelu i jednom), »jedna, beskrajna, ne- 
kretna. Jedno je apsolutna mogućnost, jedno re¬ 
alnost, jedno oblik iliti duša, jedno materija iliti 
tijelo, jedno predmet, jedno bitak, jedno veličina i 
najbolje, za koje nam nije dano da ga možemo shva¬ 
titi, pa se dakle ne može ograničiti ni stegnuti, a 
kako jc neograničeno i nestegnuto, zato je ne- 
kretno. Ne kreće se u prostoru, jer ništa nema 
izvan sebe, kamo bi se moglo da uputi, budući da 
ie upravo sve. Ne nastaje, jer nema drugoga ka- 

kova bitka, koji bi moglo željeti ili čekati, jer ima 
sav bitak. Ne prolazi, jer nema ničega drugoga u 
što bi se moglo pretvoriti, budući da je samo sve. 
Ne može da bude manje ili veće, jer je beskrajno, 
kome se ne može ništa pridodati niti od njega 
štogod oduzeti.« Toj je nauci odvajanje pojedinca 
u suštini tek djelo apstrakcije, jer jedino cijelost 
postoji u živoj realnosti i obuhvata sve svoje česti, 
a tom idejom, što se opire svakom individualizmu, 
prožeta je sva filozofija renesanse od Bruna, Ni¬ 
kole Kuzanskoga i Keplera pa do Kardana i 
Descartesa. 

Ali ta duhovna aristokracija zapadnjačka nema 
kao indijski brahmani svoje kaste, da sama bude 
nosilica svega znanja i prosvjete, da čitavoj kulturi 
sačuva njezino nenatrunjeno idealistično obilježje 
i narodu nametne pravne i socijalne ograde, da je 
ne ruši. Demokracija ne podnosi takovo pocije¬ 
pano društvo u kaste, ona ispunjava sve te soci¬ 
jalne jazove i obara sve pravne pregrade, ne daje 
autoriteta nijednoj nauci, u njoj svačija volja, i 
umnika i neznalice, jednako važi. Pojedinac u njoj 
hoće slobodu, slobodu misli, savjesti, govora i samo¬ 
opredjeljenja svoje sudbine, pa makar je sputan 
javnopravnim dužnostima kao nikad prije, dužno¬ 
stima posluha, vojničke službe, poreza, svjedočenja, 
polaska pučke škole, izbora, zadobiva pravo, da 
sve svoje duhovne i tjelesne sile upotrebi za svoje 
lice i ličnu svoju probit, jer ako svoja lična svojstva 
razvije što više može, oživotvorit će se i najveći 
boljitak svih. Zato mu pravni i socijalni poredak 
utire pute do te lične i sebeznale svrhe. Što više, 
nimalo mu ne smeta, da mu sebičnost i prirodni 
nagon budu mete života, da mu kao Englezu Hob- 
besu čovjek bude tek tijelo, duša tek neka funkcija 
a bog neka neznana olina. Prosto mu je, da kao 
on obori svaki autoritet i svaku objavu pa umuje 
s njime, »ako ko kaže, te je u snu s bogom go¬ 
vorio, da to nije više nego ako kaže, da je sanjao, 
te je s bogom govorio; ako kaže, te mu se je nešto 

prividjelo ili je čuo neki glas, da je to baš tako 
kao da je sanjao na javi prije nego je usnio, a ako 
kaže, da zbori po nadnaravnoj inspiraciji, da to nije 
ništa drugo nego da ga snalazi živa želja da govori 
ili da daje sam sebi veliku cijenu, za koju ne može 
da spomene nikakova valjana ni prirodnoga ra¬ 
zloga«. Pored sve one idealistične filozofije naj¬ 
snažnija pokretna sila zapadnoga svijeta sada je 
individualizam. 

On iznosi dosele nevidjene političke i soci¬ 
jalne oblike* S jedne strane dospijeva s talijanskim 
tiranisanjem, gdje je za renesanse čitavo pravo lica 
tek apsolutizam jakih pojedinaca, pnkodžija, sil¬ 
nika, bjesomučnika, razuzdanika i bekrija, nebro¬ 
jenih Cezara Borgia, Sigismonda Malatesta, Vi- 
seontia, Sforza i Baglionia; gdje je u državi svak 
mogao raditi što je po njegovu mišljenju bilo dobro, 
samo ako je imao snage, da to protiv drugih i održi; 
gdje je nestadak njegove lične i političke snage 
bila jedina stega njegovim strastima, pakosti, ne¬ 
vjeri, nečovječnosti i krvoločnosti. Dospijeva s en¬ 
gleskim idejama, koje nada sve čuvaju svoju na¬ 
sljednu krunu, nasljedno velikaštvo, kuću pučana 
i narod, jer njegove povlastice i slobode potječu 
od duge loze predaka; koje hoće da održe svoju 
crkvu i monarhiju, aristokraciju i demokraciju 
onake kake postoje, ali osnivaju svoju ustavnu 
slobodu na čovjeku i njegovoj političkoj odgoji za 
državu, pa mu daju prava, koliko kao čovjek u 
njoj valja. S Voltaireom, koji svojim spisima krivce 
na ruglo stavlja kadgod negdje počine kakovu 
nepravdu, djelo krvava progonstva ili kad po- 
vrijede Čovječje dostojanstvo, kad nedužno čeljade 
Akk^ Z * raza P in i u na kolo, mladiću poručniku u 
Abbevilleu poradi neke sitne omaške spram svoje 
drage sjeku glavu ili hrabra vojvodu, na kojega se 
je diglo nepravedno javno mišljenje, s klipom u 
ustima vuku na stratište — s tim plemenkom za- 
ocnikom svakoga i zadnjega bijednika, u kojega 
Sw u t a k°j prigodi skepsa, što inače u njega sve 

rastače, i vjeru i ljubav i etiku, najedared ugrijava 
i oruža poštenim idealizmom i čeličnim pregnućem 
da toga bijednika osveti za taku nesreću i sramotu; 
koji se hvata u koštac s crkvom, da čovjeka oslo¬ 
bodi od njezinih veriga, ne će da primi otajstva na 
samrti i umire »klanjajući se bogu, ljubeći svoje 
prijatelje, ne mrzeći na svoje dušmane i proklji- 
njući sujevjerje«, ali kojemu ne pada na um da se 
brine za »slugane, postolare i sluškinje«, da bi 
»tražio neka se i oni prosvijete«, jer »pravi narod 
svagda je manjina, a ostalo je gomila«,* jer »nadni¬ 
čaru ne treba pouke već dobru gradjaninu«, jer 
ono, za Čim treba ići, nije »luda i nemoguća je¬ 
dnakost, koja bi poistovetila slugu i gospodara, 
radnika i oblasnika, branioca i suca — već je to 
ona jednakost, što postoji u Švajcarskoj, gdje sva¬ 
komu gradjaninu zapovijeda jedino zakon, koji 
čuva slaboga protiv prehvata jakoga«, i jer su 
»ljudi u suštini jednaki, ali im je odredjeno, da 
igraju različite uloge na pozornici života«. Do¬ 
spijeva s Napoleonom, čudnom i nenadanom poja¬ 
vom klasičnoga ideala, što je poput žarke zvijezde 
zasjala pred očima i sviješću zapanjena čovječan¬ 
stva* sintezom svega nečovječjega i svega nadčo- 
vječjega, što prostodušno ispovijeda: »Krive me za 
velika zločinstva, ali ljudi moga soja ne počinjaju 
zločinstva. Nema jednostavnije stvari od moga ži¬ 
vota. Moj uspjeh ne valja odbiti na spletke ni na 
zločinstva. Posljedak je prilika onih vremena i 
moje zasluge, da sam se vazda borio protiv duš- 
mana moje otadžbine. Vazda sam radio po volji 
širokih živalja narodnih i prema dogadjajima. 
Čemu dakle da bih počinjao zločinstva?« S Goe- 
theom, kojemu se faustovska gospodska duša 
grije na klasičnom suncu i s Nietzscheom, kojemu 
je prašila, ako je u pojedincu ima, osnov i pravo 
toga pojedinca, da udesi svoj život mimo moralne 
zakone i socijalne konvencije. 

S druge strane dovodi taj judaizam, što se je 
crkvi pricijepio i što sve ljude čini jednakim slu- 


; 

gama Jahve — do šturoga liberalizma, što na sli¬ 
jepo i mehanički sve i svakoga izjednačuje. Dovodi 
do Spinoze, štono tim liberalizmom prožima školu 
prirodnoga prava, odakle će nići konstituciona 
nauka na evropskom ikoipnu, osnovana na samo¬ 
voljnoj ideologiji i pukim fikcijama, koja će u Evropi 
i Americi zbaždati naramke i gomile kojekakvih 
nedonosnih ustava, »da žive toliko, koliko treba 
da podignu jadnu halabuku i da onda u trzavicama 
izdahnu« — koja će po stoti put potvrditi istinu 
onih reskih riječi Carlyleovih, da je »napraviti ustav 
tek šala, ali da je vraška muka naći ljude, koji hoće 
pod njim da žive«, pa obrazovati narodno pred¬ 
stavništvo modernih država, zapravo, kako Carlyle 
dalje u zagrižljivoj svojoj ljutavi prišiva, stjecište 
tirančića i častoljubivih svadljivaca iz svih krajeva 
zemlje, koji se prijedlozima i protivprijedlozima, 
blebetanjem i halabukom medju se pobijaju kao 
mački u onoj priči, a na koncu konca im je djelo 
jednako ništici, dok medjutim zemlja priznatom ili 
ponajvećim dijelom nepriznatom pameti, što se 
kojegdje nadje u glavama pojedinca, sama sebe 
vlada i ravna. Dovodi do Rousseaua, zanesenjaka 
i pučanina, koji hoće da oživotvori ideal novih so¬ 
cijalnih prilika, odbacuje svu tu dotjeranu i sla¬ 
vljenu kulturu, jer nas je pokvarila i dovela na rub 
propasti, pa u prvotnom prirodnom stanju vidi novi 
zemaljski raj; koji postavlja za najveću snagu dr¬ 
žave svetost zakona i njegovu opće obaveznu snagu 
i izmišlja one tri lozinke francuske revolucije: »slo¬ 
bodu, jednakost i bratstvo«, ne mareći, da te slo¬ 
bode bez daljih jamstva ne će biti, jer će čeljadetu, 
koje nije ručalo i nema čestita kaputa na ledjima, 
poštovanje zakona biti aristokracija i njihovo kr¬ 
šenje patriotizam, da će tu jednakost (što se u osta¬ 
lom nigda ne može oživotvoriti, već ako bi se do 
kraja uništile sve razlike zvanja i imanja, što je 
sasvim nemoguće) svagda poremetiti vlada organi- 
zovane manjine, a da bratstvo nije jako braniti na¬ 
rodima da se dalje ne razvijaju na račun drugih 

slabijih; koji zato pobija nejednakost što je na¬ 
stala postankom svojine, premda ne će da ukloni 
svojinu kao socijalisti, pa misli, da je narodu dao 
njegovo potpuno pravo, ako smije birati i glasati. 
Dovodi do sjevernih Američana, kojima ne treba 
kao Englezima braniti domaću crkvu, monarhiju i 
aristokraciju, pa koji mogu mirne duše za sav svijet 
na papiru proglasiti prava čovjeka i gradjanina in 
abstracto. Do francuske revolucije, koja svakoga 
podanika čini sunosiocem njegova ličnoga dijela 
državnoga suvereniteta i do modernih na toj re¬ 
voluciji izgradjenih demokracija, koje izvor vlasti 
stavljaju u široke narodne življe bez ozbiljnoga po¬ 
litičkoga mišljenja i bez osjećaja političke odgo¬ 
vornosti — u gomilu, koju su svaki čas prinudjene 
zavarati, pa je puštaju neka bira i glasa koliko joj 
drago, a u toj neprestanoj zbrci, svadji i galami ne- 
maju kada da raščiste ono ponajglavnije pitanje po¬ 
litičko: što je po narod bolje i korisnije, da ne pu¬ 
stiš gomili, neka očituje svoju volju, ili da ju pustiš, 
neka ju očituje, ali da onda izadje, kako je ta volja 
nevjesta, nemoćna i nesposobna vladati državom pa 
kako joj treba dati crno za bijelo baš poradi probiti 
naroda samoga! 

Jer neumitan je prirodni zakon, što valja u svima 
prilikama čovječjega života, da se zdrav sud i spo¬ 
sobnost nalazi tek u nekolicine a nema ih u svakoga 
čovjeka, pa da se bez toga suda i sposobnosti ne da 
nijedan posao čovječji valjano obaviti. Vladati ve¬ 
likom zemljom s njezinim nedoglednim raznolikim 
i 'zamršenim karakterima, odnosima, prilikama i 
potrebama jedna je od najtežih a i najvažnijih 
dužnosti, što čovjeku može da zapadne. Svojstva 
duha i karaktera, što se zato hoće, tako su mnogo¬ 
struka, prilike pogrješke tako velike, posljeci kri¬ 
voga političkoga računa tako užasni i teški, te se 
i najsnažniji um ima zašto da žaca od takova za¬ 
datka. Ni u jednom drugom području ne čine se 
tako neke tek površne pojave kao da su prave 
pravcate činjenice, ni u jednom ne osjeća se tako 

često ni tako snažno porazni utjecaj strasti kao baš 
u tome. Može li čovjek vjerovati pa i poimati, da 
je najbolji i savršen oblik državne vladavine onaj, 
gdje je vlast izbora i nadzora konačno i potpuno 
predana najmanje upućenoj, najmanje pametnoj i 
najviše odvisnoj česti državne zajednice? Pa i sam 
duhovni otac francuske revolucije i modernih de¬ 
mokracija, Rousseau, pored sve svoje zasade o 
jednoj nedjeljivoj, neograničenoj i jedino spaso¬ 
nosnoj suverenosti naroda, da na brzu ruku izne¬ 
semo tek nekoliko rečenica iz velika obilia takih 
njegovih misli, prinudjen je priznati »kad bi bilo na¬ 
roda bogova, da bi medju njima vladala demokra¬ 
cija, a da tako savršen oblik vladavine nije podesan 
za ljude«, jer »u demokratskoj ili narodnoj vlada¬ 
vini ima više nego u ikojoj drugoj prilike gradjan- 
skim ratovima i unutrašnjim pokretima, budući da 
nema druge vladavine, koja bi tako snažno i ne- 
orekidno zatim išla, da promijeni svoj oblik, i za 
koju se hoće toliko pažnje i srčanosti, da bi ju se 
sačuvalo«; da se »kosi s prirodnim redom, kad bi 
mnoštvo vladalo a nekolicina bila vladana«; da je 
»najbolji i najprirodniji javni poredak onaj, gdje 
mudri vladaju mnoštvom, samo ako ima neko jam¬ 
stvo, da će vladati na korist mnoštva a ne na ko¬ 
rist svoju«, pa da »nema slobode, gdle je svak izvan 
zakona« i da je »neki narod slobodan, kad u vla¬ 
daru ne priznaje čovjeka, već organ zakona, p a 
bio oblik njegove vladavine kakav mu 
drag o«. 

Baš odatle, od te vlade neupućena i nespremna 
mnoštva, što nije ni monarhijskom ni aristokrat¬ 
skom ni drugom kojom vlasti zauzdana, polegli su 
svi ti poroci modernih demokracija, što im toliko 
oduzimaju cijenu. Čovjek bi na prvi pogled rekao, 
oa će uipravo demokratsko doba, u kojega se dr¬ 
žavna vlast poglavito osniva na volji širokih ži- 
va ha narodnih, biti doba zamjemih moralnih svoj¬ 
stava i da će biti ch'sto od mnogih zala. što redovno 
Preotimaju mah u vladavini aristokratskoj. Pa 








odista onoga aristokratskoga otvoreno priznata ci¬ 
nizma, onoga puštanja s vida prava drugih naroda 
u slpoljnoj politici, očita podredjivanja političkih 
interesa ličnim i porodičnim probicima, mnogih 
načina sitnoga onoga šićarenja nestalo je netra- | 
gom ili ih ima znatno manje — barem u nekim j 
kulturnim državama. Ali druga i nimalo, manje 1 
opasna svojta poroka kao da svaki dan biva sve i 
veća. Licemjerstvo i pretvaranje, rdjava rabota pod 
krinkom čestitih i najmoralnijih izjava, uobičajeni I 
način izvještačena govora, što nimalo ne kaže pra¬ 
vih osjećaja i razloga govornika, ono tako pusto J 
razmetanje, što stranačke i lične svrhe zaodijeva 
uzvišenim i zvučnim frazama, žrtvovanje najdražih 
probitaka naroda samo da bi se ugodilo prolazno? 
hiru gomile ili onaj čas od nje iznudilo odobravanje, 
sustavno podredjivanje poštenoga svoga rodjenoga 
mišljenja mušicama i strastima gomile, rušenje sva¬ 
koga autoriteta a sve jače isticanje puke fizične 
sile — to su neki značajniji poroci sadašnjega de- I 
mokratskoga doba. Govordžija demagog zauzeo je I 
mjesto staroga aristokrata nametljivca. Možda* I 
nema više potkupljivanja pojedinaca, ali se zato I 
mažu krila čitavim klasama. Spretno dodvoravanje I 
neznanju, strastima i predrasudama »milih svije- I 
snih birača« postaje najsavršeniji način strana- I 
čkoga vodstva. I stranke se danas, kreću, kako I 
reče jedan engleski državnik, kao zmije, ne glavom I 
već repom. Pitanja, do kojih stoji sva budućnost i I 
bitak naroda, bezdušno se iznose samo zato, da bi I 
se stranka održala na okupu ili vlada maknula sa I 
svoga mjesta. Od one svedjerne želje, da bi okr.e- I 
nuli kabanicu prema svakomu dašku biračke volje, I 
nastaju cdmetništva, preobrazbe, nevjere, koalicije I 
i udruge narodnih poslanika, što gaze svaki stid i I 
čovječje dostojanstvo. Davno su minula vremena. I 
kad je ono Macaulay odbrusio svojim biračima I 
što su od njega tražili, da glasa protiv svoga uvje- I 
renja, a on se nije odazvao tome zahtjevu: «Meni | 
je bila čast, što ste me birali, a i sada mi je čast, I 

što me toga radi nijeste opet birali«. Velebna na¬ 
čela, svetinje narodne i‘velika imena u povjesti 
dozivaju se kud i kamo više nego igda u tim moder¬ 
nim parlamentima, gdje u političkoj igri jedna 
stranka dobacuje drugoj kao kakovu loptu pitanja, 
I što zasijecaju u samu životnu srž države; gdje se 
| načela jedne godine kadšto već u drugoj mijenjaju, 
| poreku, izdavaju i opet nanovo prigrle, pa gdje go- 
| vordžije političari, samo da poluče neki taktički 
f uspjeh, podstiču siromaha na bogataša, jedan vjero- 
g. zakon na drugi i u narodu siju smrtonosno sjeme 
1 krvna dušmanstva i prijekih pohota. 

A parlamenat nije danas jedino stjecište jav- 
j\noga života, već se je golemim napretkom demo¬ 
kratskoga duha izvan njega poprište prave poli¬ 
tičke borbe znatno proširilo i zapravo izmijenilo. 
Sa sve češćim sastajanjem javnih zborova i nji¬ 
hovim pretresanjem općih interesa iz svih područja 
javnoga života, postankom i organizacijom velikih 
političkih stranaka, sa sve samostalnijim položajem 
a birača spram svojih poslanika i sve strožom kri- 
’ tikom njihova rada navalila je jedna nova jaka 
struja utjecati u maticu političkoga života, a sve 
snažnije javno mišljenje širokih živalja narodnih 
obrazovalo je i svoj prirodni organ, javnu štampu. 
Kadšto će ta prava trublja potreba, želja i ciljeva 
narodnih daleko nadglasati i nadjačati onaj prvo¬ 
bitni representativni sustav, narodno predstav¬ 
ništvo. Kad se radi o zamašnim stvarima, za cijelo 
je rasprava u parlamentu redovno temeljitija i pot¬ 
punija od pisanja javnih glasila. Ali u svakoj demo¬ 
kraciji, gdje toliko prerazličnih živalja i pitanja 
svaki čas izbija na površinu i nameće se državnoj 
[zajednici lične svoje koristi radi, gdje taj tako 
I - tiježan i labav oblik državne vladavine bez prekida 
T^J aZe kolike opasnosti i napasti sa svih strana, 
odozgo i odozdo, ono tako nužno svagdašnje vod- 
1 s vo, ravnanje i čišćenje političkoga života ne da 
|e bez slobodne javne štampe ni zamisliti. Ne kaže 
aciava u Evripidovim »Feničankama« Jokasta 


Jokasta, 

kad je zapitala, u čemu je ta grozota progonstva i 
od Polinejka dobila odgovor, kako je najužasnije 
to, te bjegunac ne smije otvoreno govoriti kako bi 
htio — da je to sudbina roba ne smjeti govoriti 
kako ko misli. Ne prikričuje zaludu Junius u po¬ 
sveti svojih pisama engleskom narodu, neka sebi 
zasječe duboko u dušu i utuvi u glavu svojoj djeci, 
da je sloboda štampe paladij, okrilje svih gradjan- 
skih, političkih i vjerskih njegovih prava. 

Jer boljega sredstva, da bi se uklonile sve 
prijevare i zloporabe, da bi se iz javnoga života 
istrijebio svaki lopovluk i šićar, kradja i pljačka dr¬ 
žavne imovine, za cijelo nema. Pošten će novinar 
po svome zvanju svagda biti gotov, da te nevaljal- 
štine ljudske i te gadove iznese na vidjelo, a malo- 
kad imat će razloga, da ih prešuti i zabašuri. Kako 
ispred žarkoga svijetla te zublje uzmiču, iščeza¬ 
vaju, ginu i venu ti rdjakovići kao mrkla noćca 
ispred bijeloga danka, kako od toga svevidnoga 
oka strepi i prepada se ta čeljad, kako to oko do¬ 
hvaća sve sitnice i nedostatke uprave, bezakonje 
i samovolju nasilne vlade, nezadovoljstvo i tegobe 
svakoga življa narodnoga! Jer javna glasila nijesu 
samo sjajno ogledalo javnoga mišljenja, što brzo i 
točno odrazuje svaku njegovu pojavu, struju i pro¬ 
mjenu, nego i njegova najjača obrana i zaštita. Ona 
ga zadobijaju za neku ideju i okupljaju oko nje, 
vode ga, jačaju a kadšto baš i stvaraju, za čas po¬ 
miču najvrsnije vodje u prve redove, kao nijedno 
drugo sredstvo olakšavaju cio posao jedinstvene 
saradnje narodne, s nevidjenom brzinom i diljem 
čitave zemlje raširuju patriotske misli, razlažu nji¬ 
hove najjače dokaze, opisuju ih iz dana u dan, dok 
ih i zadnje dijete u zemlji ne nauči na pamet, poput 
ljuta zmaja čuvaju tekovinu narodnu i zmajevskim 
svojim očima paze na svaki zulum i u klici zatiru 
svaki kret i pokušaj samovolje silničke. Kolikim 
je narodima javna štampa obamrli duh obodrila, 
osvijestila ga, očelila ga u svome pregnuću za slo¬ 
bodom, a stečenu slobodu zaklonila svojim štitom 

i odbila od nje pogibije, što su bile gotove da je 
zatru! Sva borbena snaga velikih i malih naroda za 
svoju slobodu i ustavne pravice kao da je izvirala 
iz toga nepresušnoga vrutka. Ponajljepše stranice 
političke povjesti svakoga modernoga naroda ispi¬ 
sala je njegova javna štampa. 

A pored toga velebnoga političkoga poziva 
njezina ne može joj se poreći ni njezinih velikih za¬ 
sluga, što ih stječe za opću kulturu. Ona ne da ni¬ 
kome, u kojega je neka prosječna pamet, da živi 
i ostane u uzanim granicama svoje okoline, svoga 
mjesta i zvanja, da se kao čahura uprede u sitne 
svoje prilike, već mu živo i svaki čas kazuje, kako 
žive i misle njegova braća drugih zvanja i krajeva. 
U redovnim prilikama kao nijedna druga ustanova 
podržava zajedinstvo narodno, a u velikim prigo¬ 
dama jednim mahom i neodoljivom silom uskršava 
dušu narodnu i prožima ju jednom idejom. Boljega 
sredstva da se narod politički odgoji i u njem pro¬ 
budi osjećaj zajednički, ljudska pamet nije izmu- 
drila. Nedoglednomu mnoštvu, kojemu inače ne bi 
ni jedan čas na um palo, da čita i obrazuje se, do¬ 
nosi svaki dan duševne hrane, a obavijesti, što ih 
bez prekida daje iz svih struka teoretske i prak¬ 
tične nauke, književnosti i umjetnosti, bez sumnje 
u narodu podižu onu prosječnu razinu znanja i spo¬ 
sobnosti, svijesti i odgoje političke. 

Nu veliko je pitanje, ne preteže li, izuzevši 
možda Englesku i Švajcarsku, sve te neosporne za¬ 
sluge javne štampe ona golema šteta, što ju nje¬ 
zine mane i zloporabe bez sumnje nanose narodu 
i njegovoj duhovnoj i političkoj kulturi. Šačica ljudi, 
koji se u samu državnu upravu ne razumiju niti 
imadu s njome posla, kojih narod lično ne pozna, 
koji su sami postigli svoj položaj iskoristivši u zbrci 
javnoga života neke sretne prilike, a mogu ga 
svaki čas da izgube, kad one okrenu naopako, koji 
ne nose nikake odgovornosti ni spram koga na 
svijetu već ako spram onoga, što im daje hljeba, a 
na dohvatu su svakoj napasti i svakome opakom 

utjecaju, dokopaju se često s pomoću te javne 
štampe veće moći od samih odgovornih državnika. 
Grade se kao da su oni jedini predstavnici naroda 
i kao da on sam govori na njihova usta. Za svoj 
čitaći svijet biraju, vrstaju, upriličuju, izvraćaju i 
kvare vijesti, da bi mu naturili svoje mišljenje. A 
kako ima jako malo ljudi, kojima se hoće i imadu 
kada da te vijesti provjere, ocijene i ispitaju nji¬ 
hovu istinu, neograničeno nameću ti novinari tisu¬ 
ćama sud neodgovorne i nepozvane čeljadi, štono 
strugne i skloni se u zatišje i pojatu, kad stvar 
okrene naopako, kad se prolomi bura i narod 
strada, što se je poveo za njihovim riječima, a oni 
svojim bojovnim pisanjem povećali prodju svome 
listu pa poželi i spremili bogatu žetvu. Jer tu više 
ne zbori čovjek čovjeku. Ta štampa, sve te njezine 
brzojavne i telefonske vijesti, krilatice, domišljaji 
i senzacije bez prekida od dana do dana drže či¬ 
tave velike narode i ogromne zemlje u vječitoj tr¬ 
zavici i vrtlogu, pa im ne daju ni jedan čas da se sa¬ 
beru i da hladno prosude, a sve samo za volju po¬ 
litičkih ciljeva neke skupine stranačke ili za probit 
velikoga kapitala. Pravo kaže Spengler (Der Un- 
tergang des Abendlandes. II, 578), da se liberalna 
buržuazija diči, što je dokinula crkvenu i državnu 
cenzuru, jer je to bila zadnja stega slobodnoj misli, 
a ono da su danas razni novčari novinari silnici 
zauzdali ropsku čordu svojih čitača bičem svojih 
uvodnih članaka, brzojava i slika. A što štampa u 
jednu ruku narodnoj kulturi privredjuje, u drugu 
ruku rastječe i rasipa. Demokracija je svojim no¬ 
vinama sasvim istisla knjigu iz duhovnoga života 
širokih živalja narodnih. Danas su knjige sa svojim 
duhovnim bogatstvom, što idući za istinom u isti 
mah iznosi i dokaze i protivdokaze za svoje tvrdnje, 
obasjava stvar sa svih strana, nuka na razmišljanje, 
da bi sazrela zdrava kritika i konačna mirna 
ocjena, svojina jako uzanoga kola ljudi. Narod 
pozna samo jednu knjigu, svoje novine, što u miliju¬ 
nima primjeraka dolaze u njegovu kuću, zaokup- 

ljuju mu duh od jutra do mraka, da se tudji od svake 
dublje i prilježne nauke, da sasvim odnemaruje i 
zaboravlja knjigu, a ako kadšto i posegne za njom, 
kvare mu one svaki pravi užitak, jer su mu prije na¬ 
turile svoju površnu u žurbi svakidašnjega posla 
napisanu kritiku. 

Kad je demokracija odabrala štampu za svoje 
glavno socijalno i političko oružje, nije se prevarila 
u računu. Jer nema snažnijega a opet lakšega 
oružja od toga. Ako ima malo zvanja, gdje čovjek 
i neprekidnim iznošenjem sjajnoga svoga talenta 
može tako malo lično da izadje na glas, a ono opet 
ima jako malo zvanja, gdje bi sa tako čednim spo¬ 
sobnostima mogao da dostane toliku moć u ljud¬ 
skome društvu. Kako to sakriveno ime čara ljude, 
kako to otajstvo zatravljuje uobrazilju, da toj sjeni 
dade ugled i sva svojstva kao da iz nje zbori sušta 
politička pamet i kao da je ona najpozvanija pred¬ 
stavnica mišljenja narodnoga! Kako se ti bezimeni 
politički članci snažno primaju mnoštva, a kako 
se ono slijepo za njima povodi! Neznana delija, koji 
valjda ne bi ni desetak birača predobio, da za nj 
glasaju i pošalju ga u parlamenat, zbori u svojim 
novinama o prvim ljudima, što ih zemlja ima, upu¬ 
ćuje ih kako će raditi, uzima ih pod svoje okrilje, 
grdi i psuje načinom i autoritetom, kaki se ne bi 
trpio ni od najvećega savremena državnika. Pri¬ 
stojan čovjek ne bi se usudio drugomu reći u lice 
ni desetinu onoga, što se svaki dan u tim novinama 
istovari. A za toliki njihov ugled i moć najznačaj¬ 
nije je to, da im ne dolazi od točnosti i opsega nji¬ 
hovih vijesti, temeljitosti njihovih razloga i jakosti 
njihovih dokazivanja, pa ni od vjernosti, s kojom 
iznose javno mišljenje. Spretan način pisanja, velik 
mar i okretnost u sabiranju obavijesti, što čitaći 
svijet zanimaju i zabavljaju, istančan osjećaj prvih 
znakova, da se javno mišljenje okreće na drugu 
stranu, vješto dodvoravanje narodnim predrasu¬ 
dama, zlobno ćeretanje, laži i hajka za senzacijama, 
prostačko prikazivanje stvari, žučljivi napadaji na 

pojedince, druge narode, vjerozakone, staleže i 
klase — eto to je način, kojim su se dokopale toga 
ugleda i moći. Novinar može da bude svak, ali mu 
puta, kojim će mu sreća u tome zanatu poći u na¬ 
predak, ne će utrti ni moralna svojstva ni politička 
sposobnost ni neokaljan karakter. 

To sve nije jošte najveći porok štampe. Sva¬ 
kome je prosto da kaže što hoće, ali je i štampi 
prosto, hoće li to svijetu reći ili ne će. Kaki za- 
kutni listić osniva se, da brani neke osobite stvari 
i interese, jer može u svojim uzanim granicama svoj 
zadatak da vrši čestito i pošteno i prostodušno iz¬ 
nese svačiji glas. Ali velike novine, što su u narodu 
najviše raširene i postizavaju najveće uspjehe, 
mogu svaki taki glas ugušiti, metnuti svakome br¬ 
njicu na usta i svaku istinu osuditi na smrt. Gomili 
je »istina« samo ono, što neprestano u svojim novi¬ 
nama čita i čuje, a dok su tu istinu negda državni 
i vjerski silnici sažizali, one ju danas kao nečasti¬ 
voga šutnjom ubijaju. One će ju u ime slobode de¬ 
mokracije prešutjeti i pokopati, kad se kosi s nji¬ 
hovim poslovnim i trgovačkim probicima, jer one su 
same čedo i poluga šušte trgovačke spekulacije 
Glavno je, da kapitalu, što ih je osnovao, odbaci 
što veću kamatu. Zato je sporedna stvar kakvim će 
sredstvima ući u volju širokim življima narodnim i 
povećati broj svojih pretplatnika. Zato bez okoli¬ 
šanja silaze do njihove razine duhovne. Nije im na 
umu, da ih obrazuju i poprave, već da im se svide. 
Izazivaju državnu vlast da ih kao sve druge obrte 
i zanate stavi pod svoj policijski nadzor i stane na 
put njihovim poslovnim prehvatima, pa nimalo ne 
mare, da joj time daju najbolje prilike, neka uguši 
glas naroda i osujeti očitovanje njegove volje. Ne 
prepadaju se ni od kakova loša stila, prostačkoga 
i nemoralnoga pisanja, bezočnih uvreda pojedinaca 
i bijesnih napadaja na zvanja, staleže i klase, vjero¬ 
zakone i narode, kad to godi njihovu čitačem 
svijetu, a za uhar je njihovim poslovnim probicima. 
Kako je poštena i patriotska štampa paladij poje¬ 

dinačne i narodne slobode, tako je ovaka poslovna 
i potkupljena najsnažnije orudje, što ga pod nebom 
ima, da u narodu pomuti njegov zdrav sud, otruje 
njegove moralne osjećaje, da usadi, podjari i uko¬ 
rijeni mržnju na pojedine klase i druge narode, a 
to sve svoje novčane dobiti radi. 

Za cijelo, probici se politički i ekonomski 
mnogih naroda tako ukrštavaju, da im je teško 
ukloniti se sukobu pa i ratu. Ali koliko su tim su¬ 
kobima, ratovima pa i ovome skorašnjem svjet¬ 
skom ratu pripomogli žučljivi novinski napadaji i 
pristrano pisani novinski članci! Gdje se god još 
kaka rana nije sasvim zarasla, zapekla se stara 
kakova mržnja plemenska, pokrajinska, vjerska, 
narodna, klasna ili staleška, taki će list, kad mu to 
ide u račun dobiti, tu ranu opučiti pa makar se 
usmrdjela i zagnojila na propast narodnu. Koliko 
zlo može da nanese, a u istinu je već nebrojeno 
puta nanijela, taka nijednim patriotskim i socijal¬ 
nim osjećajem ne zauzdana štampa zemlji i na¬ 
rodu, gdje se je razmahala ljuta klasna borba, gdje 
je narod podvojen spornim nasljednim pravom na 
prijestolje ili gdje je sudbina narodna na prekretu! 
Tad bude ta sila, što imade istini da pomogne do 
pobjede, sredstvo straha i trepeta taj čas najsnaž¬ 
nije struje, što svaku kritiku i oporbu mimo sva¬ 
koga zakona nemilice obara i gazi kao onaj čuveni 
Robespierreov »despotizam slobode protiv tira¬ 
nije«. Nemala je njezina zasluga na priliku u nas 
Hrvata, što smo kao zamazano rublje lakomisleno 
odbacili svoje rodjene historijske javnopravne usta¬ 
nove, koje smo izgradili djelom i umom najboljih 
svojih sinova, tolikom krvi i mukama iskupili pa i 
na maču odnijeli, koje su nas vijekovima štitile i 
branile u našoj narodnoj i političkoj samosvojnosti, 
a sve za volju njezine lude vike na tudje, kojom 
nam je i svoje omrazila, pa njezine od protivničke 
stranke namještene i dobro proračunane bajke, da 
su to biljege našega robovanja i sramote. A kako 
će se istom tolika zamašna pitanja u našoj današ- 

njoj državi na čistac izvesti i prilike se konačno 
srediti pored njezine svakidašnje rabote, što nikako 
ne da, da bi se stare rane zamirile i iscijelile! 

Eto to su široki puti i rasputi, koje je dosele 
prošla zapadnoevropska kultura. Iznajprije napa- 
ljena na zublji azijatskoga luča kršćanstva, prožeta 
je idejom, da je ovaj zemaljski svijet zao, da se je 
čovjek u antiknoj, a najpače u rimskoj kulturi izo¬ 
pačio, da mu je priroda od iskona grješna, da mu 
valja ugušivati svaku prirodnu pobudu i čeznuti za 
ličnim bogom, tvorcem i gospodarem svega, jer će 
ga prividjenje njegova raja u ovoj dolini suza utje¬ 
šiti i iznijeti nad njegove muke pa jer ga samo ta¬ 
kovo sjedinjenje s bogom može duhovno preporo¬ 
diti. Izjednačivši sve ljude pred bogom i ne dajući 
nikomu, da se bilo čime izdigne iznad te općene 
razine, oživotvorava ideja kršćanska misao vase- 
ljensku i azijatsko načelo jedinstva svega svijeta. 
Čitavomu je srednjemu vijeku »jedno stado pod 
jednim pastirom« onaj veliki ideal, za koji su naj¬ 
umniji ljudi i najplemenitije duše gotove žrtvovati 
svu svoju snagu i svoj prolazni život zemaljski. 

A onda renesansa uskršava antikno načelo 
aristokratsko. U čovjeku otkriva ličnost i pojedi- 
načnost, nastoji da promotri svakoga pojedinca što 
moguće više odjelita i oslobodjena od duševnih 
sveza, da istakne uzajmične razlike ličnosti, da 
uskori i poveća svaku vrstu isticanja i odlikovanja. 
Što više, s ushitom pozdravlja i nasilnu bezočnost 
nastranosti i samovolje, koja se sadašnjemu svijetu 
vidi prosto zločinstvo, jer mu je dobro i pravo za¬ 
jednice preče od pojedinačne raspojasane snage, 
kojoj se je renesansa tako divila. Nigda nije oznaka 
»I’ uomo singolare«, »V uomo unico« bila veće odli¬ 
kovanje. Nigda nije slava i pojedinačna vrsnoća 
imala veću cijenu. Nigda se nijesu toliko opisivali 
»viri illustres«, na svijet izdale tolike omašne knjige 
opisa života glasovitih i znamenitih ljudi, ni domaći 
veliki ljudi tako ocjenjivali i medju se poredjivali, 
ni s tolikom harnosti i nagradama svake ruke oni 

obasipali, koji su išli za svojom ličnom slavom i 
polučili je ili koji su velike talente i glasovite ljude 
podupirali, zakriljivali, primali ih i nastanili u svo¬ 
joj kući. Od renesanse zadobija moderna kultura 
glavne tekovine duhovnoga svoga razvitka i srž 
socijalnih svojih zadataka: razotkriveno, spram 
sebe samoga i spram drugih pošteno i lijepo za¬ 
mišljeno čovještvo, poštovanje i gajenje poje- 
dinačnosti, svestrano i snažno obrazovanje fi¬ 
zičkih i duhovnih sila pa pored vjerskih i državnih 
zvaničnih nastavnih ustanova prosvjetljenje i od¬ 
goja rodjenom svojom sredjenom i neumornom ra¬ 
botom, snošljivost, kojoj je opravdano svako po¬ 
imanje svijeta i čovjeka, koliko ide za istinom i za 
dobrotom, samosvojni položaj žene i priznanje nje¬ 
zina rada. 

Dok je renesansa po tom antiknom načelu 
aristokratskom živjela i svoj kulturni poziv vršila i 
dokončala tek u višim duhovnim življima, hoće ko¬ 
načno moderna demokracija te tekovine duhovnoga 
razvitka i te socijalne zadatke da prenaredi i pre- 
udesi u općenitijem opsegu i na neposrednu korist 
gomile, što ne spada k tim življima, da od nje, koja 
je sa svojim javnim mišljenjem i konačnom odlukom 
po općem biračkom pravu postala najsnažniji či¬ 
nilac u državnoj zajednici, preotme i iznudi svoje 
pokrete, ideje, napredak. Da bi utrla čvrst put nje¬ 
zinoj prosvjeti i polagano dotjerala njezinu na¬ 
obrazbu, da bi organski podigla duhovnu razinu 
cjeline, što je svagda konačni cilj svake kulturne 
rabote ljudske, modernoj je demokraciji svladati 
mnoge prepone, izgladiti mnoge grube nedostatke 
i neotesane načine, navratiti na pravi put mnoge 
nastranosti, uklanjati mnoge smetnje i popuštati u 
mnogim bitnim stvarima, a navlastito te široke 
življe narodne naučiti velikoj istini, da ne dostaje 
samo lice od slobode, svijest, te je pojedinac i na¬ 
rod sam sebi svrha, te sve svoje fizičke i duhovne 
sile smije i mora upotrebiti samo za svoju korist, 
nego da je baš tako bitno i nužno i njezino naličje, 

znanje, te joj istom od pravnoga i socijalnoga po¬ 
retka dolazi sva njezina cijena i snaga. 

Svakako čeka taj novovjeki individualizam 
mučan zadatak, da čuvajući ličnu i političku slo¬ 
bodu iznadje moralnije i dotjeranije oblike oživo- 
tvorenja kolektivne, državne volje — nu može li 
današnja tolikim preraznim sastavcima antike, kr¬ 
šćanstva i renesanse ispremiješana i izdiferenci- 
rana, a opet na jedno individualističko brdo sat¬ 
kana zapadna kultura naprosto prihvatiti indijsku 
metafiziku? Može li na svijesti svoga čovještva 
tako izgradjenoj i dotjeranoj kulturi pojedinačno 
lično nebistvo biti jedina njezina meta? Može li 
misao, da je čovjek tek jedna čestica vaseljene, 
biti jedini zakon njezinu pozivu? Može li ona uopće 
da poima nirvanu onako kao rodjeni Indijac? Može 
li svom dušom da prihvati nauku Budhinu, koja čo¬ 
vjeka osudjuje na nerad, samotinju i tura mu pro¬ 
sjački lonac u ruku? Može li evropska demokra¬ 
cija priznati neku višu vlast kaste nad sobom i po¬ 
koriti joj se drage volje? Dostojevski mogao je Ru¬ 
siju gotovo privesti k azijatskom duhu, pošto je 
Tolstoj već bio pokosio i onako kržljavu zapad¬ 
njačku biljku, što je tek bila nikla. Danas je pred¬ 
stavnik zapadne kulture snažno anglosasko pleme, 
a u Evropi Englezi. Oni su u istinu pravi zatočnici 
te kulture protiv azijatskoga svesilja, pa doista 
mogu da kažu s Preradovićem: 

»Pobit će se do dva svjeta 

Po prilici svoj, 

Na predstraži mi smo četa, 

Prvi naš je boj«. 

Oni su ne samo najinteligentniji, nego i najponosniji, 
najgosipodskiji i svoga čovještva najsvijesniji narod 
na svijetu, a taj boj ide do istrage. Može da dospije 
s propašću zapadne kulture, ali nikako tako da se 
ona prosto pretoči u indijsku, azijatsku. Nema pri¬ 
mjera u historiji, kad su ise od tako golemih i snažnih 
naroda nošene kulture uhvatile u koštac, da se je 

borba svršila idejnim kompromisom, simbiozom ili 
pseudomorfozom. Kolikih muka i trzavica samo u 
našoj državi od borbe pukih nebitnih razlika iste 
istovetne kulture! Govorimo samo o Englezima, 
jer kod osnivanja novih golemih imperijalističkih 
tvorevina, koje će dijeliti vlast zemlje, Engleske, 
Indije, Arapske i Mezopotamije s Engleskom na 
čelu, Rusije, Japana i Amerike, neengleska čest 
Evrope bez Rusije kod toga uistinu malo ulazi u 
račun. Kod svoje francuske i njemačke podvoje¬ 
nosti, koja ju razdire, sijaset malih novoosnovanih 
državica, koje je jako teško držati na uzdi, da se 
medju se ne pokolju, sudjeno je ostaloj Evropi, da 
uza svu ligu naroda, bude potisnuta u pozadinu 
kod nove podjele svijeta. Nije li to možda anglo¬ 
sasko pleme i htjelo? 

A kaka sudbina u boju tih dvaju svijetova čeka 
Hrvate? Na rasputici zapadnoevropske i bizantske 
kulture oni su sve svoje narodne sile dali prvoj, od 
pamtivijeka pristali za njom, bili dionici njezine 
historije i saradjivali u sva tri ona universalna po¬ 
kreta, što su je organski konačno dogradili , rene¬ 
sansi, reformaciji i francuskoj revoluciji. Ali obično 
kažu, da su oni tek intelektualne sile viših 
duhovnih živalja, što su nastavali po gradovima, 
priklonili toj zapadnoevropskoj kulturi, a da im je 
narodna duša ostala netaknuta, slavenska — ona 
duša, kojom je zadahnuto njihovo narodno blago, 
koja se javlja u narodnoj pjesmi i popjevci. Nu je 
li ona, i ne govoreći o njezinoj državotvornoj ne¬ 
moći, bila jaka da nam stvori i samosvojno, od za¬ 
pada odjelito kulturno biće? Može li u opće »na¬ 
rodna duša« više da učini nego da sačuva one na¬ 
rodne osobine historijskih ustanova, jezika, običaja, 
knjige i odgoje, kakih unutra jedne iste zapadno¬ 
evropske kulture ima na pretek? A onda dolazi i 
ono svejednako ne raščišćeno pitanje, je li ta na¬ 
rodna duša tvori kulturu ili je možda i ona sama 
tvorevina kulture? Što više, nije li i našu narodnu 
dušu prevladala prva pokretna sila zapadne kulture, 

kršćanstvo, svukoliku ju prožela u njenoj herojskoj 
borbi protiv nekrsta? A ima li i kakih drugih ve¬ 
likih kulturnih pokreta, već ako onih iz gradova? 
Pa u čemu je ta naročita osobina slavenska? Čime 
se je odvojila od zapadne kulture? U čemu ju je 
dosele preinačila, dotjerala, oplemenila? Čime se 
na priliku mi Hrvati, Česi, Poljaci, Slovaci, Slo¬ 
venci, lužički Srbi osim onih spomenutih nebitnih 
narodnih osobina u kulturi razlikujemo od zapada, 
a u čemu nas je ta zasebna slavenska kulturna 
oznaka povezala u jednu, i ako idealnu jedinicu? 
Pa jesu li i Rusi sami dosele iznijeli taku zasebnu 
slavensku oznaku, koja bi nas bila jaka povezati 
svekolike — ti Rusi, koji svoj najveći narodni po¬ 
kret, što ga njihova domovina pamti, ovaj poslije 
svjetskoga rata i sloma carstva, pokreću u vidu 
zapadnoevropske ideologije i spekulacije najčišće 
vrste, u vidu ideje marksističke! 

Pored onoga puta, kojim su u indijskoj vjer¬ 
skoj kulturi pošli brahmani, duhovna aristokracija,. 
naučenjaci i filozofi da ogledamo jošte i drugi put, 
što se je utro za puke pristalice, put za gomilu. 
To je, da tako rečemo, eksoterska škola, kojoj se 
hoće vidljivih božanstva, simbola, svetišta, obreda, 
sujevjerja i svakojakih čarojica. Sulude prilike bo¬ 
gova i žrtvenih obreda trebalo je da u gomili pro¬ 
bude tek daleke slutnje onoga, što je nadzemaljsko. 
Puke prilike budu predmeti, koje pipati možeš. 
Bogovi budu kumiri, a sad se vjerski život kao u 
svih nekulturnih naroda promeće u oduran poli- 
teizam. Tu ostaje i dalje na snazi zasada, da ima 
jedna sila, koja se javlja u žrtvi, kojoj je sve drugo 
podredjeno. Bogovi mogu se samo žrtvama udo¬ 
brovoljiti. Ali da žrtva donese željeni blagoslov, 
treba da bude izvršena točno po svima naredje- 
njima, a ta naredjenja znadu samo brahmanci i ču¬ 
vaju ih kao najveću tajnu. Tim svojim unošenjem 
u žrtvu morali su oni prirodno dostanuti vlast i 
moć nad narodom, koju su svom vještinom i spret- 
nošću najviše kaste i najuglednijega zvanja umjeli 

na sve načine iskoristiti. Učili su narod, da bez 
žrtve nema spasenja. Za sva žrtvena pravila pro¬ 
pisivali su stalne oblike, dok obredi nijesu postali 
naučeni, otajstveni, mistični i izvrgli se u prosta- 
štvo, divljačinu i krvološtvo. Nema bogoslužja, 
koje bi bilo toliko zdravoj pameti ljudskoj unatoč, 
a opet tako pogubno za svaki moral ljudski kao 
baš brahmansko. Evropljanin se s užasom odvraća 
od tih prljavih, prostačkih i iznakaženih kumira, 
od Šivina lingama, okrugloga kamena, njegova 
sramnoga uda, kojemu se vjernici klanjaju kao 
svojoj najvećoj svetinji, od tih namiguša i bludnica, 
što plešu i previjaju se po njihovim hramovima; od 
tih lomača, naslaganih i zapaljenih od rodjene nji¬ 
hove djece, na kojima se udovice sažižu zajedno 
s mrtvim tijelom pokojnoga muža; od te gomile, 
što se bjesomučno baca pod kola, koja prevoze 
kumire u hram drugih kumira; od toga obožavanja 
krave, zmije, majmuna i tigra; od te čeljadi, što se 
klanja isvome plugu, alatu, tkalačkom stanu i ribar¬ 
skoj mreži kao svome bogu. 

A ni u budhizmu nije puno bolje, makar mu je 
isprva bio veliki historijski poziv, da divlje i ne¬ 
otesane narode azijatske privede k indijskoj pro¬ 
svjeti i kulturi. U njegovom srcu, lamaizmu, u Ti¬ 
betu, Mongoliji i obližnjim pokrajinama, svak, koji 
se gradi da je bogu osobito omilio, upravo bezočno 
guli narod i šićari novac gdje može i ne može. Sve¬ 
ćenici su ne samo posrednici izmedju bogova i 
ljudi, nego oni i vraču, liječe i navlastito izgone 
djavole. Tu su molitveni valjci, točkovi, strojevi 
poput bačve, što je natrpana listovima, na kojima 
su napisane od slova do slova naredjene molitve, a 
okreću se oko svoje osi. Okretanjem kola okreću 
se i molitve, pa tako se mogu bez muke izmoliti 
tisuće i tisuće molitava, u jedan mah, jer kad se 
okreću, baš je tako kao da se govore. U njihovu 
bogoslužju ima crkvene glazbe, zveckanja, zapa¬ 
ljenih voštanica, žrtvenika, tamljana, blagoslovljene 
vode, gizdavih haljina svećeničkih, obrijanih glava, 

toljaga molitvenih, čisla, ispovijedi i ikona kud i 
kamo više nego u rimokatoličkoj crkvi, koja je u 
ostalom i samoga Budhu pod imenom Jozafata 
medju svoje svece preuzela u svoj »Martyrologium 
Romanum«! 

Brahmanci su išli za tim, da dobiju dušu na¬ 
roda u svoju vlast, da vladaju njome po volji, a to 
su i sasvim postigli. Ako je sam vjerozakon brah¬ 
manski davao čitavomu življenju gotovo čisto teo- 
kratisko obilježje, nametao ljudima pregaranje i 
odricanje, odbijao ih od djelovanja i utjecaja na 
ovaj svijet, vodio ih u potpuno mirovanje, kvije- 
tizam, vezao ih propisima sveštenstva i dijelio u 
kaste, a ono je zulum sveštenski kao teški okovi 
sapinjao svaki polet duha narodnoga i nije mu dao 
da živi svojim samosvojnim historijskim životom. 
Tu je cijelo živovanje tek sveudiljno opetovanje. 
Ne donosi nigda ništa novo, a do u jako kasno doba 
sav život narodnji kao da je sapet mrežom sanja i 
fantastičnih priča pa u neradu tavori i gine. Ni po¬ 
jedinačni život nema i ne može imati nikakove 
cijene. Budhizam nije ničim uputio narodnu dušu 
na nove putove, jer je metafizika ostala ista. Pa 
tako je čitava meta i žudnja pojedinačnoga života 
čisto eksoterski shvaćena »nirvana«, u Brahmanaca 
nestadak do istrage, a u Budhista oslobodjenje od 
bola — pored »sansare«, koja je nesreća bitka, ta 
tako od svakoga žudjena sreća nebitka. Zato In- 
dijac kod sve svoje starodrevne narodne kulture 
nema Ini svojih historijskih spomenika ni pisane 
svoje narodne historije, a ne će ju nigda ni imati, 
dok ostane vjeran vjerozakonu svojih otaca. 

Bi li ikoji narod evropski htio živjeti takim ne- 
dramatskim i nehistorijskim životom? Nadovezu- 
jući na aforizam Montesqieuvljev, da je sretan na¬ 
rod, kojemu su ljetopisi dosadni, spominje doduše 
Carlyle u svojoj »Francuskoj revoluciji«, da povjest 
ne bilježi ni sreće ni rada već tek grijeh, nevolju 
i prepone rada; da bi gotovo trebalo reći: »sretan 
narod, kojemu su ljetopisi prazni«, pa domeće 

upravo Shakespeareskom simbolikom, da hrast 
tisuću godina raste tiho u šumi, a da se istom u 
tisućoj godini, kad dodje drvosječa sa svojom sje¬ 
kirom, razliježe jeka po samotinji, pa da hrast buč¬ 
nim praskom navješćuje sam kad je pao, a da se je 
isto tako tiho zasadio žir, kad se je prosuo iz krila 
kojega vjetra, koji je ondje proujao. Ljetopisi indij¬ 
skoga naroda, istina, dosadni su pa i prazni — čo¬ 
vjek po tome može da nagadja, je li taj narod u 
svojoj prošasti bio sretan ili nesretan. Ali jedno 
znade izvjesno, te ni Montesquieu ni Carlyle ne bi 
za ništa na svijetu dali činjenice, da ljetopisi nji¬ 
hovih naroda n i j e s u prazni ni dosadni. Monte- 
squieu, poklonik velikoga Rima i Engleske, Carlyle, 
obožavalac Cromwella, koji mu je ideal pravoga 
Engleza, slave indijski kvijetizam! Vidi se, da i 
velike umove kadšto obuzme ono, što obične tako 
lako zavede — afektacija. 











Thackeray 

I u lijepoj knjizi ima svako doba svoj osobiti 
umjetnički oblik, ogledalo savremene kulture. Dok 
je vlast u državi i prosvjeta svojina i povlastica »for 
a very happy few«, one sretne neznatne nekolicine, 
zbori knjiga uznositim lirskim pjesmama, golemim 
epopejama o slavnoj narodnoj prošlosti, bajkama, 
pričama i fantastičnim pripovijestima, veselim i 
žalosnim dramama, a zbori tek odabranim duho¬ 
vima. Nu u modernoj demokraciji, što ona dalje 
preotima mah, ta sretna neznatna nekolicina sve 
više uzmiče pred širokim narodnim življima, dok 
se u njima gotovo ne izgubi. Knjiga sada treba da 
zbori svima i svakomu, mnoštvu, gomili. Njezina je 
trublja sada javna štampa, koja mnoštvo drži na 
okupu i prodire do u zadnje njegove zakutke. Ali 
njezin zvuk, tek što je zaječao, zamre, jer ga za¬ 
gušuju svedjer novi glasovi. Treba dakle naći po- 
desnije sredstvo, koje će lijepu knjigu demokrati- 
zovati, koje će joj privesti to veliko mnoštvo. Pa 
tako se sada rodio čudan sin od staroga eposa, mo¬ 
derno je doba iznijelo najznačajnije svoje književno 
obilježje, iznijelo je društveni roman. 

U njemu će se javiti duša modernoga društva. 
To je društvo isprva gradjansko. Ima u njemu nešto 
ostataka stare one sretne neznatne nekolicine, ve¬ 
likaša, lordova, velike gospode po rodu i naobrazbi, 
u kratko što Englez zove »high life«, zatim čeljadi, 
što živi na selu, vlastele i druge inteligencije, gen- 
trye i čeljadi, što gospoduje u gradovima, novčara, 

trgovaca, zanatlija. Već to gradjansko društvo 
trgnulo je naprijed novom demokratskom ..stazom, 
a kad su se u nj umiješali proletarijat, radnici, siro¬ 
masi i drugi pučani pogotovo se podigao u tome 
demokratskom pokretu poklič: »Ni dieu ni maitre«, 
nema nad nama ni boga ni gospodara, svi smo 
jednaki i svi imamo jednaka prava. Knjige o tim 
bogovima i gospodarima mi današnji ljudi ne razu¬ 
mijemo, jer su se ti velikani preživjeli. Knjiga treba 
da iznese život kakav u istinu jeste, da iznese ljude 
srednje, prosječne i male, jer im po sadašnjem de¬ 
mokratskom načelu mi ne damo, da budu veći, da 
se izdignu nad tu prosječnu razinu. Zato ima samo 
jedna korisna i demokratska vrsta pisanja, gradjan- 
ski društveni roman. 

A nije čudo nikakovo, što je taj gradjanski dru¬ 
štveni roman najprije osvanuo u Engleskoj. Tamo 
se je i najprije otela državna vlast vladaru i ari¬ 
stokraciji i predala donjoj kući parlamenta, dakle 
demokratskim življima, pa se na toj osnovci naj- 
savršenije izgradilo moderno gradjansko društvo i 
sazdao njegov moral. No u tome moralu nema ni 
filozofskoga ni spekulativnoga, ni velebnoga ni 
istančana duha. On ne tiera nikoje načelo do kra ; a, 
već prihvaća svako, kojemu je društvo dalo neku 
cijenu. Malo misli na svoj život poslije smrti, ne tare 
puno glavu za boljitak na drugome svijetu, glavno 
mu je život zemaljski, pa svu krepost osniva na 
dobro shvaćenoj ličnoj probiti. U tome duhu odgaja 
svoje gradjane. Već Toma Otway, dramatski pisac 
za Karla II., kaže u svojim »Spašenim Mlecima« 
(Venice Preserved, II, 3): »Samo daj Englezu ženu 
i mir, govedjega mesa, živa kamenoga ugljena i 
plemenite kapljice, pa ga imaš«. »Novac«, zabilje¬ 
žio je Montesauieu u svojim napomenama na jed¬ 
nom putu u Engleskoj, »ovdje se poštuje nada 
sve, a čast i krepost manje. Enćlez mora da ima 
dobar ručak, ženu i udobnost. Kako malo zalazi 
u društvo pa je stegnut na te stvari, ubija se ili 
bude tat, kad potrati svoj imutak i ne može više 

da ima tih stvari«. Tim je gradjanima sav ideal 
života, da steku dovoljne stalne dohotke, da sta¬ 
nuju u svojoj udobnoj kući i ožene se kakvom 
priličnom i dobrodušnom ženom, a čim se potkože 
i obogate, grade se otmeni ljudi i hoće na svu silu 
da se uguraju u kolo više gospode od sebe. A nigdje 
u gospodarstvenom području nijesu izbili na javu 
tako grdni poroci kao baš tamo, nigdje nije pukao 
tako dubok jaz izmedju siromaha i bogataša, niti je 
dohodak tako nejednako i nepravedno porazdije- 
Ijen, niti su prilike ekonomski slabijih živalja tako 
teške. Kako ono reče Emerson za taj promećurni 
anglosaski svijet? On u opće živi tako, da je sa¬ 
svim točno odredjena količina pšenice, vune i 
zemlje. Što više ima od toga jedan, ima manje drugi, 
pa niko ne može ni do čega doći, a da se kod te¬ 
čenja bilo kojim načinom ne ogriješi o pravila mo¬ 
rala, jer se ljudi ne mogu veseliti jedan s drugim, 
već im je čitavi gospodarstveni život skrojen po 
kalupu rata i najnesmiljenijega nasilja. A valja po 
pravici reći, da pisci nijedne zemlje nijesu vjernije 
prikazali tu bezočnu i prostačku sebičnost pošto¬ 
vanih gradjana od engleskih pripovjedača. Nu od 
svih tih pripovjedača nije nijedan sve jadne laži 
toga društvenoga morala tako pošteno, jasno i isti¬ 
nito prikazao kao Thackeray, o kome idemo naj¬ 
prije da iznesemo nekoliko kratkih napomena iz 
njegova života. 

William Makepeace Thackeray bio je jedinac 
sin u oca Richmonda, a rodio se je 18. srpnja 1811. 
u Kalkuti. I otac i djed mu bijahu tamo činovnici 
istočnoindijske družbe. Već kao dječaka dovedoše 
ga iz Indije u Englesku, a u svome pučkom preda¬ 
vanju o Gjuri III. priča, kako je na tome putu kući 
njihova ladja pristala na jednom ostrvu i njegov 
sluga crnac uzeo ga sa sobom na dugu šetnju preko 
pećina i brežuljaka, dok nijesu dospjeli do jednoga 
vrta, gdje su vidjeli šetati se jednoga gospodina. 
»To je on«, reče mu crnac, »to je Bonanarte! On 
pojede svaki dan tri ovce, a može se lako rukom 

dočepati svakoga maloga djeteta«. U Engleskoj ga 
najprije pošalju u neku privatnu školu, a onda ga 
1822. dadu u glasovitu školu u bivšem manastiru 
kartuzijskom blizu Smithfielda u Londonu, koju su 
izmedju ostalih polazili i Steele, Addison, Black- 
stone i Grote. U ljepušna se je i učtiva dječačića 
već onda vidjala ona neka snebivljivost i osjetlji¬ 
vost, što se razbira u njegovim djelima sve do 
zadnjega dana — od prilike onaka »timidita«, za 
koju Vašari kaže, da bijaše značajna crta velikoga 
firentinskoga slikara Andree del Sarta i da je tako 
izbijala iz čitava njegova umjetničkoga rada. Ali 
ni tada ni poslije nije u Thackeraya bilo ni traga 
kakovoj gorčini, što su mu s nepravom podmetali. 
Godine 1828. ostavi tu školu i druge godine udje 
u glasoviti sveučilišni zavod sv. Trojice u Cam- 
brigdeu. Tada se je u tome sveučilištu pred ime 
svakoga lorda djaka stavljala riječ ^dominus«, go¬ 
spodin, a k imenu svakoga djaka neplemenitaša 
dodavala bilješka »s. nob.«, to će reći sine nobi- 
litate, bez plemstva. Za svoju zabavu stade Tha- 
ckeray pod tim imenom izdavati mali tjednik: 
»Snob. Književni i naučni list. Ne izdaju ga aka¬ 
demičari«. Prvi broj toga listića, što je donosio 
razne crtice i pošalice, izašao je 9. travnja 1829., 
a jedanaesti i zadnji 18. lipnja iste godine. Nu već 
za godinu dana ostavi Cambfidge, ne polučivši ni- 
kakova akademskoga stepena, ode u Weimar do 
Goethea i u Pariz, pa se na povratku 1831. upiše u 
londonsko pravno učilište Middle Temple, ne ima¬ 
jući medjuto na umu, da se dade na sudačku ili 
odvjetničku službu. Postavši godinu dana iza toga 
punoljetan dobije u svoju upravu nasljedjenu imo¬ 
vinu, od koje je imao neko pet stotina funti dohotka 
na godinu. Ali taj novac izgubi za malo godina 
nešto u jednoj indijskoj banci, nešto u igri, a nešto 
kod izdavanja dvaju liberalnih listova, što ih je bio 
osnovao zajedno sa svojim tastom. Malo zatim 
podje u Pariš, da se dade na ozbiljno izučavanje 
umjetnosti. Već od svoga najranijega djetinjstva 

imao je osobit dar za crtanje karikatura, a to je 
svoje umještvo u nuždi kasnije iskoristio pa mnoga 
svoja djela opremio slikama, što ih je^ sam svojim 
perom izradio. Zato se na priliku u »Vašaru taštine« 
i poziva na vjernu svoju sliku, što ju je sam na omotu 
knjige nacrtao. Vrativši se u Englesku oženi se 
1836. Izabelom, kćerkom nekoga pukovnika, koja 
mu rodi tri kćeri. Ali u svome braku bio je loše 
sreće. Žena mu, koja ga je medjuto gotovo za tri¬ 
deset godina nadživjela, ne bijaše dobra, doskoro 
oboli i 1840. šene umom tako te je do zadnjega 
svoga dana živio kao udovac. Već za rana osijedi 
od brige i skrbi kao ovca, a kratkovidnim očima 
mogao je raditi samo s pomoću jakoga stakla. 

Ostavši 1837. bez ikakova imutka i zvanja bilo 
mu je svojim perom zasluživati, da nekako preživi. 
Uze pisati u raznovrsne novine i postane stalni sa- 
radnik »Fraserova mjesečnika«. Tu 1841. izadje 
pripovijetka »Povjest g. Samuela Titmarsha i 
lik Hoggartyjev dijamant«, gdje se^ već javljaju 
sve njegove značajne osobine, koje će u potonjim 
svojim djelima još dalje dotjerati. Objelodanivši u 
tome mjesečniku još neke druge šaljive pripovijesti, 
crtice i opise puta, koji su ostali prilično nezapa¬ 
ženi, stane saradjivati kod humorističnoga lista 
»Puncha«, koji je baš tada počeo izlaziti. Uz druge 
neke pomanje priloge napisao je u tome listu 1846. 
svoje članke o snobovima »The Snob Paper«, koji 
su bolje poznati pod imenom »The Book of Snobs«, 
kad su bili sabrani i izdani u jednoj knjizi, a njima je 
osnovao svoj književnički glas. Tu uzima na rovaš 
vrstu ljudi, kakovih u Engleskoj a i svagdje drugdje 
ima dosta. Već po onoj uspomeni iz djackih vre¬ 
mena snob je čeljade nisko, koje se dodvorava vi¬ 
šim i slijepo se za njima povodi, to je podlac, koji 
o svima stvarima ne može da misli nego podlo, 
koji »zaboravlja svoga bližnjega, prezire svoje 
stare prijatelje, trčkara za svakim čeljadetom, sto 
ima viši položaj, stidi se svoga siromaštva i rumeni 
se poradi svoga zvanja, diči se svojim starim ko¬ 

ljenom i ponosi svojim bogatstvom«. To je, kako 
Taine kaže, čedo aristokratsko, koje sjedeći na svo¬ 
joj prečanici velike ljestvice metaniše čovjeku, što 
jc za prečanicu viši, a prezire čovjeka, koji je za 
prečanicu niži, jedino na osnovi njihova položaja 
ne pitajući za njihovu valjanost i vrijednost, pa po 
svome najboljem uvjerenju nalazi za prirodno pr¬ 
vomu lizati pete a drugoga turati nogama. Oštrice te 
satire bio je pisac sam zatupio nazivajući sebe g. 
Snobom i govoreći, da svak ne može na ino nego 
da bude snob. U to je doba napisao parodistični 
nastavak romana Scottova »Ivanhoe«, najbolju bur¬ 
lesku u engleskoj knjizi pod natpisom »Rebeka i Ro- 
wena«. Medjuto ga prijatelji saletiše i nagovoriše, 
neka se kani pisanja crtica, jer njima ne će nigda 
doći na zelenu granu, pa neka radije napiše roman, 
koji će naći veću prodju. Thackeray ih posluša, 
napiše djelo pa uze s njime obijati pragove london¬ 
skih nakladnika, doik mu se neko četrdeseti, Brad- 
bury i Evans, nije smilovao i 1846. izdao to djelo 
na svijetlo, iznudivši prije od pisca podesan nat¬ 
pis, da može knjigu što više raspačati. To djelo 
bijaše »Vašar taštine« (Vanity fair), kojim je Tha- 
ckeray izišao na svjetski glas. 

Sada počne redom u »Fraserovu mjesečniku« 
objelodanjivati svoje dalje velike romane. Bili su 
sjajno plaćeni, a pisani od broja do broja, da baš 
zato ima u njima toliko nedostataka kompozicije pa 
i protivurječja. Gdjegdje čine ti se, te su izradjeni 
površno i na brzu ruku, da se što prije prilog spremi 
za štampu. Tako je. 1850. izašao »Pendennis«, 1852. 
najpoetičnije i umjetnički najdotjeranije njegovo 
djelo, historijski roman iz doba kraljice Ane »Hen- 
rik Esmond«, 1854. »Newcomeovi« (porodica New- 
comea) i konačno od 1857. do 1859. opet historijski 
roman iz osamnaestoga stoljeća »Virginijci« (The 
Virginians) kao neki nastavak »Henrika Esmonda«, 
inače djelo, pisano doduše duhovito i umno, no 
manje skladno i jedinstveno od svih drugih, da 
kadšto zastrani kao da jc bez neke stalne osnove. 

Još 1851. bio je polučio najsjajnije uspjehe svojim, 
kako bismo mi danas rekli, pučkim predavanjima 
(lectures) o »Engleskim humorističkim piscima 
osamnaestoga stoljeća«, te su sve svi gradovi u Ve¬ 
likoj Britaniji otimali da ih čuju, a 1852. i 1853. odr¬ 
žao ih na nebrojene pozive odanle i u svima većim 
gradovima sjeveroameričkih sjedinjenih država. Ta 
predavanja obuhvataju predstavnike engleske li¬ 
jepe knjige (uz slikara Hogartha) od kraljice Ane 
pa do pod konac osamnaestoga stoljeća, od Swifta 
i Congrevea pa do Sternea i Goldsmitha, a ne bave 
se toliko proučavanjem njihovih djela koliko pri¬ 
kazivanjem njihove ličnosti, karaktera i kulturnih 
prilika, sred kojih su živjeli. Slike, što nam ih tu 
iznosi o službovanju Swiftovu kod sira Williama 
Templea i o njegovu ašikovanju sa one tri ljubovce 
Varinom, Vanesom i Stellom, koje mu toliko raz- 
blažiše i očemeriše život; o raskalašenoj drami 
engleskoj poslije restauracije, o Addisonu i njegovoj 
miloj ćudi i bogobojaznosti idu medju najljepše ra- 
idove književne povjesti, što ih ima u svjetskoj 
knjizi. Ali pravo je remek-djelo uz tako sjajno pri¬ 
kazan rad i temperamenat slikara Vilima Hogartha, 
znanoga crtača savremenoga društva, njegovih obi¬ 
čaja i poroka, ona glasovita karakteristika njemu 
tako omiljela i srodna, kako ga Walter Scott zove, 
oca engleskoga romana, Henrika Fieldinga, koji j-e 
»bez sumnje počeo pisati svoje romane da se na¬ 
ruga Richardsonovoj »Pameli«, jer čovjek može da 
razumije ono duboko preziranje i mrzost, kojom je 
tako žilav i naprasit duh kao što je Fieldingov mo¬ 
rao zamrziti na djela takove ruke. Nije mogao na 
ino nego da se smije mališcu domaćemu knjižaru, 
(romanopiscu Richardsonu), koji j e bez kraja i 
konca prosipao sveske sentimentalna ćeretanja, pa 
da ga izvrgne ruglu kao plačimajku i muzikravu. 
Njegov se je duh odhranio vinskom surutkom, a 
nije šalicama čaja. Njegovanje muza najglasnije pje¬ 
vala na pijankama u krčmi i gledala bijeli danak, 
kako prodire na tisuće ispražnjenih vrčeva, pa te- 

turala kući u svoj stan na ramenima stražara. Bo¬ 
ginju Richardsonovu dvorile su stare djeve i udo¬ 
vice i hranile ju tvrdim suhim kolačima i crnim ča¬ 
jem. Muzikravo! ruče Hinko Fielding škrebetajući 
po snebivljivim dućanskim kapcima. Jadniče! Na¬ 
kazo! Razbojniče! vrišti sentimentalni pisac »Pa- 
melle«, a sve gospe njegova dvora zaprepaštene 
udare u jedan glas gakati. Fielding je imao na umu 
napisati knjigu, da se naruga piscu, koji mu je bio 
nemio, do zla boga mrzak i smiješan, ali on je tako 
plemenita, vesela i dobrodušna kova te mu lica, 
što ih izmišlja, bivaju sve milija, pa ne može na ino 
nego da ih učini i muškim i prijatnim i smiješnim, 
a još prije nego ih je dovršio, svak ih je od srca 
zavolio.« 

. Potaknut tim sjajnim uspjehom priredi Tha- 
ckeray 1855. i 1856. u sjeveroameričkim sjedinjenim 
državama a 1857. u Engleskoj i Škotskoj novi niz 
pučkih predavanja o »Četiri Gjure«, o prva četiri 
engleska kralja iz hanoverske kuće, koja se isto 
tako svidješe svijetu i u engleskoj knjizi zauzeše 
jako visoko mjesto. To su laganim potezima nacr¬ 
tane šaljive i duhovite slike tadašnjega dvorskoga 
i gradjanskoga života, običaja i kulture, kroz koje 
izbija silna načitanost piščeva i prosjauje se živa 
njegova simpatija i umno rasudjivanje. Ni u toj 
vrsti pisanja najsavršenija francuska knjiga ne može 
da pokaže što bolje. Iste godine, kad je dovršio 
svoje »Virginijce«, preuzme izdavanje »Cornhillova 
mjesečnika«, gdje je objelodanio neke nove radove 
i uzeo pisati novi veliki roman »Denis Duval«, koji 
nije više dospio svršiti. Sudeći po ono nekoliko 
prvih glava, što su izašle, ne bi to posljednje nje¬ 
govo djelo nimalo zaostajalo za njegovim predja- 
šnjim najboljim radovima. Zadnje godine svoga ži¬ 
vota stao sve više pobolijevati, nemajući od posla 
kada da se temeljito liječi, pa na sam badnjak 1863. 
umre od kapi. Malo zatim, 21. listopada 1865., po- 
staviše mu spomenik u slavnom Panteonu engleskih 
velikana, »pjesničkom kutu« westminsterske opa- 

tije tik do spomenika Macaulayeva iza uglednoga 
kipa Addisonova. 

Potonji kritički svijet skrojio je svoj sud o nje¬ 
govom značaju i književnom radu kao po jednom 
kalupu. Gotovo u svima priručnicima engleske 
književne povjesti i leksicima čita se, da je dru¬ 
štveni roman u Engleskoj preoteo mah kao nigdje 
drugdje, a da su se u toj vrsti pisanja osobito dva 
pisca istakla, Dickens i Thackeray, koji se medju 
se popunjuju. Oba služe istoj stvari, oba su mora¬ 
listi u komičnom i tragičnom, braniči prirodjenih 
osjećaja protiv društvenih ustanova. Oba su je¬ 
dnako oštra u svome crtanju, u dubini svoga opa¬ 
žanja i goropadnosti svojih nasrtaja na poroke, zlo¬ 
porabe i smiješnosti društva, sred kojega žive. Ali 
prvi u tome ide putem idealističkim, a drugi rea¬ 
lističkim. Prvi je pregalac, poletan čovjek, koji se 
sasvim podaje svome zanosu; on je strastan crtač 
žarkih i blještavih slika, lirski pisac, u kojega je 
neka bolna osjetljivost, da te tjera u smijeh ili suze 
kako hoće, a u kojega svaku gorčinu prelijeva val 
snažne simpatije za čovjeka i njegove prilike. Drugi 
je naprotiv čovjek umjeren, načitan i snažan, pun 
zdrave pameti, pozna ljudsko srce do u najdublje 
dubine, umije savršeno razotkriti sve njegove tajne, 
svaki čas daje se na moralno raspredanje i nameće 
ti svoje savjete, ali u kojega je opažanje okrutno, a 
čije plemenite osjećaje, što mu se u duši radjaju, 
svaki čas prevlada oporost sarkazma, studen pre¬ 
ziranja i zajedljivost ironije. 

Taj uobičajeni sud, da ne kažemo predrasuda, 
čisto je doktrinaran i površan,^ uočio je tek^ spo- 
ljašnje nebitne razlike pa u suštini ne kaže što je 
pravo, jer pušta ono s vida, po čemu nada sve 
valja odmjeriti mjesto i cijenu svakomu piscu. 
Dickens je najveći podrugljivac, komičar i lakrdijaš 
od svih engleskih pisaca. Čovjek ne bi rekao, da 
ga mi možemo da čitamo s jednakim estetskim 
užitkom kao i naši oci — danas poslije velikih 
Francuza i Rusa, u kojih je savršena umjetnički 

dotjerana kompozicija, jednoličan snažan stil i 
prava raznolika slika istinskih prilika životnih. 
Dickens sve kalupi po stalnom svojem obrascu, 
tjera svagda mak na konac, svaku stvar iznakazi 
da se gubi istina i realnost. 0 ljudima i stvarima 
priča sasvim subjektivno, ne pozna nikakove po¬ 
mnjive i pravedne analize karaktera, svagda pre¬ 
vrne stvar tako da sve bude kao neka karikatura, 
a glavna mu je svrha da poluči neki efekat i sen¬ 
zaciju. Po njemu bi čovjek rekao, da su svi ti En¬ 
glezi čudaci i nastranici, a sve starije Engleskinje 
paligorke i vještice. Uistinu ne ćeš nigdje naći mir¬ 
nijih, razboritijih i dobrodušnijih ljudi nego tamo, 
a po njegovim djelima vrve sve same nagrde, čan¬ 
grizala i ćudljivci, same zloće i čeljad djetinje ne- 
dužnosti. A što se tiče simpatije, topline i osje¬ 
ćanja, kojim te predobiva, možeš ljude natjerati na 
smijeh i suze puno priprostijim sredstvima, koja ne 
pripadaju k carstvu umjetnosti. Naprotiv i danas 
poslije svih tih tolikih umjetnički dotjeranih radova 
te vrste možeš Thackeraya čitati s nepomućenom 
slašću. I danas će te presvojiti jedrinom, živim bo¬ 
jama, raznolikim vidicima onoga svoga ujedno i 
intimnoga i naivnoga crtanja svih tih ljudskih pri¬ 
lika i neprilika. 

A razlog je tome, što nam tu ne smetaju ni 
lirske navale ni zanosna romantika, već se tu na¬ 
pajamo iz samoga vrutka istine. On pošteno hoće, 
a brižno i savjesno nastoji, da tu englesku buržua- 
ziju i high life prikaže onake, kakovi u istinu jesu. 
Ovo poštenje njemu je prva dužnost književnika. 
»Ne pitajte,« tako započinje svoga Pendennisa, 
»kako je ovo pisano, već je li pisac bio lopov ili je 
pokušao kazati istinu«. A toj istini, kako on hoće, 
ne valja podmetati nikake namjere, nikakove izvje- 
štačene teze, ni subjektivnoga shvaćanja ni ude- 
šavanja života po svome ćefu. Dužnost je pisca, da 
priprosto kaže što je vidio i čuo, pa da se kloni 
svih sebičnih i dirljivih književnih ambicija. To do 
kraja dotjerano objektivno prikazivanje ljudi već 

samo po sebi odbacuje svaku izuzetnu pojavu, i he- 
roizam i satiru, jer u istinskom životu javlja se čo¬ 
vjek gotovo svagda u nekom srednjem, prosječnom 
tipu. Taj tip ima općenu valjanost, sve drugo je 
rijedak izuzetak, koji se sam po sebi izmiče pra¬ 
vednu i ispravnu sudu. Zato Thackeray ne mari 
ni za kake velikane ni junake, što prevršuju mjeru 
svakidašnje čeljadi. Odbacuje svaku i simbolistiku 
i alegoriju, i mistiku i sakriven smisao. Jedinomu 
svome simboličkomu natpisu romana, »Vašaru 
taštine« dodaje namah pripomenu, da je to roman 
bez junaka. U njega nema ni traga ni snažnoj kon¬ 
cepciji i simbolistici Zole, ni mistici Dostojevskoga 
i Tolstoja, ni sentimentalnoj ironiji Turgenjeva, ni 
onoj na sve strane navlačenoj i izmrcvarenoj psiho¬ 
logiji novovjekih pisaca, koju Bourget hoće da za- 
odjene nekakim naučenjačkim ruhom, da ju sabije 
u neku filozofsku ili sociološku tezu pa ju još izvi¬ 
kuje dugim znanstvenim predgovorima. Zola je 
svojim nametljivim alegorijama u suštini romantik 
kao većinom svi francuski pisci, što hoće da pri¬ 
kažu sav taj gradjanski poredak modernoga društva 
od najvišega plemstva pa do zadnjega proletarca. 
Dostojevski je svojom dubokom psihologijom jadnih 
i nesretnih prorok neke možda još jako daleke 
budućnosti, Turgenjev je kao i naš Gjalski zabrinut 
patriot pa ima neke političke ciljeve na umu. Ali 
što tim književnim metodima dobija umjetnost i 
poezija ide na račun pravoga, istinskoga života. A 
tek ovaj hoće Thackeray da prikaže. Zato se nje¬ 
govi romani i zovu »Povjest Artura Pendennisa«, 
»Povjest Henrika Esmonda«, »Povjest Newcomea«. 

Samo što taj objektivni promatrač i crtač pre¬ 
često istupa iz svoga hladnoga mira pa se penje na 
propovjedaonicu, da kori i popravlja ljude. »Ne 
mogu,« završuje predgovor k svome »Henriku 
Esmondu«, »da svijet ne uzmem onaki kaki jeste, 
zajedno sa onako dugom šibom, kako je danas u 
običaju«. Svoj je osobiti metod najbolje sam opisao 
u »Vašaru taštine«. Na koncu osme glave prve 

knjige kaže, kako hoće da nacrta muške i ženske, 
kakovi u istinu jesu, dobri, zli ili neodredjeni, pa 
»kao čovjek i brat moli za dopuštenje, da smije 
ne samo prikazati te lutke, nego kad bude prilike 
i saći sa pozornice i govoriti o njima, milovati ih i 
uzeti za ruke, ako su dobre i prijazne, smijati im 
se ispod žita sa čitateljem, ako su lude, a izgrditi 
ih najoštrijim riječima, što ih učtivost dopušta, ako 
su opake i bezdušne. Inače biste mogli misliti, da 
sam ja onaj, koji se sprda kućnim molitvama, što 
se gospodjici Sharpovoj čine tako smiješne; da sam 
se ja dobrodušno smijao staromu Silenu baronetu, 
što tetura naokolć — dok smijeh dolazi od lica, 
koje ne pazi ni na što drugo već ako na svoju sreću 
i nema očiju ni za što nego za svoju probit. Taka 
čeljad živi i napreduje u svijetu — bez vjere, bez 
nade, bez kršćanske ljubavi. Po ovima da udarimo, 
dragi prijatelju, što možemo snažnije i jače. Osim 
tih ima drugih, koji takodjer imadu puno uspjeha 
u životu, čaratana i luda, a da te pobijamo i raskrin¬ 
kamo, dao nam je bog smijeh«. 

A onda ga, kako priča u predgovoru, spo¬ 
pada »duboka melankolija kao ravnatelja kaza¬ 
lišta lutaka dok sjedi pred zastorom na svojoj 
pozornici i promatra svu tu vrevu vašara. Kad 
čovjek misaon i čuvstven hoda po njem i vidi 
sve te stvari, ne će mu puno dodijati ni svoja 
ni tudja veselost. Općeni utisak više je turoban 
nego prijatan. Kad dodješ kući s vašara, sjedneš 
trijezan, zamišljen i samilostan pa se zabavljaš 
svojim knjigama i poslovima«. Zato se taj mirni, 
dobrodušni, mrva podrugljivi, ali nujni i milo¬ 
srdni promatrač svijeta ne može oteti strogoj mo¬ 
ralnosti i pristojnosti Engleza gentlemana. Svaki 
čas unosi se u svoju pripovijest, da prekori ili po¬ 
uči, pa upleće svoja raspredanja, da na zgode u 
životu nadoveže svoj moral. Svaki Englez je u su¬ 
štini puritanac v moralist. Ali taj se engleski mo¬ 
ral nigda ne izdiže nad svakidašnji život, razmeće 
se običnim riječima pa ne će da iznadje kakovo 

općeno načelo ni da odatle izvede stroge zaključke. 
Hoće tek da bude savjetnik i vodj u praktičnom 
životu. Pa tako su diljem pripovijedanja Thacke- 
rayeva razasuti nebrojeni essayi o svima krepo¬ 
stima i porocima ljudskim. U prvi bi mah rekao, 
da se taj metod kosi sa svima zakonima valjane 
kompozicije, jer smeta redovnom toku dogadjaja. 
Ali taj glas »ravnatelja kazališta lutaka« kao da 
daje tim licima topline i života, kao da nekom 
optičkom varkom ta lica dovodi u našu intimnu 
blizinu te nam se čini kao da govorimo sa živim 
bićima, a ne čitamo tek roman o njima. U tome 
voljkom osjećanju zaboravljamo, da smo se zapravo 
udaljili od same raduje. Ko se o tome hoće da 
uvjeri, neka isporedi ma koji roman Thackerayev 
na priliku s pripovijestima Evansove ili, kako joj 
je »nom de plume«, Gjure Eliota, kojega često 
s njime spominju na jedan dušak. U Eliota nema 
takih umetaka, ali kako se je daleko odvojilo pri¬ 
kazivanje onoga prvoga tvorca i majstora od do¬ 
sadnih, loše pripovijedanih i jednoličnih romana 
Eliotovih! 

Nu Thackeray je pisao ne samo savremene 
društvene nego i historijske romane, a ne valja se 
propadati od ovih drugih njegovih radova. Današnji 
svijet zazire od take vrste historijskoga pisanja, što 
se kreće u uzanim granicama socijalnih prilika i 
domaćega života, jer misli, da je to tek polovična 
i jednostrana slika prošlosti. Svagda hoće da dublje 
pronikne u zaplete i rasplete, u razloge i ideje, što 
pokreću pojedina doba historije. Hoće da mu po- 
vjest sine kao neka velikim potezima ispisana istin¬ 
ska pjesma prošlosti, a takim sitnim crtežima, pa 
bili ispravni koliko mu drago, gubi se istina, jer 
oni zaklanjaju velike političke i kulturne dogadjaje, 
do kojih nam je najviše stalo, pa ne dadu, da jednim 
pogledom obuhvatimo to golemo polje sudbine ljud¬ 
ske. Ali historijski romani Thackerayevi ne će da 
budu poprišta takova svjetskoga suda. Oni se na 
krivine ne ozivaju gromom, koji što kasnije sve to 

jače tuče. Ne će ni da budu onake epopeje iz pro¬ 
šlosti narodne, kojima je Walter Scott zanosio svoje 
savremenike, i pisao ih, da uskrsne slavu djedovsku 
i patriotizmu dade historijsku svijest. Thackerayu 
je svaka taka rabota neprirodna i mrska. Nije mu 
na umu da iznese kaku općenu sliku prošlosti, pa 
ni općenu sliku kulturne prošlosti. Jer on ne vje¬ 
ruje, da bi ikoja pragmatički pisana povjest bila 
pravo ogledalo prošlosti. 

»Što hoćemo da nadjemo«, s tim riječima za¬ 
počinje svoje pučko predavanje o Rikardu Steeleu, 
»kad se dajemo na proučavanje povjesti nekoga 
prošloga doba? Da znamo politička djela i ka¬ 
raktere državnika vodja? da upoznamo život i 
biće toga vremena? Polazimo li zatim, da polu¬ 
čimo onu prvu znamenitu svrhu, gdje je istina i ko 
može da reče te ju je čitavu našao? Koji nam je 
karakter i od koga velikoga muža poznat? Možeš 
tek da dospiješ do manje ili više sretnih nagadjanja 
o njihovu karakteru. Zar u # običnom životu često 
ne sudiš, a zar ne sudiš naopako o nečijem čita¬ 
vom značaju ponukan nekim krivim utiskom? Zvuk 
njegova glasa, jedna riječca izuštena u šali ili ka¬ 
kova trica u njegovu ponašanju, način kako šiša 
kosu ili veže svoju maramicu oko vrata može da 
ga nagrdi pred tvojim očima ili otruje tvoje dobro 
mišljenje o njemu. Ili desi se, da neko poslije puno 
i puno godina bliskoga drugovanja, pa da je i tvoj 
najprisniji prijatelj, kaže štogod, otkrije što je prije 
bila tajna, a to mijenja sve tvoje mišljenje o njemu 
i kazuje, da je radio iz čisto drukčijih razloga nego 
što su oni, o kojima si sebi uobražavao, da su ti 
dobro poznati. A ako je tako s onima, što ih po¬ 
znaš, kako li će biti istom s onima, što ih ne Do¬ 
znaš? Recimo na priliku, da treba da proučim ka¬ 
rakter vojvode Marlborougha. Čitam povjest Swif- 
tovu o vremenima, kad je taj junak živio i dje¬ 
lovao. Taj najprepredeniji od svih promatrača a 
upućen kao malo koji u sve te političke poslove 
toga doba, na po usta mi kazuje, da je Marlborough 

bio kukavica pa da jc veliko pitanje je li u svojim 
vojničkim stvarima bio čemu. 0 Walpoleu mi go¬ 
vori kao o nekom nevaljalcu seljačini pa gotovo 
i ne spominje, već ako da joj prišije koju svoju po¬ 
grdu, one velike spletke u zadnjim dnevima kraljice 
Ane, što je htjela da natrag dovede na prijestolje 
Stuartovca Jakoba. A opet čitam »Život Marl- 
boroughov« od omašna arhidjakona, koji je zagle¬ 
dao u neizmjerne hrpe isprava i listina, zbori grom¬ 
kim glasom i ima sve štono kažu najbolje obavijesti 
— a slabo ili zapravo nikako ne razbiram onaj tajni 
razlog, što je Marlborougha, kako bih ja rekao, 
podsticao za čitava njegova javnoga života, nukao 
ga da se okreće i savija, da prema prilikama bude 
tvrda vjera i sinja kukavica, razlog, što je za¬ 
ustavio njegovu vojsku gotovo pred vratima Pa¬ 
riza i naveo ga, da se konačno iskrca na strani 
hanoverskoj, strani dobitničkoj. Ne razbiram, velju, 
istine ili vidim tek jednu čest od nje u pripovije¬ 
danju jednoga i drugoga pisca pa mislim, da m 
slika Coxova ni slika Swiftova nije nimalo nalik na 
pravoga Marlborougha. Spominjem tek ovaj jedini 
primjer spreman da budem baš tako sumnjičav i 
što se tiče svakoga drugoga karaktera pa da ka¬ 
žem muzi historije: »O dična kćerko Mnemozine, 
ja sumnjam u svaku pojedinu tvrdnju, što si ju igda 
iznijela, otkad je tvoje gospodstvo postalo muzom. 
Jer pored svega tvoga ozbiljnoga držanja i ohohtih 
zahtjeva ne zaslužuješ ni mrve više vjere od nekih 
tvojih nestašnijih sestara, na koje tvoji pristalice 
prezirno gledaju. Kažeš mi, neka slušam govor toga 
vojvode svojim vojnicima. Brus! To je baš toliko 
njegovo djelo, koliko je i samrtni govor, što ga je 
taj čuveni pustaija 1739. izrekao u londonskoj uzi 
Newgateu prije nego ga obješiše, bilo djelo Ri- 
karda Turpina. Zboriš silan govor u slavu nekoga 
junaka, ja ti ne vjerujem i kažem ti da laskaš do 
zla boga. Izričeš osudu protiv nekoga razuzdanoga 
čeljadeta, ja ne vjerujem i mislim da si pristrana i 
da držiš sa sveučilišnim starješinama. Daješ mi opis 

nečijega života, ja ne vjerujem nijednom opisu ži¬ 
vota, što sam ga igda čitao, već ako izuzetno opisu 
života gospodina Robinzona Kruzoea, mornara, ili 
piscima slične vrste. Ti nemaju namjere, da se po¬ 
ravnaju sa čitaćim svijetom ili sa svojom savjesti. 
Nemaju razloga, da štogod sakriju ili da kažu istinu 
tek napola. Ne traže od mene više vjere nego što 
im drage volje mogu da dadem, niti me prinudjuju, 
da oteščavam svoju vjeru, a ni da ju potkrepljujem 
dokazom. Uzimam koji svezak romanopisca doktora 
Tobije Smolletta ili »Gledaoca« lista Addisonova, 
pa velim, da pjesničko djelo više pripomaže, da bi 
se našla istina, nego knjiga, koja tvrdi, da kaže golu 
istinu. Iz tih pjesničkih djela razbiram pojave savre- 
menoga života, razbiram običaje, kretnje, odjeću, 
zabave, smijeh i smiješnosti društva — stara vre¬ 
mena opet ožive i putujem po staroj svojoj domaji 
Engleskoj. Može li mi i najozbiljniji historik što 
više dati?« 

S toga su Thackerayu historijski dogadjaji tek 
pozadina, da na njoj nacrta pojedine sadašnje, sa- 
vremene ljude s njihovim običajima, rečenicama, 
domaćim životom i sa čitavom uzanom okolinom, 
u kojoj su se kretali, a koja s tim historijskim doga- 
djima nije ni u kakovoj vezi, makar do njih stoji 
dalja sudbina svih tih ljudi. Prošasta vremena samo 
su tamna postava, na kojoj veze svijetle slike poro¬ 
dičnoga i društvenoga života, radosti i jade poje¬ 
dinih ljudi, kakovi su tada, danas i svagda u istinu 
bili. 

Tako u »Vašaru taštine« bije se i sa par spo¬ 
rednih rečenica spominje bitka kod Watterlooa, 
koja je uništila cijelu jednu vojsku, svrgla cara i 
gospodara svijeta, promijenila evropsku kartu i 
dala svjetskoj politici nove smjernice. Ta bitka 
odredjuje sudbinu svih tih izmišljenih lica romana, 
što se vrzaju oko nje, Amalije i Rebeke, svih tih 
Crawleya, Osbornea i Sedleya, a da ta sitna čeljad 
ni u snu ne sluti, što se za pravo oko nje zbiva i 
kako im svima stoji život na prekretu, Radnja u 

»Henriku Esmondu« pada u doba, kad je na osvitu 
klasično doba engleske knjige«, kad se vodi veliki 
evropski rat za španjolsko nasljedstvo, osniva se i 
izgradjuje parlamentska vladavina u Englesko), 
vodi ljuta borba hoće li prevladati whigovska slo¬ 
bodnjačka ili stuartovska natražnjačka politika, pa 
se javljaju veliki historijski likovi vojvode Marl- 
borougha i državnika Bolingbrokea. Ali svu tu 
pomnjivo izradjenu i vjerno prikazanu okolinu da¬ 
leko je u pozadinu potisnula jako zanimivljiva psi¬ 
hološka studija, što se raspreda oko izmišljenih lica 
a naročito oko glavnoga junaka romana Hennka 
Esmonda, koji najprije osjeća svu djetinju ljubav 
i harnost spram svoje gospodarice gospe Lastle- 
woodove, a onda mu srce gori od ljubavi spram 
njezine kćeri Beatrice, premda znade, te je ne ce 
nigda dobiti, dok pred svijetom ne skme^ ljagu sa 
svoga rodjenja, što on ne će, pa se konačno oženi 
njenom majkom, svojom gospodaricom. 1 sam pro¬ 
gnani Stuartovac, koji se otima za englesku krunu, 
dakle historijsko lice utječe u radnju, ali ponajviše 
kao ljubavnik gospodjice Beatrice. U »Virgimj- 
cima«, premda tamo dovodi generala _Wolfea, pisca 
romana Richardsona, glasovitoga književnika dra. 
Samuela Johnsona i slavnoga Gjuru Washmgtona, 
dok je ioš bio mlad, ima još najmanje velika stila, 
što se hoće za pisanje povjesničkih djela. Za pravo 
to i nije historijski roman, već niz pripovijesti i ka- 
raktera, svakojakih dogadjaja i epizoda iz osam¬ 
naestoga stoljeća, obradjenih načinom njegova lju¬ 
bimca Fieldinga. A valja po istini reci, da se ve¬ 
liki spoljni historijski dogadjaji svagda nevidno i 
nečujno spremaju za onaku sitnu prosječnu čeljad, 
što ju Thackeray crta, i da odredjuju njenu sud¬ 
binu i ona im se nesvijesno pokorava, pa da u su¬ 
štini nimalo ne mijenjaju čovječjega karaktera pa 
ni onih ljudi, koji ih pokreću. Om su tek promjen¬ 
ljive pojave svagda iste duše čovječje Zato ti se 
te prekrasne porodične pripovijesti Thackerajeve 
u tome historijskom okviru čine kao om živi i 

bučni, vjerno po prirodi crtani i skladnim bojama 
naslikani crkveni godovi i seljačke slave Davida 
Teniersa mladjega ili kao one preraznim 'kućnim 
poslom zaposlene, a došle nevidjenim jasnim bo¬ 
jama, u predražesnoj perspektivi i srdačnoj vese¬ 
losti naslikane djevice velikoga majstora Delft- 
skoga Jana Vermeera. Što ti smeta, da seljaci Te- 
niersovi nose haljetke, kakih naši nemaju, a dje¬ 
vice Jan Vermeerove imadu holandijske bijele 
ogrlice na prsima i peče na glavi? 

Spomenuli smo Thackerayev smisao za* gole 
činjenice, objektivno njegovo crtanje i nujnu boju 
njegove poruge. U zemlji, gdje su se ljudi obikli na 
čvršću i težu duhovnu hranu nego mi na evrop¬ 
skom kopnu, gdje fantaziju pritiskuje neodoljiva 
potreba izvjesnosti, gdje nema više spekulacije ni 
okretne konstruktivne filozofije, gdje duh gubi 
svaki lagani polet, milinu, gipkost i glačinu, a gdje 
tom ukočenom zbiljom nestaje svaka vedrina i ve¬ 
selost, dobija i satira svoju osobitu vrstu i boju. 
Zadojena krutim svojim moralom, koji je u njoj 
udušio svaku simpatiju i svaku umjetnost, bude 
poruga misaona, proračunana i nada sve ozbiljna, 
pa za to i tako prezirna i ubitačna. I kad se naj¬ 
duhovitiji Englez šali, dijeli, da kažemo s Beran- 
gerom, »des coups de poing qui font tant d* hon- 
neur a 1* Angleterre«, udarce pesnicom, koji su 
Engleskoj tako na čast. 

Kad na priliku Macaulay u svome essayu o 
Addisonu spominje onu prepirku, je li Tickellov ili 
Popeov prijevod Ilijade bio bolji, ne drži za vri¬ 
jedno upustiti se u to tričavo pitanje, Čiji je prije¬ 
vod bolji, jer se ni za jednoga od takmaca ne može 
reći, da je preveo Homera, već ako se odista riječ 
»prijevod« upotrebi u onom smislu, što ga ima u 
Shakespeareovu »Snu ljetne noći« (III, 1). Kad se 
Tkalac pojavi s magarećom glavom mjesto sa svo¬ 
jom, dovikuje mu tesar Pero Tunja »Bog s tobom! 
Tkalče, bog s tobom! ta ti si preveden«. U tome 
smislu, prišit će Macaulay, bez sumnje čitači bilo 

Popcova bilo Tickellova prijevoda mogu u istinu 
uskliknuti »Bog s tobom, Homeru, ti si u istinu pre¬ 
veden«. Kako ti se ta engleska dosjetljivost,. koja 
u Shakespeareu može da bude na svome mjestu, 
jer tamo to govore tesari, tkalci, zidari i slična če¬ 
ljad, u velika pisca vidi nespretna i gruba pored 
fine duhovitosti galske ili dobrodušne šale sla¬ 
venske! Neko je pravo kazao, da u cigla dva stiha 
Byronova »Don Juana« (II, 81 na koncu), kako je 
pretila momka kapetanova, da ga ne pojede^ iz- 
gladnjela vojska razbijena broda u čamcu na pučini, 
spasilo ponajviše to, što su mu gospe u Cadizu 
općenim sabiranjem dale sitan darak ima više 
jetka sarkazma nego u čitavom Voltaireu: 

And next they thought upon the master s mate 
As fattest; but he saved himself — 

And that \vhich chiefly proved his saving clause, 

Was a small present made to him at Cadiz, 

By general subscription of the ladies. 

Pa od svega toga engleskoga humora, što i kod 
najveće šale ostaje svejednako svečan i ukočen, 
ne smije se i grize kao guja, nema satire, koja je 
tako ozbiljna, na realnim činjenicama osnovana i 
do najtanjih tankoća dotjerana, a zato tako pre¬ 
zirna i ubitačna kao Swiftova. A bilo ih je, koji su 
tvrdili, da je Thackeray najbolji učenik Swiftov 
(Taine). Mnogi savremeni a i neki kasniji kritičari 
isticali su, da on svagda stavlja jednu prejaku boju 
na drugu; da su njegovi lopovi preveliki lopovi, a 
dobra čeljad suviše dobroćudna, naročito da crta 
svijet gori nego li u istinu jeste; da su obični nje¬ 
govi osjećaji srdžba, bol, prezir, gadjenje, a kad 
izuzetno izmišlja nježnija lica, da pretjeruje njihovu 
osjetljivost samo da budu još mrzi om, koji tu 
osjetljivost u svojoj sebičnosti i okrutnost^ gaze. 
To su sudovi savremene buržuazije videci pre- 
vjerno nacrtanu ne baš odviše laskavu svoju sliku. 

Nu valja po pravici reći, da je taj sud preostar 
i nepravedan, a u suštini ne osnovan. bwiit je 

čovjek, koji je zamrzio na sav svijet, kojemu nije 
ništa sveto, koji ne ljubi ni čeda svoje fantazije ni 
žive ljude. Njegovu srcu nigda nije dosta prezira i 
mržnje, pa se nigda ne zaželi, da mu odlahne ka- 
kom hvalom ili nježnijim osjećajem. Nije nužde da 
primjera radi ovdje spominjemo lične njegove iz- 
live, kojima je dao oduška svome jadnomu životu, 
uvredama bez odmazde, poniženjima bez prekida, 
pohari uništenih nada i rasplinutih sanja poradi 
nepriličnoga svoga zvanja svešteničkoga, potrebi 
da zatomi svoje patnje i mržnju pa sagne ponositu 
svoju šiju. Na priliku one »Savjete sluganima«, što 
ih je napisao bivši sam u sira Vilima Templea mlad 
neotesan tajnik i sluga oborenih očiju, s knjigom i 
spisima u rukama idući za petama njegove milosti 
na njegovoj šetnji po vrtu ili stojeći do velike sto¬ 
lice, gdje sir William imade kostobolju i sve su 
njegove noge obložene melemom pa psuje slugana 
na pasja kola. Tu razlaže taj sluga božji svoje misli 
o vješanju i poručuje svojim plačidruzima: »Osta- 
rjeti u službi lakaja najnedostojniji je položaj od 
svih drugih. Zato kad vidite da godine prolaze a 
da vam se nade nijesu ispunile, te ćete biti namje¬ 
šteni na dvoru, postati zapovjednik u vojsci, gdje¬ 
god doći na mjesto dvornika, dobiti službu u ko¬ 
jem financijskom uredu (a ova dva zadnja mjesta 
ne možete dobiti, ako ne znate čitati i pisati) ili 
oteti nećaku ili kćerku gospodarevu, ja vam otvo¬ 
reno savjetujem, da odete u hajduke, jer je to je¬ 
dini pošteni zanat, što vam je preostao. Tu ćete 
naći mnogoga svoga staroga druga, živjeti kratko 
ali veselo i ponijeti se kako valja kod zadnjega 
svoga hoda, a o tome baš hoću da vam dadem neke 
nauke i upute. 

»Zadnji savjet, što vam ga dajem, tiče se va¬ 
šega ponašanja kad idete da vas objese. A to će, 
budi zato, što ste porobili svoga gospodara ili pro¬ 
valili u kuću, budi zato, što ste otišli na cestu 
pljačkati ljude ili što ste u pijanoj kavgi ubili pr¬ 
voga čovjeka, kojega ste sreli, po svoj prilici biti 

vaša sudbina, a ona ćc vas stići poradi jednoga od 
ovih triju svojstava: poradi ljubavi i vjernosti svo¬ 
jim drugovima, poradi plemenita srca ili preži- 
vahna duha. Vaše čestito ponašanje u tome času 
ticat će se čitave vaše družbe: poričite i govorite 
da to nije istina sa svom srčanošću zakljinjanja, 
jer stotina vaše braće, ako im to samo dopuste, 
priskočit će do vaše optuženičke klupe i bit će 
spremni, ako ih pitaju, da dadu najljepše svjedo¬ 
čanstvo za vaš karakter pred sudom. Ne dajte se 
ničim prinuditi na priznanje, već ako vam obećaju, 
da će vas pustiti na slobodu, ako izdate svoje 
drugove. Ali ja mislim, da je to sve zaludu, jer ako 
danas utečete, sutra će vas stići ista sudbina. Do¬ 
bavite samrtni govor, što će ga napisati najbolji 
pisac u uzi. Koja od vaših dobrih djevojaka pri¬ 
bavit će vam čistu sprijeda otvorenu košulju i 
bijelu kapu, nakićenu crvenom ili crnom vrpcom. 
Ljubezno se oprostite od svojih drugova u uzi, ju¬ 
nački se uspnite na kola, padnite na koljena, otvo¬ 
rite oči, držite kaku knjigu u ruci, makar i ne znali 
fčitati ni slovca, govorite pod vješalima da nije 
istina, izljubite se s krvnikom i oprostite mu pa 
tako redom do kraja — bit ćete svečano sahra¬ 
njeni na trošak bratovštine, liječnik se ne će do- 
taći nijednoga vašega uda, a dobar glas će vam 
potrajati, dok koji nasljednik jednake slave ne 
dodje na vaše mjesto« — 

Ili njegove dvije najžučljivije i najbješnje sa¬ 
tire, što ih je napisao prinukan prilikama javnoga 
života u Irskoj: »Pisma suknarova« i »Smjeran pri¬ 
jedlog, da djeca siromašnoga svijeta u Irskoj budu 
blagodat za narod«. On ne bijaše nikaki irski pa¬ 
triot. Makar je rodom i odgojen bio Irac, uža do¬ 
movina bila mu je tek zemlja progonstva, irski na¬ 
rod tek gomila surovih divljaka, a najokrutniji 
kazneni zakon pod nebom, onaj protiv rimokato¬ 
lika, tek zakonito sredstvo, da se iskorijeni mrska 
mu vjera. Bio je pravi pravcati Englez, tek je gorio 
od mržnje na whige, koji su tada bili na vlasti i 

njega u Irsku otjerali, i upotrebio svaku stvar pa 
i irsku, da im bude do neprilike i zanovijeti. »Svake 
godine«, sam kaže, »što više svakoga mjeseca osje¬ 
ćam, kako me sve većma podžiže srdžba i osveta; 
a moj je bijes tako nevaljao, te se ponizuje i hoće 
da se sveti za ludosti i prostotu zasužnjena naroda, 
sred kojega živim«. U prvoj satiri ustaje pod krin¬ 
kom jednoga dublinskoga trgovca a u pismima, 
koja pripadaju medju najsavršenije izglede, kako 
se prostonarodno politički piše i široki življi po¬ 
kreću na otpor i bunu, protiv patenta Woodova. 
Vješto iznosi pretjerane prigovore, što su se protiv 
novoga novca u javnosti podigli, i obasiplje Wooda 
i njegov naum čitavom bujicom ljute borbe, pogrde 
i sprdnje; pa pošto je narod tako uzbunio i raspalio, 
traži u glasovitom četvrtom pismu nezavisno irsko 
zakonotvorstvo, »jer Irci imadu pravo u svojoj kući 
gospodariti baš tako kao i Englezi u svojoj«, čvr- 
tom rukom odrešito suzbija kraljevske povlastice 
u uzane njezine granice, kad se radi o narodnoj 
slobodi, otkriva sramotne zloporabe irske vlade i 
izriče, da je »vlada tbez privole vladanih prava 
oznaka ropstva«. Nije bilo na ino, vlada je bila 
prinudjena popustiti i opozvati patenat Woodov. 

U drugoj satiri priča, kako po ulicama i putovima 
na vratima koljeba u Irskoj ima sva sila prosja- 
kinja zamotanih u prnje sa troje, četvero ili šestoro 
djece oko sebe; kako su ta djeca velik teret za ovu 
kraljevinu i kako je jedan poznati mu jako pametan 
Američanin u Londonu kazivao, da je mlado, 
zdravo, dobro ugojeno dijete od jedne godine iz¬ 
vanredno slatka, dobra, zdrava hrana, bilo frigano, 
pečeno, prženo ili kuhano, a za cijelo moglo bi ga 
se upotrebiti i zato, da se skuha u umoku ili kao 
drob (ragout). »S toga«, nastavlja, »smjerno izno¬ 
sim na opće razmišljanje, ne bi li se od jedne sto¬ 
tine i dvadeset tisuća već nabrojene djece dva¬ 
deset tisuća sačuvalo za pleme, a od tih tek četvr- ' 

tina treba da budu muška-ne bi li se ostalih 

stotinu tisuća moglo, kad imadu jednu godinu, po- 

nuditi na prodaju otmenim i bogatim ljudima širom 
kraljevine, a svagda kod toga uputivši majku, da 
ih zadnji mjesec pusti, neka do mile volje sišu, da 
tako budu tusta i pretila za stol Od jednoga dje¬ 
teta mogla bi se spremiti dva jela, kad se časte 
prijatelji; a kad obitelj sama jede, moglo bi se od 
prednjega ili stražnjega dijela spremiti izdašno jelo, 
a natrunjeno sa malo papra ili soli, bilo bi kuhano 
četvrti dan jako dobro, osobito zimi«. 

Ne marimo dalje iznositi sulude račune Swif- 
tove o koristi, što bi je zemlja dobila, ako se njegov 
prijedlog prihvati, već je dosta da iznesemo ogled 
njegova običnoga polemičnoga pisanja protiv svo¬ 
jih političkih protivnika. U svome pamfletu protiv 
tadašnjega potkralja Irske «Kratak karakter grofa 
Tome Whartona« piše o njem: »Često sam imao 
prilike razgovarati se s njegovom lordskom milosti 
pa sam se potpuno uvjerio, kako ne mari za hvalu 
i kako ga se ne prima pokor. On nema smisla ni 
za sramotu ni za slavu, kao što su neki ljudi bez 
ćutila njuha. Za nj ima dobar glas baš tako malu 
cijenu kao za one druge kakova dragocjena mast. 
Kad neko drugoga radi hoće da opiše prirodu 
zmije, vuka, krokodila ili lisice, valja uzeti, da to 
radi bez ikake lične ljubavi ili mržnje za te živo¬ 
tinje. Tako je za mene njegova preuzvišenost čo¬ 
vjek, kojega lično niti ljubim niti mrzim«. A onda 
dolazi taj »stvarni« i strogi opis grofa. »Ako je la¬ 
žima što polučio, ima to da zahvali više zato, što 
su tako česte, nego što su tako umješne, jer nje¬ 
gove laži izlaze na vidjelo kadšto za sat, često za 
jedan dan, a svagda za nedjelju dana. Ide marljivo 
u crkvu, kako i doliči njegovu visokom mjestu, a 
pred crkvenim vratima grdi boga i govori gnu¬ 
sobe. U politici je prezbiterovac, u vjeri ateista, a 
sada mu se je prohtjelo da ima za jaranicu papist- 
kinju. U svome saobraćaju sa svijetom njegovo je 
općeno pravilo da natovari ljude, a zato ima samo 
jedno sredstvo, neku smjesu od laži i zaklinjanja. 
Još niko nije čuo, da je uskratio obećanje ili ga se 

držao —« i tako ide redom čitulja njegovih poroka 
i djela. 

Thackeray može da bude strog i neumitan 
spram čeda svoje fantazije koliko hoće, može da 
ih stavlja na ruglo koliko mu drago, ali sa živim 
ljudima svagda postupa čovječno, obazrivo i otmeno 
kao savršen gentleman. O licu, koje je šibao možda 
najljućim bičevima svoje satire, o engleskom kralju 
Gjuri IV., kaže u svom pučkom predavanju o 
njemu: »Nacrtati njegovu sliku činilo mi se iz po¬ 
četka, da nije baš jako teška stvar. Evo ovaki mu 
bijaše kaput sa zvijezdom, ovaka vlasulja, a pod 
njom evo isklesana njegova obličja — da mi date 
tablicu i komadić krede mogao bih vam ovdje na 
stolu nacrtati prilično točnu njegovu sliku. Pa ipak, 
da ste samnom o njem pročitali čitave naramke 
knjiga, da ste poradi njega prekopali stare mje¬ 
sečnike i novine, gledali ga ovdje na plesu, ondje 
kod javnoga ručka, drugdje opet kod trke i tako 
dalje, ne biste vjere mi ulovili njegove slike, ne 
biste od njega ništa vidjeli — ništa do kaputa, vla- 
sulje i nacerene obrazine pod njom — ništa do 
puke lutke. Taj naš Gjuro, šta li on bijaše? Gledaš 
mu život od početka do kraja, pa ne vidiš ništa do 
ukočena pozdrava i nacerena lica. Kušaš, da ga 
rastaviš u komade, pa vidjaš u njega svilene ča¬ 
rape, pamukom postavljene hlače, utegu, kaput 
s gajtanima i s krznom oko vrata, zvijezdu na pr¬ 
sima i modru vrpcu reda podveze, džepnu mara¬ 
micu prožetu najugodnijim miomirisom, tamno- 
smedju uljem natopljenu vlasulju po zadnjem ukusu, 
niz zubi i velik crni štap, par prsluka i još prsluka 
— i ništa više. Ne nalaziš, da je igda koji svoj osje¬ 
ćaj, koju svoju misao izrekao. Javne isprave bile 
su proglašene u njegovo ime, ali su ih drugi ljudi 
pisali — ima njegovih privatnih pisama, ali su ih 
drugi ljudi upriličili. On bi tek stavio velikim pi¬ 
smenima George P. ili George R. na kraj svake 
stranice pa bi sebi uobražavao, da je sam ispisao 
čitavi papir. Pisar kojega knjižara, kaki sirotan 

književnik ili koji drugi neznanović učinio je sve 
to, ispravio pravopisne pogrješke, kojekako zbaž- 
dao neskladne izreke i dao toj nedozreloj babljoj 
črčkariji neki smisao. Pa opet je morao imati ka- 
kih ličnih osobina. Učitelj plesa, s kojim se je u 
plesu natjecao, što više kojega je u tome natkrilio 
— vlasuljar, koji mu je vlasulju kovrčio, krojač, 
koji mu je kaput šivao, svaki je od njih imao takih 
osobina. Ali kod našega Gjure badava tražiš takih 
ličnih svojstava, Spoljašnji čovjek za cijelo je pa¬ 
mukom ispunjena lutka i djelo krojača. Pod tim je 
moralo nešto biti, ali što je bilo? Ljudi badava 
traže u njega kaki karakter, a bez sumnje ne će 
ga nigda ni naći«. 

Pored te slike iz nedavne povjesti, koja je tako 
daleko odmakla od Swiftova načina pisanja, da po¬ 
kažemo jedan ogled satire Thackerayeve iz savre- 
mene političke borbe. Kad je Macaulay 1839. go¬ 
dine postao član tajnoga savjeta i tajnik ratnih po¬ 
slova s pravom glasa u kabinetu, svi graknuše na 
nj kao na bijelu vranu, što se je sin neznatne po¬ 
krajinske porodice bez imutka i debelih kumova 
prije svoje četrdesete godine dostao tako visoke 
državne službe. U tome svom nevidjenom uspjehu 
počinio je Macaulay grdnu nesmotrenost pa u 
svojoj poslanici biračima, te se je primio državne 
službe i zato će se po starom ustavnom običaju 
podvrći ponovnom izboru, naznačio, da ju piše iz 
kraljevskoga grada u Windsoru, gdje se je nalazila 
kraljica, on po staroj navadi odsjeo i konačio pa 
bio zaprisegnut. To nespretno isticanje kao da je 
u kraljevskom gradu kod kuće bila je jedva doče¬ 
kana lovina za novinare i šaljčine. »Zar nije To- 
mica Macau bio snob, pitao Thackeray (»The 
Snob papers«, glava sedamnaesta o književnim 
snobovima), »kad je u jednom svome djelu nazna¬ 
čio, da ga je napisao u kraljevskom gradu Wind- 
soru? Jako se dobro opominjem one buke, što ju 
je taj jako poštovani gospodin podigao svojom smio- 
nošću, da pošalje jednu svoju poslanicu iz kraljev¬ 

skoga grada u Windsoru, pa mislim — da je bio 
sn °b, jer je to boravište u toj svojoj poslanici na¬ 
značio. — Ne mislim to, već je snob bio svijet, 
koji je odatle načinio toliku buku i pisku — svijet 
koji sa strahom gleda u kraljevske dvore u Wind- 
soru pa drži za svetokradju, kad ko o njima po 
domaći govori. Prije svega tamo se je g. Macau 
nalazio, pa zato nije mogao da bude nigdje drugdje. 
Zašto bi svoja pisma šaljao s naznakom drugoga 
mjesta, već ako svoga boravišta? Ja uzvrh toga 
mislim, da ima jednako pravo tamo boraviti kao 
sam kraljevski suprug Albert. Njezino Veličanstvo 
— ja to pišem sa svim strahom i poštovanjem, 
sto doliči tome tako velebnom predmetu — uzvi¬ 
šena je gospodarica one javne palače. Čest njezinih 
kraljevskih dužnosti jeste i milostiva gostoljubi¬ 
vost, a zato mislim, da je g. Macau imao baš ta- 
kovo pravo na svoju sobu u kraljevskom gradu 
Windsoru kao i na svoju crvenu uredovnicu u vla- 

“\ no J P w/ Č V pa mu pod ni P° što nije trebalo krišom 
ici u windsor, stidjeti se svoga puta onamo ni 
premučati svoj tamošnji stan«. 

„ , kasnije se ) e1 ta jako nedužna i nimalo zlobna 
sala činila Thackerayu nepravedna, pa prigodom 
smrti Macaulayeve piše pod svojim punim ime¬ 
nom: »Svagda sam mislio, da je Macaulay s pravom 
išao za velikim ciljevima i da mu je pripadao pri- 
znat visoki položaj. Pred nekoliko godina podigla 
se uda vika, jer je Macaulay poslao neku poslanicu 
iz kraljevskoga grada u Windsoru, gdje se je na¬ 
lazio. Dobri bože! Zar taj muž nije bio dostojan 
gost za budi koju palaču na svijetu i dostojan drug 
nudi kojenui mužu ili ženi? Ja bih rekao, da su se 
poslije Austerlitza činovnici i slugani staroga dvora 
rugali Napoleonu, što je svoja pisma šaljao iz 
j.honbrunna. Ali ta jadna halabuka poradi kra¬ 
ljevskoga- grada u Windsoru tek je jeka staro- 
vjecnih ustanova, što ih brzo nestaje. Mjesto je 
UKim rodjenim čelovodjama medju prvacima u 
zemlji, a ova je zemlja, barem kako mi Britanci 

mislimo, prva, gdje odličan muž ima najbolje pri¬ 
like, da iskoristi svoj veliki um i dar«. 

Još niko na svijetu, kako sam Thackeray o 
njem pripominje, nije kao Swift u četvrtom po¬ 
glavlju svojih »Puta Gulliverovih« iznio svu onu 
nevaljalštinu svega čovječjega roda, onu njegovu 
sitničavost, okrutnost, oholost, slaboumnost, opću 
taštinu, sulude zahtjeve, krivu veličinu, gizdavu 
tupost, prostačke mete i nedostojne uspjehe. Još 
niko nije tako prikazao, da je čovjek do u dno svoje 
duše opak, očajan i izmožden; da je njegovo ne¬ 
znanje bolje od njegove slavljene pameti, da su mu 
strasti tako nakazne i njegove sile prostačke, te 
jeste a i zavrijedio je, da bude rob marve. Još ni¬ 
kome se duša nije uzbučila od toliko kletava 
svijeta i grdnje nebesa. Kao njegov Gulliver, kad 
se je prvi put iskrcao u zemlji Yahooa, osjećaš da 
će te gotovo ugušiti ta pogan, što svuda okolo 
tebe pada, ta nakazna satira, što laje, urliče i škr- 
guće zubima prokljinjući ljudski rod, gazi i zadnju 
mrvu pristojnosti, što je bez truna muške svijesti 
i stida, prljava u svojim riječima i mislima, bijesna, 
mahnita, ogavna, »Ja sam uvijek,« piše Popeu po¬ 
što je svršio svoga Gullivera, »mrzio na sve na¬ 
rode, vjerozakone i zajednice; mogu da zavolim 
tek ljude pojedince, a zamrzio sam na bagru prav¬ 
ničku, lječničku, vojničku, na Engleze, Škote, Fran¬ 
cuze i sve druge, a navlastito mrzim i prezirem tu 
životinju, što se zove čovjek, pa sam sabrao gradju 
da pokažem, kako je lažna ona oznaka, da je čo¬ 
vjek »animal rationale«, dok je u istinu tek »ra- 
tionis capax«. On je bio čovjek, koji je jedared 
prekinuo svoj razgovor s nadbiskupom Kingom, da 
su toga božjega slugu oblile suze, on sam odatle 
odjurio sav uzrujan i zaprepašten, a nadbiskup re¬ 
kao jednomu njegovu znancu, koji je baš pridošao: 
»Taj čas ste sreli najnesretnijega čovjeka na zemlji, 
ali za razlog njegove nesreće ne smijete nigda da 
pitate,« Njegovo postupanje sa ženama, njegova 
kuća, koja za nj bijaše pravi pakao, i njegova vjen¬ 


čana žena Stella, svetica i mučenica, koja mu se 
nije smjela približiti, pokazuju svu tragiku toga sil¬ 
noga duha. Bio je najnesretniji čovjek na svijetu, 
kojemu su se u to doba svi najdarovitiji pisci en¬ 
gleski klanjali do crne zemlje, pred kojim je Irska 
padala ničice i kovala ga u zvijezde kao svoga 
oslobodioca, spasitelja, najvećega irskoga otadžbe- 
nika i gradjanina; kojega su najglasovitiji državnici 
i najveći pjesnici onoga doba slavili i laskali mu, 
a koji iz Irske piše Bolingbrokeu: »Doba je da 
svršim s ovim svijetom, da, ako mogu, dospijem u 
bolji prije nego me pozovu u najbolji, pa da ne 
crknem ovdje u bjesnilu kao otrovan parcov u 
rupi.« Strahovitih li stihova, što kazuju svu nje¬ 
govu filozofiju i opisuju sudnji dan, a što ih je lord 
Chesterfield poslao Voltaireu za ogled engleske 
satire: 

Uz prjestol Jovin svijet grne 
Prestravljen sav od straha trne, 

Tu bljedog krivca duša peče, 

Tresući nebom Jove reče: 

»Ti grješni sljepi ljudski smete, 

Što nauka ti um pomete — 

Ti, što te teška savjest kori, 

Ti, što se nikom ne dodvori 
Ti, što te zavaravo svako — 

Svi redom sad ćete u pako! 

(Jer ljudi su vam glave smeli, 

A ne znate što Jove želi); 

Ludovanje se dokončalo, 

Za vaše hire nij* me stalo — 

Vas bene rječ sad moja veže 
Nek ludove vas oganj žeže!« 

Kako toga nesretnika mori svijest svoje zlobe 
i nevaljalštine i u najintimnijim časovima, kad mu 
se kruto i okorelo srce topi i studeni stih mu se 
u Ž r ije, da bude prava poezija: 

Dok bolja pritisla me jako 
I čajem dan i noć ovako, 

Nek minula bi sudba prjeka 
I našo muci mojoj ljeka, 

Na um mi pada moja Stella 
Umiljata al sjetna čela; 

I ako joj je nebo sad 
Dosudilo još veći jad, 

Ni zulumćar ne dobi toga 
Od upregnuta roba svoga 
Što Stella pregla da uradi 
Moj život ljupko da zasladi. 
Sad koraka se tiha, brza 
Nečujno oko mene vrza, 

A ručice joj, oko milo 
U jadno srce melem slilo. 
Dobroto nevidjena pazi, 
Odatle tebe zlo snalazi, 
Dajući snage srcu mome, 
Grob crni kopaš žicu svome: 
Jer taka luda nije bila, 

Što palaču je porušila, 

Da sazda iz te razvaline 
Tek sliku lomne kućerine. 


Thackeray naprotiv bijaše čovjek, kojemu je 
često u životu bilo obastati na teškom ispitu, koji 
je izgubio svoj imutak, bio u braku nesretan u 
znoju svoga lica morao zaradili koru hljeba, bio 
svagda slaboga zdravlja, a život mu zadao sto jada 
i čemera, nasitio ga gorčinom i opojio pelenom. Ah 
do zadnjega časa bijaše poštenjak, dobra i čestita 
duša, široka, šaljiva, prijazna i nasmijana priroda, 
od glave do pete muž i gentleman u svakoj pr 
godi Svoju knjigu o snobovima zavrsuje nježna: 
»Da im se (snobovima) smije, posao je g. Puncha 
Neka se smije pošteno, ne zbija s njima himbene 
šale, govori istinu i kad mu se lice naceri na pod¬ 
rugljiv smiješak pa nigda ne zaboravi, ako je i sala 
dobra, da je istina još bolja a ljubav najbolja.« 
Nježne li one napomene u »Pendenmsu«, kako s 
je na njihovu porodičnom grbu ui perjanici kacig 
nalazilo gnijezdo puno malih pelikana, sto k j J 

krvava prsa velike matere ptice, a ona svojim ma- 
lišima daje hrane izobila — kako je po svoj prilici 
i ženkama pelikanima drago krvariti od sebičnih 
kljunova svojih mladih, a za cijelo to žene i rade, 
pa kako mi muževi ne razumijemo to veselje, ko¬ 
jim je začinjen bol žrtve, i tu gotovost trpiti za lju¬ 
bljeno biće, nemariša muža, raspikuću sina i lju¬ 
bimca brata vjetrogonju. S kolikom li ljubavlju i 
strahom sluša svetu glazbu milih onih stihova 
Addisonovih, što ih svaki Englez i Američanin na 
izust znade kao svoju večernju molitvu: 

Netom mrkla noćca pane, 

Mjesec divno pričat stane, 

Tihoj zemlji redom zbori 
Otkle njemu njegvi dvori; 

Svaka zvjezda, što se krjesi 
Svi planeti na nebesi 
Nose glase u svom ljetu 
Kazuju ih svemu svjetu. 

Njemo, tiho sve se kreće, 

Nit se ćuha čuti ne će 
Duž putanje njine sjajne, 

Kružeć oko zemlje vajne — 

Al sve javlja isti čas 
Uhu uma gromki glas, 

Vjekom pojeć sjaje, gori 
Božja ruka da nas stvori. 

On nije satirik Swiftova kova, jer nije ni ličan 
ni zloban; nije ni humoristički pisac, jer mu nije 
do toga da pošto poto zametne smijeh. On tek kao 
sudija donosi svoje presude, jer mu ih nameću ži¬ 
votne prilike, što ih je uzeo crtati. A kako su 
kadšto te presude umne i osnovane, duhovite i 
zgodne! — na priliku ona o visokom društvu en¬ 
gleskom u »Pendennisu«: »Kako se Delolme, 
Blackstone i drugi, što veličahu engleski ustav, 
diče, da u svoju aristokraciju primamo zasluge 
svake vrste, da čeljade najnižega roda, ako je to 
zavrijedilo, može nositi državnu odoru velikaša i 

sjesti kraj Cavendisha i Stanleya, tako bi se i naše 
dobro društvo, makar je do boga ponosno, od pri¬ 
rode čuva svoje povlastice kao oko u glavi i brižno 
pazi, koga će pustiti u svoje kolo, moralo dičiti, 
čim je takovo čeljade samo dosta bogato, da sve 
njegove brane i ograde namah padaju, pa da je on 
ili ona srdačno dočekana, kako to svojim bogat¬ 
stvom i zaslužuje. Ta činjenica pokazuje našu 
britsku nezavisnost i čestitost — naši viši staleži 
nijesu tako strašno ponosni aristokrati, kako ih 
neznalica prikazuje. Naprotiv, ako neko ima no¬ 
vaca, pružaju za njim ruke, jedu njegove ručkove, 
plešu na njegovim plesovima, žene njegove kćeri 
ili daju svoje rodjene ljubazne djevojke njegovim 
sinovima s takom prijaznošću, kakovoj se čovjek 
ne bi nadao ni od najprostijega pučanina,« 

Pored svega toga hladnoga mira i topla srca, 
onoga mrva podrugljivoga i prezirnoga, nujnoga i 
snuždenoga gledanja na svijet u njega je i onaj 
strogi konvencioni društveni moral pa ona zeru 
filistarska ispravnost dobro odgojena engleskoga 
gospodina. Kako ga se bolno prima^ kad mu je pri¬ 
čati, kako je koji od njegovih prošlih drugova od 
pera zastranio u moralno bespuće, a s kakom li 
neustrašljivom srčanošću ustaje protiv razuzdane 
i opake engleske drame za restauracije Stuar- 
tovske! Nije mu nimalo po ćudi taj prečasni Lovro 
Sterne, glasoviti pisac Tristrama Shandya i dra¬ 
žesnoga Yoricka, dika i slast otmenoga svijeta, 
divni duhovnik, čije je propovijedi sav obrazovani 
svijet na jagmu pokupovao, koji je zasio u lagani 
naslonjač Rabelaisov, što je sada tek dobio nove 
jastuke i postao više gospodski nego kad je u 
njem sjedio stari cinički župnik u Meudonu, a kop 
je bio više nego takmac dekana od sv. Patricka, 
velikoga Jonatana Swifta. Ta on piše 1741, svojoj 
vjerenici, kojom se je kasnije oženio, da će om 
dvoje biti veseli i nevini kao naši praroditelji ^ raju 
prije nego je nečastivi ušao u taj bajni svijet, da 
će najveća ljubav carovati i kraljevati u toj nji- 

Povoj kućici i zabiti daleko od ljudskih bura i 
bijesnih oluja, da će neki prijazni zid od ljuta 
vjetra zaštititi jaglac neka cvate u pola prosinca — 
a gle, taj ubavi cvijet ljuveni, taj jaglac, nad kojim 
je prolio toliko suza, nije potrajao ni četvrt vi¬ 
jeka! Jer u travnju 1767,, kad mu je poslije punih 
dvadeset i šest godina njegova vjenčana žena do¬ 
jadila i on se zaželio malo promjene, izlio je taj 
nikogović svoje zaljubljeno srce drugoj jednoj uda- 
toj gospodji, a u isti čas šaljao taj izmoždeni stari 
nevaljalac i lopov vesela pisma svojim prijateljima, 
gdje zbija neslane slave s tom sirotom zaljublje¬ 
nom gospodjom, a pod žitom i zlatnim rezom obru¬ 
bljeno pisamce, gdje opet trećoj nekoj gospi nudi to 
pusto blago, to svoje srce, pa je pita, je li joj je 
drago, što je nesretan, je li njezina slava zato više 
porasla, što su njezine oči i usne nekoga čovjeka 
zaludjele, pa u svojoj užasnoj prostoti i svetogrdnji 
spominje »oče naš« za dokaz, te nije želio, da ona 
uvede u napast njega, koji je njezin najodaniji i naj¬ 
iskreniji rob. Ima doduše stotina stranica u nje¬ 
govim spisima, priznaje Thackeray, koje su krasne 
i pune ne samo humora da je čudo, nego i nepa¬ 
tvorene ljubavi i dobrote. Istina, svagda je opasan 
posao, kad čovjek mora da iznese na pazar svoje 
suze i smijeh, svoje napomene, ličnu tugu i radost, 
svoje najskrovitije misli i osjećaje, kad mora da ih 
stavi na papir i prodade za novac. Ne pretjeruje 
li svoju tugu samo da bi mu se čitatelj sažalio na 
njegovu krivu čuvstvenost? ne hini li srdžbu, da 
bi prikazao, te je u njega krepostan karakter? ne 
izmišlja li zgodne odgovore, da bi ga svijet držao 
za duhovita čovjeka? Ne krade li od drugih pisaca 
i ukradeno kao svoje rodjeno izlaže, da bi izašao 
na glas, kako je pametan i učen? ne hini li, da je 
samonikao? ne gradi li se, da je dobra duša ili 
mrzisvijet? ne doziva li praznim doskočicama i 
prostačkim mamcima bogove iz zadnje galerije, da 
dobije njihov pljesak? Koliko je ličila i izvjestačene 
krepčine nužno za valjan posao na pozornici, a 

koliko je naduvenih riječi i crvenila nametnuto tek 
za volju sujete glumca? Njegovi slušači vjeruju 
mu, nu može li on da vjeruje sam sebi? Koliko je 
bilo promišljena računa i prijevare, koliko krive 
čuvstvenosti, a koliko opet pravih osjećaja? Gdje 
se počinje laž, a znade li on, gdje se počinje? A 
gdje se svršava istina u umještvu i prikazivanju 
toga genijalnoga čovjeka, toga glumca, toga go 
vordžije na vašaru? 

Nu u toga ženskara, prevrtljivca, nevjere, jad¬ 
nika i slabića Sternea, pjeni se Thackeray, mogla 
je da bude tek neprirodna, izvještačena čuvstve- 
nost kao u onoga Francuza pjevača, koji je poslije 
ručka i od svoje volje udario divno pjevati male 
francuske raskalašene pjesmice na nezadovoljstvo 
nekih u društvu, a onda započeo neku čuvstvenu 
baladu i tako ju divno pjevao, da je ganuo čitavo 
društvo i najviše sam sebe, te mu je glas drhtao 
na oči mu od tronuća navrle suze pa prolijevao ? 
ronio te nepatvorene suze, dok nije svršio tu svoju 
pjesmu. Tako je i taj tašti, opaki, dosjetljivi i ne-, 
iskreni Sterne običavao u svome uobražavanju 
rasplakati se i prolijevati more suza, pa vidio, da 
se te njegove suze drugih primaju, da ga iznose na 
velik glas i uzeo tjerati taj tako unosni posao pla¬ 
kanja i iskorišćivati ga te je zaplakao svakom pri¬ 
godom. Thackerayu ne da njegovo ispravno muškT 
i gospodsko shvaćanje, da bi puno cijenio i pošto¬ 
vao jeftine kaplje, što su tekle iz te česme. On ga 
umara svojim vječitim nemirom, nezgodnim uda¬ 
ranjem u njegove čuvstvene žice i tjeranjem na 
smijeh. Svagda mu gleda ravno u lice, pazi na svoj 
uspjeh u svojoj sumnji, je li ga drži za varalicu ili 
ne drži, mijenja svoj stav, tjera ga, moli i prosi* 
»Evo gledaj kako sam čuvstven, priznaj da sam 
jako pametan, ded plači sad, jer već ne možeš da 
mi odoliš«. Humor Swifta i Rabelaisa, za kojima 
se je tobože povodio, tekao je tako prirodno iz 
njih kao pijev iz grla ptice, oni s njime ne gube 
svoje muško dostojanstvo, već $e srdačno groho- 

tom smiju iz svojih širokih grudi, kako ih je dragi 
bog stvorio. (Mimogred budi rečeno, žalosna li pi- 
jeva iz tih poganih ustiju i zloguka li smijeha iz tih 
ljutom mržnjom zadojenih grudiju Swiftovih!) Ali 
ovo čeljade, koje može učiniti da se smiješ ili pla- 
češ kakogod hoće, nigda ne ostavlia svoga čita¬ 
telja na samu i ne da da se njegovi slušači odmore. 
Kad si miran, misli, da te mora razonoditi, prevrće 
se preko glave i pete ili djipi na okolo i šapće ti 
kakovu prljavu pričicu. Taj čovjek je velik lakr¬ 
dijaš, ali ne može da bude velik humorist. Ide na 
.svoj posao po smišljenoj osnovi, liči svoje lice, meće 
na sebe svoju ogrlicu i šarenu odjeću, prostire svoj 
čilim pa se na njem prevrće. Oči toga opakoga sa¬ 
tira neprestano škilje iz lišća u Thackeraya, a on 
n .? !r. c ? u l c n i c £ ov »double entendre« (dvolične 
riječi) pa je bogu zahvalan za nedužni smiieh, za 
.mile i neokaljane stranice, što ih pisac »Davida 
jCopperfielda« (Dickens) daje njegovoj djeci. 

A kako se poput kakova Artusova viteza 
okrugloga stola diže na pokvarenu i razuzdanu 
^englesku dramu za restauracije, za onoga poganoga 
1 raskalašenoga kavalira Karla II., pa je raskrin¬ 
kava i predaje ruglu pitoma i pobožna engleskoga 
svijeta! Kako kao Talus u Spencerovoj »Vilinskoj 
kraljici«, kao gvozdeni čovjek sira Artegala puri¬ 
tanskim svojim mlatilom obara i gazi toga Vilima 
Congrevea i prljavu mu braću u toj gorliivoj, bistro¬ 
umnoj i zanosnoj propovijedi: »Kako da vam pri- 
kažem onu veselu i bestidnu komičnu muzu, koja je 
. Congreveu pomogla do tolike slave? Sluga naj¬ 
milije iaranice Karla II. i glumice Nelle Gwynnove 
izbio ie drugoga slugana, jer je nazvao njegovu 

gospodaricu ružnim imenom, a isto tako i onaj za- 
sukani i odrešiti sveštenik anglikanski zatucani 
Stuartovac .Teremija Collier napao je sitnim lje- 
pahnim nridievima na tu bezbožnu i bezbrižnu 
^adžak babu, englesku komediju svoga vremena, 
i nazvao ju kako je drug slugan sluge Nelle Gwyn- 
nove nazvao gospodaricu sluge Nelle Gwynnove. 

12 

Sluge kazališta Dryden, Congreve i drugi branili se 
s jednakim uspjehom i za istu stvar, poradi koje 
je slugan Nellin zapodjeo kavgu. Ona bijaše zlo¬ 
glasna, drska, nacerena, naličena djevojčura Fran¬ 
cuskinja, ta komična muza. Došla je ispreko evrop¬ 
skoga kopna zajedno s Karlom (koji je odanle uzeo 
još više ženskinja svojih prijateljica) kod restau¬ 
racije — divlja kuštrava Laida s očima, što su svi¬ 
jetlile od duhovitosti i vina — bezočna dvorska 
milosnica, koja je sjedjela kralju na koljenima i 
smijala mu se u brk, pa kad je pokazala drsko svoje 
lice na prozoru svoje kočije, sjatilo se nekoliko naj¬ 
plemenitije i najčuvenije čeljadi sa sela, da joj se 
klanja oko njezinih kola. Bila je dosta dobra i svi¬ 
jetu omiljela, ta drska komedija, ta smjela sirota 
Nella; bila je vesela i otmena, dobrodušna, otvo¬ 
rena, kako takova čeljad može da bude! a muževi, 
koji su s njome živjeli i smijali se, uzimali njezinu 
plaću i pili njezino vino, ustadoše, kad su puri¬ 
tanci digli na nju kuku i motiku, da se bore i da 
je brane. Ali ta bludnica nije se mogla obraniti, 
pa je prilično izvjesno, da su to i njezine sluge 
znale. 

»Život i smrt promeću se u svemu, istina i 
laž svagda su borbi. Uživanje svagda ratuje sa 
samouzdržanjem. Sumnja svagda kliče sramota! i 
podruguje se. Čovjek u životu, humorist, u svome 
pisanju o životu skače preko ovoga ili onoga na¬ 
čela, pa se smije s poštom pravice ili s ljubavlju 
k istini u srcu, ili im se smije s druge strane. Ni- 
jesam li vam kazao, da je plesanje bilo ozbiljan 
posao u čoroja (harlekina?) Pročitao sam dvije ili 
tri glume Congreveove prije nego sam stao o njem 
govoriti; a bilo mi je po prilici onako pri duši, kako 
je, rekao bih. bilo nama ovdje većinom u Pompeju, 
kad smo gledali kuću Salustovu i ostatke jedne pi¬ 
janke — dva tri osušena vinska zemljana vrča, 
ugljen stol od večere, grudi djevojke plesačice pri¬ 
tisnute na pepeo, nacerena lubanja jednoga šaljivca 
— potpuna tišina svuda naokolo, dok cicerone 

klepeće svoj moral i modro nebo spokojno sjaje 
nad ruševinom. Muza Congreveova je umrla, a 
njezin pijev zamukao je u pepelu Vremena. Izbu- 
ljili smo oči u okosnicu pa se čudimo životu, što 
je jednoć strujio u mahnitim njezinim žilama. Di¬ 
žemo lubanju pa se nagonimo u svakojake misli o 
veselju i smjelosti, dosjetkama, preziru, strasti, nadi, 
željama, što su nekada u toj praznoj šupljini vrele. 
Mislimo o pogledima, što su mamili, o suzama, što 
su se ronile, o sjajnim očima, što su sjale u tim 
praznim udubinama; i o usnama, što su šaptale o 
ljubavi, i obrazima, što su se nasmijali, da su ja¬ 
mice u njem nastale, i negda pokrivali ovu strašnu 
požutjelu tikvu. Običavali su jednoć zvati ove zube 
biserima. Gle, eno kupe, iz koje je pila, zlatnoga 
lanca, što ga je metala na vrat, posude, u kojoi je 
bilo rumenilo za njezine obraze, njezina ogledala i 
harfe, uz koju je običavala plesati. Mjesto slave na¬ 
lazimo grobni kamen, a mjesto gospe tek nekoliko 
kostiju. 

»Kad čitaš danas te glume, tako ti ie kao da si 
začepio uši i gledaš kad Čeljad pleše. Što li je to? 
te odmjerene kretnje, ta nakrivljena lica, to kla¬ 
njanje, komešanje i uzmicanje, cavalieur seul (go¬ 
spodin sam), što seta spram tih gospa — te gospe 
i muževi vrte se na koncu naokolo u bijesnoj trci. 
poslije koje se svak klanja, pa je umiljati taj obred 
izvršen. Bez glazbe ne možemo da razumijemo toga 
smiješnoga plesa prošastih stoljeća — čudne mV- 
gove zbilje i veselosti, njegove pristojnosti i nepri¬ 
stojnosti. Ima svoj posebni gegavački jezik, koii 
nije nimalo nalik na život, i vrstu svoga posebnoga 
morala, koji nije nimalo nalik na život. Strah me 
je, da je to otajstvo neznabožačko, da je znak neke 
nauke poganske, da prosvjeduje — kao što su 
Pompejčani po svoj prilici to činili, sakupljeni u 
svome kazalištu i smijući se svojim igrama; kao 
što su Salustiie i njegovi prijatelji i njegove milo¬ 
snice prosvjedovali, ovjenčani cvijećem i s kupama 
u rukama — protiv nove, krute, pobožnjačke, na 

slasti omrzlc nauke, od koje su suhonjavi učenici 
odskoro pridošli iz azijatskih obala sredozemnoga 
mora, da razbiju krasne slike Venerine i poruše 
oltare Bakove. 

»Ja zamišljam kazalište sirote Congrevea kao 
hram poganskih slasti i otajstva, koji nije dopu¬ 
šten već ako medju neznabošcima. Bojim se, da 
kazalište i dalje nosi tu staru predaju i bogoslužje, 
kao što su zidari nosili svoje tajne znakove i obrede 
od hrama do hrama. Kad razuzdanih junak otima 
ljepoticu u glumi i stara luda obrugana i obrukana 
da je sramota, što ima mladu ženu; u baladi, kad 
pjesnik moli svoju ljubaznicu, neka nabere ruža 
što više može i opominje je, da staro Vrijeme do¬ 
skora ode u nepovrat; u baletu, kad se poštenjak 
Koridon udvorava Filini pod rešetkama koljebe od 
ljepenke i škilji u nju preko glave djeda u crvenim 
čarapama, koji je srećom zadrijemao, pa kad ona 
namamljena od poziva rumenoga mladića išeta do 
pozorišnih svjetiljaka i oni svaki na svojim nožnim 
palcima zaigraju kolo, što ga svi znate i što se je¬ 
dino prekida, kad se stari djed probudi iz svoga 
sna u toj kućici od karata (kamo se vraća, da opet 
malko prodrijema, ako mlada čeljad hoće da iznova 
započne igru); kad čoroje, u sjaju svoje mladosti, 
snage i okretnosti, zaodjeven u zlato i stotinu boja 
preskače glave nebrojenih pogibija, u svome skoku 
sjeda za vrat podivljalim gorostasima, pa neustra- 
šljiv i sjajan ispleše sve opasnosti; kad gospodin 
Punch, taj bezbožni stari bundžija krši svaki zakon 
i smije mu se u svome odurnom slavlju, nadmu¬ 
druje svoga odvjetnika, opsuje svakoga pandura, 
zakreće vratom svoioi ženi i penie krvnika na 
vješala — zar ne vidite u komediji, u pjevanju, 
u plesu, u odrpanoj maloj Punchovoi igri lutkama 
— poganski prosvjed? Zar se ne čini kao da Život 
u nju meće isprike i pjeva njezin smisao? Gle kako 
zaljubljenici hodaiu i drže se rukama i šapću! Pieva 
kor: »Ništa niie ko ljubav, ništa nije ko mladost, 
ništa nije ko lijepost našega proljeća. Gle! kako 

starost kuša, da se pomiješa u veselu našu igru! 
Udrite ga njegovim štapom, toga nagrešpana star¬ 
kelju, tu staru ludu! Ništa nije kao mladost, nije 
ništa kao ljepota, nije ništa kao snaga. Snaga i 
srčanost predobivaju ljepotu i mladost. Budite ju¬ 
naci i osvajajte. Budite mladi i sretni. Uživajte, 
uživajte, uživajte. Hoćete li znati Segreto per essere 
felice (tajnu da budeš sretan?) Evo: nasmijana 
ljubaznica i kupa Falernca«, Dok dječak odmiče 
kupu i pjeva svoju pjesmu — čuj! kakva li to ulična 
halabuka dolazi bliže i bliže? Kakva li je to tu¬ 
žaljka, koja hoće da nas uznemiri? Svijeće slave 
dogorijevaju, lica se ruše i blijede, glas podrhtava 
i kupa cijedi se na tle, Ko je? Smrt i sudba na vra¬ 
tima su, a one hoće da udju, 

»Komična slava Congreveova odsjauje od svi¬ 
jeća, a oko stola, prazneći plamene kupe napitka 
i provodeći najbješnje i najogavnije šale, posjedala 
gospoda i gospe, koje služe lupeški sluge i sluškinje 
razuzdane kao i njihovi gospodari — možda naj¬ 
gora družba na svijetu. Tu kao da nema ni traga 
kakovu moralu. Čelo stola sjedi kaki Mirabel ili 
Belmour (odjeveni po francuskom izgledu, a poslu- 
ženi od Engleza, koji majmunišu Scapina ili Fron- 
tina). Njihovo je zvanje, da im niko ne odoli i da 
osvajaju gdje mogu i ne mogu. Kao junaci u viteškoj 
priči, od kojih su dugočasne ljubavi i borbe imali oni 
u zaborav da vrgnu, svagda su sjajni i pobjednici — 
svladavaju sve pogibije, pobijede sve neprijatelje 
i na koncu predobiju ljepotu djevojku. Očevi, mu¬ 
ževi, lihvari, to su dušmani, s kojima se ti pobor¬ 
nici bore. Oni su bez milosrdja spram starih go¬ 
dina, ne mijenjaju se nimalo, a star čovjek igra onu 
ulogu u dramama, što ju u viteškim pričama ima 
zlopaki vještac ili veliki brblješa gorostas, koji se 
grozi, vrnča i odupire se — on je grdna luda pre¬ 
pona, koju vitez svagda savladava. To je starac sa 
škrinjicom novca, gospar Belmour njegov sin ili si¬ 
novac potroši njegov novac i ruga mu se. To je 
starac s mladom ženom, koju stavlja pod ključ; 

gospar Mirabel otima mu njegovu ženu, posrne 
preko njegovih starih nogu, što su se od uloga zgr¬ 
čile, i ostavlja na cjedilu staroga škrticu. Stara 
luda, što mu je palo na um da zgrće svoj novac 
ili da stavlja pod ključ rumenu momu od osamnaest 
godina? Novac je za mladost, ljubav je za mladost, 
u šaš sa starom čeljadi. Kad gosparu Millamantu 
bude šezdeset godina, pošto se je dakako rastao od 
prve lady Millamantove i oženio se unukom svoga 
prijatelja Doricourta ravno iz njezine dječje sobe, 
bit će on na redu, a mladi Belmour njemu će se ru¬ 
gati i sprdati. Sav taj krasni moral imate u komedi¬ 
jama gospodina Vilima Congrevea. Pune su duha i 
dosjetaka. To živovanje, što ga motri, motri ga s ve¬ 
likim humorom, ali ah! Dosadne li slave, te gozbe 
duha i dosjetaka gdje nema ljubavi. Za malo 
obamre, jadna muka u želudcu dolazi za njom i 
samotna, tupa glavobolja u jutro«. 

Valja po pravici reći, da se na te Tkacke- 
rayeve teške korbe engleskoj komediji onoga vre¬ 
mena ne može naprečac odsjeći, da su tjesno- 
grudne i prestroge, jer su glume, junakinje i junaci 
Congreveovi još nekako prirodni, umjereni i ugla- 
djeni na priliku pored komedije »Raspaljena žena« 
(Prevoked wife), što ju je sir John Vanbrugh pri¬ 
tvoren u Bastilli od duga časa napisao i što se je 
1696. prikazivala u londonskom kraljevskom kaza¬ 
lištu s velikim uspjehom. U toj se glumi vrza sve 
sama odurna i gadna čeljad, lord Foppington 
(Mamlaz), u istinu »najsavršeniji mamlaz, što su ga 
igda iznijeli na pozornicu«, pa glavni junak sir 
John Brute (Blezga), što bijaše dugo jedna od glav¬ 
nih uloga Garrickovih. Veće razuzdanosti i pro- 
staštva od te lakrdije ne možeš ni zamisliti, a da¬ 
nas gotovo ne možeš iz nje ni da ispišeš neka oso¬ 
bito masna mjesta. Tu kao da se roče sve bekrije 
gore od gorega i najniži smet djevojčura i seka 
daša. Taj sir John Brute čeljade je iz dna života, 
što »u večer tetura i kudeca u sobu svoje žene kao 
putnik na brodu, kojemu je pozlilo, baca se na 

krevet kao vreća — noge studene kao led, dah 
vruć kao krušna peć, ruke i lice prljavo kao i nje¬ 
gova lanena noćna kapa; pobrka čitavu postelju, 
navuče pokrivač preko ledja i — hrče,«Pitaju ga, 
zašto se je oženio? »Oženio sam se, jer sam htio 

s njome —, a ona mi se je prije nije-,« Pijan- 

čuje po krčmama; silan noćni bukač, zapodijeva 
kavge i tučnjave s gradskim stražarima i noćobdi¬ 
jama, pljačka ljude po ulicama. Došavši kući napit, 
hoće da uzme vrč za čaj iz jednoga zidnoga or¬ 
mara; pošto je zatvoren, razbija mu nogama vrata, 
nalazi tamo ljubaznika svoje žene i svoje neća¬ 
kinje, pobijesni od gnjeva, blebeta kojekakve 
besmislice, najedared kao zaklan zaspi, a slugani 
ga rukama i nogama guraju iz sobe. Lord Fopping¬ 
ton dolazi k siru Tumbellyu Chemseyu (gosparu 
Debeljku Kvarti), da isprosi njegovu kćer gospo- 
djicu Hoydenovu. Gospar Debeljko drži ga za va¬ 
ralicu i opsuje kao psa, a gospodjica Hoydenova 
predlaže, da ga odvuku u baru, gdje se konji ka- 
Ijužaju. Oni mu vežu noge i ruke i bace ga u pasjak, 
gospar Debeljko udara ga pesnicom i prijeti mu, 
da će mu izbiti sve zube. Kad se na koncu varalica 
otkrije, pita ga: »Mylorde, hoćete li ga zaklati, ili 
da ga zakoljem sam?« To je taj »najsavršeniji 
mamlaz, što su ga igda iznijeli na pozornicu«. 

Red je priznati, da taka vrsta književnosti uza 
sve to, što u nje ima kadšto puno duha i što je oso¬ 
bito na pozornici jako zabavna, nije baš na oso¬ 
bitu diku ni engleskomu jeziku ni engleskomu na¬ 
rodnomu značaju. 

Pa opet ta Thackerayeva ispravnost u svakoj 
prigodi, taj strogi moral i gotovost svagda ustati na 
njegovu obranu, taj njegov poziv, da poroke društva 
ne samo iznese nego ih u isti čas i prekori i izreče 
im osudu, nije pomiješan ni s kakim cinizmom. Obi- 
jediše ga da je cinik — za cijelo krivo, jer se on 
nigda zlu ne veseli. Zadahnut je dašto i on onim, 
da tako kažemo, kosmičkim pesimizmom, kojega 
kao da ne može zatomiti nijedan realistični pisac. 

Nije mu se mogao, da i ne govorimo o Baudelaireu, 
oteti ni Balzac, koji je u »Čovjekovoj komediji« 
htio razne djelatnosti društvenoga tijela znanstve¬ 
nim analitičkim metodom rastvoriti u njihove česti 
pa neobuzdanom svojom fantazijom obuhvatiti 
sliku svega društvenoga života i dati mu neki knji¬ 
ževni poredak. Pogotovo mu se nije mogao oteti ni 
Flaubert, koji misli, da je čovjek rodjen na nesreću, 
ne vjeruje ni u kaku sreću, a »život mu se gadi da 
bi se pobljuvao«. 

Nu taj pesimizam Thackerayev nije ni plačljiv 
ni oduran niti bježi od ovoga svijeta. To nije pe¬ 
simizam Baudelairea, srodnika Američanina Ed- 
gara Allana Poea i duhovnoga oca Verlainea, Mal- 
larmea i svih tih novovjekih francuskih dekade- 
nata, što u svome očaju žudi ništavilo ili nešto 
preko ovoga svijeta pa bilo gdje. On ne kaže u 
djuture, da je ljudsko srce tek trica, njegove nade 
tek san, njegova mudrost tek ludost i ljubav tek 
tlapnja. U Thackeraya je žilava anglosaska pri¬ 
roda, koja hoće da živi i koja bije boj do zadnjega 
daha. U tome je srodan s Fieldingom, jer mu je 
njegova bezazlena dobrota, mladenačko ludovanje 
i bekrijaštvo blisko. Bog zna, mimogred budi re¬ 
čeno, nije li baš to razlog, što se Nešiću od svih 
romana najviše svidja Fieldingov »Tom Jones«. 
Thackeray se divi Fieldingu, klanja se tome pra¬ 
vomu mužu i Englezu, u kojega je tako čestito i 
plemenito srce, tako čelična i junačka duša. Divi 
se njegovu veljem umu, njegovoj snazi, bistroj pa¬ 
meti i brzom shvaćanju, njegovoj mržnji na svaku 
prostotu i lupeštinu, njegovoj golemoj simpatiji, ve¬ 
selosti, muškoj volji k životu, ljubavi čovječjega 
roda. Divi se tome pjesniku, koji bdije, razmišlja 
snuje i stvara; koji toliku množinu istina ostavlja 
za sobom, koji je je tolika koljena naučio smijati 
se mudro i slatko, toliko učenika obrazovao i na¬ 
učio ih, da budu misaoni, kad se šale, i muževi, kad 
prave dosjetke. Divi se njegovoj srčanosti, neustra- 
šljivoj i sveudiljnoj veselosti njegova duha, što je 

gorio žarko i živo kroz sve bure njegova života i 
nigda nije ostavio ni zadnje njegove podrtine. Čudi 
se, kad pomisli na sve muke i bijede, što ih je taj 
čovjek prepatio, na nevolju, oskudicu, bolest i 
grižnju duše, što ju je podnio, pa da pisac nije bio 
ni zloban ni snužden i da se njegovo pregnuće 
k istini nije nigda poljulalo, a plemenita njegova čo¬ 
vječnost i dobrota nigda predala. 

Ali on ni jedan čas nije prihvatio ono Fieldin- 
govo naivno i nedopečeno vjerovanje čovječje mu¬ 
drosti, da je čovjek ispravan i krepostan u životu 
svagda sebičnjak i licemjerac, a da je priprosta 
priroda, koja neusiljeno uživa sve, čime ju život 
ponudja, redovno udružena s dobrim srcem. Znao 
je, da tako nacrtani karakteri nijesu prema pri¬ 
rodi, a napose; nema prirodi anglosaskoj. Jer ti 
anglosaski karakteri možda su zamršeniji i zaku- 
častiji nego ikoji drugi. Ima čudnih problema na¬ 
rodne psihologije, a možda nigdje toliko, koliko 
baš u anglosaskoga plemena. Na priliku, jedan od 
najistančanijih i najidealnijih novovjekih mislilaca, 
što u najsitnijoj stvari, u najobičnijim dogadjajima 
svakidašnjega života traži i razbira višu ideju, dušu. 
Emerson, nikao je iz naroda, koji je, kako on sam 
kaže, zarazilo ono nezdravo načelo »rien ne reussit 
mieux que le succes«, nema boljega svršetka do 
uspjeha, što dokazuju njegovi bankolomi i tek po 
suštoj ličnoj koristi skrojena politika. Nikao je, 
kako sam kaže, iz naroda, koji je velik samo svojim 
preziranjem drugih naroda, svojom grabljivošću i 
sebičnošću, pa se daje u divlju, opaku i bezbrižnu 
hajku za srećom; koji hoće da steče znanje lupa¬ 
jući noću po krčmarskim stolovima, da spozna 
gradju duše frenologijom, da dostane vještinu bez 
vježbe i umještvo bez naukovanja. Taj tankoumni 
mudrac nigda ne prestaje koriti svoje zemljake, 
kako je svakomu djetetu anglosaskoga plemena, i 
Englezu i Američaninu, pricijepljena želja, da bude 
svagdje prvi, pa navika, da svoju veličinu mjeri po 
zavisti i mržnji svojih drugova. Sam je svom dušom 

odani i zaneseni poklonik grčkoga idealizma i Pla¬ 
tona, u kome mu je sadržana sva Evropa, filozofija 
i knjiga što je ima. U svome prikazu »pisca« 
Goethea ističe, da u Nijemaca nema ni sjajnoga 
dara Francuza ni praktične vještine Engleza ni pu¬ 
stolovne crte Američanina, ali zato ima neka pri- 
proština i čestitost, koja se ne zadovoljava po¬ 
vršnim prikazivanjem, već svagda pita čemu je to. 
Ali malo poslije toga podruguje se istima Nijem¬ 
cima, kako u njih djak i izvan škole mozga o onome, 
što je tamo čuo, a profesor se ne može oteti 
čudnomu shvaćanju, da bi istina mogla valjati i za 
Berlin i za Monakov. U nas u Americi i Engleskoj, 
prostodušno nadovezuje, može čovjek godine i go¬ 
dine proučavati Platona, a da zato ne će nikomu 
na um pasti, da su ga podsjele kakove herojske 
misli ili da je omrzao na običaje svoga grada. Jer, 
tako započinje raspredati o Montaigneu, svaka 
stvar srodna je u jednu ruku sa zornim, a u drugu 
s moralnim svijetom; svaka ima te dvije strane, 
pa kad si vidio prednju, obraćaš je, da joj pogledaš 
i stražnju. Ljudski život nalik je na paru, što je 
bacaš u zrak i što pada ili na glavu ili na pismo, 
a ta igra nigda nam ne dodija, jer nas svagda prodju 
lagani srsi od čuda, kad se pokaže naličje i ugle¬ 
damo oprjeku. Pored sve grčke, Platona i Prokla 
ima pravo na svoj bitak i Amerika, gdje je dolar 
bog a svaki ideal sprdnja zadnjega šegrta. Pa kako 
bi Anglosas Emerson i u najuzvišenijem idealizmu 
mogao i jedan čas zaboraviti realnost, sadašnjost i 
okolinu, sred koje živi! Kako bi taj vjesnik nove 
neke američke poezije mogao odoljeti, da u ozbilj¬ 
nim razgovorima o olimpijskim bogovima i drug'm 
velebnim stvarima ne uplete nekoliko pravih do¬ 
maćih dosjetaka, nastranih, lakrdijaških kao da su 
pobrane s ulice! Ele, golemih li oprjeka u toga ple¬ 
mena, čudne li pojave, kako je u njega idealizam 
s realizmom srastao i protkao se do u najtanje 
žice! Baš kao da čitaš Shakespearea, gdje iza naj- 
velebnije mudrosti i najdirljivije tragike namah do- 

laže neslana brbljanja vratara i čauša, krupne šale 
vjetrogonja, uličara i bekrija. Samo što taj dra¬ 
matski red Shakespeareov hoće istinski da prikaže 
razne karaktere uporedo i život svega ljudskoga 
roda sa svima svojim osobinama i nastranostima, 
d°k u Anglosasa taj makrokosmos kao da živi u 
duši jednoga čovjeka. 

S toga nije čudo, što je Thackeray, u kojega 
je bistro oko i volja crtati sve po istini, makar 
svoje karaktere i nije gradio nikakim prepredenim 
psihološkim metodom, ibio jako daleko od toga, 
da ih sače na tako priprosto i naivno brdo Fieldin- 
govo. Ogromna li skupa istinske, žive, dotjerane, 
tipične a opet tako raznolike čeljadi! U »Vašaru 
taštine« Amalija je dobra, blaga, umiljata vjerna 
žena, ali lutka bez mozga i jačih osjećaja. Rebeka 
opet pametna, prožgana, u životu vješta i spretna, 
ali spremna na svako zlo i bez ikaka osjećaja i 
stida. Rawdon Crawley raspikuća je, igrač i bekrija, 
momak dobra srca, ali bez ikaka poštenja i srama, 
dok ne vidi nevjeru svoje žene, a major Dobbin 
čovjek dobar, čestit, otmena i muškoga srca, ali 
nespretan i dosadan do zla boga a pravi muzikrava. 
U »Pendennisu« je Helena izgled majke, snebivljiva 
i malko benava, žena sa sela ograničene naobrazbe, 
ljubomorna i u svojoj ljubomornosti kruta, strasna 
i pomamna, koja se gradi velika gospa i pada u 
nesvijest, kad čuje da joj sin ima glumicu dragu. 
Laura je žena bez pameti i snažnijih osjećaja po¬ 
put Amalije, a gospodjica je Fotheringayeva glu¬ 
mica, koja je valjana domaćica i dobra kućanica, 
ali govori samo o lijepom vremenu i jelima, što ih 
je spremila, pije punč kao kaki stari kapetan pa se 
razumije u dramsku umjetnost i književnost koliko 
i svaka kuharica. Ona nije ni zahvalna ni neza¬ 
hvalna, ni neprijazna ni zlovoljna, već tek benava. 
Pendennis zapodijeva s njome razgovor o pjesni¬ 
štvu i pita je, što misli o ludosti Ofelijinoj i je li u 
Hamleta zaljubljena? »Zaljubljena u toga gadnoga 
mališa nitkova, kaki je taj kržljavac ravnatelj (te 

glumačke družine) Bingley!« viče kao pomamna i 
sva se pjeni od jada kod te pomisli, da je Pendennis 
mora miriti, kako ne govori o njoj već o Ofeliji u 
drami, 0 Kotzebuu i drugim dramskim piscima, 
kojima je zaposlena, ne zna ama ništa već ako one 
česti, što ih sama ima da prikaže. Tu je stari major 
Pendennis, čovjek od svijeta studena i sebična srca, 
koji se bije s kapetanom Costiganom, muktadžijom 
i zapuštenom lolom, i Morganom, spokojno sjedi u 
svome klubu do ognjišta i prozora pa traži u vije¬ 
stima o aristokratskim sastancima i slavama, je li 
medju otmenom gospodom i njegovo ime na dostoj¬ 
nom mjestu spomenuto, pa opet prava slika i pri¬ 
lika samoga pisca — onaj poštenjak Warrington, 
čija je plemenita priroda obastala čista i neslom- 
ljena na teškim mukama života, taj na prosjački 
štap spali čovjek, ali uza sve to gentleman do ii 
zadnje žilice, u čijem zdravom srcu nije gorčina 
mogla da otruje života, U »Esmondu« javlja se 
gospa Castlewoodova, svetica bogobojazna i čista, 
kojoj uza sve to valja nemilosrdno iznijeti na vi¬ 
djelo razne sitne slabosti ženske pa kadšto snimiti 
svetačku slavu s njezine glave, U nje ljubav n’je 
krepost već nastrana ćud, neki hir, jer je za¬ 
ljubljena u pijanca prostaka i mamlaza, kojemu 
kod najmanje sumnje okrutnim riječima prigovara 
svoju nepomirljivu i strasnu ljubomornost. Upo- 
redo nje eto te Beatrice Esmondove, mutikaše i 
namiguše, žene studena srca i bez ljubavi, kojoj se 
hoće lasti i slasti ovoga svijeta, za koji je brza 
dati svoje poštenje, ali žene bistre, pametne, hrabre 
i junačke, koja se zalaže za čast svoje porodice, 
pa konačno samoga Henrika Esmonda, koji uza 
svu svoju pamet i plemenito srce ostaje do kraja 
dječarac i prpoša, kako i sam Thackeray priznaje. 
Tu je u »Newcomeima« glava porodice pukovnik 
Newcome, na oko svakoga poštovanja vrijedan iz¬ 
gled ljepote i karaktera a u suštini čeljade uko¬ 
čeno, studeno i prikriven badavadžija; mladi Clive 
Newcome, koji se je zavezao u lagodne mlade- 

načke sne, od kojih se iznenada trza, kad mu šajka 
tone; sir Barnes Newcome, najveća kukavica, zloća, 
laža i poruga, što se je igda u salonu smiješila i u 
parlamentu govorila, mladi lord Kew, kojega na¬ 
kon svakojakih ludorija i razuzdanosti njegova 
stara majka puritanka dovodi na pravi put, a kojemu 
kao i njegovu prijatelju suludom vojvodi Francuzu 
moraš da se bez prekida grohotom smiješ, pa 
otmena kao led studena Estera Newcomeova i 
gospa Kewova, stara, odlična, silovita i pokvarena 
žena, koja živi u zavadi sa svojom kćeri i svagdje 
hoće da bude provodadžija. U »Virginijcima« otr¬ 
cana, poništena, izmoždena, ali dosta dobrostiva 
i prijazna barunica, naša znanica Beatrica Esmon- 
dova, koja se je postarala — i ko bi izbrojio sve te 
ljude i karaktere u Thackerayevoj knjizi života, 
koja je u istinu svestrana i potpuna, kako možda 
ni u jednoga drugoga pisca modernoga doba, sve¬ 
strana i potpuna gotovo kao u Shakespearea sa¬ 
moga. 

0 »Henriku Esmondu«, za koji engleska kri¬ 
tika drži, da je ponajbolje, što je iznio engleski ro¬ 
man u devetnaestom stoljeću, piše Hipolit Taine, 
koji baš jako ne begeniše Thackeraya pa kao i svi 
Francuzi u romanu zazire od svakoga prišivena 
morala i od njega traži, da bude djelo nelično, 
umjetničko, duhovito i zabavno, u svojoj znanoj 
»Povjesti engleske književnosti« (V, 2): »Tha- 
ckeray nije nigda napisao ljepšega, a svijetu manje 
omiljela romana. Ta knjiga donosi izmišljene za- 
piske pukovnika Esmonda, savremenika kraljice 
Ane, koji se je poslije burna života u Evropi po¬ 
vukao sa svojom ženom u Virginiju i tamo postao 
poljodjelac. Esmond govori sam, a ta nužda, da 
način pisanja bude prema karakteru, potiskuje sa¬ 
tirički stil, čestu ironiju, ujedljivi sarkazam, smi¬ 
šljene pojave, da se naruga ludosti, i sračunate 
dogadjaje, da smrvi opačinu. Šarene se slike pred 
nama redaju bez ikakih moralnih prohtjeva, ne 
muče nas više lični savjeti. Duga raspređanja, koja 

nam se pod perom pisca čine tako svakidašnja i 
neprilična, u ustima su junaka romana prirodna i 
zanimljiva. Esmond je starac, koji piše za svoju 
djecu i izlaže im svoje iskustvo. Ima pravo, da sudi 
o životu kako hoće, njegova načela pristaju nje¬ 
govoj dobi, a postavši značajne crte, gube svoje 
cjepidlačarsko lice. Čovjek ih rado sluša pa pre¬ 
vrćući listove opazi mirni i sjetni smiješak, koji ih 
je kazivao u pero. 

»Pored tih raspredanja čovjek podnosi i poje¬ 
dinosti. Drugdje je do u najtanje tankoće dotjerano 
opisivanje djetinjsko. Ta brižna pažnja pored svoje 
nesposobnosti, da se prihvati velike gradje umjet¬ 
nosti, a sapeta u svome slobodnom kretu, inače je 
ograničena na mikroskopsko opažanje i fotograf¬ 
ske pojedinosti. Ovdje se sve mijenja. Pisac zapi- 
saka ima pravo, da pripovijeda utiske svoga dje¬ 
tinjstva. U njegovih najranijih uspomena, zakr- 
žavljelih ostataka zaboravljena života, ima neki 
izvanredni čar, pa čovjek bude s njime dijete. La¬ 
tinska obuka, prolaz vojnika, jahanje otraga na 
konju budu znameniti dogadjaji, koje udaljenost 
još poljepšava. Čovjek se veseli njegovoj tako smi¬ 
renoj i tako unutrašnjoj radosti, pa kao on osjeća 
izvanrednu slast vidjeti drage sjene prošlosti u 
takoj prijatnosti i u tako punom svijetlu. Do u ve¬ 
like tankoće iznesene pojedinosti povećavaju za¬ 
nimanje, jer povećavaju prirodnost. Pripovijedanje 
staroga vojnika, umetnuti sudovi o knjigama i do- 
gadjajima toga vremena, stotina sitnih pojava, ti¬ 
suću sitnih očito izlišnih činjenica bude baš zato 
našu iluziju. Zaboraviš pisca i slušaš staroga pu¬ 
kovnika, prenesao si se za dvije stotine godina 
natrag, pa osjećaš izvanredno i tako rijetko zado¬ 
voljstvo, da vjeruješ što čitaš. 

»Dok sam predmet ne da da izbiju mane ili 
ih pretvara u izvrštine, ujedno daje najljepše gradje 
izvrštinama, da ih obradi. To silno kazivanje div¬ 
nom je vjernošću običaje toga vremena razglobilc 
i prikazalo. Thackeray pozna Swifta, Steelea, Ad- 

disona, St. Johna viscounta Bolingbrokea, voj¬ 
vodu Marlborougha tako temeljito kao najbrižniji 
i najupućeniji povjesničar. Riše njihove običaje, 
njihov domaći život, njihov razgovor kao Walter 
Scott, a kod toga se, što Walter Scott nije umio, 
povodi za njihovim stilom tako da te to zavodi, 
pa se mnoge njihove u pripovijedanje umetnute 
rečenice ničim ne razlikuju od drugoga pisanja. 
Taj savršeno pogodjeni njihov stil ne nahodiš samo 
na nekim odabranim mjestima, već on obuhvata 
čitavu knjigu. Pukovnik Esmond piše, kako se je 
1700. godine pisalo. Snaga, hoću da kažem duh nje¬ 
gove dikcije baš je tako velik kao nastojanje i 
uspjeh Francuza Pavla Luja Couriera, koji je našao 
stil stare Grčke. U stilu Esmondovu vidjaš umje¬ 
renost, točnost, priproštinu, temeljitost klasičkih 
pisaca. Nestalo je naših modernih smionosti, na¬ 
šega rasipnoga bogatstva slika, naših isprebacanih 
figura, našega običaja lomatati rukama, naše po¬ 
hlepe za efektom, svih naših loših književnih na¬ 
vada. Thackerayu bilo je vratiti se na iskonski 
smisao riječi, opet iznaći zaboravljene rečenice, 
oživljeti utonulo duhovno stanje i izgubljenu vrstu 
ideja, da mu se naličje tako izvanredno približi 
licu. Pa ni fantaziji Dickensovoj ne bi takovo djelo 
uspjelo. Da ga pokuša i izvrši bila je nužna sva 
oštra pamet, sav mir i snaga znanja i razmišljanja. 

»Ali remek-djelo knjige karakter je Esmon- 
dov. Thackeray mu je pridao onu nježnu gotovo 
žensku dobrodušnost, što ju svagda uzvišava nad 
sve druge ljudske kreposti, a onda samozataju, što 
je posljedak neprestana razmišljanja. To su naj¬ 
ljepša svojstva u njegovoj psihološkoj riznici, svako 
od njih povisuje svoju cijenu svojom oprjekom 
spram drugoga. Vidimo junaka, samonikla i novo- 
vjeka, Engleza svojom hladnom odvažnošću, mo¬ 
derna čovjeka nježnošću i osjetljivošću svoga srca.« 

U nas je Thackeray poznat slabo ili nikako, 
kud i kamo manje od Dickensa, kao što je svagdje 
zbor Dickensov brojniji, ali zato Thackerayev po- 

stojaniji i odaniji. Na naš je jezik prevedena pripo- 
vijetka »Veliki Hoggartyjev dijamant« i iz njegovih 
pučkih predavanja »Gjuro IV,« u »Prosvjeti« 1898, 
Hrvatski prijevodi njegova »Vašara taštine« i 
»Henrika Esmonda« već nekoliko godina čekaju 
svoga nakladnika. Pa opet je svaka njegova znatnija 
knjiga ne patvorena slika iz života svoga vremena, 
živa, istinska i priprosta kao i priroda sama, a sva 
njegova lica dosele nedostignutom vještinom po* 
šteno i bez ikake podmetnute namisli ocrtana 
onako, kako se javljaju u modernom društvu, sa 
svima svojim zlim, smiješnim, suludim, a kadšto 
lijepim i plemenitim svojstvima. Možda im ne do¬ 
staje vječne tipične prirode, kao što je ima u ju¬ 
naka najvećih književnih velikana, Shakespearea i 
Cervantesa, baš zato, što su prevjeran odraz svoga 
inače tako nejunačnoga vremena krinoline i tartu- 
ferije. Možda šušti realizam u opće izdaje snaga, 
da se izdigne iz svoje prosječne okoline pa se do- 
vije velikoj umjetnosti, možda nigda ne može da 
bude ono, u čemu je Carlyle vidio bistvo svake ve¬ 
like umjetnosti, »a spiritual picture of nature«. A 
Thackerayu nije na umu, da stvori umjetničko 
djelo, on ne će junaka, već ćereta o živim prosječ¬ 
nim ljudima, kako ih je u svojoj okolini zapazio. 
Ako se njegova lica možda i nijesu rodila »sub 
specie aeterni« ako božanstvo možda i nije zadah- 
nido ta zemljana bića vječnim životom, opet su 
izvadjena iz duše vasionoga svijeta, dokle seže ova 
naša kultura zapadnjačka. Baš neke stranice »Hen¬ 
rika Esmonda« čitaju se kao da rišu domaće naše 
prilike, kao da su slike iz našega života »stališa i 
redova«, što je u svojim tek nešto preobličenim 
ustanovama potrajao gotovo do svjetskoga rata. Ne 
samo na knjigu snobova i na druga svoja djela, već 
i na taj roman mogao je Thackeray napisati kako 
za drugi tako i za n a š svijet onu Horacijevu: »mu- 
tato nomine de te fabula narratur«, promijeni samo 
ime, pa ta priča o tebi ide. 


Uskrs 

Na stotu obljetnicu smrti Byronove 

U zavadi sa svojom ženom, krv i nož sa čita¬ 
vim engleskim svijetom, radije da podnosi svakii 
oskudicu, nezgodu i nevolju nego da metne svoj 
obraz pod noge i ponizi svoj ponos, našao se taj 
putnik, što su ga crne misli iz otadžbine gonile, 
opet na vodama, a valovi pod njim skakutali kao 
pomaman dorat, koji pozna svoga gospodara. Kao 
korov, što ga je od pećine otrgnuo, nanio ga vihar 
na pjenu dubokoga i tamnomodroga oceana, što na 
njemu tisuće valova zaludu ustaju, što se od iskona 
svijeta svejednako talasa i sjaje kao sjajno ogle¬ 
dalo, gdje se u burarr\a ogleda samo lice Svemo¬ 
gućega, što je svagda, bio miran ili uzburkan, kod 
povjetarca, vjetra, oluje, na ledenom stožeru, u 
žarkom kraju i pod tmastim oblacima, neograničen, 
beskrajan, veleban, slika Vječitosti i prijestolje 
Nevidljivoga, što mu se iz mulja radjaju nemani u 
dubini, sluša ga svaka strana svijeta, svejednako 
buči strašan, nedohitan, jedini. Vjetar oluje odne- 
sao ga i valovi donijeli ga do žala sredozemnoga 
mora, velike mete svih putnika, do obala, gdje su 
nikla i propala najveća svjetska carstva, asirsko, 
perzijsko, grčko, rimsko, kartaško, odakle su došle 
sve naše vjere, gotovo svi naši zakoni, sva naša 
umjetnost i gotovo sve, što nas izdiže nad varvare. 
Vidio je, kako sam kaže slatkim glasom Ariostovim, 
Toskanu, Lombardiju, Romanju, planinu što dijeli 

i zatvara Italiju, i jedno i drugo more, što ju plače. 
Iz Mletaka na domak istoka, najzelenijega ostrva 
njegove uobrazilje, koje ga nije prevarilo, nije ga 
odbilo svojim rasulom već ga dočekalo u svoj topli 
i mekani zagrljaj ljuveni, uoutio se u Rim, u samu 
pustoš, po kojoj je, ne mareći za čitavu galeriju 
Engleza mamlaza, što izbuljenih očiju i otvorenih 
ustiju naokolo trčkaraju i htjeli bi da im je sve 
jednako veličajno i jeftino — kojekuda tumarao i 
spoticao se svaki čas o koju živu spomenu svoga 
života. 

Jedrim stilom i plastičnom besjedom svojih 
poslanica, nepatvorenim glasom prirodne prosto¬ 
dušnosti, koji ne zna ni za istančane misli dvorki- 
njica kaćipera, ni za suzne uzdahe romantike, ni 
za izvjestačene riječi, da sakriju svoje misli, a koji 
u laž nagoni onaj nepravedni prijekor Carlyleov, 
da taj lord bijaše tek »čangrizalo fićfirić«, piše 
odanle 5. svibnja 1817. svome nakladniku i prija¬ 
telju Murrayu u Londonu: »Bio sam nekoliko dana 
u Rimu, gradu čudesnomu. Rim me je ushitio i 
uznio. U svojoj cijelosti — stari i novi — tuče 
Grčku, Carigrad, sve — barem što sam ja igda 
vidio. Ali ja toga ne mogu da opišem/ jer moji prvi 
utisci svagda su snažni i zbrkani, a moje pamćenje 
izlučuje ih i stavlja u red, kao što to čini daljina 
kod slike nekoga kraja, pa ih bolje medju se po¬ 
miješa, makar su i manje jasni. Gotovo od jutra do 
mraka bio sam na konju, a tako je bilo otkako sam 
ovamo došao. Bio sam u Albanu, na njegovim je¬ 
zerima, na vrhu albanskoga brda, u Fraskatiu, 
Ariciji itd. Što se tiče Koloseja, Panteona, sv. Petra, 
Vatikana, Palatina, itd. — čovjek to ne može da 
zamisli već treba da ih vidi«. 

Otkada se je u pustoši njegovih razvalina za¬ 
vjetovao, da će svijetu prostiti njegovu nepravdu, 
sve više vije kroz zbrku njegova života neodoljiva 
čežnja s onih priprostih grobova ferarskih: »Im- 
plora pače«, «Implora eterna quiete« — sve ga više 
pod svoje krilo uzima onaj veliki misterij, što je 

razdirao dušu njegovu Manfredu naočigled djevi¬ 
čanske planine švajcarske u kolu duhova, sablasti, 
vrača i njegovu Kainu, prije nego se je dogodio 
onaj preveliki grijeh, da je brat brata ubio — 

Nu do zadnjega časa ne raskida boja. Sin na¬ 
roda, kojemu je kultura polomila laka krila fanta¬ 
zije, uputila ga praktičnom poimanju svijeta i od- 
gajila u njem nedobitnu volju, tvrdokornu žilavost 
i neukroćeno junaštvo, a opet duše vitke, što bi se 
zanijela za svakom prirodnom ljepotom, zaronila u 
dubine vjere i filozofije i bila tako željna ljubavi i 
milovanja, ukrutio se u carstvu svojih ideja i osje¬ 
ćaja, iz kojega se netragom izgubiše i bogovi i ljudi 
i priroda i sva ta nedogledna prolazna i šarolika 
okolina. Bio samac na ovome svijetu, čovjek oholit, 
snužden, zajedljiv, kojemu sto guja srce ispija, ali 
mu na licu nije ništa vidjeti do prkosa kao Prome- 
teju na pećini ili sotoni u živom plamenu pakla. 
Vidio tek sam sebe i govorio tek sam sa sobom, 
sam bio iskon, cilj i kraj sve svoje poezije, junak 
svake svoje pjesme, glavno lice u svakoj svojoj 
slici. U nepokorenom svome prkosu, strasnom ju¬ 
naštvu i ljutome jadu, što mu se je poimanje svijeta 
tako odvojilo od života, koji je živio, bio je jak odo¬ 
lijevati svima svojim mukama snagom svoje volje i 
gotov sve do zadnjega daha dići se na svaku silu 
neba i zemlje. Ali kao Shakespeareov Rikard III., 
štono je htio da osveti sebe na sebi samom, taj naj¬ 
snažniji »ja« nalazi svoje spasenje, da taj »ja« do 
kraja raskida, da se odvraća od njega, da se dovija 
k nebeskim visinama nirvane, da se priljubljuje va- 
seljeni, u njoj utopi svoj bol i podje stopama prvoga 
bundžije svjetskog: 

Ništa ne će 

Udušit duha, kad se duh odupre, 

U srjedi bude stvarih naokolo. 

Carovati je njemu. — 

Nedaj prjetnjom nasilničkom 
Nametnut sebi vjere protiv svoje 

Spoljašnje ćuti i svih osjećaja: 

Tek misli, trpi, svjet nutarnji gradi 
U duši svojoj, spoljni kad te izda, 

K duhovnoj prirodi ćeš tako biti 
Najbliže i pobjedit slavno svoju. 

* 

Kad nc kih zaustavio u kojem kraju omi- 
j Toskane, svagda sam na svome putu po 

Italiji dočekao u Rimu ovaj dan, za koji pišu svete 
knjige, da je svijetli uskrs Gospodnji praznik nad 
praznicima. Ali isprva, kad bih tamo stigao, bilo 
mi je savladati nemalu zabunu i smetnju. Valjda 
nema drugoga velikoga grada, u kome ćeš se tako 
teško snaći, tako mučno razaznati veliko od sit- 
n°ga, glavno od sporednoga i vječno od prolaznoga. 
Treba da se dugo njime šetaš, da ga gledaš i pro¬ 
učavaš, ako hoćeš da ga upoznaš i shvatiš, jer, 
kako reče onaj veliki putnik, za Rim se samo u 
Rimu možeš da spremiš. Dok drugdje vrijeme, po¬ 
bliže poznanstvo i razmišljanje sve više oduzimaju 
stvarima njihov čar, ovdje još jače privlače k ču¬ 
desnom ovom mjestu. Pravo je govorio Papa Grgur 
XVI.: »Ja kažem do sretna vidjenja onima, koji 
dugo ostaju u Rimu, a s bogom onima, koji tek 
krozanj prodju«. 

A nije ni čudo što je tako. Taj grad kao da nije 
rastao nekim prirodnim načinom, nije se izgradjivao 
po nekoj odredjenoj i stalnoj osnovi. Nema prave 
jezgre ni sredine, odakle se je širio, već se je 
raštrkao po nekoliko visova, koje su isprva odva¬ 
jale močvarne i nenastavane uvale, što su još neko 
šest metara bile niže nego danas. Poznije glavne 
ulice grada nijesu mogle udariti svoj put slobodno 
i po potrebi prometa, već ga morale prokrčiti tek 
za nuždu kroz te nizine. U razvitku toga grada nije 
bilo nikake historijske predaje, a ni političke ni 
kulturne veze. Rimska stara republika i rimski ce- 
zari gledali su samo da njihova djela budu njima 


samima na diku i da pronesu njihovu ličnu slavu 
pa su na pojedinim mjestima trpali jednu gradje- 
vinu na drugu, nizali jedno čudo za drugim a z a 
skladnu gradsku cjelinu nijesu puno hajalu Kršćani 
opet smjeh su isprva nastavati samo daleko od sre- 

Jobovinm s n voT g ° Vi f ° krajcima - P a su tamo nad 
grobovima svojih svetaca i mučenika posagradili 

svoje crkve. Stara je kultura bila pokopana, nova 

RimJk a n a aZVI,atl V a da S£ ? ije P risnoval a na staru. 
Rimski pape uzeh su grad uredjivati i graditi od 

tih kršćanskih svetinja, sijela crkvenih općina, 

uredp P /L da i ga SV ?š a P ° nek °j skupnoj osnovi 
e, izgrade i sablju u jednu cjelinu, zato im 

nije đostajćđo m snage ni sredstava, a nijesu imali 
m kada, jer je rimska stolica svaki čas miieniala 
svoga gospodara. Tako su se po okrajcima ’grLda 
pnbrale stare kršćanske crkve sa svojim zvoni- 
™°f. aicima > sarkofazima, grobovima, biskup- 
im stolicama, propovjedaonicama i manastir¬ 
skim dvorovima. Pa tamo je i ušla u Rim pobjednica 
renesansa iz lombardskih ravnica i toskanskih bre¬ 
žuljaka. Cak na Vatikan, stijenu i kulu kršćanstva, 
stoje sav zapadni svijet obasjala, umakao je onaj 
vječiti spomenik titanskoga duha samotnika Michel- 
kupola crkve sv. Petra, i divote njegove 
sikstinske kapele, stanza i loggia dvoranina Rafaela 
iznad one gizdave Berninieve mermer-avlije cr- 
kovne, okrugloga proplanka u šumi kamenoga stu¬ 
povlja, do kojega vode bezbrojne uske, tamne i 
zamazane ulice, 

^ ^ tome već po sebi nesuvislom papinskom 
grtidu priđošao je još glavni grad nove Italije sa 
svojim kraljem, koji se je naprosto uselio u papin 
jetnikovac Kvirinal i našao se u kraljevskom stanu, 
da ga veličajnijeg nije mogao ni željeti. Čudna li 
gracm, gdje kralju treba poći tek preko puta da 
nadje gotov Itraljevski dom! U taj Kvirinal sio je 
vladati, da Vatikanu i papi uz prkos preotme cijeli 
gr a d i okupi ga oko svoga stana. Ali taj pridošlica 
s orojević, taj moderni veliki grad u svojoj unu- 

trašnjosti ne može pravo ni da se gane od tolikih 
starina i papinskih gradjevina. Zato je prinudjen 
tek po čistinama na okrajcima grada a redom kao 
po šahovskoj dasci bez duha i ukusa prigradjivati 
one užasne kućerine, što su grad poklopile, čitavu 
zbrku još povećale, a svojom prostotom odbijaju 
svakoga novoga došljaka. Te najnovije česti Rima 
kao da su uskrsnule one stare njegove »insulae«, 
grdosije od kuća, što su se u carsko doba posagra- 
dile i davale pod kiriju malome svijetu, zanatlijama, 
nadničarima, slugama i skitnicama, gdje su se ti¬ 
skali i čupali kao u mravinjaku. I nehotice dozi¬ 
vaju u pamet Napulj, koji je sio na rub bajnoga 
svoga modroga zaliva kao nasmijana bosa i ku- 
štrava ciganka, što je suhu i garavu svoju kožu 
zaodjela košuljom odrpuljom i šarenom suknjom. 
Njegovo se unutrašnje biće, nepolitička i netra- 
g'ična duša, nemuška, nenarodna i beznačajna hi¬ 
storija, despotizam vladavine i nesvijesnost naroda 
ogleda u spoljašnjem njegovom licu — u gromo- 
radnim hrpama nezgrapnih kućerina, što su isprele 
do u sama nebesa, zbrci odurnih i pretjeranih arhi¬ 
tektonskih oblika, potpunu nestatku svake monu¬ 
mentalnosti. 

Jer svaka monumentalna gradjevina vjesnica 
je nekih kulturnih i narodnih ciljeva, vidan odraz 
unutrašnjega bića i živih ideja, što su negda narod 
pokretale ili ga još pokreću. Ima li na priliku bo¬ 
ljega simbola značaja i duha firentinskoga od ku¬ 
pole stolne crkve sv. Marije Cvjetne u Firenci? 
Kako je ona oštro do u najnježnije tankoće obilje¬ 
žila taj divni firentinski duh, u kojem su se tako 
savršeno srasla ona dva protivna svojstva, fanta¬ 
zija i razum, da ovaj drugi nigda ne zauzdava po¬ 
leta prve, a opet joj ne da prevršiti mjeru, pa nje¬ 
zine tvorevine namah ispituje, proučava i vrsta! 
Kako je ta kupola živa slika i prilika čitave umjet¬ 
nosti firentinske i onoga jednoga i jedinoga zakona, 
što njome ravna i vlada, zakona prave mjere i 
sklada, koji će firentinske umjetnike odvratiti od 

ponosnih smionosti i uzvišenih ludosti, ali će umjet¬ 
nosti firentinskoj dati značaj stalan i nepretrgnut 
__ od Giotta, što odnemaruje veličajne ikone bi¬ 
zantske Djevice i Spasa pa na svojim slikama i 
freskama crta mater božju i raspeće na krst točno 
po životu, koji oko njega u svoj svojoj raznolikosti 
i svom svojom snagom buja i vri, Brunelleschia, što 
rodnomu svome gradu daje arhitektonsko lice, 
oslobadja ga od šture ukočenosti gotske i zaodijeva 
ga svečanim a opet tako dražesnim oblicima ro¬ 
manskim, Donatella, kojemu angjelci djipaju i po- 
cikuju u romanskoj veselosti a raspeti Kristi ka¬ 
zuju sve fizičke samrtne muke čovjeka, i Masaccia, 
što dotjeruje umjetnost Giottovu, veličajno ali 
vjerno iznosi život kakav jeste i u svojim slikama 
postavlja lice čovječje, da stoji na svojim nogama, 
pa sve jednako dalje do kraja baroka! Nu te na- 
puljske dinastije, taj napuljski narod nema što da 
kaže. Njihova povjest nije ništa zabilježila do 
kratkotrajne vlasti i svedjerne mijene gospodara, 
dok ih drugi siledžija nije otjerao i narod kao krdo 
satjerao u ropski tor — ništa do neorganski rastro¬ 
jena društva i nezrelosti narodnoga duha za budi 
kakav kulturni zadatak, do neznanja, nemara i uži¬ 
vanja, brige tek za ono što će današnji dan donijeti, 
općenoga bezbrižnoga i raspojasanoga živovanja. 

A taj arhitektonski ološ, taj glavni grad nove 
Italije kojegdje se kao neznana delija rašep’rio do 
u samo srce. Da proslavi svoje savremene uspjehe 
narodne (ah tako sitne pored onoga »orbis roma- 
nus«, staroga rimskoga carstva!) uvalio se sa svojim 
pregizdavim spomenicima u mnoga mjesta, kojima 
su nebrojena stoljeća slave i kulture udarila svoj 
vječiti biljeg. Kao da je zaboravio one zajedljive 
poruge Montieve Francuzima, kad su pod konac 
osamnaestoga stoljeća odnijeli sa sobom iz Rima 
najveća umjetnička remek-djela, da konačno umire 
slobod^. sapeta, gdje je gizda i mekoputnost, kako 
to na žalost zasvjedočava sudbina Rima i Atene: 

Che, ov'e fasto e molleza, ivi alfin doma 
Muor Libertade; e dolorosa fede 
II cernere ne fan d' Atene e Roma. 

Tako novovjeki talijanski condottiere na 
konju, Garibaldi, kao da se sam čudi i deveti, 
kamo je to dospio na Janikul u susjedstvo mana¬ 
stira sv. Onofrija, gdje je Tasso sahranjen bez 
javna spomenika, i hrasta, pod kojim je slomljen i 
izmučen izdisao a na pogledu Palatina i Kapitola, 
gdje ga sutradan poput Petrarke u kraljevskom 
plastu, sa dvanaestoro plemčeta u skerlet-čohi oko 
sebe, usred jednoglasnoga slavlja i klicanja senata, 
sveštenstva, plemenitaša i pučana htjedoše vjen¬ 
čati vijencem pjesničkim. Gorostasni spomenik 
»ocu domovine« Viktoru Emanuelu, poradi kojega 
je trebalo kidati dragocjene stare palače, sa svojim 
nebrojenim stepenicama, hramovima i ogromnim 
kraljevim kipom na konju zatvara glavnoj ulici 
vidik i pristup na pravo srce grada, na Kapitol, kao 
da ga hoće zakloniti i ugušiti izvještačenim, tea¬ 
tralnim svojim sjajem. A u Londonu na zelenoj po¬ 
ljanici pred Westminster Hallom onaj tako čedni i 
priprosti, ali tako dični spomenik Olivera Crom- 
wella s engleskim lavom na podnožju, takodjer 
spomenik »ocu domovine«, samo kud i kamo veće 
i slavnije! Ovaj dosadni talijanski brbljavac sjeda 
ti svaki čas na vrat. Kako ti se na samom veličaj¬ 
nom Michelangelovu uzlazu na Kapitol, na tu naj¬ 
veću svetinju staroga Rima, čini prostačka ona 
glumački ispružena desnica i ono pored krletke 
s vučicom i dva orla iz cigala, starih napisa i gra- 
djevnih odlomaka sastavljeno podnožje spomenika 
Rienziu, jer se taj pučki tribun tobože bavio i ar¬ 
heologijom, onda onaj polomljeni stup »Dea Roma« 
uza sve prekrasne stihove Carduccieve! Pa onaj 
natpis na spomeniku Giordana Bruna na trgu 
Campo di Fiore, negdašnjem stratištu papinskom i 
sadašnjem bučnom tržištu: »Ovdje, gdje je gorjela 
lomača, Giordanu Brunu zahvalno stoljeće od njega 
predvidjeno (da lui divinato)«. Lažno devetnaesto 

stoljeće, »ii secolo tartufo«, kako su ga Talijani 
sami prozvali, to je od Giordana Bruna predvidjeno 
prosvijetljeno i pravedničko stoljeće! Na svijetu 
odista nema goropadnije satire od te! 

U svakom drugom gradu ne bi puno mario za 
taku zbrku, neukus i prostotu, prošao bi mimo njih 
sa smiješkom i porugom, no ovdje se iz svakoga 
zakutka ozivaju tisuće ljeta, a na čitavu okolinu 
utisnula je historija pečat veličine, svetinje i monu¬ 
mentalnosti, kakove nigdje drugdje nema. Kod 
svakoga koraka kao da te snalazi neka tragika od 
tih neprirodno skalupljenih odlomaka raznovrsnih 
cjelina. Svi ti stari Rimi kao da počinju govoriti na 
jedared. Tek što si se nekako otresao toga savre- 
menoga brbljavca, koji ti se je popeo na dušu i na 
stari sjaj i slavom ovjenčane razvaline nakalamio 
prazni moderni život, stane ti se na silu nametati 
Rim cezara i starih bogova, Rim kršćanski i pa¬ 
pinski, pa Rim Rafaela, Michelangela i Berninia, a 
svikolici u jedan mah. Svak te doziva svojim grom¬ 
kim glasom pa ne znaš koga ćeš da slušaš. Svak te 
mami svojim palačama i razvalinama, umjetninama 
i istupovima, perivojima i pustošima, vidicima i 
klasički stiliziranim okolinama, što su se s arhitek¬ 
turom stopile u jednu divnu cjelinu, Pinciom, Ma- 
riom, Palatinom i Janikulom, u sjaju žarkastoga 
sunca i srebrne mjesečine, da si u neprilici kome 
ćeš se prikloniti. Nadješ se u jednoj zbrci, bezgla- 
vosti, smetnji i neskladu. »Mučan je i tužan posao, 
dok iskopaš stari Rim iz ovoga novoga, ^ali ga valja 
izvršiti, ako ćeš konačno da osjećaš neprocjenjivo 
zadovoljstvo«, jauče Goethe, koji je zazirao od 
stare kršćanske umjetnosti i rane renesanse, kla¬ 
njao se Rafaelu i Michelangelu, pa pošao tražiti 
klasički Rim. Njegova sirotica Mignon stoji pred 
svima tim mramornim kipovima, koji je gledaju i 
pitaju, što joj učiniše na žao? »Kad tako«, kaže 
Goethe dalje, »gledaš pred sobom jednu stvar, koja 
je dvije tisuće i više još godina stara, mijenom vre¬ 
mena tako raznolika i od temelja se promijenila, 

pa opet je to isto tlo, isti brijeg, što više često isti 
stup i zid, a u narodu još tragove staroga ka¬ 
raktera, budeš sudrug velikih odluka sudbine, pa 
će tako promatraču isprva biti teško poimati, 
kako to dolazi Rim za Rimom, a ne samo novi 
za starim, nego i razne epohe staroga i novoga 
jedna za drugom«. Nego, malo pomalo, što si mu 
se bliže primakao, stane ti Rim na mahove u 
naglim, živim i oštrim slikama razotkrivati sve 
strane svoje prošlosti. To riječanje i nadmetanje 
tolikih vijekova stiša se, a iz žamora diže se jedan 
glas, da ti od njega zadršće srce i zanosi se za no¬ 
vim vedrim nebom, što ti se je rastvorilo. Taj glas 
pjeva vječnu pjesmu udesa čovječjega, kojemu su 
prošlost i sadašnjost tek spoljni oblici. Prije kao 
da si od silne svjetlosti bio obnevidio pa sada ne¬ 
kim čudom progledao i kroz toliku smjesu razli¬ 
čitih oblika i doba raspoznao taj udes, što priča 
sve slave i sve jade ljudske. Nema mjesta na svijetu, 
koje bi uza sve te tolike raznolikosti bilo taka 
vjerna i jedinstvena slika i prilika čovjekova, nje¬ 
gove svagda i svagdje stalne i jedne sudbine, baš 
kao što svijet u darmaru i vrtlogu preraznih pojava 
pored vječite mijene ostaje vječito jedan. A opet 
tu kao da su u jednu golemu riznicu spremljene sve 
idealne baštine nebrojenih predaka naših, štono su 
nas radi pretekli tolika stoljeća i od zaboravi, vre¬ 
mena, nehaja i smrti spasili sveto blago, od kojega 
svakome zapada njegov zapis. Tu kao da se je bila 
udomila sva slava oružja, snaga uma, gizda bogat¬ 
stva i ljepota umjetnička, što je osvojila cijeli 
svijet. Odatle onaj čar, kojim te Rim svejednako 
čara, ono otajstvo, što te tako privlači — Rim je 
uza svu svoju množinu ostao jedan. Odatle ono taj¬ 
novito svojstvo toga jedinoga grada, da je svijet za 
sebe, koji svakomu pokloniku daje svoje, da je, 
kako kažu Mlečani, »domovina sviju«. 

»Oh Rome! my country! city of the soul!« do¬ 
majo moja, grade duše moje, kliče u svome »Childe 
Haroldu« Byron, kojemu je čitavi život bio jedna 

uznosita pjesma slave i bijede, čelične volje i žar¬ 
kih osjećaja. U utvarama svoga »Sna«, za koji nje¬ 
gov glavni prijatelj Toma Moore kaže, da su By- 
rona više puta propale ljute suze, dok ga je pisao, 
a da je to najjadnija ali najslikovitija »priča čovjeka 
potukača«, što je igda istekla iz pera i srca ljud¬ 
skoga — u tome snu vidje sebe, kako je bio mlado 
momče i zamilovao djevu, koja 

Ko mjesec blagi na obzorja rubu 
Bijaše taman procvala do žene. 

To momče bilo mladje, ali srce 
Prestiže godine mu. Njegv'u oku 
Tek jedno lice bi na svjetu drago, 

A to ga sad obasja, gledao ga, 

Dok oku već zamaći ne mogaše. 

Ta ona bješe sva mu duša, biće 
I njegov glas, ko njem na rječ tek njenu 
Zadrhtao bi — ona sav mu vid, 

Za njenim njeg'vo oko išlo, krozanj 
Sve živo gledalo. On presta živjet 
Sam za se — ona bješe njegvo žiće 

I more rjeci njeg'vih misli, želja, 

U kome gubile se. S daška njena 

II glasa stala bi mu krv i bjesno 
Na obraz uzavrela — 

A1 ona nije ćutjela tog žara, 

Nit za njim uzdisala, on njoj bješe 
Tek brat i ništa više- 

Bijaše u starodrevnom dvoru i pred njim sjajno 
osedlani hat, kad k njemu unidje njegova ljuba 
smiješeći se sva sretna, a on usta, hladnim i učtivim 
kretom pograbi njenu ruku pa je pusti, laganim 
korakom ode, ne kao da se s njome prašta, a oba 
se sa smiješkom rastala. Onda to momče odraste i 
u pustinjama žarkih krajeva nadje sebi dom, gdje 
mu je duša srkala sjajne im zrake, pa sada na moru 
i na kopnu bijaše putnik. A — 

Ljubaznica mu vjenčala se s drugim 
Koj' ljubio je nije žarče, bila 

Sto milja daleko — 1 u rodnom domu 
U kolu sitne dječice, sve krasnih 
I sinčića i kćerca — ali nuto! 

Na licu su joj znaci jada, sjene 
Nutarnje borbe pale na nj, a oči 
Bez stanka drhtale, ko da su vedje 

Neprolitim još suzam oteščane. _ 

Povratio se putnik, sad se našo 
Pred žrtvenikom s vjerenicom milom. 

U rije je lice krasno, ali nij' ono 
Što danica mu mladosti bijaše. 

Stajaše tih i miran i izreče 
Svoj zavjet, ali ne ču svojih rječi 
Ni što se oko njega zbilo, ništa 
Ne vidje sad, ni što se desit moglo — 

Tek stari dvor i draga dvorana mu 
I dobro znane odaje i mjesto, 

I dan i sat i sunašce i sjena, 

Sve uspomene onog mjesta, sata 
I ona, njeg'va tuga, vraćali se 
I tiskali se med njega i svjetlo. 

A ljubovca mu, ah, promjenila se 
Ko da joj duša gine, njezin duh 
Odletio iz stana svog i oči 
Izgubile svoj stari sjaj, njen pogled 
Od ovog svjeta više nije, posta 
Sanjarskog carstva kraljica, tek smjesa 
Neskladnih stvari bile su joj misli 
I drugih ljudi oku nedohitne, 

Neznane utvare zabavljale ju, 

A ludošću to zove svijet — — 

Tako od tih dvaju mladih žića jedno dokonča 
ludo a oboje jadno. On bude opet samac putnik, 
sva druga bića oko njega iščezla ili napadala na 
nj, odasvud bio ga oštar led i očaj, sa sviju strana 
salijetali ga mržnja i inat, sve što bi pred njega 
iznijeli bijaše bolom začinjeno. Proživio što bi mno¬ 
gom bila smrt, sprijateljio se s gorama i tu sa zvi¬ 
jezdama pa i sa samim živim duhom vaseljene raz¬ 
govarao, a oni mu kazaše čare svojih otajstva. 

Širom mu se rastvorila knjiga noći, iz dalekih 
dubina glasi otkrili mu čudo i tajnu, pa je noću na 
Koloseju proćutio one svoje besmrtne stihove u 
»Manfredu«: 

Opominjem se, da sam u mladosti, 

Dok svjetom putovah, baš take noći 
Med zidinama Koloseja stajo, 

Med najvećim ostacim starog Rima. 

Po puklim svodovim uzrasla stabla 
U modroj noći crnila se, zvjezde 
Kroz pukotine razvaline sjale, 

Tam preko Tibra pas se uzlajao, 

Iz bliske carske palače se čuo 
Neprestani glas ćuka, isprekidan 
Daleke straže pretrgnutom pjesmom, 

Što čula se i zamirala s vjetrom. 

Kup čempresa nad starim rasjelinam 
Ko da je zatvarao vid, al oni 
Na domak doma carskog dizali se, 

Gdje gnjezdile se njeme ptice noćne 
Sred rašća medju porušenim zidjem, 

Što niče baš iz cezarskih srdaca, 

A bršljan lovoru otima mjesto — 

Al krvav cirkus gladiatora još 
Čvrst stoji — veleban u svome raspu, 

Dok Augustove dvorane i sobe 
Po zemlji gmižu jadno razrovane. 

Ti putniče mjeseče sjaješ, sve to 
Obasjao si punim blagim svjetlom, 

Da njime ublažiš svu krutu gordost 
Rasula divljeg i vjekova jaze 
Ispuniš kao da je jučer bilo, 

Pa ljepo ostaviš i dalje ljepo 
A drugo sam uljepšaš, da to mjesto 
Svetinja bude, gdje se srce harno 
Bez rječi klanja staroj veličini 
I mrtvim okrunjenim glavam, što nam 
Iz svojih žara duše vode — 

i na ovom rimskom foru medju ovim hrpama razva- 

lina i tada tako božanski osamljenim i opustjelim 
svetinjama i hramovima prinio na žrtvu izgubljene 
malobrojne ali sudbonosne svoje godine, podigao 
svoje ruke, oči i srce k Vremenu i od njega žudio 
darak — od Vremena, koje uljepšava mrtvo, kiti 
razvaline, jedino tješi i liječi srce, kad se je krva¬ 
rilo, koje je vjesnik istine i ljubavi, jedini mudrac i 
osvetnik. Ali ta tolikim ljubavnim i porodičnim 
jadima teško iskušana duša na prve glase, da je 
grčki narod ustao na oružje protiv svoga zulum¬ 
ćara, hiti na bojište, junački se bori s njime i daje 
izništeno svoje tijelo njegovoj slobodi. 

Kolikima je tako ova »sacra valle«, sveta do¬ 
lina, kako ju je Boni, njezin novovjeki arheološki 
kopač, nazvao, gdje se je negda krojila sudbina 
svega svijeta a odskoro medju kupovima porušena 
kamenja, što ih je Piranesi u bakar urezao, pralje 
sušile rublje, verale se koze; brstile junice, čepr- 
pale kokoši i išle pobožne procesije i litanije, vjerna 
slika razboljene im duše. A kolikima opet medju 
ovim, sada kao u kakom muzeju pomnjivo uredje- 
njm, očišćenim i cvijećem nasadjenim podrtinama 
zarniču oči za ovom dračom, što je uzbujala i 
ispružila svoje svijetlozelene mirisne rese na okraj¬ 
cima svete ulice čak tamo do žućkastosmedje 
okosnice diva, gdje je Stendhal (ako mu je vjero¬ 
vati!) u sjajnoj mjesečini čitao svoje miljenike, do 
Koloseja, najgorostasnije gradjevine starorimskoga 
svijeta, od koje se živi, bogati oblici i velebna lje¬ 
pota prosjauju kroz ovaj crijep, ove crvenosmedje 
porazbacane kupove cigala i crnosivo podzidano 
kamenje kao jarko kroz goricu sunce. Za crven¬ 
kastim ljubičicama, što iz prašume lišća pokazuju 
drage svoje glavice na zaklonjenim \ i skrovitim 
uglovima palače, gdje su negda samotovale djevice 
Vestalke, čuvarice svete vatre. Za ovim ponosnim 
perunikama, što su se modre kao talijansko nebo 
rascvatile na podnožju hrama Saturnova, gdje se je 
negda čuvalo državno blago, dok mu se oko glatkih 
stupova granitnih rumene ružice kao zora rana viju 

{ s dugim svojim mladicama poigravaju s vjetrom. 
Za žukvom (to je ona žukva Leopardijeva, dražesni 
cvijet, što se u jednoj razvalini naokolo podno Ve- 
zuva drži i kao od samilosti na te jade k nebu odiše 
miris tako sladak, da tješi ovu pustoš!), koja je 
rasprostrla kao sag od zlatnoga svijetla po strmom 
obronku do hrama Faustinina, što ga je haran muž 
cezar Antonin podigao na čast svoje druge. Za 
lovorikom, mrčom pa za bijelim ružama, što su 
gustom svojom predjom prekrile vrelo vile Juturne, 
gdje su one grdne junačine, Kastor i Poluks, poslije 
ljuta boja napajali svoje konje i prali svoje oružje, 
a odakle i danas izvire voda bistra i studena za 
znak sveudiljne mladosti vječnoga grada. Za ovim 
bijelim jorgovanom, što miriše kao duša djevojačka, 
i za ovim glicinama, što su ljubičasti veo cvjetnih 
svojih grozdova prebacile preko smedjih suncem 
obasjanih zidova i gorostasnih, tako plemenito 
uzvijenih svodova bazilike Konstantinove. 

A koliki će u svome prividjenju na ove sive 
razmaknute kamene ploče po putovima dočarati 
fasce Brutove i mač Scipionov, kraljeve i tribune, 
Cicerona na govornici, četu od osam stotina tisuća 
italskih junaka, što je ustala na oružje, kad se je 
pročulo, da Gali idu na Rim, dostojanstvo kurulske 
stolice i ponosite senatore, što su se poslaniku Pir- 
hovu Kineji činili da su kao vijeće kraljeva, pre¬ 
zirno gledali na njegove slonove i zlato i slušali 
strahoviti glas o porazu kod Kana i ne trenuvši 
okom, one vjesnike, što su donijeli tako neočeki¬ 
vane i nevjerovatne glase, da je konzul Klaudije 
Neron hametom potukao kod Metaura i Hazdru- 
bala i njegova brata Hanibala pa tako skinuo 
s Rima i Italije samrtnu moru kartašku i navrnuo 
im nemjereno blago od zapada, bojne pokliče po¬ 
bjedonosnih legija, konzule i cezare u krvavom 
dobitnom slavlju, čitavu slavnu epopeju posvoja 
vasionoga svijeta. 

Oni će uskrsnuti Klaudijanov Rim cezara u 
svemu svome sjaju, svjetlucavom zlatu, blistavom 

mramoru, žilama prošaranom porfiru i dragocjenim 
kovinama, sa svojim palačama, forima, hramovima, 
termama, perivojima, muzejima, trijemovima, bazi- 
lik ama i bibliotekama. Sa svojim tisućama pozla¬ 
ćenih, tučanih, viljevskih i mramornih kipova bo¬ 
gova, junaka, careva, pjesnika, vila pobjednica 
s vijencima, te je već dobričina starac knjižničar 
Augustov Marko Terencije Varro mogao reći, da 
je Rim prepun kipova i da baš toliki svijet iz 
mramora nepomičan gleda, gdje živi mimo njega 
prolazi po trgovima i ulicama. S egipatskim obe¬ 
liscima, dvokolicama sa četiri konja na vrh slavo¬ 
luka, sa česmama i vodometima, gdje lagana pjena, 
što se iskri i žubori, odsijeva od jarkoga sunca, 
a voda čista kao gorsko vrelo pada protkana 
nebrojenim biserjem, ametistima i opalima poput 
one kao zlatom naprašene rastopine divnoga mle¬ 
tačkoga stakla iz Murana. S ovim Kolosejem, 
kako se sav sjaji od mramora i pozlaćena tuča, 
bruji od žamora, pljeskanja i prijetnja natiskanih 
pedeset tisuća gledalaca, od pocikivanja boraca i 
rike divlje zvjeradi, što na čopore od nekoliko ti¬ 
suća bijesna nasrće iz svojih kaveza pa se žaca 
od graje, gleda krcate redove svijeta i čudi se to¬ 
likoj halabuci. Kako se blista od žutoga pijeska, 
kojim mu je dno posuto, i žarkastih žeravnica, što 
se jare na čast bogovima, pod širokim razmači- 
cama sjene i svijetla od ogromnih jedara, što ih 
na najvišem hodniku momci carske ratne morna¬ 
rice užetima razapinju, da bi zaštitili gledaoce od 
sunca, u jedinstvenoj zbrci boja, glasova, glomota, 
lomljave, svijetla, mirisa, vike i urnebesa — baš 
živa slika snage i gospodstva, što ju je žarko sunce 
najsjajnijim svojim zrakama obasjalo i ogrijalo. 

Nijedna okolina ne dostaje sama za sebe, od¬ 
ziva se, kako mi zovemo, ponudja nas osjećajima, 
koje joj sami prinosimo. Kazuju to Goetheovi, 
Stendhalovi, Taineovi, Zolini, Macharovi i Scheffle- 
rovi Rimi. Svak sa sobom nosi svoju vaseljenu. 
»Tout I’ esprit, qui est au monde, est inutile a celui, 

qui n cn a point«, sav duh što ga na svijetu ima, 
zaludu je onome, koji ga nema, vele Francuzi. A 
u ovom kao ni u kojem drugom čovječjem gradu 
svačija duša nalazi što u njem traži. 

Pa što moja duša traži ovdje na Palatinu, 
koji negda bijaše kao ogroman draguljima iskićeni 
oltar, što su ga harni ljudi podigli ljepoti staroga 
Rima — ovdje u srcu toga Rima, usred njegovih 
veličanstvenih razvalina i golemih uspomena histo¬ 
rijskih, u ovom blaženom miru na doksatu car¬ 
skoga doma Septimija Severa, kamo me je doma¬ 
milo ovo čarovno predvečerje proljetno, što na 
kuće i polje baca kao prijevjes od zlata i grimiza? 
Sjenati gajići zimozelene česvine, kedara i borova, 
uz koje se uzvija pavit, gusto grmenje rumenih 
oleandra i crnjkaste lovorike, mekana tratina opo- 
jena prijatnim mirisom ruža, sivastih punih ljubi¬ 
čica, karanfila i žukve, i bijeli ravni puteljci neg¬ 
dašnjega gospodskoga vrta farnesijskoga sa divnim 
svojim pogledima na sve strane prekrili su ostatke 
doma rimskoga cezara, slavnoga pobjednika Ke~ 
ruska, Panonaca i Dalmatinaca, razuzdanika, zlob¬ 
nika i tiranina rimskog i svjetskog. Doma one ne¬ 
mani u prilici ljudskoj, kojoj su gordi neprimirljivi 
republikanac Tacit i tako spretni »pamphletaire« 
Svetonije prisili toliko rasipnosti, pakosti, opačine 
i zločina, krasnoga, snažnoga, umnoga, smionoga, 
ponosnoga i čeličnoga, od svoga naroda i poznije 
potomčadi sa toliko strogosti, nesmiljenosti i ne¬ 
pravde osudjena državnika Tiberija —^ pod stare 
dane cara samotnika, koji je, kako su ljudi pričali, 
da bi sakrio pred svijetom svoje krvološtvo i blud- 
nost, svoje gadno dugo tijelo, suho i zgrbljeno, 
svoju ćelavu glavu i lice nagrdjeno mrskama i či- 
rovima, pobjegao na ono mračnom njegovom hi¬ 
storijom tako prožeto vilensko ostrvo Capri, štono 
se iz nedogledne božanske modrine sjajnoga glat¬ 
koga mora i nježnoga jasnoga etera nebeskoga 
izmila kao kakva sura zračnim velom obavit a 
gorostasna kamena ladja, koja je zabrodila na 

pučinu. U sjetne sne o davnoj prošlosti kao da 
se je zanijela nedaleka villa Mills sa svojim na 
oko u jednom redu nanizanim vitkim i tamnim 
čempresima, koje ovo mekano jarko svijetlo južnja- 
čko obasjava i kao sjajnim srebrom okiva. Do nje 
na zasutom carskom perivoju strše kao okresane 
krošnjaste zelene pinije manastirskoga vrta sv. 
Bonaventure, miloga spominjanja dobrotom gosto¬ 
ljubivih kaludjera u mlade dane s Byronom u ruci 
ondje procućenih nezaboravnih časova. Tamo na 
Ćeliju u svojoj samotinji planduje i čaje villa Mattei 
kao začarana nekim čarom kojega poganskog boga, 
što izdiše u njezinu krilu, a sunce sa zapada pro¬ 
sipa rumeno zlato na zagasitu zelen njenih punih 
krošnja i visokih živica od lovora i mrča, limuna 
i agava. Preko puta penju se obronci Aventina i 
od ovoga svijetloga zapadnoga neba odvajaju se 
kao od alabastra njegove tri stare crkve, gdje po¬ 
red svih dometaka poznijih vremena kao da sve¬ 
jednako boravi puritanska duša najranijega kršćan¬ 
stva, što mi je u djetinjstvu zatreptjela iz katakomba 
Wisemanove »Fabiole«, Iz tamne nizine zja kao 
čitav jedan razvaljeni grad, kao gromoradni kr- 
njavi zubi, uzvisito silno dvorište i u njem ispre¬ 
miješana i zbrkana gomila nekoliko metara debe¬ 
lih zidina, slomljenih poduporanja, visokih i smio¬ 
nih, izdubenim četvorinama iskićenih svodova, dra¬ 
čom, sitnom česvinom i džbunovima žutoga šeboja 
zaraslih ispucanih stijena, prekrasnih odlomaka 
poda od crnih i bijelih mozaika, mračnih i vlažnih 
zakutaka, iz kojih se na svijetlo penje bršljan a po 
rubovima im se rascvatili šareni cvjetovi šumarica, 
kopra i sljeza, soba, dvorana i odaja, koje sada 
gledaju u visoko vedro nebo, sve jadni ostaci od 
pljačke varvara, od pohara vatre i razaranja papa, 
žrtva ljudi, vremena i rasula — terme Karakaline. 
U prikrajku dalje viri čudan grobni spomenik, go¬ 
lem, suh, prazan, piramida Cestijeva što je onu 
duhovitu ali tako mušičavu gospu, Madame de 
Stael tako zanijela, da ju je od svih rimskih spo¬ 

menika najviše zavoljela. Do nje je poleglo prote¬ 
stantsko groblje i u njegovu nevisokom zidu uzi¬ 
dano srce ljubaznika ligurskih najada i sirena, 
utopljenika Shelleya, štono je anglikanskim mra¬ 
čnjacima bio najveće strašilo i neznabožac, jer je 
svojim pjesmama počinio toliki grijeh protiv duha 
svetoga, a u istinu »najnesebičnije i najmilokrvniie 
stvorenje pod nebom, što je kao niko pridonijelo 
za druge toliko žrtava novca i osjećaja«. U džepu 
mu nadjoše pjesme Ivana Keatsa, kojemu je tako- 
djer neumitna smrt presjekla nit života u najra¬ 
nijoj mladosti, a kojega poznaš po onom jednom 
njegovu stihu: »a thing of beauty is a joy for ever«, 
lijepa stvar je radost vječita. Da bi izvršio talijanski 
zakon, koji je u svojoj brizi, kako od toga ne bi 
kuga zemlju pomorila, naredjivao, da tjelesa takih 
utopljenika valja na vatri spaliti, desni njegov 
drug Byron sažgao mu je tijelo na bajnom ljublje¬ 
nom žalu rivijerskom, kome se je svaki cvijetak od 
prirode rascvatio u podsmjeh, što na dolasku sva¬ 
koga mornara na pučini pozdravlja svojim miomi¬ 
risom. »Ne možeš ni da zamisliš,« piše iz Pize 27. 
kolovoza 1822. Tomi Mooreu, »veličajnu sliku ta¬ 
kove lomače. Pomisli pustu obalu i gore u njezinoj 
pozadini, sprijeda more i čudno svijetlo plamena, 
što ga je hranila morska sol i tamjan. Sve je izgor¬ 
jelo od Shelleya, samo nije njegovo srce«. To je 
srce još čitavo ugrabio iz ognjenoga plamena sko¬ 
čivši na lomaču i ovdje ga sahraniše — cor cordiurm 
to zlatno srce, koje u svojoj žilavoj borbenosti 
anglosaskoj i danas kliče svima potlačenima:^ »Ye 
are many — they are few«, vas ima puno, njih je 
malo! 

Odatle se daleko u dalj prostro negdašnji »ager 
romanus«, Gogoljeva poljana pustosna, obrubljena 
tankim crtama albanskih i lepinskih gora, što su 
se kao srasle s blijedim ljubičastim proljetnim ne¬ 
bom, kojekuda porazbacani na pola porušeni, za- 
mazani i neprijatni salaši, čardaci, krčme i konaci, 
po kojima vrvi kojekakav gladni i grozničavi smet, 

čunjaste koljebe iz slame, kukuruznih stabala i 
stelje poput ogromnih stogova, kule iz srednjega 
vijeka, razoreni grobovi, razvaljeni vodovodi, ku¬ 
kavni vodopoji, pojedine stoljetne krošnjate pinije, 
visoki eukalipti s vrbinim modrozelenim lišćem i 
sitne šikare tamne česvine, blatne bare, po kojima 
tavore i prljužaju se vitorogi bivoli, oružani gon- 
čini, u prljave ovčje kože zamotani pastiri, pradje¬ 
dovski drveni plugovi bez kotača, traljave seljačke 
dvokolice, u koje su upregnuti tromi žeravi rogonje, 
poludivlja stada, pogani rutavi psi, u gradskim mi- 
rima izdubene pregrade, da se ukloniš najezdi polu¬ 
divljih konja, carstvo malarije, koja je osnovala taj 
spahiluk i drži tu pustoš — rimska Campagna. Ni 
orača, ni žetelaca, ni žive zeleni, ni ljudskoga stana 
u toj velebnoj veličini i tužnoj, mrkoj, divljačkoj 
pustoši. Nigdje nikakova traga od veselosti na- 
puljske, ubavosti i skladnosti toskanske, ni bujnosti 
lombardske. Na rubu bare tek po koji bijeli jaglac, 
koji zeleni vlat od žita, rukovet crvene djeteljine 
i maka, modrih cvjetova lana. Ni traga od sjajne 
vedrine južnoga neba, od bajnih vilindvora, tamne 
gromade velikih stabala, koji još jače ističu nježnu 
jasnoću beskrajnih daljina, gdje se je sve splilo u 
jedno, sve proželo svijetlo i zapalio plameni zrak, 
kako je u svome klašičnom zanosu vidio i na sli¬ 
kama galerije Dorijine ovaj kraj prikazao Claude 
Lorrain. Nema tu ni svježe timorne zeleni ni cvi¬ 
jećem i slapovima oživljene vrleti Gasparda Pous- 
sina. To je tek ona iz pariškoga Luxembourga 
znana Hebertova brodica, gdje malarijom zaražena 
snuždena porodica samotuje i čaminja ili onaj u 
crnu halju zamotani konjik Henrika Colemana, što 
je na oči namakao crnu saručinu pa jezdi tom mr¬ 
tvačkom pustoši s Horacijevim zubastim Soraktom 
u pozadini. Tek široko polje za maštanje, snivanje 
i mozganje, jedna veličajna sumorna simfonija, u 
kojoj prevladava kao glas od orgulja tužaljka Pli- 
nijeva »interitum sine vestigiis«, propast do istrage, 

Nema kraja na svijetu, gdje te napada tako 
porazna sjeta, da ti srce od ljute čame hoće da iz¬ 
gine. Prošao sam glasovitom Fregenedom na por- 
tugalsko-španjolskoj granici, nekoliko kilometara 
dugom divljom gudurom, gdje se gole stijene penju 
jedna na drugu kao da su se pomamile, a na dugo 
i široko ne vidiš ni travke, ni biljke, ni stabla, ni 
živa stvora, ni ljudskoga stana — ama kao da se je 
bogu, kad je stvarao svijet, proderala vreća i sve 
svoje kamenje sasula na ovo jedno mjesto. Ali to 
naslagano kamenje ne zbori ništa. Ova zemlja pre- 
damnom kao da je uminula pod kopitima osvajača 
i čoporima pljačkaša varvara, kao da je izdala sve 
što je imala, svoju slavu i prosvjetu, svoj cvat i 
propast pa legla na počinak do vijeka. Kao da je 
našla onaj pokoj, što ga je cezar filozof Mark-Aure- 
lije tražio, kad je pošao da izdahne svoj duh onamo, 
odakle mu je otac dobio sjeme, mati krv, dojkinja 
mlijeko, a on sam toliko godina primao jelo i pilo. 
Kao da je ostarjela, okorela se i osušila poput aveti 
pa se survala u ovaj veliki grob, odakle niču njezini 
čari. Ni teret stoljeća kao da je više ne tišti, i samo 
vrijeme kao da je prestalo teći nad ovim pepelom 
tolikih carstva i prahom tolikih naroda, a parče 
odbacile preslice pa bez posla planduju. Ovaj du¬ 
boki mir, ovaj pokoj bešćutnoga kamena, kojim se 
je sve naokolo skamenilo, ovaj muk, što je utišao 
i najmanji ćuh, sapinje ti svaki kret i svaku misao. 
Ali taj muk kao da jadikuje, kao da neki mrtvi 
narod zakopan počiva pod ovim živim, pa iz toga 
velikoga groba kao da svejednako poput Niebuh- 
rove »zvonjave zvona gradova propalih u more« 
prodiru snažni glasovi i besmrtni vapaji. 

Vječni grade — Niobo naroda, kako te je pje¬ 
snik okrstio! Ti si naša mati, rodilja naše kulture, 
koja si nas odvratila od istočnjačkoga vaseljen- 
skoga nedohoda i navela na put čovječji, nedo¬ 
segnuta majstorica svake umjetnosti, političkoga 
duha i zakonotvorstva, koja si nam po izgledu gr¬ 
čkom dala pjesmu čovjekovu i sama stvorila sa- 

dašnji naš pravni poredak. Jer tvoj je Eneja junak, 
koji dijeli megdan s drugim junacima i tvoji su si¬ 
novi gradjani, dok se na istoku Indijac Rama i Me- 
zopotamac Gilgam bore s djavolima, nečovječjim 
bićima, a Memfis i Babilon tek su gomile nevoljna 
robija oko grdnih dvorova kraljevskih. Ti si prva 
priznala i zaštitila prirodjeno pravo duše, kojom je 
bog čovjeka zadahnuo, slobodu pojedinačne misli i 
njezina očitovanja. Sam gordi Svetonije (Tib. 28) 
podičio je Tiberija slavom, da je svagda isticao, 
kako u slobodnoj državi treba da su jezik i misao 
slobodni (jactabat, in civitate libera linguam men- 
temque liberas esse debere). A Tacit (Ann. IV, 34 
i 35) priča nam, kako su Kremucija Kordu pred se- 
natom optužili, da je izdao ljetopise, gdje je hvalio 
Marka Bruta i Kaja Kasija nazvao zadnjim Rimlja¬ 
ninom, kako je Kremucije u sjajnom govoru kazao, 
da mu se tek riječi upisuju u krivnju a da ga ne te¬ 
reti ni budi kakav zločin, da svakomu poznija po- 
tomčad odmjeruje njegovu čast, a ako sada osuda 
padne protiv njega, da ne će uzmanjkati ljudi, koji će 
se ne samo Kasija i Bruta nego i njega opominjali; 
kako je na to ostavio senat i svršio umorivši sam 
sebe glad ju, senatori zaključili neka njegova djela 
sažegu edili, ali se ona sačuvala sakrivena i izdana 
na svijetlo, pa kako se »sve više može čovjek da 
ruga bezglavosti ljudi, koji misle, da će sadašnjom 
svojom moći uništiti i ono, što je spomen potonjih 
vremena. Naprotiv, što se više duh guši, sve veća 
dolazi njegova snaga (punitis ingeniis gliscit aucto- 
ritas), pa ni tudji kraljevi ni drugi, koji su činili taki 
zulum, nijesu ništa polučili, već ako sebi sramotu 
a onima slavu«. Do Miltonove »Areopagitike«, one 
besmrtne besjede engleskomu parlamentu, da nam 
svijetlo, što ga od boga dobismo, nije zato dano, da 
uvijek u nj zurimo, već zato da se njime dovijemo 
stvarima, kojih jošte ne znamo, pa uvijek tražiti 
ono, čega ne znamo, a s pomoću onoga, što znamo, 
uvijek nizati istinu na istinu, kad dodjemo k nje¬ 
zinu spoznanju, to da je zlatno pravilo za svaku 

nauku, odatle da dolazi pravi sklad u državi, a 
nipošto od usiljena i tek prividna sklada staračkih, 
otupljenih i raznorodnih duša — do te umne, te¬ 
meljite i rječite besjede još niko nije pripasao svi- 
jetlijega i oštrijega oružja u boju za slobodu štampe. 

Zauzela si cijeli svijet svojom od kurfja- 
čice othranjenom titanskom voljom, mačem i 
dosele nevidjenim političkim umještvom, a poje¬ 
dinca uzela si za pobornika, da oživotvoriš najveli- 
čajniju državnu ideju. Na istoku ginula je pojedi¬ 
načna sloboda u jednolikom jedinstvu despotske 
vlasti, Grku bio preči razvitak pojedinačnoga ži¬ 
vota od velika narodnoga i državnoga jedinstva pa 
rastočio to jedinstvo u pojedine malene državice 
prerazlične vrste i gradje. Tebi naprotiv bijaše 
ideal izgradnja velike narodne države, a tvome go¬ 
spodskomu duhu najveći zadatak života podjar- 
mljivati druge narode i svemu svijetu propisivati 
zakone. Tu regere imperio populos, Romane, me- 
mento, hae tibi erunt artes, sjeti se Rimljanine da 
je tebi vladati i gospodovati narodima, to će biti 
tvoje znanosti i umjetnosti, prikričuje tvojim sino¬ 
vima Virgil u svojoj Enejidi. Tvoja veličina nije 
osnovana na privrednom radu tvojih gradjana, već 
na dobiti tvoga mača, a tvoja je vlast kao nikoja 
druga samodržna, da ne trpi nikakih stega i ne će 
nikoga sebi ravna. Pored sve te svemožne državne 
vlasti tvome gradjaninu ne prestaje biti glavni cilj 
života, da bi što snažnije razvio svoju ličnost, a ako 
mu ova i nije onako idealno sredjena kao u Grka 
i više se je srasla s praktičnim potrebama života, 
zato se osovila na čast i poštenje, čvrsto kao stanac 
kamen, i opasala krutom snagom, koja ruši sav 
svijet. 

A ta svijesna muška snaga i ta čelična sila 
gradjanina mogla je da nadje svoju potpunu cijenu 
u državi, mogla je svojom ličnom djelatnosti u sva¬ 
kidašnjoj raboti za tebe osnovati tvoju veličinu, 
jer ti si mu prva dala njegovo pravo i slobodu. U 
Aziji je pravo neka objektivna sila i nužda protiv 

pojedinca, neki viši -poredak životni, kojemu se 
i 1 “, a J ?£ a P lta ^ja treba da pokori, a ono malo 
lobode i prava, što ih ima, dobija od te objektivne 
naredbe odozgo, jer mu je to pokoravanje a nre 
njegova sloboda temelj njegova prava. U istočnim 
zemljama azijatskim izdaje mu te naredbe volja i 
zapovijed vladara, koji je izvor i načelo svega 
prava, jer je kao neka starodrevna glava čitave 
porodice narodne, što nad njome vrši svoju očinsku 
7 j?!.’ j naprosto neki ničim neograničeni si- 
ledzija, kojemu j e čitavi narod krdo robija. U In- 
diji počiva sve pravo na moralnom i vjerskom po¬ 
retku, što ga sveštenička kasta, brahmani, zemlji 
i par odu nameću, a u prednjoj Aziji, u starih Per- 
zijaca, Zidova i Muslimana osnivač vjerozakona za¬ 
jedno s vjerom uredjuje i pravo. U Grčkoj doduše 
ne čine vladari i sveštenici pravo i zakon, već ih 
nalaže sam narod, jer je u njima utjelovljena nje- 
gova. sloboda, ali pravo ne daje pojedincu nikake 
lične ovlasti ni u javnom ni privatnom životu, a 
sva njegova sloboda tek je gradjansko njegovo 
pravo, da bude poluga državne svrhe, da saradjuje 
u državnim poslovima, jer je politika jošte dio 
etike pa nema razlike izmedju čovječje i gradjan- 
ske ličnosti. 

Ti si bila prva zemlja, gdje se je javno i pri¬ 
vatno pravo jednako i uporedo razvilo, gdje je 
lična sloboda i njezino pravo bila neka općena na¬ 
redba, koju je narod sam sebi dao, i zato svaki 
pojedinac imao u njoj jednak dio. Pravo je jednako 
za .. sve \ sva kome se mjeri jednakom mjerom, i naj¬ 
višima i najnižima. Sve pravo potječe od pojedi¬ 
naca, ali ideja snažne jedinstvene države ište, da 
u Javnom životu nosilica toga prava bude neogra¬ 
ničena državna vlast, ali koja svejednako počiva 
na pojedincima, u doba republike na čvrstoj orga¬ 
nizaciji gradjana, što vlada nad osvojenim i poko¬ 
renim zemljama, a kasnije, pošto si ti sama osvo¬ 
jila cijeli svijet, htjela ostati njegova neograničena 
gospodarica pa nijesi pustila, da i drugi gradovi 

imadu kaki dio u tvojoj vlasti ni pokoreni narodi 
kakove ustavne pravice, na jednom čovjeku, na 
glavi države, na cezaru. Nu i on je utjelovljena 
volja naroda, samodržac je, ali nije, barem isprva, 
nikaki siledžija azijatski, ni božji namjesnik ni čelo- 
vodja kake despotske kaste, već pravom ovlašteni 
nosilac neograničene vlasti i veličanstva narod¬ 
noga, koji je nada sve pozvan, da bude čuvar i za¬ 
štitnik prava sviju, koji, kako je Tiberije po Sveto- 
niju očima u senatu rekao, mora služiti senatu, 
često svima gradjanima a ponajviše i pojedincima. 
Tako si ti prva učinila podanika gradjaninom i do¬ 
nijela svijetu slobodu i lično pravo, a ako su srednje- 
vjekovni organski življi socijalnoga života, staleži 
i redovi, općine, javne udruge i cehovi, zemljišni 
sustavi, što su podijelili zemlju izmedju vazala i 
podvazala, spahije i kmeta, čitava rastava vjere i 
crkve od države, socijalna podjela rada u svima 
područjima duhovnoga i materijalnoga života pa 
novovjeki individualizam rastočili tvoje državno 
jedinstvo i sav javni život izgradili na načelu repre- 
sentativnom, a ono je tvoje opće jednako pravo 
pojedinca u području privatnoga prava ostalo uni- 
versalno obilježje čitave moderne kulture, obrazac 
i izgled prava svih obrazovanih naroda, ponaj- 
glavniji temelj svega našega pravnoga i socijalnoga 
poretka. 

Tolike političke tvaralačke snage, tako go¬ 
lema narodnoga i državnoga razvitka svijet do tebe 
jošte ne vidje. Iz čednih početaka osrednjega latin¬ 
skoga grada, koji se je svojim zgodnim položajem 
i stjecajem sretnih prilika polagano osilio, druge 
gradove nadmašio, svladao i sebi pripojio, bila si 
na vrhu svoje slave i razvitka poslije drugoga pun- 
skoga rata slobodna, suverena u suštini po rodu, 
odgoju, vjerskom i političkom znanju, bogatstvu 
i vlasti aristokratska, a opet po svojim demokrat¬ 
skim življima pučka općina gradjana, što je vla¬ 
dala silnim pokorenim državama ponajviše po na¬ 
čelu kao saveznom, federativnom. Činila si ugo- 

vore sa starim latinskim gradovima i latinskim na¬ 
seobinama, puštajući im njihovo pravo i sudove 
svojinu, gradjanstvo, poreze, carine, upravu i voj¬ 
sku, ali im oduzela spoljnu politiku i pravo rata. 
Upravljala drugim ujedinjenim općinama, što nijesu 
u ? r * ve < mudro smišljenom podjelom 
političke vlasti i državne djelatnosti izmedju na¬ 
roda, vijeća i svojih činovnika, da je aristokratski, 
demokratski i monarhijski živalj podjednako za¬ 
dobio moć, a u netalijanskim pokrajinama gospo- 
dovala po svojim namjesnicima, prokonzulima i 
propretorima s neograničenom vojničkom i sud¬ 
skom vlasti. Kad si narasla na svjetsko carstvo i 
podvrgla prerazlične narode i pokrajine pod svoju 
vlast, kad je vječni grad, urbs, postao prijestolnica 
svijeta, orbis, vlast rimskih oblasnika bila vlast svi¬ 
jeta i rimski senat sabor svih naroda i njihovih 
kraljeva a tvoja povjest povjest cijeloga svijeta, 
kad je, kako je kazao jedan govornik, Rim ovaj 
svijet sabio u ime jednoga grada, da si, makar gdje 
bio rođjen, stanovao usred njega — opetovani pre- 
vr ^b kojima se je uskolebao javni i socijalni po¬ 
redak, i mnogi zaludni pokušaji, da bi se oborila 
republika i vlast predala jednomu Čovjeku, utiru 
pute prelasku iz republikanskoga sustava k mo¬ 
narhijskoj vladavini. Cezar na osnovi doživotne 
svoje diktature u istinu obnavlja kraljevsku vlast, 
sasvim prekida veze i predaje aristokratske pa se 
oslanja na narod i vojsku. Augusto prividno uskr¬ 
sava republiku, ali dijeli najvišu državnu vlast iz¬ 
medju senata i sebe, prvaka u državi i prvoga do¬ 
životnoga činovnika naroda pa daje carskoj vlasti 
veću pravnu i praktičnu moć. Uza svu dogmu o 
narodnom suverenitetu, što se svejednako ističe, i 
teoretsku nauku, da zakoni valjaju samo onda, ako 
ih je volja naroda prihvatila, a da cezar samo onda 
ima pravo izdavati zakone, ako je narod svoju 
zakonotvornu vlast na njega prenio, ne može u 
senatu sabrano staro činovničko plemstvo konzula, . 
pretora, edila, cenzora i kvestora odoljeti premoći 

cezara, njegova samodržavna vlast i zakonima i 
silom sve više u pozadinu potiskuje i senat i narod, 
republikanski oblici vladavine sve se više odne- 
maruju i uklanjaju i dokida se sustav starih nepla¬ 
ćenih državnih služba. Dioklecijan i Konstantin svr¬ 
šavaju tu polaganu i sakrivenu preinaku ustava, 
postavljaju na čelo državi neograničena činovnika 
monarha u azijatskom smislu, što nije više gradja- 
nin prvak, već dominus i deus, gospodar i bog, 
pred kojim podanici moraju pokleknuti na svoja 
koljena i ljubiti mu skute, koji se svojom nošnjom 
razlikuje od svih drugih smrtnika, a u kojega je 
sve, od njegove palače pa do njegove kese, sve¬ 
tinja. Podmeću cezarskoj vlasti novo načelo, na¬ 
čelo božjega poslanja, da nalaže i izvrši pravni po¬ 
redak, jer »čim je dobio ime Augusta, treba mu 
kao nazočnom i živom božanstvu prinositi vjernost 
i odanost i svagda se dati sa svom službenom rev¬ 
nosti u njegovu službu, pošto on vlada po naredbi 
samoga boga«. A to bogovsko biće okružuje vi¬ 
jeće njegovih pritucala i čitava nedogledna vojska 
plaćenih činovnika, točno razvrstanih po službi i 
imenu, sve sami »illustres, spectabiles, clarissimi, 
perfectissimi, egregii«. Tako se odrodjuješ od 
svoga prvoga starorimskoga života, staro načelo 
slobode i jednakosti mičeš ne samo iz državne vla¬ 
davine nego i iz prava, namećeš sebi despotske 
kaste bizantske države i čitavome svome carstvu 
kopaš neminovnu propast. 

Ali uza svu tu svoju nevidjenu političku stva¬ 
ralačku snagu, koja osniva i podržava državu, a 
kojom se, kako je Ciceron kazao, čovjek kao ničim 
drugim približava k volji bogova, ne možeš da pri- 
kriješ jedan svoj grdni etički porok. U tebe 
nema milosrdja, nema osjećaja pravice i čo¬ 
vječnosti. Svijetli zraci, što izlaze iz sjajne tvoje 
pojave, zamiru u rijekama krvi, koje su potekle 
od robija zato kupljena, zlikovaca, uzapćenih urot¬ 
nika, dušmanske u ratu zarobljene raje, što se je 
najprije okovana vucarila u slavlju, kršćana pa 

i svrgnutih senatora i vitezova, ovdje lijevo u 
Koloseju i desno u Cirkusu od obijesti tvojih si- 
ledžija cezara i za zabavu raskalašene i krvoločne 
tvoje gomile. Dospjela si sa smramorenim ćućenijem 
i okorelom dušom, u kojoj se je i zadnja iskra bo¬ 
žanske vatre utrnula, koja ne mari više ni za 
otadžbinu ni za gradjanske dužnosti, a koju su jake 
podražiti i uzbuditi tek bitke u cirkusu, umiranje 
i ubijanje ljudi, jauk i zapomaganje nesretnika, 
rvanje pijanih kočijaša, zatiranje kola u trci, igre i 
noćarenje, zapaprene pjesme i dosjetke, bune i po¬ 
kolji, zgode crne nevjere, slavoljublja, preljuba, 
raskošja i bahatosti, svake sramote i opačine. Što 
je židovstvo i kršćanstvo započelo, uskorila je bi¬ 
zantska najezda, koja je jelinsku pokvarenost na¬ 
metnula tvojoj staroj latinskoj duši, podgrizla joj 
korijenje i do kraja ju rastočila. Izopačila je vjeru 
krutim dogmatizmom, državu neograničenom i 
okrutnom despotskom vlasti, a narod praznim i 
izvještačemm načinima društvenoga saobraćaja, 
pod kojima se je krila sva raskalašenost i zloća 
kulturnoga ološa. I tebe je okužilo to novo suje- 
vjerje, gdje se je pakost i bezbožnost ljudi javljala 
u sve užasnijoj slici, što su podle njihove duše više 
probijale tanku navlaku ukočenih dvorskih jobi- 
čaja. Tvoje društvo nijesu više cezari i patriciji 
rimski, visoki državni činovnici obogaćeni plja¬ 
čkom dalekih pokrajina, dokoni trgovci i vojvode, 
političari, filozofi, novčari i umjetnici, već tek čorda 
dvorana, patrijara, dvorskih savjetnika, kancelara, 
eksarha, glumica, starih gospa, jaranica, namje¬ 
snika, sveštenika, djakona, biskupa, hadumaca, pla¬ 
ćenika, retora, črčkara, školnika, pjesnika, bogo- 
moljaca i vitezova, zaodjenutih šarolikom svilom, 
načičkanih kamićkima od tisuću boja, gizdavih u ve¬ 
zenim haljinama i sa zlatnim vijencem na glavi — 
tek gomila prepredena i pokvarena, koja miriše 
smirnom i alojem, predaje se pohoti i strastima pa 
sa svojom istočnjačkom mekoputnošću i umorom 
prezasićene kulture i preogromnog bogatstva trune 

u svome rodjenom zadahu kao neprohodna guštara 
i nezdrav korov močvare. Negda »aurea Roma«, 
kako te je Prudencije zvao, postala si poput one 
bogate stare gospe kršćanke, što ju sv. Jeronim 
opisuje, naličenih obraza, ruku natopljenih miri¬ 
sima i natrpanih prstenjem, na kojem se je blistalo 
čarobno drago kamenje, haljina izvještačenih, prot¬ 
kanih biserjem i izvezenih zlatom, kako čita evan- 
gjelje, uvezano u rijedak, zlatnim prugastim šarama 
iskićeni pergamenat, lijeno ispružena na mekim 
dušecima od grimiza, sa čitavom četom prikrpina 
i pritucala oko sebe, koja ju zabavlja najnovijim 
sablasnim zgodama i poganim ćaskanjem o ložni- 
cama rimskim. Mali oltar od travertina neznanome 
bogu, što se izdiže na drugoj strani Palatina usred 
razvalina sjajnoga Rima cezara, ispred gizdavih 
gradjevina Karakale i Septimija Severa zadnji je 
spomen tvoje prvašnje čistoće i pobožnosti. 

A onda si po drugi put osvojila sav svijet 
krstom i svojom crkovnom ustanovom, što je uskrsla 
veliku misao antiknu, misao gospodstva prosvjete 
nad širokim življima narodnim, pa tako ubrala naj¬ 
bogatiji plod antikne kulture. Sve te nebrojene 
divlje narode, što su sa sjevera i istoka nasrnuli u 
srednju i južnu Evropu pa sve oborili i pogazili čak 
tamo do libijskih pustara, zauzdala si i pripitomila 
čovještvu i kulturi. Svjetska historija nema do¬ 
stojne hvale, da te njome obaspe, ni čovječanstvo 
plate, da te zato nagradi. Pod tvojim okriljem 
nikla su i rasadila se ona naučna sijela, sto ce te 
narode prosvijetliti. Nova pobuda, što ju je tvoj 
kršćanski duh primio od krstaških vojna, bijaše 
osobito time obilježena, što su se svagdje sirom 
čitave Evrope osnivale nove velike škole, koje su 
se prozvale sveučilišta, universitates litterarum. 
Nova želja za naukom probudila se na zapadu od 
njegova saobraćaja s naprednijim i prosvijetljemjim 
istokom. Putnici iz daleka svijeta donosili sa sobom 
prve početke fizičkih i matematičkih znanosti iz 
škola u Kordovi i Bagdadu. Rimski klasični pisci 

iznijeli se na vidjelo, uvrstali u naučnu osnovu ka- 
ludjerske obuke proučavali se i kićenim pismom 
prepisivah u prekrasne zbornike po manastirima, 
bkolasticna filozofija pojavila se i stala učiti u pa¬ 
riškim školama. Doktori carevci uskrsnuli u Bolonii 
staro rimsko pravo i izgradili logički sustav strog i 

n V J* S j n V da ] . C Č otovo dostigao i samu matematiku. 
Dugi duhovni dnjemež i nerad feudne Evrope pro- 
omio se i nestao kao led i snijeg na prisoju sunca. 
JNaucenjaci prebrodili silna mora i proputovali pro¬ 
strane zemlje^ da šire novu moć znanja. Onaj isti 
uh nemira, žedje za novim stvarima i krajevima 
nezadovoljstva s dosadašnjim socijalnim i duhovnim 
životom čovječanstva, što je pola kršćanskoga svi¬ 
jeta nagnao da podje do groba svoga Gospoda i 
opasa poticao mlade učenike, da su jatomice hr¬ 
lili u škole, gdje su se veliki učenjaci okupili i učili. 

Bilo je kao da je neka nova moć najedared 
osilila usred toga društva, što ga je dosele nemi¬ 
lice pri tiskala i gazila surova i divlja sila, kao da 
je od temelja potresla čitavi feudni i crkveni po¬ 
redak staroga srednjevjekovnoga svijeta i povezi¬ 
vala sve čovječanstvo u jednu duhovnu i kulturnu 
zajednicu. Feudalizam bio je prikovan za jedan 
kraj i mjesto, počivao je na strogom lučenju kra¬ 
ljevstva od kraljevstva i baronije od baronije, na 
razlici krvi i plemena, na premoći fizičke surove 
sde, na vjernosti i posluhu, što ih je odredjivao 
slučaj mjesta ili socijalnoga položaja. Na taj sustav, 

s *° l^ 1 .5 i}e P a ?. J i ude u staleže i redove, ustajalo 
sveučilište i nije dalo da se dijeli Čovjek od čovjeka. 

najmanje bilo je škola evropska, a nipošto škola 
toga kraja. Ne samo svaka francuska ili talijanska 
pokrajina nego svaki kršćanski narod našao mjesta 
međju »narodima« Pariza i Padove. Zajednički je¬ 
zik latinski uklonio iz akademskoga područja je- 
zike evropske, što su medju se bili boj. Zajedničko 
duhovno srodstvo i medjusobno natjecanje došlo na 
mjesto onih sitnih borba, što su dijelile pokrajinu 
od pokrajine, jedno carstvo od drugoga. Što su 

crkva i carstvo namišljali i badava kušali, da sve 
kršćanske narode udruže u jednu veliku kulturnu 
zajednicu, to su sveučilišta neko doba bila i oži- 
tvorila. Dante se je baš tako malo osjećao stranac 
u latinskoj četvrti oko pariške crkve sv. Genoveve 
kao pod onim svodovljem u Bolonji, a naučenjaci 
iz Oxforda zaputili u zlatni Prag, u tamošnje 
knjižnice donijeli spise Wiclifove i zasadili klicu 
vjerskoga otpora. Ta sveučilišta bila su jedina 
mjesta, gdje su se stjecali i saradjivali sinovi raznih 
naroda pored svih ratova, što su ih njihove rodne 
zemlje medju se vodile i razmirica, što su ih svaki 
čas zapodijevale, a u tome ispremiješanom i šaro¬ 
likom mnoštvu bio pravni i socijalni poredak skro¬ 
jen po čisto demokratskom načelu. Sin najmoćni¬ 
jega velmože imao je ista prava kao i zadnji prosjak 
i bogalj; bogatstvo, fizička snaga, vještina u oružju, 
ponos na svoju staru lozu i predje, svi ti kameni te¬ 
meljci feudnoga socijalnoga poretka, nijesu imali 
mikake cijene na akademskom tlu. Sveučilište bi¬ 
jaše sasvim nezavisno od državne vlasti, bijaše slo¬ 
bodna naučna republika pod vodstvom sveštenika 
prosvijetljena uma i široka pogleda. Gradjansko 
pravo stjecalo se u njem duhovnim sposobnostima 
i znanjem, akademski starješina postao je u njem 
samo onaj, koji je tim sposobnostima druge nad¬ 
mašio, u toj duhovnoj aristokraciji bili su svi 
jednaki kao u onom republikanskom zboru gra- 
djana firentinskih, što se je sastojao u trijemovima 
stare mihove gotske crkve Santa Marie Novelle. 

Dok se je demokratski duh tih velikih škola 
dizao protiv feudnoga poretka u državi, stao se 
njihov duh naučni protiviti i opirati crkvi. Makar 
su imale crkveno obilježje i po spoljnom vidu bile 
čisto crkvene udruge, jer drugih naučenjaka do 
sveštenika onda gotovo nije ni bilo, opet su se 
svojim čitavim mišljenjem odvajale od crkve. Staro 
naučno i odgojno polje bilo se je novim stečenim 
znanjem nenadano tako proširilo, da su one čisto 
crkvene i teološke nauke, što su dosele bile zao- 

kupile sve umne sile čovječanstva, puno izgubile 
od svoje cijene. Ljudi opet uzeli čitati i proučavati 
klasičnu latinsku knjigu, otkrili stariji i veći svijet, 
započeli neki širi i slobodniji život duševni, dru¬ 
štveni li politički, pa se tako stao uvlačiti duh 
sumnje, podvojenosti i nijekanja u carstvo nepri¬ 
kosnovene vjere, Abelard svojatao razumu prven¬ 
stvo pred vjerom. Epikurovci firentinski pjesnici 
poricali sa smiješkom na ustima besmrtnost duše 
i navaljivali na temeljne zasade vjerske, pa je 
i Danteu, koji ih zato oštro kudi, Virgil baš toliki 
svetac kao i Jeremija. Sv. Franjo Asiški, što je si- 
nuo kao zraka nježnoga svijetla kroz ta tmurna 
vremena, oslobodio svoju vjeru od krute dogme i 
zaodio je ličnom svojom mističkom pobožnošću i 
pjesničkim zanosom, da bude s bogom i prirodom 
jedno. Car samodržac, što se je s Rimom uhvatio 
u koštac, a što ga je pola Evrope držala za nevjer¬ 
nika, Fridrik II,, »čudo svijeta« svoga vremena, bio 
najsnažnija pojava te nove kulture. Nauka o fizici, 
što su je crkvene glavešine tako dugo zabranjivali i 
odbacivali, jer je tobože puko vraćanje, stala se 
opet polagano i bojažljivo razvijati pa dovela kr¬ 
šćane u opasno društvo Muslimana i Židova. Za¬ 
padnom svijetu odsele rabinske knjige nijesu više 
prokleta rabota ni naučenjaci iz Kordove »pogan¬ 
ske svinje«, kako su ih engleski naučenjaci prije 
nazivali. Južna Francuska, Languedoc i Provansa, 
prigrlila nevjerničku nauku Albižana i odbacila 
vjernost i pokornost papi, da su je crkveni vel- 
može ognjem i mačem jedva nekako opet doveli u 
krilo crkve. Staro sinovlje poštovanje papinske 
stolice ginulo u općem gnjevu, što se je na nju dizao 
zbog njezinih slavoljubnih političkih snova, okrut¬ 
nih harača, pregonjene upotrebe krutih kazna i 
izopćivanja iz crkve u čisto svjetovne svrhe, izvra- 
ćanja najsvetijih zasada, da bi se od naroda istisla 
jaspra. Renesansa sada može da dodje u slavno 
svoje carstvo. 

Uza tu učevnu dala si svijetu i estetsku i 
etičku prosvjetu, a uzela si da mu krojiš i poli¬ 
tičku sudbinu. Posestrila si ljepotu mironosnicu 
i bogougodnicu, razasula širom svijeta njezina 
čudesa kakovih svijet poslije stare Atene nigda 
vidio nije niti će ih igda više vidjeti, i odgojila ljude, 
da im se dive i klanjaju. Učila si ih, da hrane ljubav 
izmedju sebe i s ljubavlju da upoznadu boga isti- 
noga. Ali tvoja nova vjera nije kao ona u Grka, 
najubaviji cvijetak domaćega tla, neki prirodni iz¬ 
danak domaće kulture, koji se je sasvim podudarao 
sa spoljašnjim prilikama i unutrašnjim duhovnim 
životom pa kao smiješak nedužna djeteta ili milina 
neke slatke bajke zadahnuo sve pojave životne 
nekom harmonijskom spokojnošću i jasnim izjedna¬ 
čenjem. Tvoj je zakon čedo istoka, Azije, kolijevke 
filozofije, koja se brine tek za čovjeka u vaseljeni, 
da bi mu dušu oslobodila od prirode i privela ju 
k jedinstvenom bitku. Tvoja se mudrost gubi u vi¬ 
sokim pojmovima, što ih obična pamet ljudska ne 
dohita, pa prinudjuje ljude, da im je u svojim mi¬ 
slima i u praktičnom životu vjerovati u vječnu, 
neumitnu i strašnu sudbinu. Tvoj se zakon bez milo- 
srdja namah sa svima svojim zahtjevima dušmanski 
diže na prirodu čovječju. A opet tvoje carstvo i 
suviše je od ovoga svijeta, i prečesto se kratiš bogu 
dati što je božje, pa ne mariš, što se za tvoj zakon 
lije krv i čini pokolj medju ljudima. Eto, majko, 
tvoje su poljane »golemo groblje svjetske po¬ 
vjesnice« gdje ginu Alarihovi zapadni Goti, Gen- 
serihovi Vandali, Ricemerovi Svevi, Belizarovi Bi¬ 
zantinci, opet Vitigesovi, Totilini i Tejini Goti, Nar- 
zesovi Grci, divljaci Longobardi, bjesomučnici Sa¬ 
raceni i hajduci Normanci, koje je ono »plavo zvi¬ 
jere« Robert Guiscard i »figiakasta«, želja za smo¬ 
kvama i žarkim jugom talijanskim potakla, da ot¬ 
plove u te bajne krajeve sicilske i puljske, gdje je 
vječno proljeće, izobila slatkoga voća i blaga, što 
ga junak oteti može. 

i s * 1 svojom crkovnom ustanovom pro- 

krcila sebi put k drugome svjetskom gospodstvu. 
A tu ustanovu osnovala si na dogadjaju, štono je 
sahranio starinsko društvo, klasičku misao, umjet¬ 
nost, knjigu i nauku pa povezao budućnost svega 
svijeta, na milanskom ukazu rimskoga cara Kon- 
stantma, kojim je kršćanstvo iz političkih razloga 
učimo državnim zakonom. Onda si se u velikoj svo¬ 
joj političkoj mudrosti otkinula od trule monarhije 
bizantske, približila k Longobardima, od njih za¬ 
dobila mnoge gradove i golema crkvena dobra, pa 
udarila temelje svojoj svjetskoj vlasti i tražila po¬ 
moći u kralja franačkoga. Tim prvim smionim ko¬ 
rakom palo ti je u krilo Pipinovo darovanje države, 
onaj miraz, što ga Dante u svome »Paklu« pro¬ 
klinje, jer se je odatle rodilo toliko zlo. Po tome 
mirazu došlk si do svjetovne vlasti priznanjem 
Kana Velikoga, štono je svojim svečanim kruni- 
sanjem u sv. Petru stubokom promijenio politički 
poredak svijeta, oteo iz staračkih ruku Bizanta pre¬ 
vlast, koja je bila onemoćala, pa osnovao rimsko 
carstvo, da odsele bude osovina, oko koje će se 
okretati sudbina roda ljudskoga. Krunisanje prvoga 
cara rimskoga bijaše prva tvoja velika politička 
pobjeda, jer to ne bijaše izmoždeni car bizantski, 
kojega su medju sveštenstvo, boljare, vojsku, narod 
i gospe vlasteoske iznijeli na nosilima i okružili ga 
duplirima, čatali mu molitve i pjevali litanije, već 
varvarin »l’empereur a la barbe fleurie«, car kit- 
naste brade s longobardskim imenom, snažan vla¬ 
dalac, u kolu grdnih ratnika i junačina, osnivač 
nove svjetske vlasti. Tim državničkim oštroumljem 
osilila si, a tvoji kršćani Talijani, ljudi, po riječima 
samoga Machiavellia, u duši nevjernici i pakosnici 
kao malo koji, izgradili su ti crkovnu ustanovu, 
koja je, kako ju je iznio na svijet Gregorovius, ne- 
dostignut majstor tvoje historije, naumješniji dru¬ 
štveni sustav, što ga došle svijet vidje. 

Tvoj je crkovni poredak svojom glavom, na¬ 
mjesnikom Kristovim na zemlji, daleko nadmašio 


227 


i onu do tada jedinu pojavu u svjetskoj povjesti, 
političku svjetsku monarhiju rimsku. Udružio je u 
jednu savršenu političku tvorevinu sve oblike vla¬ 
danja — i demokraciju, što prožima sve ude toga 
tijela, kojemu nema državnih granica, jer su svi 
vjernici svih država, naroda i plemena jednaki pred 
bogom i crkvom, njegovom zastupnicom — i strogo 
uredjenu aristokraciju, jer sveštenstvo ima pre¬ 
vlast nad pukom, i nenasljednu apsolutističku vlast, 
koja opet počiva na osnovi demokratskoj, jer ako 
glavi crkve i nije vlast ničim ograničena, opet ju 
je izborom dobila od svojih vjernika. Ona je čelo- 
vodja neizmjernoga duhovnoga kola, što hoće dr¬ 
žavu da utopi u crkvi, što obuhvata zemlju i nebo 
i veže sudbinu ljudi na zemlji i na nebu politikom i 
naukom, koja zatravljuje uobrazilju i čovjeka na¬ 
goni da mu mrče svijest. A ta glava redovno je 
staračac, što je do jučer bio neznan i ne zapažen, 
a danas uzima uzde svjetske povjesnice u svoje 
ruke i kroji sudbinu narodima — što u mantiji kalu- 
djera prosjaka i haljini pustinjaka sjeda na prije¬ 
stolje svijeta, a po krvi i jeziku potječe bogzna od 
koga naroda i plemena pa svijet se tome uzvišenju 
nimalo ne čudi i svi ga narodi i plemena širom 
svijeta pokorno slušaju, dok ne sadje u grob ne 
znajući, na koga će kocka pasti da prihvati nje¬ 
govo opustjelo žezlo. Pa opet je to izborno carstvo, 
slučajno kao nijedno drugo, stalno i odredjeno kao 
desnica božja. U drhtave ruke toga starca preda¬ 
vala si ne samo ključeve nego i munje nebesa. A 
kako su te munje pucale i te strijele udarale! Njima 
si postala središte obrazovana svijeta, duhovna 
prijestolnica roda ljudskoga i gospodarica duše ljud¬ 
ske, jer tvoja vlast, netjelesna i goloruka, bijaše 
vjera i prijetnja. Njome si pokoravala vatrene i 
nemirne duše ljudske na sve četiri strane svijeta. 
Gospodovala si u carstvu duha podjarivanjem 
uobrazilje i zapovijedala misli čovjekovoj neka 
stane ili ju puštala neka podje dokle je tebi volja. 
Znanje ljudi sapinjala si okovina pjesničkoga otaj- 

stva, ljubavi, straha i osvete, a oni su te okove 
cjelivali. 

Ali tvoja glava ne bijaše samo namjesnik Kri¬ 
stov, nego i gradski starješina, ona se je za ljude 
i molila i smicala ih od ovoga svijeta. Imala si svoju 
državu s narodom opakim, kukavičkim i krvlju 
okaljanim, sa senatom premoćnim a. neslobodnim, 
s gradom bez gradjana i velebnim hramovima bez 
vjere — 

Di Popol rio, codardo e insanguinato, 

Prepotente e non libero Senata — 

Citta, non cittadini, augusti Tempj, 

Religion non gia — 

pjevao je Afieri. Pa opet htjela si, da tvoja volja 
bude zakon svemu svijetu. Dvije su misli vodilice, 
oko kojih se je čitava kultura zapadnoga svijeta 
okupila, ideja svjetskoga carstva, imperija, koji 
će narode i zemlje čuvati u poslušnosti, i crkve, 
koje će svojoj vlasti pokoravati duše. Obje su uni- 
ver salili svjetski oblici, koji su od tebe potekli, a 
koji su iskon sve naše kulture, ali do njihove ra¬ 
stave i sasvim odjelite njihove vlasti stoji sav njezin 
razvitak i napredak, sva čovječja sloboda u svakom 
životnom području. Nu ti si udruženjem tih dviju 
ideja, Doganskoga cezarskoga načela i crkve Kri¬ 
stove pokušala, da budeš žarište svjetovne i du¬ 
hovne monarhije. Gorostasnom crkvenom refor¬ 
mom velikoga Hildebranda, najsmionijim i najvećim 
prevratom, što ga je evropski svijet do reformacije 
vidio, podigla si papinstvo iz njegova čednoga i 
neznatnoga položaja rimskoga biskupa do najveće 
visine svjetske sile i oslobodila ga od svakoga 
svjetovnoga utjecaja. Izbor pape otela si svakoj 
odluci rimskoga cara i njegovoj potvrdi, pa ga pre¬ 
dala vijeću kardinala, a izbor biskupa kaptolima. 
Svoju vlast crkovnu vršila si po nebrojenim obla¬ 
stima, što su bile razvrstane po raznim stepenima 
ali sve konačno strogo ujedinjene u jednoj glavi. 
Naredbom beženstva svojih službenika podigla si 

neprohodnu pregradu izmedju mnogobrojnoga sve- 
štenstva, te države u državi, toga posebnoga na¬ 
roda u svome narodu, i crkvene općine, koja je 
negda birala svoje sveštenike. Svojom zabranom, 
da svjetovnjaci ne smiju podijeljivat: sveštenstvu 
crkvenih služba, bila si na najboljem putu, da ga 
iščupaš iz njegove državne i narodne veze i Evropu 
preobratiš u jednu crkvenu državu, dok si sama u 
srcu Italije osnovala svoje kraljevstvo, da ti bude 
simbolom tvoje svjetske vlasti. Svojim crkvenim 
pravom, koje u suštini hoće prvenstvo pape pred 
svima drugim vladarima i njegovu samodržavnu 
vlast nad svima crkvama i narodima, pobijala si 
svjetovno pravo i konačno ga u zapadnom svijetu 
i potisnula. Tvoja crkvena vlast bila je gotova da 
svjetovnu presvoji i Evropi spremi pogibiju, da je 
zarobi novim despotizmom azijatskim. Tvoj najveći 
papa, Inocent III. podvrgao je pod svoju lensku 
vlast Englesku, Aragonsku, Leonsku, Portugalsku, 
Dansku, Poljsku, Ugarsku, Hrvatsku, Armensku i 
novo osnovano latinsko carstvo bizantsko. Tvoja je 
volja objavljivala svijetu rat i mir, osnivala i raza¬ 
rala carstva, darivala tudje zemlje i mora, dijelila 
krajeve još neoktrivena afričkoga svijeta, jednim 
potezom pera na karti svijeta udarala narodima 
i kraljevima medje, jednom riječi gonila čitave 
narode u očaj i smrt i rasprostirala po golemim 
zemljama pustoš mrtvačkoga groblja, pa nad isla¬ 
mom, koji je radio da ti preotme vlast, održala 
pobjedu jadom, suzama i krvlju dviju svojih naj¬ 
odanijih ali i najnesretnijih kćeri. 

Jer ti si svoje materinje ruke raskrilila daleko 
onamo do stupova Herkulovih i iberskoga polu- 
ostrva, a ovamo do granica azijatskih na Balkan, 
gdje mi djedovi osnovaše postojbinu. Ondje u Špa- 
niji ispunjava čitavu srednjevjekovnu povjest tek 
jedna politička misao, raširivanje kršćanstva. S din- 
dušmaninom, koji je podijelio zemlju pa dosadašnje 
.gospodare potisnuo u gole i neprohodne planine 

asturijske, ne može da bude trajnoga mira. Prirodno 
dušma ns t vo izmedju pobjednika i pobijedjenoga još 
je vise podsticala razlika plemena, a raspaljivala' 
razlika vjere. Sa Semitom Arapinom, koji je prigrlio 
nauku Muhamedovu, Španjolac arijac i kršćanin 
mogao je da bije tek boj do istrage, a on se je i 
dokončao s istragom tudjinskoga osvajača. Krstaške 
vojne, koje su u drugim zemljama zapadnim samo 
neka prolazna pojava, traju ovdje deset stoljeća, 
ba svakim pedljem zemlje, što bi ga Španjolac pre¬ 
oteo dušmaninu, opet bi zadobio čest otadžbine, 
a nova zemlja, što bi ju posvojio, ne bi samo pove¬ 
ćala njegovu vlast nego i umnožila broj kršćana. 
Rat protiv političkoga neprijatelja bijaše i rat vjer¬ 
ski, a neprestanom borbom u isti čas za dva naj¬ 
draža dobra na svijetu, za otadžbinu i za vjeru, 
dozorila je u španjolskoj duši misao, da je ideja rata 
najviša od svih, što ih čovječanstvo ima. Jer njoj 
je borba za jedinstvo vjere bila i borba za jedin¬ 
stvo i političku nezavisnost naroda. Ta od stoljeća 
nametnuta joj sudbina, da je pogibija jedinstva na¬ 
rodnoga i pogibija njegove vjere, da je politička 
oprjeka i vjerska oprjeka; zadojila ju je tolikim 
vjerskim fanatizmom, te je i danas Španjolac ostao 
prljav i zamazan kao nijedan kulturni narod evrop¬ 
ski, a sve samo zato, jer su se Mauri bez prekida 
prali i kupali, a on je kao od nečastivoga zazirao 
od te nekršćanske čistoće. Najsnažniji rasadnici 
rimokatoličke vjere, sv. Tereza, sv. Dominik, Igna¬ 
cije i Vincencije Ferrero zgoljni su Španjolci. 

A ti Mauri nijesu se samo prali i kupali, već 
su i donijeli u zemlju prekrasni arapski jezik i arap¬ 
sku umjetnost, poeziju, lijepu knjigu i nauku, sa¬ 
biranje književnih djela i rukopisa, matematiku i 
astronomiju, savršenu poljoprivredu i nevidjene na¬ 
prave za natapanje zemljišta, dotjerane obrte i za¬ 
nate, predionice vune i svile, kovačnice oružja i 
peći staklarske, korisnih upravnih i socijalnih usta¬ 
nova svake ruke. Uresili su zemlju nedoglednim 
nizom kao zlatom izvezenih gradjevina, džamija i 

sinagoga, kraljevskih dvorova i ljetnikovaca, ku¬ 
paonica, kula i gradskih kapija, pa onim biserom 
slikovitoga i dražesnoga svoga umijeća gradjev- 
noga, Irvingovom Alhambrom, vilin-dvorima, što 
se u svojoj tropskoj zeleni ističu na vječnom sni¬ 
jegu nehotične Sierre Nevade. Svaki se Hrvat s ne¬ 
kim ponosom opominje te maurijske prosvjete, jer 
kao svakom u prošlosti Evrope i tome su kultur¬ 
nom pokretu Hrvati dali junaka, vojvoda, nauče- 
hjaka i upravnika od oka. Ali valjalo je pošto poto 
zemlju očistiti od te pogani i to nesretno pleme 
mačem i ognjem satrti do kraja. A sada se istom 
radja pravi narod španjolski. Bijaše posvršavao tu 
svoju golemu nepriliku unutrašnju pa ušao u evrop¬ 
ske borbe s mladom svojom narodnom snagom, 
koja je opojena izvojštenim narodnim jedinstvom 
i upire se na bajevne zlatne majdane novih syije- 
tova. Vjerska duša narodna sada je Toledo sa svo¬ 
jom »Dives Toletana«, s bogatom stolnom crkvom, 
sjajnim alemom dragim kamenom na toj strmenitoj 
litici od granita, gdje se zbrkalo u jedno klupko 
toliko ljepote iz čitave stare španjolske gradjevne 
umjetnosti, toliko krivudastih uskih uličica, svi¬ 
jetla i tame, sjaja i prnja, a španjolska se crkva u 
svojim obredima i ustanovama odsele pokorava za¬ 
konu Toleda, a ne sluša više zapovijedi Rima. Sada 
se počinje španjolsko doba svjetske povjesti, kad 
ta zemlja stupa na čelo politike i kulture evropske. 
Bješe pokorila pod svoju vlast Nizozemsku, dije¬ 
love Francuske, čitavu Italiju, istočnu Indiju i go¬ 
tovo sve poznate krajeve Amerike. Na prijestolje 
sjeda Filip II., a zašto ne možeš da spomeneš nje¬ 
gova imena ni da gledaš nijednoga Tizianova nje¬ 
gova portreta, a da ti ne pada na um njegov sin 
Don Karlos, kojega je u svojoj bezobzirnoj, gvozde¬ 
noj strogosti, gorljivoj pobožnosti, u nepokoleblji¬ 
vom onom velebnom i svečanom miru, u uzvišenoj 
svojoj krotkosti (sosiego) onako bezdušno nagnao u 
smrt, pa ona mrka grdosija od granita, Escorial, 
što ga je u onoj crnoj goljeti pustoga gorja španjol- 







skoga podigao na čast bogu i sv. Lovrincu? On je 
imao u svojim rukama nad evropskim kopnom još 
veću vlast nego Napoleon, a osim toga, za čim je 
Napoleon badava hlepio i uzdisao, svoju ratnu i 
trgovinsku mornaricu, bogate naseobine i gospod¬ 
stvo na moru, svu trgovinu s Amerikom i s indij¬ 
skim oceanom, sve zlato zapada i sve mirodije i 
drago kamenje istoka. Pa i ferman, da se je uskor 
cima odseliti iz svoga senjskoga gnijezda, izdan je 
iz Madrida! Ta je španjolska prevlast bila stečena 
neosporenim prvenstvom u svima umještvima po¬ 
litike i rata, Takih smionih i prepredenih držav¬ 
nika, ozbiljnih, ponositih i srčanih vojskovodja ne 
bijaše ni u kojoj drugoj zemlji, a vještina njezina rato¬ 
vanja i njezinih diplomata bila je priznata širom 
čitave Evrope, Ni u jednom novovjekom društvu, 
pa ni u Engleskoj za vladanja Elizabetina, nije se 
našlo toliko ljudi odličnih ujedno i na peru i u ra¬ 
boti državnoga i ratnoga života kao tada u Špa¬ 
njolskoj, Hurtado de Mendoza, najveći naučenjak 
svoga vremena, koji je svojim romanom »Lazarillo 
de Tormes« dao izgled Le Sageovu »Gil Blasu« i 
čitavom nizu takih šaljivih romana u španjolskoj, 
francuskoj, talijanskoj i engleskoj knjizi, bijaše voj¬ 
nički zapovjednik u Sieni, da pazi na papu i drži 
ga u škripcu, i ponajkrući od svih gvozdenih na¬ 
mjesnika, kojima se je kuća austrijska služila, da 
uguši duh pokorenih naroda. Lope de Vega bio je 
ukrcan na armadi, što je zavojštila na Englesku, 
a Cervantes ranjen u bici kod Lepanta, koja je na 
moru slomila tursku silu. 

Nu to isto doba, kad je Španija dostigla svoj 
najveći sjaj i svoju došle nevidjenu svjetsku vlast, 
okrenula joj se sreća u nazadak. Trebalo je neko 
osam stoljeća dok se je taj narod odrvao svome 
domaćemu tudjinskomu osvajaču i sakovao svoje 
narodno jedinstvo, a ni toliko deset ljeta nije stajao 
na vršku svoje veličine, da »kao Lucifer, sin jutra, 
pade s nebesa i bude nemilo oboren na tle« — on, 
kojemu je inkvizicija bila najviše svjetovno sudište 

i slijepo orudje krune, da politički i duhovno uje¬ 
dini zemlju — koji je svojom državnom vlasti i du¬ 
hovnom premoći narode uništavao! A pade tako 
naglo i duboko te odista u čitavoj historiji nema 
bližega ni priličnijega primjera padu sotone nego 
što je taj. 

Ni za punih stotinu godina od Filipova dolaska 
na prijestolje stala su osvajanja tudjinskih sila na 
sve strane rastakati tu gorostasnu monarhiju, u 
kojoj sunce nije nigda zapadalo. Nizozemska, Por¬ 
tugalska, dijelovi Francuske bijahu izgubljeni, a 
prva osnuje na istoku carstvo, što je svojim bo¬ 
gatstvom i sjajem kud i kamo natkriljivalo jadne 
ostatke španjolskoga gospodstva, dok je na zapadu 
Engleska zauzela i svejedako dalje držala naselja 
u srcu mehikanskoga mora. Kod kuće preotme mah 
neizlječivo propadanje, potpun nestadak živosti, 
krajnja malaksalost narodne snage. Slava španjol¬ 
skoga kista uminula je s Velasquezom i Murillom. 
Zlatno doba književnosti svršilo se Calderonom, 
koji je španjolsku dramu odveo iz pučkoga kolo- 
sjeka Lopea, te »nemani prirodnosti«, monstruo de 
la naturaleza, kako ga je Cervantes nazvao, na 
stranputice dvorskoga i mističnoga shvaćanja špa¬ 
njolske vjere i časti. Vojska i mornarica razišla se 
i propala, a vojnici kraljevske garde svaki bogo- 
vetni dan dolazili na vrata manastira i tu se otimali 
s hrpama prosjaka za zdjelicu čorbe i koru hljeba. 
Državna vlast postala je nemoćna, da zaštiti gra- 
djane. Ubistva se počinjala u po bijela dana, a bez 
ikakve kazni. Ubice od zanata i otpušteni vojnici 
s mačem o boku šepirili se svaki dan po najživljim 
ulicama i trgovima grada, smetali javni mir i pore¬ 
dak, pa se odupirali i prkosili slugama pravice. 
Američki potkraljevi, ministri i zakupnici javnih 
dohodaka obogaćivali se, a trgovci propadali i se¬ 
ljaci gladovali. Hrpe neotvorenih podnesaka gomi¬ 
lale se u uredima, dok su ministri smišljali, kako 
će zemlju opljačkati, pa s Isusovcima i ulizicama, 
s kraljevim sluganima i sobaricama meli i pleli, 

kako će jedan drugoga zaskočiti. Narod je plaćao 
silne daće i poreze, ali sve su javne dohotke ne¬ 
zasitni državni pljačkaši trpali u svoje torbe neza- 
jazne utrobe. Loša novčana politika uništila svu 
državnu vjeresiju, a američko zlato, koliko ga ni- 
jesu čestiti staratelji države u džep spravljali, bi¬ 
jaše »kao kaplja vode usnama čovjeka, koji hoće 
da poludi od žedje«. Svaka tudjinska sila mogla je 
nekažnjeno napasti i porobiti nasljednike vladara, 
koji su odskoro svemu svijetu nalagali svoju volju. 
Srčanost, naobrazba i junaštvo, koji su Španjolce 
bili učinili prvim narodom na svijetu, bijahu plo¬ 
dovi starih narodnih pravica Kastilije i Aragonske, 
što su zakriljivale javnu slobodu. Prvi vladari iz 
kuće austrijske oborili ih i gotovo ih do kraja uni¬ 
štili, a to zločinstvo ispaštali su njihovi nasljednici. 
Sada uzastopce idu gubici jedne pokrajine i naseo¬ 
bine za drugom, nametnut nasljedni red na prije¬ 
stolje od tudjinskih sila, revolucije, ustanci i bune, 
nečuvene nevjere i opačine vladara, otimanje iza¬ 
gnanih knezova za krunu, bjesomučne borbe i kla¬ 
nja političkih stranaka, gradjanske i vojničke dik¬ 
tature, kraj kolonijalne vlasti španjolske — slika 
nakazna, odurna i suluda kao koji »capricho« — 
crtež Franciska Goye. 

Danas? — danas je to na prosjački štap spala 
pozna unučad, što životari od slavnoga spomena 
svojih predaka, klimav zavidan, nemoćan, zlovoljan 
i budalast starački vijek Swiftovih Struldbruga iz 
»Puta Gulliverovih«, narod bez srži, mete i poleta 
kao ova pustinja od mramora, kao ove razvaline, 
što su oskvrnile pogane ruke i pogazila divljačka 
kopita, ove grobnice velikih Scipiona, koje su evo 
ruže i krizanteme oplele svojim svagda cvjetnim 
vijencima, a iz kojih je vihar već davno na sve 
strane ispuhao sveti prah. 

A mladja tvoja kćerca, Niobo, na pragu Bal¬ 
kana, što se je sklonila pod tvoje materinje skute 
— Hrvatska i mi njeni sinovi Hrvati? Ni nama baš- 
nije zapjevala ševa. Najprije smo se za svoj novi 


235 


dom pod Heraklijem klali s divljim Avarima i pri¬ 
grlili vjeru kršćansku kao da to bijaše neki ama- 
net ostavljen od djedoda. Ali i mi smo dijelili sud¬ 
binu s drugom Evropom, kojoj je povjest zabilje¬ 
žila, kako je ta nova nauka uobličila i prožela či¬ 
tavi srednji vijek. Kako se priroda nije na laku ruku 
odrekla svoga rodjenoga gospodstva,, kako je u 
gradji čovjekovoj nalazila presnažnih pomagača, 
kojih nigda nije malaksala podsticati i jačati, makar 
je kršćanska nauka svaku njezinu pobudu žigosala, 
da je djelo vražje. Kako je u pojedincima i naro¬ 
dima zametnula onu golemu unutrašnju podvoje¬ 
nost, otpor i prkos, ono duboko vrenje, da bi na¬ 
rodi to češće uskipjeli, što su više imali starinske 
snage. Kako je taj nakalamljeni novi duh u naroda 
djetinjskih i nezrelih urodio naglim promjenama 
čas divlje raspojasanosti, a čas najponiznijeg skru- 
šenja, pa kako se i crkva sama, ta najpozvanija 
čuvarica i učiteljica te nauke, nije mogla oteti buni 
svojih sveštenika i konačnom raskolu, koji je pu¬ 
kao baš krosred srca našega naroda. 

Makar je silni Hildebrand vjenčao našega Zvo¬ 
nimira za vladaoca, od prvoga časa inatili smo se 
i prepirali (a inatimo se i prepiremo se i dandanas!) 
s crkvenim vlastima za narodni jezik u crkvi i da 
se materinjom riječi smijemo moliti svome bogu, 
a imali smo ne samo svojih Grgura Ninskih, nego 
i drugih otpornika i prkosnika, kad nam je zakon 
u potonje doba sapinjao slobodu savjesti, svojih 
Bogumila, Zamometića, Gospodnetića, Dudića i 
Strossmayera. Onda smo svoju domaju, a i čitavu 
Evropu, njezin napredak i bogatstvo, kulturu i pro¬ 
svjetu štitili krvavom haljinom našom, gvozdenim 
oklopom junačkih grudi naših. I u nas su krstaške 
vojne potrajale sve do u najnovije doba, ali ne pro¬ 
tiv kulturnih Maura, već protiv Muhamedova 
divljega plemena, koje je kao vuci razdiravci na¬ 
srnulo na kulturu Arapa i Bizantinaca, koje nije 
za drugo htjelo da zna, nego za 

Gvoždja, otrov, konop, nože 

Palu, oganj, kolac grozni, 

Ulje vrelo i sto muka, 

koje je prolijevalo more krvi i sve obraćalo u uga- 
rak i pustoš. I našoj se je duši ideja rata prirodno 
nametnula za najvišu misao, što ju čovječanstvo 
ima, a svaki preoteti pedalj zemlje bijaše ne samo 
zadobivena gruda otadžbine, nego i pobjeda svete 
djedovske vjere nad nekrstom. Naša sloboda ni- 
cala je iz krvi za krst prolivene i nalagala prvu 
dužnost sinovlju: umrijeti za Kristovu vjeru svetu. 
Drugi narodi mogli su svojoj slobodi da dadu sadr¬ 
ži 1111 kakvu su htjeli — Englezi ličnu svojinu, u 
koju ne smije niko da dira bez privole toga lica, 
Francuzi zajamčena prava pojedinaca, jer je suno- 
silac ličnoga svoga dijela državnoga suvereniteta, 
Nijemci slobodu misli i savjesti i pravo općiti sa 
svojim bogom bez ikakova zagovornika — nama je 
sloboda bila umirati »Za krst časni«, jer je to 
od narodne sudbine naredjeni zalog »za slobodu 
zlatnu«. 

Kad je to prvo herojsko doba minulo, izranili 
smo se i iskrvavili za austrijsko carstvo više nego 
ikoji drugi narod u toj državi, a slobodu svoga 
praga i samosvojno svoje narodno biće odbranili 
smo mačem i umom od madjarske najezde. Pa zar 
će se i sada, kad smo poklali i dali toliko tjelesa 
svojih u žrtvu živu, svetu i ugodnu bogovima, kad 
se je oblak mrva provalio i sunce se časak pomo¬ 
lilo iza mutnoga oblaka narodne sudbine naše, to 
božje sunce opet pomračiti? Zar Apolon ne će je- 
dared prestati odapinjati na nas ubojite svoje stri¬ 
jele? Zar ćeš i ti silna neumitna Nemezo dozvati 
bijesne furije iz pakla, neka oko nas vrište i zvižde 
kao oko Oresta, što se je ogriješio o zakon pri¬ 
rodni? Ti hoćeš da izjednačiš udese ljudske, pa 
ne daš, da se sretnik u svojoj sreći uznese. Da ti 
ugodi, veliki onaj cezar rimski, prestrašivši se od 
prijetnje, što mu je na san došla, svake je godine 

jedared svojom rukom tobože iz samilosti gladio i 
mazio prosjake, što su sjedjeli pred vratima nje¬ 
gove palače. Nijesmo li mi dali došljaku bratu krv 
od svoje krvi, svaku krčevinu od naše tolikim mu¬ 
kama djedova iskupljene trnjane očevine? Nijesmo 
li dali i haljine sa sebe u misli, da će iz zrna go- 
rušičnoga naše vjere nići i razgranati se stablo, 
pod kojim ćemo kao ptice nebeske naći stana? 


Ali zar da se u duši ovoga grada izgubim 
kao nestašna rijeka u bučnom oceanu? Nije li 
najdublja filozofija, što je na svijetu ima, u indij¬ 
skom bogu Sivi udružila ideju razaranja svijeta 
s idejom novoga radjanja? Ne prikričuje li mi Teo- 
filo Giordana Bruna, da je načelo uništavanja i 
stvaranja jedno, da je posljednji čas uništavanja — 
čas početka i načelo stvaranja? Smijem li ovako 
neprestano gledati u studene oči Sfingine i stre¬ 
piti pred Nemezom ovdje — u Rimu, usred njegove 
životne rabote bez odaha, što traje tisuće ljeta, 
usred njegova svagdašnjega umiranja i sveudiljnoga 
ustajanja od mrtvih? Odlomci predjašnjih koljena 
i kultura, kojima je posuto njegovo tlo, kod svakoga 
koraka kazuju, kako je kruta životna snaga u 
njega. Ni na jednom drugom mjestu pod suncem 
nije čovjek zakopao toliko posljednjih nada i ispu¬ 
stio toliko mučeničkih uzdaha, a opet ni u jednom 
drugom razvio toliko tvaralačke snage, doživio to¬ 
liko beskrajnih borba i beskrajnih pobjeda, dao to¬ 
liko maha svome ponosu i tako proslavio svoje ime 
kao u ovom gradu. Slava misli čovjekove nije u 
njem ni časak omrkla, ona svejednako caruje i 
kraljuje na ostacima propalih naroda i carstva. Ove 
se porušene zidine ni časak ne prestaju razlijegati 
od trube besmrtnoga barda engleskoga: »I see be- 
fore me the Gladiator lie — shall he expire, and 
unavenged? — Ariše, ye Goths! and glut your ire« 
— vidim pred sobom gdje leži gladiator — zar će 

izdahnuti, a ne osvećen? — Ustajte, vi Goti! i 
raspalite svoj gnjev! 

Na veliku subotu našao sam se na jutarnjoj 
liturgiji u nedalekom najstarijem i najplemenitijem 
božjem domu rimskom, u Lateranu. Odrastao u ma¬ 
lom biskupskom, ali starom kulturnom i najčišćem 
hrvatskom gradu, bila mi je kuća hram svih vjerskih, 
etičkih i patriotskih osjećaja. Mi djeca nijesmo 
smjeli odbacivati ni jedne mrvice hljeba, već smo 
ih svekolike pomnjivo sabirali i bacali u vatru, da 

I ne bismo oskvrnili žive prilike tijela Gospodnjega. 

Svaka svetkovina crkvena bila je porodična slava, 
i ali praktična i vesela ćud primorska, pa čestite 

duše domaćih sveštenika nigda nijesu pustile, da 
se ta svetkovina izvrgne u mračno bogomoljstvo 
ili slijepo sujevjerje. Pa tako bi svaka radosna ili 
tužna zgoda u domovini odjeknula i po kući ra¬ 
došću ili tugom. Bože! te svačije radosti i narod¬ 
noga veselja, što je u tome gradiću tri dana potra¬ 
jalo, kad su otvorili vrata hrvatskom sveučilištu! 

A opet opominjem se živo, kad smo jedared u 
»Viencu« čitali jednu pjesmu našega miljenika Au- ■ 
gusta Šenoe, kako se na poklade veselo vrti kra- 
bulja i po svijetu djavo piruje, a kako mu nad 
mrtvim sinom zaklopiše škrinju i u nju zabiše čvrst 
klinac, da smo ga svi žalovali kao da smo koga 
svoga sahranili. Zato su mi i obredi velike nedjelje 
draga uspomena od najranije mladosti. Počevši od 
velikoga četvrtka duhovna ljepota, dubina i poe¬ 
zija službe svaki je dan veća. Te molitve i čitanja 
odaju svu onu čežnju staroga zavjeta i obećanje 
proroka očevima, što kao kadom od tamjana hoće 
da proviju sve te teške časove bola. I danas mi 
srce trne od najpotresnije tragedije na veliki petak 
kod otkrivanja krsta: »Puče moj, što uČinih ja tebi«, ij 
Ali na veliku subotu vine se ta pjesnička snaga, 
misaona simbolika i božja slava do najveće visine. 
Vjerniici kao da ne mogu da dočekaju večernju 
uskrsnu, pa moraju već sada da klikuju i raduje 
se, što je k mrtvima sašao Spas gotov povratiti se. 

Obred toga blagoga dana slavi i otajstvo tjelesnoga 
uskrsenja Krista, koji je postao čovjek, i otajstvo 
duhovnoga uskrsenja, što ga mistično tijelo Krista, 
koji je uskrsnuo na nebo i sjedi ob desnu boga oca, 
biva zajednica vjernika, prima krstom. A slavi to 
otajstvo u čitavoj godini crkvenoj najduljom i naj¬ 
znamenitijom liturgijom, štono ju na svojim krilima 
u nebeske visine nosi žarki i rasplamtjeli vjerski 
duh, da velebnije ni u jednom drugom bogoslužju 
nema. U njoj kao da još dršću jadikovke posljednjih 
crnih dana, ona je još kao zastrta tamom duše, što 
luta, kliče, proklinje i obožava, onoga čovjekova 
tjeskobnoga iščekivanja svoga preporoda, onoga 
vidovitoga i snuždenoga, očajničkoga i skamenjena, 
misaona i čeznutljiva živovanja prije Krista i bez 
njega od Adama i Noja pa do Jeremije i Jone, što 
ga je besmrtni kist Michelangelov kao isklesao na 
svodu sikstinske kapele. Ali Spas je svojom smrću 
razbio grobu vrata, da one, koji su ga čekali, sa 
sobom uzme u stanove svoga nebeskoga oca. Ju¬ 
tarnja danica istječe na nebu i noć iščekivanja pri¬ 
miče se kraju. 

I u ovoj »od svih crkvi grada i svijeta matici 
i glavi« počinje se obred na vratima, gdje se iz 
ićamena krešući izvije oganj, pa se odanle živa 
vatra, svijetlo Kristovo, nosi k oltaru i pristupa se 
k blagoslovu svijeće uskrsne, simbola Onoga, koji 
je sam sebe žrtvovao da nam svijetli i povede nas 
u nebo. A onda se u svetom domu zaori pjesma 
radosnica kao Miltonov »sedmeri zbor aleluja i 
harfinih simfonija«. Ne znam, što me više dira, du- 
kobe riječi ili zanosni zvukovi. Kao da jeca i bugari 
neki pridušeni glas predkršćanskih naroda, što su 
u svome jadu ostali bez ikakve nade, jer nijedna 
molitva nije jaka da spasi nekrštenu čovječju dušu. 
Ali doskora ga nadjača snažniji, koji u svojoj ra¬ 
dosti, što je Krist sašao k mrtvima i paklu razbio 
vrata, zaboravlja, kolika se koljena nijesu oslo¬ 
bodila od veriga smrti. Cikom pocikuje i diči se 
slavom, što se je čovjek preporodio u Kristu, pa 















se raduje i grijehu Adamovu, jer ga je ispaštala 
smrt takova Spasa, opominje se potopa Nojeva 
tek da uzveliča taj izliv vode kao zator svake opa¬ 
čine i iskon svake kreposti i klikuje što crna noć 
uzmiče ispred sjaja svijetla: »U istinu blažena noć, 
kojoj je bilo dano, da dozna vrijeme i čas, kad je 
Krist ustao od mrtvih. Ona je noć, o kojoj stoji pi¬ 
sano: »I noć bi svijetla kao dan i moje svijetlo noć 
mi je u slasti moga blaženstva«. Odatle svetiteljska 
snaga ove noći: ona razgoni zlodjela i pere svaki 
grijeh i vraća onima, što su pali, njihovu nevinost 
i ožaloštenima njihovu radost. Ona satire mržnju 
i sije slogu, narodi i carstva grle se u svetom miru«. 

Kod tih riječi užeći će djakon uskrsnu svijeću 
i onda malo pomalo, kako je i svijetlo svijeta pola¬ 
gano narode rasvijetlilo, i sve svijeće u domu 
božjem. Sveta vatra užegla je i svijeću moga roda 
hrvatskoga, a pjesma mu svejednako klikće: »Neka 
bi se, Gospode, ovo svijetlo, što se je blagoslovilo, 
da se uzveliča tvoje ime f slilo sa svijetlima nebe¬ 
skim. Neka njegov plamen nadje jutarnja danica, 
ona jutarnja danica, koja ne zapada, koja, istekla 
iz noći groba, rodu u vedroj jasnoći sjaje« — — 

Na Veliku Subotu 19./IV. 1924. 




















